
  
    

    
      

      
        
      
    
  


  


 

  


  Upozorňujeme, že elektronická kniha je dílem chráněným dle autorského zákona a je určena jen pro osobní potřebu kupujícího. Kniha jako celek ani žádná její část nesmí být volně šířena na internetu, ani jinak dále zveřejňována. V případě dalšího šíření neoprávněně zasáhnete do autorského práva s důsledky dle platného autorského zákona a trestního zákoníku.


  


  Velmi si vážíme, že e-knihu dále nešíříte. Jen díky Vašim nákupům dostanou autoři, nakladatelé a knihkupci odměnu za svou práci. Děkujeme, že tak přispíváte k rozvoji literatury a vzniku dalších skvělých knih.


  


  Jestli máte jakékoli dotazy, neváhejte nás, prosím, kontaktovat na adrese eknihy@martinus.cz

    Tento príbeh je vymyslený, rovnako ako aj
  


  
    všetky osoby v ňom. Z čisto praktických dôvodov však radím, aby ste v Bratislave niektoré reštaurácie, podniky, adresy alebo dokonca celé ulice,
  


  
    ktoré spomínam v niektorých pasážach svojej knihy, zbytočne nehľadali. Akákoľvek podobnosť
  


  
    so skutočnými udalosťami je totiž takisto čisto náhodná.
  


  
    Iba bežné policajné postupy ostali zachované tak,
  


  
    aby zodpovedali realite. A realita je tvrdá.
  


  
    Napriek tomu uznávam, že sa niekomu
  


  
    môže zdať povedomá.

    Pri stúpaní do kopca sa viac ráz pošmykol. „Skurvené blato,“ zahrešil zakaždým nahlas, napriek tomu, že široko-ďaleko tu bol celkom sám. Zostávalo mu už len pár metrov. Nakoniec sa predsa len dostal z blatistej zvážnice na spevnenú lesnú cestu. Roky presedené v kancelárii za počítačom urobili z jeho fyzickej kondície len blednúcu spomienku na lepšie časy. Roky a nedostatok pevnej vôle. Všetky doterajšie silvestrovské predsavzatia, týkajúce sa fajčenia, zdravšej výživy či zvýšenia pohybovej aktivity, sa zakaždým stihli definitívne rozplynúť už do Troch kráľov.
  


  
    Zastal.
  


  
    „Do psej matere aj s takým terénom,“ prezeral si zablatené nohavice. Košeľu mal pod kabátom skrz-naskrz prepotenú a vlasy prilepené na čelo. Skontroloval čas. Od telefonátu na lesnú správu uplynulo už vyše dvoch hodín. Na smrť vysilený, dychčal ako suchotinár. Oprel sa o strom a zapálil si. Pri prvom šluknutí sa rozkašlal.
  


  
    „Dopekla, kde toľko trčíte?“ nervózne si uľavil. Odkedy zastal, začala naňho doliehať zima. Na chrbte ho nepríjemne chladila premočená bielizeň. Pánbohvie, koľko bude lesníkom trvať, kým sa dočká ich pomoci. Začal pochybovať, či vôbec pochopili, kam majú prísť. Pracovníkovi lesnej správy na stupavskej pobočke, ktorý mu po niekoľkých neúspešných pokusoch konečne prebral hovor, mohol len veľmi vágne a komplikovane vysvetliť, kde sa vlastne nachádza. Navyše, nič mu nehovoril ani jeden z miestnych názvov, ktorými ho zasypal ten chlap so silným záhoráckym dialektom. Musel poriadne zaloviť v pamäti i obrazotvornosti, kým mu ako-tak opísal cestu, po ktorej sa dostal až sem.
  


  
    Les voňal hríbmi, aj keď bolo ešte priskoro, aby nejaké vôbec rástli. S pocitom viny si obzeral terén pod sebou. Vlastne až teraz videl, aký je svah v skutočnosti strmý. Spoza volantu jeho terénneho Landrovera to až tak hrozivo nevyzeralo. Bol to naozaj hlúpy nápad pokúsiť sa tade prejsť. Sám nevedel pochopiť svoje rozhodnutie. Prešiel mu mráz po tele, keď si uvedomil, že táto pochabosť mohla mať aj oveľa horšie následky.
  


  
    Mal vlastne šťastie, že ho nestočilo do opačnej strany. V tom prípade by sa bol celkom isto zrútil až na dno rokliny, dobrých päťsto-šesťsto metrov. Možno až k asfaltovej ceste vedúcej na Košariská. Zhlboka si vydýchol. Nakoniec vyviazol, chvalabohu, bez zranenia, a súdiac podľa neporušeného zovňajška, azda aj bez väčšej škody na aute. Novučičký Landrover však zostal zlovestne naklonený nabok a až po rám beznádejne uviaznutý v hlbokej brázde, vyjazdenej ťažkými strojmi, ktoré tu zrejme celkom nedávno používali lesní robotníci pri ťažbe dreva. Neprichádzalo do úvahy pokúšať ďalej osud jeho vyslobodzovaním. Šanca uspieť bola nulová. Naopak, každým ďalším márnym pokusom by iba zvýšil riziko odtrhnutia ešte väčšieho kusa podmáčaného svahu pod ním.
  


  
    Znova sa rozkašľal. Zahodil nedofajčenú cigaretu a bohvie koľký raz si uľavil nadávkou. Po ďalšej štvrťhodine sa k nemu konečne doniesol túžobne očakávaný zvuk motora. Zakrátko sa spoza zákruty vynoril lesný kolesový traktor s mohutnou radlicou, natretou načerveno. Odpadol mu kameň zo srdca. Tak ho predsa len našli. Črtajúca sa nádej mu hneď zlepšila náladu. O chvíľu stadiaľto vypadne. Možno už o pár minút sa na tejto príhode bude smiať. Najlepšie niekde u Koníka pri pive so štamgastmi.
  


  
    Zamával na traktoristu.
  


  
    Vodič, štíhly fúzatý chlap približne v rovnakom veku ako on, zastavil obrovský stroj priamo pri ňom.
  


  
    „To ste vy volali?“
  


  
    „Gajdoš,“ predstavil sa. „Inžinier Ján Gajdoš.“
  


  
    Chlapík za volantom nepokladal podobné zdvorilosti za dôležité.
  


  
    „Kde to máte?“ spýtal sa rovno, pozerajúc naňho z výšky kabíny.
  


  
    „Týmto smerom. Tam dolu. Takých dvesto metrov,“ usiloval sa prekričať klapot silného dieselového motora.
  


  
    Chlapík neveriacky pokrútil hlavou a natrénovaným pohybom zoskočil k nemu na okraj cesty.
  


  
    „Tu dolu?“ naznačil rukou smer, akoby sa chcel ešte raz uistiť, že dobre počul.
  


  
    „Hej,“ prisvedčil.
  


  
    „Čo ste tam, prekrista, robili?“
  


  
    „Chcel som si skrátiť cestu,“ nemal chuť na nejaké dlhé vysvetľovanie.
  


  
    „Skrátiť? Tade?“ Šofér vytiahol z náprsného vrecka pracovnej kombinézy pokrkvanú škatuľku marsiek.
  


  
    „Myslel som si, že prejdem po tej zvážnici až k tamtomu stromu. Ak by sa mi za ním podarilo vyjsť cez ten briežok na druhej strane, dostal by som sa až na spodnú cestu do Rače.“ Nebol si istý, či ho pochopil. „Idem do Pezinka. Nemusel by som obchádzať celé mesto.“
  


  
    Vodič traktora na to nepovedal ani slovo. Len udivene pozeral dole svahom.
  


  
    „Lenže tam nižšie sa podo mnou utrhol celý kus svahu nad potokom a hodilo ma to o kus nadol.“ Mal pocit, že traktorista pochybuje o jeho zdravom rozume.
  


  
    „Toto by ste autom neprešli, ani keby bolo sucho, nieto ešte v takom blate,“ zhodnotil jeho guráž šofér lesného traktora. „Na čom ste?“
  


  
    „Na Defendri,“ odpovedal.
  


  
    „Ani na tom nie,“ trval na svojom traktorista.
  


  
    Isteže nie. Aj on sám už teraz veľmi dobre vedel, že je to tak.
  


  
    Chlapík odkročil o pár metrov ďalej. Pozorne skúmal svah pod sebou, až kým nenatrafil na vyjazdené stopy po kolesách.
  


  
    „Tu ste sa tuším spustili dole,“ zamrmlal skôr sám pre seba.
  


  
    „Auto je presne tam. Hneď za tým kopčekom, ako sú tie dva veľké pne,“ ukázal.
  


  
    Vodič si niečo potichu zašomral. Pomaly kráčal po ceste a zakaždým, keď sa po pár krokoch zastavil, pozorne sa zahľadel dolu medzi stromy.
  


  
    Pochopil, že hľadá najlepšiu možnú cestu čo najbližšie k miestu, ktoré mu označil.
  


  
    „Ten potok tu načisto podmyl breh,“ vysvetlil traktorista. „Celé dni lialo a napršalo more vody. Ešte k tomu si tu bobry spravili hrádzu. Tak dva, možno tri roky dozadu. Tam, kúsok nižšie,“ mávol tým smerom. Podľa všetkého sa tu vyznal. „Hladina odvtedy stúpla a teraz sa okrem pôvodného koryta rozlieva po dažďoch aj všade naokolo,“ pokračoval.
  


  
    Iba počúval, kýval servilne hlavou a pripadal si ako nejaký hlúpy školáčik. Od niečoho podobného dávno odvykol. Na prednášky podriadeným mal vo svojej firme už roky nárok iba on.
  


  
    Jeho budúci záchranca medzitým našiel miesto, ktoré hľadal.
  


  
    „Pôjdem tadiaľto. Skúsim, čo to dá, a potom uvidíme,“ pozeral naňho, akoby bol zvedavý na jeho názor.
  


  
    Bezradne pokrčil plecami. Neželal si nič iné, než čo najrýchlejšie vybŕdnuť z kaše, ktorú si sám navaril. Ostávalo mu len dúfať, že ten chlap vie, čo pre to spraviť a akým spôsobom vyslobodiť jeho auto.
  


  
    „Aspoň tamto, k tomu prvému pňu sprava. Potom skúsime navijak,“ rozhodol a otočil sa naspäť. „Vy choďte dole pešo.“
  


  
    Zrazu ho pochytili obavy, či sa to vôbec podarí. Nechcel ani len pomyslieť, čo sa stane, ak si ozrutné elkátečko v tejto situácii neporadí. Znova v duchu zahromžil na svoju nerozvážnosť.
  


  
    Bol už zhruba v polovici cesty nadol, keď sa traktor pohol a otočil sa v miestach, kde pred chvíľou stáli. Nato sa začal pomaly spúšťať dole svahom. S malou dušičkou pozeral, ako aj tomuto obrovi miestami preklzávajú obrovské kolesá. Vydýchol si, keď videl, že sa nakoniec predsa len dostal na určené miesto. Znova svitla nádej na úspech.
  


  
    S cigaretou frajersky zacviknutou v kútiku úst lesák spustil prednú radlicu. Pochopil, že má v úmysle využiť ju ako oporu.
  


  
    „Poďme, skúsime to priviazať,“ skríkol na neho.
  


  
    Pomohol s odvíjaním oceľového lana.
  


  
    „Hádam to pôjde,“ vlial doňho novú nádej traktorista, keď obišiel uviaznutý Defender. V náročnom teréne sa pohyboval oveľa ľahšie a istejšie.
  


  
    V duchu sa modlil, aby mal pravdu.
  


  
    „Naskoč dnu!“ Pripevnil lano. Išlo do tuhého. Táto situácia naozaj nebola vhodná na vykanie.
  


  
    „Nahoď to! Kolesá rovno a najprv nič nerob. Potom, keď ťa pohnem, skús pomaly dopredu a pomáhaj mi.“
  


  
    Sadol si za volant a tak, ako mu kázal, naštartoval. Zabzučal navijak. Pozeral, ako sa lano napína, až kým nepocítil šklbnutie. Defender sa vytrhol zo svojej mazľavej pasce. Ešte však nemal vyhraté. V ďalšom okamihu sa auto nebezpečne naklonilo, až mal pocit, že sa prevráti. Zaťal zuby. Ťah zoslabol. Len čo zacítil, že sa všetky kolesá znova dotkli zeme, pridal plyn. Silný motor, uzávierka a náhon všetkých štyroch kolies predsa len urobili svoje a navijaku čo-to odľahčili. Stúpal hore. V ďalšom kritickom okamihu videl, ako sa pod jeho váhou radlica traktora zaryla do zeme a odvalila ďalší velikánsky kus hliny. Obrovský lesný stroj sa našťastie nepohol. Silný motor zahučal.
  


  
    „Ešte kúsok,“ prebleslo mu hlavou a potom lano konečne povolilo. Teraz už išiel sám. Zhlboka si vydýchol. Bol vonku.
  


  
    „Máte viac šťastia ako rozumu,“ usmieval sa vodič a zoskočil z kabíny. „No predsa len, nabudúce by som na vašom mieste už nič podobné neskúšal.“
  


  
    „To teda nie. Raz stačilo,“ dal mu za pravdu. V zadnom vrecku nohavíc našmátral peňaženku.
  


  
    Chlap odopol lano a prešiel k radlici.
  


  
    „Čo som vám dlžný?“ opýtal sa.
  


  
    Neodpovedal.
  


  
    „Zaslúžite si,“ posmelil ho, keď videl, že zrejme premýšľa, koľko si vypýtať. Bol mu úprimne vďačný za pomoc. „Bez vás by som tu ostal trčať hádam aj do súdneho dňa.“
  


  
    No vodič traktora vyzeral, akoby ho vôbec nevnímal. Namiesto odpovede len civel do brázdy, ktorú pred chvíľou vyhĺbila radlica jeho stroja.
  


  
    Podišiel k nemu. Na dne čerstvej jamy si všimol kus špinavej zablatenej handry. Zdalo sa mu, že spod nej čosi vytŕča. Vyzeralo to ako spleť koreňov. O kúsok vedľa zbadal čosi oblé. Kameň? Pozrel sa lepšie.
  


  
    „A, kurva!“ nezdržal sa, keď si uvedomil, čo to je.
  


  
    Pozeral sa na ľudskú lebku.

    Čerstvo povýšený komisár Peter Ledecký sa do pondelkového rána prebudil o sedem minút skôr, ako mu na nočnom stolíku stihol zazvoniť budík. Keby v robote nosil uniformu, jeho novej hodnosti by prislúchali výložky majora. Ani novozískaná pomyselná hviezdička však na jeho vstávaní nič nezmenila. Tak, ako bol, ešte celý skrehnutý, bosý, len v trenírkach a tielku prešiel do kuchyne. Postavil na sporák plechový kastrólik, a kým voda zovrela, vyšiel cez terasu do záhrady. Svietilo slnko. Nie silno, ale príjemne. Na nebi nebolo ani mráčika a trávnik, ktorý predvčerom prvýkrát v tomto roku pokosil, bol ešte zmáčaný rosou. Zhlboka nasal vlhký svieži vzduch. Napriek tomu, že sa mu práve skončila dovolenka, potešil sa, že ho čaká pekný jarný deň.
  


  
    Kávu si vypil na terase. Obyčajnú zalievanú s dvoma lyžičkami cukru. Kávovar, ktorý pred časom dostal ako dar od Hany, nepoužíval. Nezvykol si naň. Azda len povinná úcta k darkyni mu bránila odložiť ho niekam na povalu medzi ostatné nepotrebné krámy. Len preto dosiaľ ďalej zavadzal na kuchynskej linke.
  


  
    Postojačky vyfajčil dve cigarety. Až potom zamieril do kúpeľne. S istou dávkou uspokojenia pozrel na svoju tvár v zrkadle. Ťahalo mu na päťdesiatku, no dnes mal výnimočne pocit, že po dlhšom čase vyzerá opäť zdravo a energicky. Posledné dni strávil zväčša vonku v záhrade a dokonca sa opálil. Cítil sa oddýchnutý a neprekážalo mu ani to, že sa z neho už o hodinu stane zasa policajt.
  


  
    V ostatných rokoch sa mu po dlhšom čase voľna zvyčajne nechcelo do roboty. Mával aj obdobia, keď celkom vážne uvažoval, že zavesí prácu detektíva na klinec a nájde si miesto niekde inde. Ibaže čím ďalej, tým zreteľnejšie si uvedomoval, že by sotva vedel robiť niečo iné. Bol policajt. Všetkým, čo robil a ako sa správal. Dochádzalo mu to síce pomaly, ale aj tak sa nakoniec proti svojej vôli musel zmieriť s tým, že nič iné už z neho nikdy nebude. Napriek tomu, že o svojej práci a polícii samej stratil za posledné roky všetky ilúzie.
  


  
    Ani túto dovolenku si nenaplánoval, a keď mu ju na porade vedúci oddelenia nariadil, pokúsil sa najprv protestovať. Nepomohol si. Podľa pokynu krajského riaditeľa si museli všetci detektívi do konca mesiaca vyčerpať zvyšky minuloročnej dovolenky. Zostávalo mu dvanásť dní. Najskôr si nespokojne hundral popod nos. Nevedel si dosť dobre predstaviť, ako využiť dva týždne voľna na prelome apríla a mája, no nakoniec sám musel uznať, že mu padli celkom vhod.
  


  
    Prvé dni strávil s Hanou v jej byte v meste. Cez deň chodila do roboty, večery trávili prechádzkami a pozeraním televízie. Po týždni sa vrátil k sebe. Párkrát posedel s poľovníkmi v miestnej krčme. Raz to s nimi potiahol až do rána. Pokosil trávnik a urobil poriadok v garáži. Prečítal dve zaujímavé knihy. Do roboty zavolal za celý čas len trikrát, aby nakoniec zistil, že aj tam počas jeho neprítomnosti už zrejme zavládla predčasná uhorková sezóna. Okrem jedného jediného prípadu, ktorý pridelili zatiaľ ešte vždy benjamínkovi kancelárie, mladšiemu inšpektorovi Jakubovi Koreisovi, sa nič podstatné ani mimoriadne nestalo.
  


  
    Z domu vyrazil o siedmej. Premávka na ceste okresnej triedy bola riedka, no čím bližšie k mestu začínala hustnúť, až nakoniec uviazol v kolóne, keď zišiel z vonkajšieho okruhu na Gagarinovu. Dopravný servis v rádiu informoval o čerstvej nehode na Prístavnom moste. Stiahol okienko a zapálil si. Vozidlá pred ním sa posúvali už len po metroch. Skontroloval čas. Uvedomil si, že ak sa situácia na ceste v najbližších minútach nezlepší, bude hneď prvý deň meškať.
  


  
    Po pár minútach ho predbehlo jazdným pruhom vyhradeným pre hromadnú autobusovú dopravu hasičské auto so zapnutými majákmi. Hlavou mu preletelo, o čo je robota hasičov priamočiarejšia a zmysluplnejšia ako tá jeho. Tých chlapíkov v pracovných uniformách a žltých prilbách svojím spôsobom obdivoval. Často sa s nimi stretával pri práci. Denne podstupovali riziko a často išli ta, odkiaľ všetci ostatní v panike utekali. Pomáhali, chránili a na rozdiel od policajtov nemuseli o tom nikoho presviedčať. Nepotrebovali si to ani písať na autá. Každý to vedel.
  


  
    Nemohol si nevšimnúť, že oproti tomu dôvera ľudí v políciu za ostatné roky hrozivo poklesla. Človek nemusel ani pozerať televízne spravodajstvá a denne čítať noviny, aby vedel, že je to evidentný fakt. O obrovskom rozsahu korupcie, prerastenej až do najvyšších miest vedenia policajného prezídia a jeho elitných útvarov či dokonca prokuratúry, sa už šírili doslova legendy. Posledné závažné kauzy a oznámenia zametené pod koberec, v ktorých mali podozrivé osoby blízko priamo k najvyšším vládnym predstaviteľom, vyvolali v Bratislave, ale aj v iných mestách vlnu občianskych nepokojov. Množili sa verejné protesty s požiadavkou na odstúpenie ministra, policajného prezidenta i špeciálneho prokurátora. Tak ako v osemdesiatom deviatom ich organizovali študenti. A tak ako v osemdesiatom deviatom, aj teraz v uliciach a na námestiach stáli tisíce ľudí.
  


  
    Lepšie ako ktokoľvek iný vedel, že majú v mnohom pravdu. Ba neraz bol presvedčený, že situácia je v skutočnosti ešte hrozivejšia, než si pripúšťali demonštranti vonku. No súčasne chcel ešte stále veriť, že jeho sa to netýka a ich oddelenie stojí od toho všetkého bokom.
  


  
    Svoje oddelenie pokladal za akýsi hermeticky uzavretý minisvet v obrovskom policajnom kolose, ktorý sa ešte vždy riadi starými pravidlami. Svojim najbližším kolegom neprestal bezvýhradne dôverovať a rovnakú úctu prechovával i k priamemu nadriadenému, komisárovi Peterajovi. Za celý čas, čo sa poznali, nemal ani raz dôvod pochybovať. Robili si svoju prácu. Chytali vrahov. Nič viac, nič menej, a tak to bolo odjakživa.
  


  
    Čoraz častejšie však premýšľal, dokedy to celé vydrží. Dokedy sa budú môcť hrať na svojom vlastnom piesočku? Dokedy ešte budú môcť aspoň strkať hlavu do piesku a sami seba i jeden druhého presviedčať, že sa ich netýka nič z toho, čoho sú svedkami? Neodbytne doňho dorážali silné obavy, že to potrvá len dovtedy, kým aj oni raz neskrížia cestu niektorému z mnohých mocných straníckych mecenášov.
  


  
    Časy sa zmenili. K horšiemu pre všetkých, okrem pár výnimiek. A polícia ako taká deň po dni nenávratne stráca aj svoje posledné kredity. Mnoho kolegov slúžiacich na rôznych odboroch a úsekoch kriminálnej služby, s ktorými kedysi začínal, teraz zo zboru odchádza. Len nedávno sa dozvedel o ďalšom. Tentoraz priamo z ich oddelenia. Z oddelenia vrážd. Žiadosť o odchod do výsluhového dôchodku si podal Lipiansky.
  


  
    Vedel prečo. Pred dvoma mesiacmi sa spolu opili v Štrn­gálke a najdlhšie slúžiaci vraždár si pred ním v návale ľútosti vylial srdce. Nechcel už ďalej pracovať v polícii, sprivatizovanej finančnými oligarchami, ako sa po novom zvyklo hovoriť ekonomickým kriminálnikom a podvodníkom so štátnymi objednávkami. Odišiel Urbanič, teraz Lipiansky. Zostal posledný, čo stihol odkrútiť zopár rokov na polícii ešte pred osemdesiatym deviatym, i keď iba v uniforme na obvodnom oddelení.
  


  
    Za volantom svojho Peugeota si vybavil večer, keď ho starší kolega, sklonený nad dopitou fľašou vodky, kamarátsky objal na rozlúčku okolo pliec.
  


  
    „Peter, ver mi. Toto je ešte oveľa horšie ako za komunistov,“ zašepkal mu do ucha a nato do seba obrátil posledný pohárik. V návale typickej pijanskej nostalgie sa mu v oku zaleskla slza. „Fakt, oveľa horšie,“ dodal.
  


  
    Z pochmúrnych úvah ho vytrhlo trúbenie klaksóna auta, zaradeného za ním. Kolóna sa rozbehla. Mávnutím ruky sa ospravedlnil netrpezlivému nedočkavcovi. Vyrazil a súčasne mrkol na hodinky. Stíhal.
  


  
    Do budovy Krajského policajného riaditeľstva na Špitálskej ulici vošiel bočným služobným vchodom dve minúty pred pol ôsmou. Nečakal, kým sa uvoľní výťah, a radšej na tretie poschodie vybehol pešo. Kolegovia z kancelárie, starší inšpektor František Machrák a mladší inšpektor Jakub Koreis, ho privítali radostným pokrikom. Obaja už boli vychystaní na rannú poradu.
  


  
    „Nejako si sa na tej dovolenke zadychčal,“ zvítali sa narýchlo potrasením rúk.
  


  
    „Klasika,“ pokúšal sa vysvetliť. „Nehoda na Prístavnom a celé mesto stálo už od Gagarinky.“ Na viac nemal čas. Uvedomil si, ako ich rád vidí. Spolu vyrazili do zasadačky.
  


  
    V kresle za vrchstolom sedela namiesto vedúceho oddelenia komisára Peteraja Jana Novotná. Najmladšia členka tímu a súčasne jediná žena na oddelení vrážd, nenalíčená, s chlapčensky zastrihnutou ofinou, permanentnou vyrážkou na tvári, oblečená zväčša vo vyťahanej mikine a ošúchaných rifliach, pôsobila na prvý pohľad ako tichá, možno až hanblivá, nevýrazná baba. Na odbor násilnej kriminality nastúpila len pred pár rokmi, no vďaka svojim schopnostiam a neodškriepiteľným kvalitám, najmä v oblasti výpočtovej a informačnej techniky všetkého druhu, už väčšinu z nich stihla presvedčiť, že je pre robotu cenným prínosom.
  


  
    „Šéf musel ku krajskému,“ oznamovala postupne sa trúsiacim detektívom, ktorí sa jednotlivo či v malých skupinkách objavovali medzi dverami s pracovnými zápisníkmi v rukách. „Požiadal ma, aby som zapísala dochádzku a odkázal vám, že porada bude o tretej.“
  


  
    Väčšina z nich sa otočila hneď medzi dverami. Podaktorí sa rozhodli, keď už prišli, posedieť si s kolegami a vypiť si s nimi v zasadačke kávu, ktorú si sem priniesli v plastových pohárikoch z automatu na chodbe.
  


  
    Jana Novotná zatiaľ farebnými značkovačmi vypĺňala políčka a kolónky v pracovnom pláne s menami, ktorý jej zveril komisár. Modrou farbou označila prítomných, zelenou služobne sa pohybujúcich mimo pracoviska a červenou tých, čo čerpali dovolenku alebo maródovali. Úzkostlivo dbala, aby sa nepomýlila.
  


  
    „Vitaj,“ zdvihla hlavu od rozloženého dvojhárka pred sebou, keď medzi prichádzajúcimi zbadala Ledeckého. „Tuším si sa opálil,“ predviedla bez prípravy svoj postreh.

    Netrvalo mu dlho nájsť správne miesto. Vyznal sa tu, a tak išiel viac-menej naisto. Nachádzal sa v plytkej dolinke, pri­b­ližne kilometer od poslednej chaty. Okolím neviedol nijaký značený turistický chodník a lokalita bola dostatočne odľahlá, takže pravdepodobnosť stretnutia s nejakým náhodným zatúlaným návštevníkom bola prakticky nulová. Pozrel na hodinky. Všetko išlo podľa plánu. Stihol sa sem dostať tesne pred zotmením. Sadol si na peň a čiastočne krytý kmeňom mohutného duba ešte raz skontroloval výhľad.
  


  
    Nejakých tridsať metrov pod ním tiekol potok, ktorého náprotivný, zjavne strmší breh bol husto porastený širokým pásom krovín. Naslinil si ukazovák. Smerom k nemu sviežo povieval slabučký, chvíľami sotva badateľný vlhký vánok. Bol spokojný. Niekde v slabinách cítil predzvesť úspechu. Ani tie najplachejšie diviaky hľadajúce na sklonku horúceho dňa vodu nebudú mať šancu zacítiť jeho pach.
  


  
    Nabil guľovnicu. Nebola to jeho zbraň. Vedel však, že otec bude celý týždeň služobne preč a ostane mu dosť času vrátiť ju včas na svoje miesto, aby nič nezbadal, keď príde domov. Všetko mu hralo do karát. Ani poľovníkov sa nemusel obávať. Sezónu začínajú až pätnásteho. Dovtedy si sotva nájdu dôvod štverať sa na toto miesto. Možnosť natrafiť v revíri na niektorého z nich bola mizivá.
  


  
    Pri tom všetkom pocítil v žalúdku záchvev vnútornej nervozity. Prvýkrát odvtedy, čo podvečer vyrazil z domu, si uvedomil riziká svojho konania. Ešte vždy zostávalo veľa možností na prekazenie jeho večerného dobrodružstva.
  


  
    Oprel pušku o strom a zadíval sa k potoku. Rýchlo sa stmievalo. Hary ho bude čakať o jedenástej na rázcestí. Najprv dlho uvažoval, či mu zveriť kľúčiky od Nivy, no inú možnosť nenašiel. Nemohol si dovoliť odstaviť auto niekde pri lese alebo sa na ňom dokonca doviezť až sem. Pravdepodobnosť, že by si ho niekto všimol, by v takom prípade hraničila takmer s istotou. Na to, čo chcel urobiť, potreboval spoľahlivého komplica, a Hary bol v podstate jediný, komu mohol dôverovať. Nikdy nemal veľa kamarátov.
  


  
    Zatúžil po cigarete. Chvíľu sa pohrával s myšlienkou zapáliť si, no nakoniec ju definitívne zahnal. Možno by si to mohol dovoliť, keby sedel na vysokom posede, ale takto nechcel pokúšať šťastie. Dalo sa predpokladať, že aj pri priaznivom vetre by zver dym zacítila.
  


  
    Skusmo zalícil guľovnicu medzi kríky pred sebou. Skôr preto, aby nejako vyplnil vlečúci sa čas a súčasne skúsil, ako mu puška sadne na líce. Kvalitným nemeckým puškohľadom videl v padajúcom súmraku jasnejšie ako vlastným zrakom. Spokojne zbraň znova odložil. Pozrel nad seba. Mesiac sa blížil k splnu, a ak oblohu nezatiahnu mračná, väčšia tma už nebude. Ostávalo len trpezlivo čakať.
  


  
    Všade navôkol panovalo takmer absolútne ticho. Už nebolo počuť ani žiadnych vtákov. Akoby sa z hory pred ním načisto vytratil život. S pribúdajúcimi minútami v ňom stúpala nervozita. Po pol druha hodine čakania jeho nálada poklesla na bod mrazu. Čoraz nástojčivejšie si uvedomoval, že má len jeden pokus. Dnešný. Podobná príležitosť sa už v dohľadnom čase nezopakuje. Odrazu si už ani zďaleka nebol taký istý úspechom.
  


  
    „Doriti. Kde ste toľko,“ zašepkal si sám pre seba, upierajúc oči do tmy pred sebou a napínajúc sluch, aby mu neunikol ani ten najmenší šramot či charakteristický praskot raždia, prezrádzajúci približujúcu sa zver.
  


  
    Pozrel sa na hodinky. Už mu neostávalo veľa času. Musel rátať aj s tým, že spiatočná cesta potme na miesto stretnutia s Harym mu zaberie viac ako polhodinku, ktorá mu ešte za svetla bohato stačila. Len nerád si pripúšťal neúspech. Nenávidel prehry. O to väčšmi, ak mal pri nich svedkov. Opäť mu vŕtalo v hlave, či sa predsa len nejako nemohol zaobísť bez pomoci kamaráta.
  


  
    Opatrne, čo najtichšie vstal a natiahol si zmeravené nohy. Peň, na ktorom sedel, neposkytoval bohvieaké pohodlie. Okrem otlačeného zadku a stŕpnutých nôh pocítil aj silnú potrebu vymočiť sa. Zaťal zuby. Aj keď nebol poľovník, dobre vedel, že ak sa bude musieť vyčúrať, môže postriežku definitívne zabaliť. Váhal.
  


  
    Práve v tom okamihu zabrechal kdesi v hore pred ním srnec. Zajastril a všetku pozornosť sústredil tým smerom. Po pár sekundách sa srnec ozval znova. Bol to výstražný signál. Niečo ho muselo vyrušiť. O takomto čase srnce nebrešú len tak bez príčiny. Napäl sluch. Zakrátko naozaj začul zapraskanie halúzky. Cítil, ako sa mu zrýchľuje tep. Ďalší pras­kot. Nemýlil sa. Diviaky. Jeho očakávanie sa naplnilo. Vzrušene sa schúlil za strom a nahmatal pušku. Pritajil dych, aby sa v rozhodujúcom poslednom okamihu neprezradil a zver nevyplašil.
  


  
    Zvuky silneli a celkom badateľne sa približovali. Naozaj sa nemýlil. Po pár sekundách sa presne na miestach, kde to očakával, zavlnil porast. Zacielil tým smerom. Už zreteľne rozoznával charakteristické funenie.
  


  
    S ukazovákom na spúšti nahmatal palcom poistku. Na samom okraji kríkov zbadal tmavú siluetu. Jeden veľký kus. Čakal „rúdel“ diviakov, celú rodinku, sviňu s prascami a lanštiakmi, no vyzeralo to, že mu žičilo šťastie a poslalo mu pred mušku poriadneho kanca samotára. Maximálne sa sústredil na výstrel.
  


  
    Nemohol si dovoliť viac ako jeden. A už vôbec neprichádzalo do úvahy dohľadávať zviera, ktoré by po nevydarenom zásahu neostalo ležať na mieste, ale s ťažkým zranením by odbehlo do hory. No až teraz si uvedomil, že to nebude také jednoduché. Mesiac na oblohe práve zaclonil jeden z osamotených mráčikov. Zámerný kríž v tubuse puš­kohľadu mu zrazu miestami celkom splýval s tmavým pozadím protiľahlého brehu a silueta diviaka sa mu napriek kvalitnej optike chvíľkami celkom rozplývala pred okom. V duchu zahrešil. Navyše, prichádzajúci kus sa so vztýčeným nosom zasekol tesne na hranici kríkov, akoby si v rozhodujúcom okamihu rozmyslel svoj pôvodný zámer zísť až dolu k potoku.
  


  
    Studený závan, ktorý pocítil na spotenom chrbte, mu prezradil tajomstvo zmeny správania zvieraťa. Vietor sa otočil smerom k nemu. Skúsený starý kanec v nasledujúcom okamihu nepochybne zacíti jeho pach a tryskom sa zvrtne späť do bezpečia tmavej hory. Rozhodol sa zariskovať. Neostalo mu napokon nič iné. Spoliehajúc sa na dostatočne silný kaliber zbrane, zamieril do stredu tmavej škvrny.
  


  
    Zatajil dych a pomaličky stláčal spúšť. Vari až v povestnej tisícine sekundy pred výstrelom si uvedomil svoj obrovský omyl. Signál z mozgu už však nestihol zastaviť ukazovák na spúšti.

    Máj 1987
  


  


  
    „Meškáš,“ privítal ho Hary, ktorý sedel za volantom Nivy a fajčil.
  


  
    Neodpovedal. Sťažka dosadol na sedadlo vedľa neho.
  


  
    „Tak čo, leží? Ideme poň?“
  


  
    „Nič nedošlo,“ pokrútil hlavou.
  


  
    „Nestrieľal si?“ Vyhodil zvyšok cigarety a ručne zatiahol okno. „Zdalo sa mi.“
  


  
    „Čo sa ti zdalo?“ div sa naňho neosopil.
  


  
    „Že som počul výstrel. Navyše, keď ideš tak neskoro, mys­lel som...“ vykrúcal sa Hary, prekvapený jeho podráždenou reakciou.
  


  
    „Zablúdil som,“ trocha zmiernil. „V tej posratej hore je tma ako v riti.“
  


  
    Harymu to na vysvetlenie stačilo. Natočil motor.
  


  
    „Domov?“
  


  
    Prikývol.
  


  
    Prešli po lesnej ceste popri najbližšej turistickej chate a pokračovali ďalej po asfaltovej ceste smerom dole.
  


  
    „Choď tade vpravo. Pôjdeme zadom poza cintorín,“ navigoval Haryho, keď sa priblížili k dedine.
  


  
    „Čo je s tebou?“ Nespýtal sa prečo, iba sa naňho úkosom pozrel.
  


  
    „Si bledý ako stena. Celý sa trasieš.“
  


  
    „Musel som v tme do kopca. Skoro som sa pogrcal.“ Chvíľu mu trvalo, než našiel akú-takú odpoveď.
  


  
    Minuli múr cintorína. Blížili sa k hlavnej ceste. Objavili sa pred nimi prvé domy a lampy verejného osvetlenia.
  


  
    „Nikto ťa nevidel, keď si išiel po mňa?“ opýtal sa.
  


  
    „Nie, skapal tu pes. Široko-ďaleko ani živej duše.“
  


  
    Vydýchol si.
  


  
    „Teda až na...“
  


  
    „Až na?“ zbystril pozornosť.
  


  
    „Až na toho starého blázna z tej rozpadnutej chalupy na konci dediny. Skoko, či ako mu to hovoria...“
  


  
    Cítil, ako mu na chrbte vyrazil studený pot.
  


  
    „Stál rovno v strede cesty, musel som celkom zastať, aby som ho nezrazil. Totálny pako,“ rozhorčoval sa Hary.
  


  
    „Si si istý, že to bol on?“ prehltol slinu.
  


  
    „Jasné, že istý,“ prikývol Hary. „Takého magora si nemáš s kým pomýliť. Stál kúsok hore za rázcestím v tom svojom dlhom kabáte a podľa mňa mal slušne nakúpené. Hovorím, skoro som ho prešiel. Nechápem, kam sa takto na noc trepe.“
  


  
    Mal pocit, že mu praskne hlava. Chytil sa za spánky.
  


  
    „Nepreháňaš to trocha s tou opatrnosťou? Čo na tom, že ma videl?“ plesol ho po stehne spolužiak.
  


  
    „Nie teba, ty magor,“ poťukal si na čelo. „Auto. Každý tu vie, že je fotrovo.“
  


  
    „A?“
  


  
    Mlčal.
  


  
    „Taký starý ožran môže vyprávať, čo chce. Kto ho bude počúvať? Alebo sa fakt tak bojíš vlastného otca?“
  


  
    Neodpovedal. Prešli cez celú dedinu. Chýbalo už len niekoľko kilometrov. Ešte pár minút a bude doma.
  


  
    „Je mi nejako zle od žalúdka,“ povedal.
  


  
    „Nejaký panáčik by to hádam spravil.“
  


  
    „Nie, to nie,“ odmietol. „V žiadnom prípade,“ pritvrdil a v duchu rozmýšľal, ako sa kamaráta čo najrýchlejšie zbaviť. „Potrebujem čím skôr do postele.“
  


  
    „Myslel som...“ dal najavo svoje sklamanie Hary.
  


  
    „Viem, čo si si myslel,“ skočil mu do reči. „Aj ja som si dnešok predstavoval celkom inak.“ V hlave mu jedna cez druhú vírili zmätené myšlienky. Pred hodinou sa mu život obrátil hore nohami.
  


  
    Zastali pred domom. Vystúpil, aby otvoril bránu a mohli vojsť do dvora. Haryho otlčená červená škodovka blokovala vjazd do garáže.
  


  
    „Tak ďakujem a čau,“ rýchlo sa rozlúčil.
  


  
    „Si blázon,“ neveriacky krútil hlavou jeho možno jediný kamarát.
  


  
    Počkal, kým naštartoval.
  


  
    „Fakt sa nikdy ani v tom najmenšom nenaučíš prehrávať?“ stihol sa ešte opýtať spoza volantu.
  


  
    Neodpovedal. Možno ho už nepočul. Pozeral sa za odchádzajúcim autom, až kým sa jeho koncové svetlá nestratili v zákrute. Zavrel bránu a vyvracal sa do okrasného záhona.

    Vrátili sa do kancelárií. Ledecký sa usadil za svoj stôl a zbežne poprehadzoval papiere, ktorých za čas jeho neprítomnosti ani veľmi nepribudlo. Mal pocit, akoby odišiel len včera.
  


  
    „Máš tam nejaké záznamy z vyšetrovačky. Nič dôležité,“ poznamenal ležérne Machrák. „A vypísali sme ti nadčasy.“
  


  
    „Ďakujem.“
  


  
    Machrák bol od neho presne o desať rokov mladší. Takmer vždy dobre naladený, nadovšetko miloval kvalitné značkové oblečenie. Bol už roky spoľahlivým a verným druhom Ledeckého, pripraveným kedykoľvek nastaviť zaňho hoci aj vlastnú kožu. Vďaka svojim častým uštipačným poznámkam, ktoré mu uleteli zvyčajne na tých najnevhodnejších miestach v najmenej vhodnom čase, neustále balansoval na hranici maléru. A aby toho nebolo málo, nikto z oddelenia nemohol konkurovať ani jeho nikdy neutíchajúcej ambícii dostať sa vari do všetkých nohavičiek, ktoré sa naskytli v jeho okolí. Ledecký však veľmi dobre vedel, že za jeho naivným, možno až chlapčenským úsmevom sa v skutočnosti skrýva nezvyčajne drsný chlapík s mimoriadne bystrým úsudkom.
  


  
    „Stačí, ak zoberieš pivo,“ nezaprel svoj podpichovačný talent.
  


  
    Ledecký sa zaklonil v kresle. Akoby zrazu nevedel, odkiaľ začať. Cez otvorené okná k nim doliehal ruch frekventovanej ulice. Chvíľu mlčali.
  


  
    „Ak si teda na dovolenke neminul všetky úspory,“ doložil Machrák.
  


  
    Ledecký len pokrútil hlavou. Zrána nebýval veľmi zhovorčivý.
  


  
    „A vieš, že som vlastne ani nemal kde?“
  


  
    Po rokoch, čo spolu robili, sa spoznali natoľko, aby vedeli, že akýchkoľvek prípadných podrobností, týkajúcich sa jeho posledných dvoch dovolenkových týždňov, sa dočka­jú najskôr poobede.
  


  
    Starší z detektívov si rozbalil bagetu a začítal sa do novín. Mladší vytiahol zo skrine hŕbu doteraz nepozakladaných, iba šnúrkou previazaných papierov a rozložil si ich po svojom pracovnom stole.
  


  
    „Čo to máš?“ neudržal na uzde svoju zvedavosť Ledecký.
  


  
    „Ten nový prípad,“ odpovedal namiesto neho Machrák. Zaskočil mu kúsok bagety a rozkašľal sa. „Skôr archeologickú záhadu než prípad.“
  


  
    „Niečo mi ušlo?“ pousmial sa najstarší z detektívov.
  


  
    „Iba vykopávka niekoľkých starých kostí, ohlodaných časom.“
  


  
    „Za ten čas, čo som tu nebol, ste vari začali fušovať do archeológie?“
  


  
    „Skôr tuná mladý. Mňa osobne to hlinobranie nejako zvlášť neberie,“ uškrnul sa Machrák.
  


  
    Koreis sa jeho poznámkami nedal vyviesť z miery.
  


  
    „Kostrový nález,“ vysvetlil Ledeckému s vážnou tvárou. „Našiel sa náhodou v lese pri Borinke.“
  


  
    „To je spis k tomu prípadu?“
  


  
    „Všetko, čo doteraz máme,“ prikývol najmladší detektív.
  


  
    Ledecký sa natiahol po žltých papierových doskách na samom vrchu a nasadil si okuliare. Jednu po druhej pozorne prezeral očíslované fotografie a čítal ich anotácie. Pri niektorých sa zdržal dlhšie, iné odkladal už po pár sekundách. Zrazu vyzeral maximálne sústredený. Zábery orientačných pohľadov na terén a bezprostredné okolie miesta nálezu postupne prechádzali až k samému hrobu a k osobitným fázam jeho odkrývania. Nasledovali detaily jednot­livých kostí, lebky, zvyškov šatstva, pracky z opasku, snubného prsteňa a zhrdzavených hodiniek.
  


  
    Ledecký si vedel veľmi dobre predstaviť všetku tú robotu okolo. Ako naživo v duchu počul mrmlanie kriminalistických technikov a nadávky policajtov z miestneho, ktorí museli zobrať do rúk krompáče a lopaty a dôkladne prekopať či doslova preosiať hromady vlhkej lesnej zeminy, aby im nič neuniklo. Bola to isto nepríjemná, dlhá a namáhavá práca.
  


  
    Trvalo mu dobrú polhodinu, kým fotodokumentáciu odložil. Zvyšné záznamy sa rozhodol zatiaľ nechať tak.
  


  
    „Takže?“ obrátil sa na Koreisa.
  


  
    Najmladší detektív, ktorý ho doteraz mlčky počúval, vyskočil zo stoličky a poháňaný typickým nováčikovským elánom pred ním rozložil kópiu satelitnej mapy.
  


  
    „Je to tu, ako je ten krížik,“ zabodol ceruzku na označené miesto. „Patrí to už do malackého katastra. Tento hrebeň volajú Santopér. A tu a tu je cesta z Borinky,“ ukazoval ďalej a jedným okom pre istotu kontroloval, či ho jeho oveľa ostrieľanejší kolega naozaj sleduje. „Touto spodnou cestou sa cez všetky tieto húštiny dostaneš až na Biely kríž a z neho tadiaľto do Rače. Tento svah je dosť príkry, ale lesáci tade chodia sťahovať drevo.“
  


  
    „Toto je potok?“ opýtal sa Ledecký, zahľadiac sa do mapy.
  


  
    Koreis pritakal.
  


  
    Postupne sa v satelitnej snímke zorientoval. Aj on si zobral do ruky ceruzku.
  


  
    „Tak potom táto asfaltka,“ obtiahol jej líniu. „Vedie na Košariská.“
  


  
    „Hej.“
  


  
    „Ako ho našli?“
  


  
    „Jeden magor si to tam pomýlil s rely Dakar a troška precenil svoje šoférske schopnosti,“ zapojil sa spoza Nového Času do debaty Machrák.
  


  
    „No asi tak,“ uškrnul sa Koreis. Kým sa pustil do ďalšieho vysvetľovania, zalistoval v papieroch. „Nejaký inžinier Gajdoš. Ročník sedemdesiat z Pezinka. Netrestaný, bezúhonný, má nejakú počítačovú firmu. Celkom slušné živobytie podľa všetkého.“
  


  
    „Poľovník?“ zaujímal sa Ledecký.
  


  
    „To neviem,“ pokrčil plecami mladý detektív. Pre istotu ešte raz nazrel do poznámok. „Skôr nie, lebo nemá zbroják,“ položil záznamy naspäť na stôl. „Prečo?“
  


  
    „Čo tam teda robil?“
  


  
    „Chcel si skrátiť cestu,“ na chvíľočku zaváhal Koreis, než odpovedal, behajúc prstom po mape. „Z Borinky do Rače a odtiaľ domov. Spustil sa po tej zvážnici, no jeho Landrover na to nestačil a zapadol.“
  


  
    Ledecký trpezlivo počúval.
  


  
    Koreis v duchu uvažoval, prečo sú pre skúsenejšieho kolegu informácie o osobe oznamovateľa a ciele jeho cesty také dôležité. On sám pokladal známe okolnosti v súvislosti s Gajdošom v podstate za bezvýznamné.
  


  
    „Keby bolo sucho, hádam by to vraj aj išlo, ale dovtedy tri dni lialo ako z krhly a všade bolo po kolená blata,“ vysvetľoval ďalej. „Zostal trčať zhruba v polovici. Keď zistil, že sa v nijakom prípade sám nevyhrabe, zavolal si na lesnú správu do Stupavy a oni mu poslali elkátečko, aby ho vytiahlo.“ Pozrel na Ledeckého. „Ten hovor máme vo výpise potvrdený. Chceš aj meno toho traktoristu?“
  


  
    Ledecký pokrútil hlavou.
  


  
    „Oboch vypočul vyšetrovateľ. Nám však už nijako nepomôžu. Okrem toho, že objavili hrob,“ ošíval sa Koreis, akoby chcel samého seba uistiť, že nespravil chybu.
  


  
    „Ak by ten debil jazdil po ceste ako normálni ľudia, mali by sme celé dva týždne pokoj,“ znova sa po svojom zapojil Machrák a zložil dočítané noviny. „Potom to už išlo ako po masle. Natiahli lano, zapreli radlicu, a keď začal ťahať, odvalil kusisko zeme pod sebou.“
  


  
    Ledecký si zapálil cigaretu, lakťami sa oprel o parapetnú dosku a zamyslene pozeral na rušnú ulicu pod oknom.
  


  
    „Vieme, ako dlho tam ležal?“ spýtal sa napokon.
  


  
    „Podľa súdneho znalca celkom isto viac ako desať rokov. V podstate z neho zostali len kosti,“ odpovedal mu Koreis. „Znalci z kriminalistického ústavu nám to možno ešte upresnia, no vieš si predstaviť, koľko im to bude trvať.“
  


  
    „A pitva?“ Len čo to vyslovil, hneď mu napadlo, či vlastne v tomto prípade ešte vôbec prichádza do úvahy hovoriť o pitve.
  


  
    „Robil to Habera,“ vyhŕklo z nich takmer naraz, čomu sa obaja zasmiali.
  


  
    „Nebodaj bol aj na mieste?“ dovtípil sa Ledecký, čomu sa smiali. Predstavil si takmer dvestokilového súdneho znalca.
  


  
    „Blázniš? Ani nevystúpil z auta. Spotil a zadýchal sa, len čo to zhora uvidel. A ak vraj nechceme navijakom ťahať hore aj jeho, nech mu dáme svätý pokoj. Nakázal nám pekne pozbierať všetky kostičky, žiadnu, ani najmenšiu, nezabudnúť a všetky mu pokiaľ možno neporušené priviezť na Antolskú.“
  


  
    Ledecký sa rozosmial. S Haberom sa poznal dlhé roky. Súdny lekár bol dokonca niečo ako vzdialený príbuzný jeho bývalej manželky. Vedel teda, z koho si jeho parťáci uťahujú. Depresívne myšlienky, ktoré sa mu hmýrili v hlave v raňajšej dopravnej zápche, boli zrazu preč. Bol medzi svojimi a cítil sa dobre.
  


  
    „Nakoniec všetkým, čo stretol, vynadal do policajtských bezočivcov a dal sa odviezť domov. A vidíš, skoro som zabudol,“ ťukol si hánkou na čelo. „Pýtal sa aj na teba. Máme ťa pozdravovať. Vraj si z nás jediný normálny a slušný, takže by si ho na takúto sprostú horskú túru jakživ nezavolal.“
  


  
    Ledecký si vybavil, ako pred pätnástimi rokmi spúšťali Haberovi z lesného zrázu obesenca aj s konárom. Konár museli odrezať a tučný lekár naňho zdola neustále hromžil, aby sa pri rezaní neopovážili porušiť uzol na slučke, ktorú mal neborák okolo krku.
  


  
    „Pochybujem, že toto o mne povedal,“ zarehotal sa i Ledecký.
  


  
    „No inak klobúk dole,“ pokračoval Machrák. „U seba na stole ho potom vyskladal ako lego.“
  


  
    „A ani sme nič nezabudli,“ pochválil sa Koreis.
  


  
    „Čo všetko teda vieme?“
  


  
    Zvážneli. Najmladší znova zalovil v záznamoch.
  


  
    „To, že ide o kostru muža vo veku od štyridsať do šesť­desiat rokov...“ Koreis sa na chvíľu odmlčal. „Žiadne americké sračkové filmy. Presnejšie nám to zatiaľ nikto nepovie a dokonca aj toto treba brať s veľkou rezervou. Podľa všetkého mohol merať okolo stosedemdesiat centimetrov, normálnej postavy, bez nejakých defektov. Chrup v dosť biednom stave.“
  


  
    „Žiadne zvláštnosti, čo by nám to uľahčili,“ doplnil Mach­rák. „Aj tie hodinky sme poslali znalcom, ale pochybujem, že z nich voľačo zistia. Podľa všetkého nejaké primky, celkom obyčajné šunty.“
  


  
    „A prsteň?“
  


  
    „Obyčajný zlatý snubný prsteň. Ak by si čakal nejaký monogram a dátum svadby, tak aj v tom ťa sklamem. Nič.“
  


  
    „Oblečený bol podľa všetkého v rifliach a nejakej maskáčovej blúze. Aj topánky mal vojenské. Telo bolo zabalené do klasickej vojenskej celty,“ doplnil Koreis.
  


  
    Ledecký si vzdychol. Uvedomil si, že zistiť totožnosť obete bude sakramentsky ťažké.
  


  
    „Robia už na tom, samozrejme, pátrači, aj my už sme sa kade-tade pýtali, ale je to priveľké časové rozpätie. Pokúšajú sa niečo vyselektovať z toho kvanta hlásených nezvestností. Dajú vedieť, keď na niečo prídu,“ pokračoval Machrák.
  


  
    „A príčina smrti?“
  


  
    „To už je lepšie,“ zareagoval Koreis. „Dva priestrely v zátylku. A máme aj celkom slušnú balistiku. Jedna z guliek uviazla v spodnej čeľusti. Podľa všetkého vrah strieľal zhora nadol a z bezprostrednej blízkosti.“
  


  
    „A ďalej?“ Tušil, že mladý detektív má toho v talóne viac.
  


  
    „To je práve to zaujímavé.“
  


  
    Ledecký naňho uprel zvedavý pohľad.
  


  
    „Podľa predbežného vyjadrenia ide o nejakú neobvyklú zbraň. Nejaký starý, roky nepoužívaný revolverový kaliber,“ zalistoval v papieroch na svojom stole.
  


  
    „Zaujímavé,“ zhodnotil skúsený kriminalista. „Sú si istí?“
  


  
    „Áno. Vraj niet pochýb.“
  


  
    „Aspoň niečo,“ znova si sadol do kresla. Posledná Koreisova informácia ho zaujala.

    Cesta domov Ledeckému trvala zvyčajných štyridsaťpäť minút. Po štvrtej popoludní už nemal žiaden dôvod zdržiavať sa v kancelárii. Vyzul sa v predsieni a len v ponožkách prešiel do jedálne. Necítil hlad. Z chladničky vybral spolovice prázdnu fľašu whisky a zo skrinky na riad pohár. Kým si stihol naliať, zadrnčal mu vo vrecku telefón. Zdvorilostný hovor s Hanou trval len pár minút. V jej hlase zaregistroval sklamanie. Vytušil, že rátala s tým, že sa u nej večer zastaví. Cítil sa z nejakého nie celkom jasného dôvodu vinný. Bol to pre neho zvláštny pocit, ktorý ho samého trocha prekvapil. Nevedel klamať. Mal čas, mohol prísť, no radšej zostal sám.
  


  
    Napil sa. Alkohol ho príjemne pálil v hrdle. Rozmýšľal. Rozpad prvého manželstva ho na dlhý čas poznačil väčšmi, než možno sám čakal. Trvalo mu dosť dlho, kým si ako-tak privykol. Potom stretol Hanu. Bola to náhoda, ale zrazu mal pocit, že práve s ňou by to mohlo vyjsť. Pôsobila príjemne, inteligentne, od prvej chvíle si rozumeli a aj fyzicky sa mu páčila. Bol si istý, že stretol ženu, ktorú by vedel milovať ako kedysi.
  


  
    Počiatočnú eufóriu a skvelý začiatok však po niekoľkých mesiacoch nemilosrdne vystriedal všedný stereotyp. V ostatnom čase sa ich styk obmedzoval viac-menej na občasné stretnutia u nej alebo ešte zriedkavejšie uňho doma. Trvalo mu celú dovolenku, kým samého seba presvedčil, že už nemá istotu, či ich vzťah chce posunúť ďalej. Podozrieval sa, že jeho váhanie je čím ďalej, tým viacej už iba obavou, aby jej prípadným rozchodom príliš neublížil.
  


  
    Znova sa napil a dolial prázdny pohár. Vyšiel na terasu a zapálil si cigaretu. V duchu sa vrátil k robote a nájdeným kostrovým pozostatkom z lesa pri Borinke. V hlave sa mu usadil červík pochybností, či Koreis počas jeho neprítomnosti urobil všetko, čo mal a mohol. Vedeli toho žalostne málo. Naozaj sa nedalo za ten čas získať viac informácií? Lenže ani on zatiaľ na nič prevratné neprišiel.
  


  
    Dve strely v zátylku. Nepochybne vražda. Všetko ostatné plávalo na vode. Kedy? Prečo? Kto je zavraždený muž? Dobre vedel, aké ťažké bude dopátrať sa na základe takých chudobných indícií až k páchateľovi. Jednoznačnou prioritou, absolútne kľúčovou úlohou bude zistiť totožnosť obete. Bez toho sa nepohnú ani o krok. Zahasil cigaretu. Nechcel si ani domýšľať, koľko ľudí môže za bezmála celé štvrťstoročie len v hlavnom meste a jeho okolí zmiznúť bez stopy.
  


  
    Vžíval sa do situácie vraha. Ako celé tie roky žil. Trápilo ho svedomie? Alebo už ani on, tak ako jeho obeť, nie je medzi živými? Priveľa otáznikov. Vlastne samý otáznik. Vrátil sa do obývačky a roztiahol fotokópiu satelitnej mapy. Znova ju podrobne preskúmal. Krížik označujúci miesto provizórneho hrobu nebol ďaleko od cesty, po ktorej sa takmer v priebehu celého roka dalo celkom pohodlne dostať až na miesto nálezu. Stačilo bežné terénne auto.
  


  
    „Keby zostal tu, mohol mŕtvolu spustiť iba pár metrov dole kopcom,“ zamrmlal si sám pre seba.
  


  
    Alebo tam toho nešťastníka doviezol živého? A zastrelil ho priamo nad vykopanou jamou? Mohol toho chudáka dokonca prinútiť ľahnúť si do nej. A bol páchateľ sám, alebo ich bolo viac? Mali hrob už vopred pripravený, alebo to tak nebolo a kopali až po tom, čo zavraždili? Myšlienky sa mu preháňali v hlave jedna za druhou.
  


  
    Miesto bolo vybraté vhodne. Nebyť neuveriteľnej náhody s tým Gajdošom a jeho bláznivým nápadom skrátiť si cestu, zrejme by toho úbožiaka nikto nikdy nenašiel. Možno by sa z toho dalo logicky usúdiť, že páchateľ sa v okolí dobre vyznal, no s istotou zatiaľ nemohol vychádzať ani z toho. Vlastné skúsenosti ho varovali pred uponáhľanými závermi.
  


  
    Zložil mapu. V najbližších dňoch sa bude musieť na miesto činu osobne pozrieť. Bol zvyknutý takto pracovať. Inak to ani nevedel. Žiadna fotodokumentácia ani najpodrobnejší nákres nemohol v jeho hlave nahradiť reálny obraz terénu. Musí ta ísť, vidieť veci na vlastné oči. Aj po toľkých rokoch od zločinu musí do seba nasať atmosféru toho miesta.
  


  
    Zavolal Koreisovi.
  


  
    „Peter?“ Najmladší z kolegov zdvihol hneď na prvé zvonenie.
  


  
    „Napadlo mi zájsť zajtra do tej Borinky,“ prešiel rovno k veci.
  


  
    Ako očakával, mladý detektív nemal najmenšie výhrady. Priam nadšene súhlasil.
  


  
    „Čo keby si ráno zobral auto a stretli sme sa priamo na obvodnom v Stupave?“ Bol to typický spôsob, akým rozdeľoval úlohy. Napriek tomu, že ako šéf pracovnej skupiny mal nespochybniteľné právo riadiť činnosť svojich dvoch parťákov, nikdy nevydával príkazy formou rozkazov.
  


  
    „O koľkej?“
  


  
    Dohodli sa na ôsmu.
  


  
    „Pôjdem rovno z domu. Ušetrím kopu času aj kilomet­rov. Po ceste vyzdvihni Fera. S Peterajom to vybavím,“ upokojil ho skôr, než sa ho stihol opýtať na príkaz na cestu. „Ráno už bude v robote, auto ti podpíše.“ Na chvíľu sa odmlčal. „Ak by náhodou nebol, poviem operačnému.“
  


  
    Komisára Peteraja vybavil ešte stručnejšie. V podobných pracovných záležitostiach s ním nemusel ako jeden z mála detektívov detailne konzultovať svoje rozhodnutia. Keď skladal telefón, napadlo mu, že po odchode Lipianskeho už zostane v takom výsadnom postavení na celom oddelení iba on.
  


  
    Smutne vzdychol.
  


  
    Dopil fľašu. Vypil málo na to, aby sa opil, no stačilo to, aby cítil príjemné opojenie. Rýchlo zavrhol pokušenie otvoriť ďalšiu fľašu. Uspokojil sa s cigaretou. S prižmúrenými očami sa ďalej márne pokúšal prísť na to, ako čo najrýchlejšie zistiť čokoľvek, čo by ich posunulo aspoň o krôčik vpred. Vôbec nič mu nenapadlo.

    „To je všetko, čo si chcel vidieť?“ opýtal sa Machrák Ledeckého. Pôda okolo vykopaného lesného hrobu už bola o poznanie suchšia a pevnejšia, no napriek tomu musel vyvinúť maximálne úsilie, aby si nezašpinil svoje ukážkovo nablýskané poltopánky. „Pre toto sme sa sem znova trepali?“
  


  
    „Potreboval som sa pozrieť,“ mávol rukou Ledecký.
  


  
    „Nie je tu toho veľa na pozeranie,“ prehodil Koreis. V jeho hlase bolo cítiť niečo ako ospravedlnenie. Akoby nedostatok použiteľných stôp na mieste činu bola jeho vina.
  


  
    Ráno sa stretli podľa dohody na obvodnom oddelení v Stupave. Tamojší veliteľ im ponúkol kávu a poskytol policajnú označenú Nivu aj so šoférom. Uniformovaný, sotva dvadsaťročný mladík teraz unudene postával obďaleč na lesnej ceste, kde mu prikázali odstaviť auto. Opretý o kapotu, usilovne pofajčieval.
  


  
    „Prejdime sa kúsok popri potoku,“ navrhol Ledecký.
  


  
    Vykročili za ním.
  


  
    Ledecký si v duchu porovnával reálny obraz terénu s obrázkom satelitnej mapy, ktorý si naštudoval včera. Nemal problém sa zorientovať.
  


  
    „Zem je tu mäkká. Už pár centimetrov pod povrchom v podstate samý piesok a íl,“ uvažoval nahlas. „Takú jamu tu s dobrým krompáčom a lopatou bez akejkoľvek pomoci vykope hocijaký fyzicky priemerne zdatný chlap.“
  


  
    „A nemusí to ani trvať veky.“ Jeho spoločníci hneď pochopili, kam vo svojich úvahách mieri.
  


  
    „Pokojne to tak mohlo byť,“ dal im za pravdu Ledecký. Zastal a ukázal na cestu v kopci. „Predpokladám, že v tomto prípade sem mŕtvolu doviezol terénnym autom. Pekne v kufri, zabalenú do celty.“
  


  
    Súhlasili.
  


  
    „Čiže musel prísť buď od Borinky, ako sme prišli my, alebo z opačného smeru – z Rače.“
  


  
    Všetci traja pozerali na hrebeňovú lesnú cestu pár met­rov nad nimi.
  


  
    „Zastal asi...“ na okamih sa odmlčal, kým sa rozhodol pokračovať. „Hocikde v tamtých miestach. Hádam niekde pri tom veľkom strome, aby si skrátil cestu. Potom stiahol balík s mŕtvolou dole kopcom.“
  


  
    „Asi hej.“
  


  
    Bolo nanajvýš pravdepodobné, že sa veci stali tak, ako ich opísal.
  


  
    „Je fakt, že z takto strmého zrázu poľahky stiahneš aj ťažký balík. V podstate sa vlastnou váhou skotúľa dolu sám.“
  


  
    Prešli ešte pár metrov, až kým sa potok pred nimi nezačal prudko stáčať doprava. Nemalo zmysel ísť ďalej.
  


  
    „Teraz už len nájsť správne mená,“ neodpustil si Mach­rák.
  


  
    „Na začiatok pri troške skromnosti stačí nájsť aspoň jedno.“ Ledecký zašmátral vo vrecku a vytiahol zo škatuľky cigaretu. Zapálil si.
  


  
    „To bude fuška!“ zapojil sa Koreis. „Máme málo indícií, podľa ktorých sa ten kostlivec bude dať identifikovať.“
  


  
    „Budeme musieť pobehať po dedine. Pýtať sa. Ako za starých čias. Nielen tu, ale možno aj ďalej na okolí.“
  


  
    „Pekná pakáreň,“ zaškeril sa Machrák. „Už vidím, ako sa na nás ľudia budú pozerať, keď dokopy sami nič nevieme.“
  


  
    Ledeckému napadlo, že by to ani nebol on, keby hneď nato nestrelil nejakú svoju zádrapčivú duchaplnosť.
  


  
    „A čo konkrétne by si tak, Jakub, asi chcel? Drevenú nohu? Sklenené oko? Aby si to mal jednoduchšie?“
  


  
    Nemýlil sa.
  


  
    „Niečo, hocičo. Prečo, preboha, práve sklenené oko?“ ohradil sa Koreis.
  


  
    „Prečo sklenené?“
  


  
    Ledecký pochopil, kam Machrák mieri. Poznal starú anekdotu.
  


  
    O poznanie menej skúsený nováčik nie. Nabehol si na smeč.
  


  
    „No prečo?“
  


  
    „Lebo inak by predsa cezeň nevidel,“ vychutnal si ho starší kolega.
  


  
    Vyprskli smiechom.
  


  
    Mladý uniformovaný poriadkar pri aute odhodil už svoju tretiu cigaretu a neveriacky sa zadíval na nálezisko. Nevedel pochopiť, čo tým trom môže pripadať také smiešne na vykopanej prázdnej jame v lese.

    Ledecký odložil okuliare a pretrel si unavené oči. Záznam, ktorý práve dočítal, zostal ležať pred ním na stole.
  


  
    „Čo na to hovoríš?“ opýtal sa ho Peteraj po chvíľke ml­čania.
  


  
    Odvtedy, čo boli nútení prvýkrát sa zaoberať náhodne objaveným kostrovým nálezom, už ubehli týždne. Jar sa medzitým prehupla do leta a podľa toho, akými teplotami ich prekvapilo hneď na začiatku, sa dalo tušiť, že do riadne horúceho leta.
  


  
    Rozbehnuté vyšetrovanie v okolitých obciach, súčinnosť s miestnymi policajnými zložkami ani verejné mediálne výzvy s cieľom pomôcť aspoň pri ustálení totožnosti obete nepriniesli za celý čas nijaký pokrok.
  


  
    Priebežne prichádzali aj iné povinnosti, keďže ostatní zločinci akosi nemienili brať ohľad na nevyriešený prípad, s ktorým si detektívi nevedeli rady. Lenže Božie mlyny melú pomaly, ale isto.
  


  
    „Jakub to už vie?“ spýtal sa na úvod Ledecký. „Oficiálne je to predsa jeho prípad.“
  


  
    „Došlo to len včera,“ odvetil komisár.
  


  
    Bolo skoré ráno. V kancelárii bolo ešte vždy šero.
  


  
    „Je to dávno,“ vzdychol Ledecký a vystrel sa v kresle.
  


  
    „Osemdesiaty siedmy,“ uškrnul sa komisár. „Takmer tri­dsať rokov.“ Prešiel od okna ku konferenčnému stolíku a načiahol sa za hárkom papiera. Od včerajšieho večera ho už stihol prečítať niekoľkokrát. „Celkom slušné prekvapenie,“ znova sa zapozeral na odsek zvýraznený tučnou kurzívou. „Ján Skokánek, v roku 1987 dôvodne podozrivý a obvinený z vraždy predsedu Obvodného národného výboru v Stupave Mariána Ďalogu, od toho času v celoštátnom pát­raní, súd na neho vydal zatykač. Doteraz nezvestný,“ nahlas vypichol najpodstatnejšie. „Čakal by som všeličo, ale povedz sám. Napadlo by ti také niečo?“
  


  
    Neodpovedal. Spal sotva dve hodiny. Ani nevedel, ako sa včerajšie jedno pivo zvrtlo na žúr do záverečnej. Od jeho dovolenky uplynuli už dva mesiace. Bol unavený, mal chuť na cigaretu a k tomu všetkému cítil, ako sa pomaly, ale isto začína hlásiť bolesť hlavy. Vedel, že sa bude stupňovať, no tabletky, ktoré by aspoň v tomto štádiu ako-tak pomohli, nechal vo svojej kancelárii.
  


  
    „Myslíš, že ho niekto zastrelil práve pre tú vraždu, z ktorej ho vtedy obvinili?“
  


  
    „Na to hádam prídeme,“ zívol.
  


  
    Koreisov prípad sa vďaka práci detektívov z oddelenia cieľového pátrania po dlhých týždňoch konečne pohol z mŕtveho bodu. Kostlivec dostal meno a súvislosť so zavraždeným predsedom vtedajšieho stupavského národného výboru, ktorú svojou otázkou práve naznačil komisár, sa už len z prostej logiky vyšetrovania priam ponúkala.
  


  
    „Samozrejme, ak ešte niekde v archívoch existuje niečo ako spis z tých čias.“
  


  
    „V našich?“ pochybovačne mávol rukou Peteraj. „Žartuješ! Len za mojej éry sa archív trikrát sťahoval a videl som na vlastné oči, ako to prebiehalo.“ Na chvíľu sa odmlčal. „Spis pravdepodobne dávno skartovali, ak ešte predtým neskončil v spaľovni.“
  


  
    „Nemohol ostať na vyšetrovačke?“
  


  
    „Ak by ho ani tam nejakou náhodou ešte nehodili do skartovačky, dávno ho už zožrali mole,“ rozvíjal svoju skepsu komisár.
  


  
    Ledecký s nevôľou počúval komisárove argumenty.
  


  
    „Peter, čo si to neuvedomuješ? Nie je to len kopa rokov. Je to minulé storočie, iná doba, iný režim.“
  


  
    „Čo súd?“ neskladal zbrane detektív. „Veď i pátrači nakoniec určili totožnosť toho Skokánka hlavne na základe súdneho zatykača.“
  


  
    „Zatykač je jedna vec, spis druhá,“ pokrčil plecami komisár. „Z toho, čo tu čítam, sa mi ani nezdá, že by na neho niekedy vôbec podali obžalobu. Čo by si tam chcel hľadať?“
  


  
    „Pozrieme to.“
  


  
    „Hej, pozrieme,“ prešiel si po vlasoch komisár. „Budeme tomu venovať hromadu času a úsilia, ale napokon to vyjde nazmar, lebo sa to skončí premlčaním.“
  


  
    „Skončí?“ v prvej chvíli si Ledecký ani jasne neuvedomil, kam jeho nadriadený mieri.
  


  
    „Hej. Skončí. Čo iné s takou starinou?“
  


  
    „Pokiaľ viem, ide tu stále o vraždu,“ tvrdohlavo si stál za svojím Ledecký. „Teraz už možno dokonca aj o dve,“ ukázal na záznam.
  


  
    „Nech už je akokoľvek, o jednu objasnenú, ako si si sám mohol prečítať, a druhú podľa všetkého definitívne premlčanú,“ upozornil ho komisár. „Na to nezabúdaj. “
  


  
    „S tým na mňa nechoď,“ ohradil sa Ledecký.
  


  
    „S čím?“
  


  
    „S tým premlčaním. S tým, že končíme.“
  


  
    „Aké ,nechoď‘?! Čo si tým myslel?“ nadurdil sa Peteraj. „S niečím podobným sme predsa rátali od samého začiatku,“ čisto zo zvyku si upravil aj tak perfektný uzol na kravate. „Možno sme fakt nepočítali s takouto zamotanou zápletkou, ale s tým, že tam tá kostra mohla ležať viac ako dvadsať rokov, sme rátali.“
  


  
    „Poznáme sa dosť dlho,“ nespokojne zavrtel hlavou Ledecký, „aby som vedel, že aj teba to serie,“ chytil sa za spánky. Bolesť hlavy sa stupňovala. „Premlčané! Kto vôbec takú hovadinu vymyslel? Ako vôbec môže byť vražda premlčaná?“
  


  
    „S tým nič neurobíme,“ rozhodil rukami komisár.
  


  
    „Ten, čo ho zabil, je vrah. Raz a navždy. Každý z nás by mal na to takto pozerať, a nijako ináč.“
  


  
    Šéf mlčal.
  


  
    „A ty dobre vieš, čo je na tom najhoršie,“ nedal mu vydýchnuť Ledecký.
  


  
    „Čo?“ zareagoval podráždene.
  


  
    „Že si ten človek zrejme dodnes v pohode chodí niekde medzi nami. Tak dávno to zasa nie je. Ak mal vtedy tridsať, dnes z neho bude solídny šesťdesiatnik, ak nie päťdesiatnik. Možno je teraz priam v plnom rozpuku.“
  


  
    „No a?“
  


  
    „A my? Čo urobíme my? Nič? Dáme mu svätý pokoj? Ty sa s tým hádam vieš v pohode zmieriť?“ Nadvihol sa v kresle. „Necháme ho len tak, lebo je to viac ako dvadsať rokov?“ Buchol po stole. „Pre mňa osobne žiadna vražda nikdy nebude premlčaná. Nech by ju spáchal ktokoľvek a kedykoľvek. Nech by ho trebárs nikdy nepostavili pred súd, chcem aspoň vedieť, kto to bol.“
  


  
    „Ak by si sa to aj dozvedel, čo potom?“ zvýšil hlas Peteraj. „Nebudeš ho môcť ani len vypočuť. Aj ten najhlúpejší právnik, hoci aj ten najbabráckejší advokátik, úplne prvý, ktorého stretne alebo ktorého mu budeme musieť zavolať, ťa jednou jedinou vetou zotrie ako malého chlapca. To hádam chápeš, či nie?“
  


  
    „Aj keby. Podľa mňa premlčanie nie je naša starosť. Nech si s tým lámu hlavu súdy.“
  


  
    „Máš málo svojej roboty?“
  


  
    „Veď na tom stále robíme.“ Ledecký sa zatváril nechápavo. Zdalo sa mu, že jeho nadriadený očividne uhýba.
  


  
    Komisár sa začal cítiť nepríjemne. Ani jemu roky šéfovania celkom nezastreli zmysel pre spravodlivosť. Ako zodpovedný vedúci pracovník si však súčasne uvedomoval, že vďaka tomu istému zmyslu pre spravodlivosť budú jeho ľudia v nasledujúcich dňoch s najväčšou pravdepodobnosťou márniť čas vopred beznádejným prípadom.
  


  
    „Nehovor,“ odsekol podráždene. Ledeckého moralizátorské kázne sa mu vonkoncom nepáčili. „Skôr mám pocit, že mladému ten prípad už takmer štvrť roka plesnivie v skrini a nikto z vás dvoch sa toho doteraz poriadne nechytil. A nebyť pátračov a tohto tu,“ zamával pred ním záznamom, „zostalo by to tak už zrejme naveky.“
  


  
    Detektív nechcel veriť vlastným ušiam. Podobné výčitky vnímal ako údery pod pás a už vôbec nemal chuť hneď zrána obhajovať výsledky svojej či kolegovej roboty.
  


  
    „Prečo mi to potom vlastne ukazuješ?“ opýtal sa namrzene.
  


  
    „Myslel som, že ťa to bude zaujímať.“
  


  
    „Nebude, pokiaľ to nebudem môcť dotiahnuť do konca.“
  


  
    Peteraj si znova sadol za svoj stôl. Celkom mechanicky začal prekladať papiere. Ako keby si nevedel rady s rukami. Mal ich veľké, na Ledeckého vkus priam obrovské, so širokými dlaňami a vystúpenými kĺbmi. Predtým, než začal kariéru na polícii, pracoval zopár rokov v tehelni.
  


  
    „Nepovedal som, že nemôžeš. Doriti, nič také som nepovedal,“ poškrabal sa na čele. Záznam položil na samý vrch. „Navyše, uvidíme, čo povie Chovanec. Ako ho poznám, aj tak bude čakať na výsledky z expertíz, ale skús trocha pochopiť aj ty mňa. Dobre. Pozrite sa teda na to. No lás­kavo si pritom uvedomte, v čom momentálne lietame. Začína sa to sypať. Jeden prípad za druhým. Ste na rade. Ďalšiu vraždu, čo príde, pridelím vám, a budete sa jej venovať s absolútnou prioritou. Skokánek pôjde na ten čas bokom. Nemôžem si dovoliť nechať vás vybíjať sa na niečom, čo okrem nejakého vágneho morálneho hľadiska možno nemá žiadny zmysel. Tak to jednoducho je.“
  


  
    Ledecký bezradne rozhodil rukami. Najradšej by rozhovor čo najrýchlejšie ukončil a vrátil sa do svojej kancelárie. Pozrel sa na hodinky. Nemalo zmysel hnevať sa na komisára. Ani on nemohol v tejto veci nič zmeniť.
  


  
    „Kávu?“ Peteraj ukázal na kávovar.
  


  
    „Nie, vďaka,“ odmietol jeho ponuku. Káva bez cigarety mu nechutila. „Môžem ísť?“
  


  
    „Toto si zober so sebou,“ komisár mu podal záznam. Usmieval sa pri tom.

    „To je bomba!“ neudržal sa Koreis. Mával pred sebou papierom. „Celé týždne nič, a zrazu toto. Povedal by si, že z toho vystrelí niečo také? Taký pomník?“
  


  
    „Peteraj sa ma pýtal presne na to isté,“ uškrnul sa Ledecký.
  


  
    Mladý detektív naňho vyvalil oči.
  


  
    „Nič za tým nehľadaj. Iba som bol prvý, ktorého tu ráno stretol,“ upokojil ho. Konečne našiel v zásuvke tubu s tab­letkami proti bolesti. Mal pocit, že mu praskne hlava.
  


  
    Koreis podal záznam Machrákovi.
  


  
    Ledecký si sadol, oboma rukami si podoprel bradu a zavrel oči. Dúfal, že prášok čím skôr zapôsobí. Machrák dočítal a bez náznaku akejkoľvek emócie položil hárok papiera pred seba na stôl. Na rozdiel od mladšieho kolegu mu stačilo pozrieť na dátum, od ktorého bol Skokánek nezvestný.
  


  
    Najmladší z detektívov zrazu vyzeral sklamaný. Reakcia starších kolegov ho prekvapila. Čakal viac. Vybral spis a tru­covito rozviazal šnúrky, ktorými bol previazaný.
  


  
    „Čo ti ešte povedal Peteraj?“ pozrel Machrák na Ledeckého.
  


  
    „Presne to, čo si myslíš aj ty,“ povedal apaticky a otvoril oči. Bol unavený. „Že je to premlčané.“
  


  
    „Chovanec to už vie?“
  


  
    „Budeme na tom robiť tak ako doteraz,“ pokrčil plecami Ledecký.
  


  
    Machrák prikývol. Chvíľu premýšľal.
  


  
    „Zavolám pátračom. Nech nám pošlú ten zatykač. Bude tam číslo spisu a meno vyšetrovateľa prípadu, v ktorom vtedy obvinili toho nášho kostlivca.“
  


  
    Koreis pookrial.
  


  
    „Janka by zatiaľ mohla pozrieť všetko, čo sa o tom Skokánkovi dá zistiť,“ pokračoval Machrák. „Deti, príbuzní, manželka, ak, pravdaže, ešte žije. Všetko do posledného kolena.“
  


  
    Ledecký súhlasil. Nikto z nich by lustrácie tohto druhu aj tak nezvládol lepšie ako ona. „Sám som zvedavý, čo sa jej podarí nájsť. Napadlo mi totiž, že ten človek musel byť absolútny samotár. Inak by ho predsa pozostalí po toľkých rokoch dávno dali vyhlásiť za mŕtveho.“
  


  
    „Už len kvôli dedičstvu, ak mal nejaký majetok,“ prikývol Machrák. „Nedáme jej aj toho druhého?“ Nazrel do záznamu. „Toho Ďalogu?“
  


  
    „Len to najzákladnejšie, manželku, deti,“ upresnil Ledecký. „Ostatné možno neskôr. Už teraz to je slušná motanica. Zatiaľ hľadáme človeka, ktorý zabil Skokánka, nie Ďalogu,“ pozrel na Koreisa.
  


  
    Pochopil. Schmatol záznam a vybehol za Novotnou.
  


  
    Tabletky konečne začali účinkovať. Bolesť hlavy postupne ustupovala. Vzápätí však zacítil, ako mu zakrútilo črevami. Zo šuplíka vytiahol rolku toaletného papiera.
  


  
    Machrák nalistoval v služobnom telefónnom zozname číslo na odbor pátrania a siahol po slúchadle.
  


  
    Kým sa Ledecký vrátil z toalety, mal hovor ukončený.
  


  
    „Vybavené,“ oznámil mu. „O chvíľku to tu máme.“
  


  
    Ledecký pohľadom prekontroloval obrazovku počítača.
  


  
    „Ak sa to naozaj ukáže ako premlčané, Jakub bude poriadne otrávený,“ povedal Ledecký, využijúc, že sa Koreis ešte nevrátil.
  


  
    „Taký je život,“ s náležitým úškrnom zafilozofoval dlhoročný parťák. „My traja s tým nič nenarobíme. Môžeme byť radi, že nás na tom zatiaľ Peteraj aspoň nechá robiť.“
  


  
    „No v každom prípade treba rátať s tým, že nám v najbližšom čase hodí na krk aj niečo iné.“
  


  
    „V tom prípade to nebude naša prvá brigáda, nezabúdaj,“ usmial sa Machrák a sprisahanecky zažmurkal. „Aj on to vie.“ Pípnutie počítača oznámilo doručenú poštu. „Máme to tu,“ pozrel na monitor. „Vytlačím to.“
  


  
    Keď sa Koreis vrátil, našiel obidvoch sklonených nad hárkom papiera, ktorý vyliezol z tlačiarne.
  


  
    „Začala s tým hneď,“ nakukol im cez plecia.
  


  
    Zdalo sa, že ho ani nevnímajú.
  


  
    „Číslo spisu by sme teda mali.“
  


  
    „Aj vyšetrovateľa,“ Machrák ukázal na kolónku, kde formulár zatykača vyžadoval uviesť meno policajta, ktorý má byť v prípade zadržania hľadanej osoby vyrozumený. „Vyšetrovateľ krajskej správy ZNB odboru vyšetrovania verejnej bezpečnosti kapitán Šefara,“ pozrel na Ledeckého. „Hovorí ti to niečo?“
  


  
    „Blázniš? Veď bol kapitán. Vtedy musel mať cez štyridsať. Hádam aj viac. Bol by to zázrak, ak by vôbec ešte žil.“
  


  
    Aj on sám akoby si až v tejto chvíli uvedomil, koľko rokov odvtedy uplynulo.
  


  
    „Neuveriteľne dlhý čas. Ja som mal rok pred vojenčinou. Sedemnásť,“ zasmial sa.
  


  
    „Ja sedem a tuná mladý ešte chodil v cudzích trenírkach,“ pohotovo doplnil Machrák.
  


  
    Zasmiali sa.
  


  
    „Ten archív však môžem skúsiť,“ ponúkol sa podozrivo ochotne, len čo sa utíšili.
  


  
    Ledeckého s Koreisom jeho nezvyčajná iniciatíva zaskočila. Hneď im bolo jasné, že má niečo za lubom.
  


  
    „Mám tam jednu dobrú známu,“ priznal sa sám, keď videl, ako gúľajú očami. „Dlho som ju nevidel, tak mi napadlo...“
  


  
    „Spojiť príjemné s užitočným,“ skočil mu do reči Ledecký.
  


  
    V slastnej predtuche očakávaného zážitku prikývol. Už teraz nerozmýšľal nad ničím iným, než aké to bude, keď sa s ňou na takú hodinku zavrie v bývalom kryte civilnej ochrany, ktorý odboru vyšetrovania už dlhé roky slúžil ako archív.
  


  
    Ledecký iba veľkomyseľne mávol rukou. V tomto smere pokladal svojho parťáka za beznádejný prípad. Vrátil sa na svoje miesto za stolom a ešte raz očami prebehol doručený zatykač. Uvažoval nad dôkazmi, ktoré vtedy mohli mať vyšetrovatelia, ak sa rozhodli Skokánka obviniť. Podarí sa im to vôbec zistiť? V skutočnosti rátal skôr s tým, že spis týkajúci sa Ďalogovej vraždy nenájdu. Skartovacie lehoty hovorili celkom zreteľne v ich neprospech. Uvedomil si, že ak by ešte nejakým zázrakom existoval, mohlo k tomu dôjsť vlastne len nedopatrením. Jedinou nádejou, ktorou sa zatiaľ utešoval a ktorá ešte ako-tak žila, bolo, že svoju rolu mohla v tomto prípade zohrať práve dlhodobá nezvestnosť obvineného.
  


  
    „Čím teda začneme?“ vyrušil ho z úvah Koreis.
  


  
    Jeho netrpezlivosť však s Ledeckým ani nepohla.
  


  
    „Myslíš hneď teraz?“ zareagoval aspoň druhý z jeho kolegov.
  


  
    Koreis horlivo prikývol.
  


  
    „Ja v každom prípade začnem tým, že pôjdem dolu do bufetu,“ zaklincoval dnes už po druhýkrát jeho horlivosť. Pretiahol si na stoličke údy, odfúkol si a pozrel na ručičky nástenných hodín.
  


  
    „Ešte som neraňajkoval a je najvyšší čas, pretože o takú polhodinu tam už naozaj budú mať len minulotýždňovú tresku.“

    O dva dni nato sedel Koreis za svojím stolom a mal pocit, že sa mu v živote vôbec nič nedarí. Bezducho listoval v záznamoch rozložených pred sebou, pričom ten kľúčový – od pátračov – prečítal za ten čas aspoň desaťkrát.
  


  
    „Učíš sa to naspamäť?“ neodpustil si Machrák, ktorý ho už dobrých pár minút nenápadne sledoval.
  


  
    Neodpovedal. Nebolo mu do žartovania.
  


  
    Ani Ledecký nebol vo forme.
  


  
    „Nespravíš kávu?“ spýtal sa nemastno-neslano.
  


  
    Koreis zdvihol hlavu od stola a bezradne vzdychol. Okrem pár čerstvých lustrácií od Novotnej nepribudlo k prípadu zavraždeného Skokánka vôbec nič. A bol to jeho prípad. Cítil sa zaň zodpovedný.
  


  
    Vstal a nalial vodu do rýchlovarnej kanvice.
  


  
    Počiatočná eufória z predvčerajška ho opustila. Dlhé týždne sa spolu s vari desiatkou iných policajtov z okresov a odboru pátrania pechorili za totožnosťou obete a teraz, keď to meno mal konečne čierne na bielom, sa zas zasekol na mŕtvom bode. Prichádzali len negatívne správy a márne si lámal hlavu nad ďalším postupom.
  


  
    Začala to už Janka, keď mu podávala hárok s výsledkom svojich previerok. Červenala sa až za ušami, ako vždy, keď mala pocit, že sa jej niečo nepodarilo.
  


  
    „Nič,“ okomentovala takmer prázdny výstup z tlačiarne. „Vôbec nič. Ten chlap bol naozaj sám ako kôl v plote. Tuším som sa ešte s niečím podobným nestretla.“
  


  
    Ani Koreisovi sa nechcelo veriť.
  


  
    „S niekým, takpovediac, dokonale opusteným,“ vysvetlila. „Žena už mu nežila dávno predtým, príbuzných nemá. Tu som ti vytlačila aspoň jeho syna. To je všetko, čo k nemu mám.“
  


  
    „Dátum narodenia?“
  


  
    „Hovorím. Viac nič.“
  


  
    „Ako je to možné? Nedá sa aspoň zistiť, či vôbec ešte žije?“ Pozrel na údaje. „Teraz by mal mať okolo šesťdesiatky,“ nechcelo sa mu rátať.
  


  
    „Šesťdesiatdva,“ upresnila. „Pre istotu som volala aj priamo na evidenciu obyvateľov. Majú tam jeho starú elopku.“
  


  
    „No a?“
  


  
    „Je tam poznámka, že emigroval. Ešte kedysi dávno za komunistov.“
  


  
    Odovzdane pokrčil plecami, poďakoval sa a založil jej záznam do spisu.
  


  
    Voda v kanvici zovrela.
  


  
    Podstatne viac ho však mrzelo, že neuspel ani Machrák. V archíve na krajskom úrade vyšetrovania strávil takmer celý včerajší deň. Napriek širokému úsmevu na perách sa však aj on vrátil s prázdnymi rukami.
  


  
    „Vidím, že tá tvoja známa na teba ešte predsa len celkom nezabudla,“ nemohlo uniknúť Ledeckému, hneď ako ho zbadal medzi dverami.
  


  
    „No musel som sa jej trošičku prihovárať a hlavne chvíľočku vysvetľovať, prečo som sa jej tak dlho neozval, ale ozaj len chvíľu. Celkom rada mi odpustila.“
  


  
    „Keby som bol na jej mieste, zhodím ťa rovno zo schodov,“ krútil neveriacky hlavou Ledecký.
  


  
    Jeho dlhoročný parťák sa iba usmieval.
  


  
    „Jakživ nepochopím, čo na tebe všetky tie baby vidia. Ja byť ženou, nepustím si ťa k telu ani za milión,“ nedal mu pokoj.
  


  
    „Je super z času na čas si takto spríjemniť našu namáhavú prácu,“ zamudroval Machrák.
  


  
    „A ako si teda dopadol?“ opýtal sa dychtivo Koreis.
  


  
    „Veď hovorím, že dobre. Nepočúvaš?“
  


  
    „S tou našou prácou, nie so sekretárkou.“
  


  
    „Nijako.“ Odrazu aj jemu prestalo byť do smiechu.
  


  
    „Nijako?“
  


  
    „Nič sme nenašli,“ rozhodil rukami. „Vidíš, že nič nenesiem,“ ukázal holé dlane.
  


  
    Koreis videl, no v kútiku duše si predsa len robil nádeje.
  


  
    „Je to tak trocha zvláštne,“ pokračoval Machrák zamys­lene.
  


  
    Neprerušovali ho.
  


  
    „Majú tam inak oveľa väčší poriadok, než by ste v skutočnosti čakali. No aj tak trvalo hodiny, kým sme to celé preliezli.“
  


  
    Ledecký vedel, že v tomto sa naňho môže spoľahnúť. Odhliadnuc od občasných pokleskov so sekretárkami, robotu flákať nezvykol.
  


  
    „Fyzicky ten spis medzi tisíckami šanónov naskladaných v regáloch neexistuje. Za to vám ručím vlastnou hlavou. A to sme tam, chlapci, objavili dokonca aj oveľa väčšie stariny.“
  


  
    „Majú tam vari ešte staršie spisy než tento?“ spýtali sa obaja takmer naraz. Vyzerali, že ich to prekvapilo.
  


  
    „Áno. Prešli sme aj všetky karty s protokolmi o skartovaní,“ prikývol. „Žiadny záznam nie je ani tam.“
  


  
    „Zvláštne,“ usúdil Ledecký. „A dá sa na tie ich protokoly spoľahnúť?“
  


  
    „Vždy to robia len ľudia,“ pokrčil plecami Machrák. „Nikdy nemôžeš vylúčiť, že sa mohol niekto pomýliť, ale mne sa, pravdupovediac, nezdá, že by došlo k chybe.“
  


  
    „Ako je to teda možné?“
  


  
    „Skôr to vyzerá tak, že spis týkajúci sa Ďalogovej vraždy v tom archíve ani nikdy nebol. Podľa všetkého ho tam ten kapitán Šefara ani nikdy nezaložil.“
  


  
    „To je zaujímavá úvaha. Prečo by však niečo také robil?“
  


  
    „Neviem,“ odpovedal. „A už sa ho na to ani neopýtame. Na kus reči som sa zastavil za Chovancom. Šefara pred pár rokmi zomrel.“
  


  
    Koreis doslova cítil, ako sa im lepí na päty smola. Zatiaľ nevychádzalo vôbec nič.
  


  
    Teraz, deň nato, sedeli všetci traja v kancelárii a mlčky popíjali kávu.
  


  
    „Nenapadá ti, čo robiť ďalej?“ obrátil sa Koreis, hanba-nehanba, priamo na Ledeckého. Predpokladal, že jeho skúsenejší kolega si vari predsa len bude vedieť rady. Nemýlil sa.
  


  
    Čerstvo povýšený komisár odtrhol oči od monitora a zložil si okuliare.
  


  
    „Keď nám to nevyšlo cez papiere,“ povedal, „budeme sa musieť obrátiť na ľudí,“ zamyslene sa poškrabal po koreni nosa.
  


  
    Bolo to jednoduché. Práve preto ho Koreis vždy tak obdivoval.
  


  
    „Či už na našich, alebo tých, čo mohli poznať Ďalogu alebo Skokánka za ich života,“ rozmýšľal ďalej Ledecký.
  


  
    „Ak tými našimi myslíš fízlov, nebude veľmi z čoho vyberať,“ upozornil ho Machrák.
  


  
    „To nie,“ súhlasil.
  


  
    „Napadá ti niekto?“
  


  
    Ledeckému vystúpili na čele vrásky.
  


  
    „Na vyšetrovačke nikoho staršieho od Chovanca nenájdeš. Ani on však pred osemdesiatym deviatym ešte neslúžil. Od nás Lipiansky, ale ten v tom čase mohol akurát tak behať s pelendrekom niekde na obvode. Môže ti prinajlepšom porozprávať, ako s pohotovákom rozháňali sviečkový pochod, ale k vraždám vtedy ani len nepričuchol. Peteraj takisto nie.“
  


  
    „Potom mi chodí po rozume už len jediný človek,“ usmial sa, nasadil si okuliare a znova sa vrátil k počítaču.

    Ledecký si ani po rokoch nevedel na Schleisa vytvoriť ucelený názor. Za ten čas, čo s ním strávil, ho stihol zažiť vo všetkých možných podobách. Dobrých i takých, ktoré sa mu z duše priečili. Ako jeden z mála mal možnosť spoznať nielen kladné, ale aj tienisté stránky jeho rozporuplnej povahy. Teraz stál za plechovou bránkou v očakávaní, ako ich prijme.
  


  
    Nemali naňho telefón, ani sa im ho nepodarilo zistiť. Predpokladali však, že nebude problém nájsť ho. Vedeli, že žije sám. Na zvonček jeho bytu na Kadnárovej v bratislavských Krasňanoch zvonili márne. Skúsili to hneď kúsok ďalej – U špinavca. A potom ešte o niečo ďalej – v Lokotke. Ostávala ešte záhrada na Žabom majeri. Ledecký vedel, kde ju približne hľadať.
  


  
    Schleisa zazreli za plotom, len čo vystúpili z auta. Doslova ho zarazilo, keď videl, ako sa zmenil od toho času, čo ho videl posledný raz. Teraz oproti nemu kráčal spustnutý, na kosť vysušený a na prvý pohľad predčasne zostarnutý človek, zdecimovaný alkoholom.
  


  
    Po ceste si ich premeriaval pohľadom. Keď zaregistroval bývalých kolegov, na zlomok sekundy sa jeho neholenou tvárou mihol úsmev. Otvoril náruč a vyobjímal ich.
  


  
    „Peter! Franko!“ Pri Koreisovi sa zarazil.
  


  
    „Mladá krv,“ predstavili ho.
  


  
    Podali si ruky.
  


  
    „Poďte ďalej,“ ukázal na drevenú záhradnú chatu. Vyzeral, akoby ho ich návšteva úprimne potešila. Predsudky a staré krivdy podľa všetkého odniesol čas. Všetci sa usadili do prútených kresiel na terase. Hneď nato sa domáci na okamih vytratil, no vzápätí sa vrátil s pohármi v ruke a dvojlitrovou plastovou fľašou bieleho vína. Nepýtal sa, či si dajú.
  


  
    „Výborné, domáce. Beriem ho tu od suseda.“
  


  
    Ledecký zdvihol pohár a v myšlienkach sa vrátil takmer o dve desiatky rokov naspäť. V čase, keď nastúpil na oddelenie vrážd, už Schleisova kariéra zaznamenávala začiatok konca. Elitný kriminalista mal za sebou celý rad nespochybniteľných úspechov a jeho povesť ho predchádzala ďaleko za hranice bratislavského regiónu. Medzi policajnými funkcionármi či radovými detektívmi sa sotva našiel niekto, kto by nesúhlasil s tým, že to postupom času právom dotiahol až na stoličku vedúceho najprestížnejšieho oddelenia. Vďaka dosahovaným výsledkom i jeho bezprostrední nadriadení ochotne prižmurovali oči nad pribúdajúcimi alkoholickými excesmi či ďalšími problémami, ktoré so sebou jeho pitie zákonite prinášalo. Aj Ledecký naňho vtedy hľadel ako na idol a neprekážal mu dokonca ani silno autoritársky prístup, s akým viedol oddelenie.
  


  
    Zlomom v jeho ďalšej službe sa stali zmeny v organizačnej štruktúre Policajného zboru. Tie so sebou priniesli okrem iného aj nové požiadavky na personálne obsadenie riadiacich funkcií. Vzhľadom na to, že nemal vysokoškolské vzdelanie a odmietol si ho v rámci prechodného obdobia doplniť, musel svoj post nedobrovoľne opustiť.
  


  
    Návrat na pozíciu radového kriminalistu znášal len veľmi ťažko. Ledeckého to prekvapilo. Nevedel pochopiť, ako nezdravo a do akej miery Schleis zrástol so svojou šéfovskou stoličkou. Po pár mesiacoch však spoznal a nemohol nevidieť i Schleisovu odvrátenú tvár. Nedalo sa nevšimnúť si, ako neskrývane začal verejne podkopávať autoritu svojho nástupcu. Ako povýšenecky sa správal k ostatným a ako nezriadene utápal aj posledné zvyšky svojej niekdajšej slávy v alkohole. V posledných rokoch jeho pôsobenia na oddelení si ho prestal vážiť celkom.
  


  
    No ani z nesporných zásluh sa nedá žiť večne. Polícia rýchlo zabúda aj na tie svoje najmilšie deti. Zrazu nebolo nikoho, kto by prižmuroval oči. Nepomohlo mu ani to, že sa chválil sám. A tak vlastne dostal nôž na krk. Buď robota, alebo pitie. Vyrátal si výsluhový dôchodok a vybral si pitie. Odišiel ukrivdený, zatrpknutý, bez slova rozlúčky. Odvtedy ho Ledecký nevidel.
  


  
    Teraz mu toho chlapa prišlo svojím spôsobom ľúto. Štrngli si. Víno bolo odporné. Až ho striaslo. Ľutoval, že mu nenapadlo natiahnuť sa ku Koreisovi po kľúčiky od auta. Mal by sa na čo vyhovoriť.
  


  
    „Výborné,“ začul Machráka. Podľa toho, ako sa pri tom tváril, mu bolo jasné, že ani on to nemyslí úprimne.
  


  
    „A veľa zaň ani nepýta. Beriem ho už roky.“ Schleis v širokom úsmeve odhalil pokazený chrup.
  


  
    Ledeckého striaslo druhýkrát. Tentoraz pri myšlienke, že raz skončí ako on. Opustený, zanedbaný, sám, len s plastovou fľašou prečudesného domáceho vína. Starý fízel vo výslužbe, po ktorom neštekne ani pes? Rozhodol sa, že hneď ako tu skončia, zavolá Hane.
  


  
    Bolo načase povedať mu, načo vlastne prišli.
  


  
    „Chlapi, a teraz mi povedzte, čomu môžem vďačiť za vašu návštevu?“ stihol ich predbehnúť.
  


  
    „Robote,“ odpovedal priamo. „Možno by si nám vedel pomôcť v jednej starej veci.“
  


  
    Zvážnel.
  


  
    Ledecký si všimol jeho pohľad. Ešte stále bol bystrý, prenikavý, a neomylný postreh prezrádzal, že tento vyslúžený kriminalista nestratil za ostatné roky napriek všetkému zdravý úsudok.
  


  
    „V jednej ozaj veľmi starej veci,“ doplnil Machrák. „Takej starej, že okrem teba už nevieme nájsť nikoho, kto by sa na ňu vedel rozpamätať.“
  


  
    „To ma zaujíma,“ pousmial sa Schleis. Dopil pohár a znova si dolial. „Neberie vám?“ pozrel sa s otáznikom v očiach na ich takmer nedotknuté poháre.
  


  
    Nevedeli, ako sa vykrútiť, aby ho neurazili.
  


  
    „Vieš, ako to dnes chodí. Rok od roka horšie.“
  


  
    Iba znechutene mávol rukou. Akoby mu práve zišlo na um čosi dôležité, vstal a vošiel do chaty.
  


  
    Počuli, ako otvára skrinky. Ledecký len s hrôzou vyčkával, či sa nedajboh nevráti s niečím ostrejším. Po tom, čo ochutnal susedovo vychválené kolenačkové, si ani netrúfal predstaviť, akú kvalitu by mohla mať nejaká prípadná domáca pálenka, a čo by asi nalačno narobila s jeho dokatovaným žalúdkom.
  


  
    Našťastie sa Schleis nevrátil s fľašou, ale s dreveným lopárikom, na ktorom pred nich položil kus slaniny a dve nožičky údenej klobásy.
  


  
    „Nakrájaj to,“ podal nôž Koreisovi. „Chlieb nemám,“ ospravedlnil sa zároveň.
  


  
    Ponúkli sa, Schleis si znovu odpil. Zapálili si.
  


  
    „Takže?“ natiahol sa v kresle a v očakávaní si pomädlil ruky. „Počúvam, páni.“
  


  
    Zatiaľ to šlo dobre. Ledecký bol stručný a vecný. Nezaťažoval detektíva v penzii ich vlastnými teóriami. Iba lakonicky zhrnul všetky fakty. Videl, že starý policajt pozorne počúva. Keď skončil, mal pocit, že na nič dôležité nezabudol.
  


  
    Schleis mlčal. Premýšľal.
  


  
    Ledecký sa natiahol po koliesku klobásy.
  


  
    „Ďaloga... hm, Ďaloga, Stupava,“ mrmlal si sám pre seba Schleis, keď sa pokúšal vyloviť z pamäti staré spomienky. „Hej... Áno, viem,“ napokon sa jeho tvár rozjasnila. „Bolo to vtedy veľké haló. “ Potom, akoby si uvedomil, s kým má tú česť, náhle povedal: „A vy si čo myslíte?“ Začínalo mu dochádzať, prečo sú tu. „Chcete ten prípad nanovo otvoriť? Dá sa to vôbec?“
  


  
    „Nemáme čo otvárať,“ vzdychol Ledecký. „Ani žiadny spis už neexistuje.“
  


  
    „My máme na stole iba toho Skokánka,“ zapojil sa Mach­rák.
  


  
    „Robil som vtedy na tom,“ pokýval hlavou Schleis. „Teda vlastne len chvíľu,“ poopravil sa. „Na začiatku.“ Dopil ďalší pohár.
  


  
    Hnusné-nehnusné, aj oni sa napili.
  


  
    Dolial. Z plastovej fľaše nádejne ubudlo.
  


  
    „Podľa vás tie dve kauzy spolu súvisia?“ skôr konštatoval ako sa spytoval.
  


  
    Neodpovedali. Uvažovanie prenechali jemu.
  


  
    „Neviem, či vám v tom nejako pomôžem,“ jedného po druhom ich prebehol pohľadom. „No v každom prípade si na to ešte celkom dobre pamätám.“
  


  
    Ledecký sa pokúsil vystrieť nohy, aby si urobil pohodlie. Prútené kreslo pod jeho váhou povážlivo zapraskalo.
  


  
    Schleis sa nadýchol.
  


  
    Traja aktívni detektívi boli pripravení pozorne počúvať jedného veterána vo výslužbe. Všetci, okrem najmladšieho z nich, ktorý v tom čase ešte nebol ani na svete, zablúdili v spomienkach takmer o tridsať rokov naspäť.

    Máj 1987
  


  


  
    Nadstrážmajster Schleis si vychutnával pohľad na zrúcaninu hradu Pajštún, týčiacu sa pred ním na protiľahlom zalesnenom kopci. Z tejto strany a tak zblízka ju ešte nikdy nevidel. Pripadala mu oveľa mohutnejšia, než ju doteraz vnímal pri pohľade z auta, keď prechádzal po diaľnici smerom na Brno. Zhlboka sa nadýchol a nasal do pľúc svieži vzduch. Do tváre mu svietilo poludňajšie slnko. Doslova cítil, ako mu hrejivé lúče prenikajú pod kožu. Sklonil hlavu a prižmúril oči. Dolu pod svahom presvitali pomedzi stromy červené strechy domov.
  


  
    Zapálil si. Borinku, neveľkú dedinu, administratívne pričlenili do okresu Bratislava-vidiek napriek tesnej blízkosti k hlavnému mestu. Tichá a pokojná vidiecka usadlosť pôsobila oproti rušnej metropole až ospanlivým dojmom.
  


  
    Sfúkol zápalku, a ako mal vo zvyku, vrátil ju naspäť do škatuľky. Nebol žiaden romantik ani nijako zvlášť veľký milovník prírody, no ani tak sa nemohol ubrániť pocitu, že je tu krásne. Pousmial sa. Celkom nebadateľne, skôr smutne. Kým mu v kancelárii ráno nezazvonil na stole telefón, možno by mu ani nezišlo na um, že bude mať raz robotu aj na takom mieste, ako je toto. Odkopol z cesty kamienok a otočil sa. Malebný obraz pred ním odrazu vystriedalo niečo, čo nemohol nazvať inak ako dokonalý chaos.
  


  
    Lúka, vzdialená vari päťdesiat metrov, ktorú mal doteraz za chrbtom, už od skorého dopoludnia väčšmi pripomínala rušné parkovisko ako pokojnú čistinku pri okraji lesa. Ibaže, na rozdiel od iných podobných, na tomto jednoznačne dominovali žlto-biele škodovky a žiguláky s výraznými čiernymi nápismi VB na bokoch a okolo nich v olivovozelených uniformách s červenými výložkami pobiehali príslušníci bezpečnosti. Všetko dokopy vyvolávalo dojem neusporiadanosti a zmätku.
  


  
    Zopár ďalších neoznačených civilných vozidiel, ku ktorým pred pár minútami pribudla aj čierna dodávka pohrebnej služby, stálo bokom. Autom sa už nikam ďalej nedalo ísť. Ibaže by bol niektorý z vodičov ochotný riskovať prerazenie olejovej vane vo vyjazdených traktorových koľajniciach.
  


  
    Schleis zahodil dofajčenú cigaretu a starostlivo zašliapol ohorok.
  


  
    „Tak koniec fajčiarskej, kamarát,“ plesol ho po pleci o čosi skúsenejší kolega, podporučík Šušol. „Celkom slušný cirkus, čo povieš?“ uškrnul sa pri pohľade na tú trmu-vrmu.
  


  
    Schleis mohol s kolegom iba súhlasiť. Od chvíle, čo sa zistilo, že mŕtvym mužom je predseda obvodného národného výboru a súčasne zaslúžilý funkcionár okresného výboru komunistickej strany súdruh Ďaloga, sa ďalšia činnosť polície ani nedala nazvať inak. Našli ho v kríkoch v lese ledabolo pohodeného do krovia približne sto metrov od okraja lúky.
  


  
    „Tuším sa tu už zbehli všetci, čo majú v riti dieru,“ neodpustil si Schleis výstižné prirovnanie. Pustili sa tým smerom. „Krajský aj so zástupcom, politický, okresný aj s veliteľom oddelenia, náčelník správy,“ ani sa mu nechcelo vymenovávať ďalších papalášov.
  


  
    „To bude múdrych rád a pokynov,“ predpovedal Šušol.
  


  
    „Zatiaľ to tu vyzerá, akoby zastrelili prinajmenšom Kennedyho,“ zasmiali sa.
  


  
    Obaja veľmi dobre vedeli, aký zmätok na mieste činu so sebou prináša prítomnosť toľkých riadiacich funkcionárov a náčelníkov všakovakého kalibru.
  


  
    „Najlepšie by bolo počkať, kým ich to prestane baviť a kým nevypadnú.“
  


  
    No až taký luxus si nemohli dovoliť.
  


  
    „Všimol si si toho chlapíka v sivom baloniaku z tej mod­rej Volgy?“
  


  
    „Čo je s ním?“ spýtal sa Schleis.
  


  
    „Major Stráňavský, z krajskej správy štátnej bezpečnosti.“
  


  
    „Poznáš ho?“
  


  
    Mali za sebou zhruba polovicu cesty.
  


  
    „Už som s ním mal pár razy skúsenosť.“
  


  
    Podľa toho, ako stlmil hlas, Schleis usúdil, že akiste nie práve príjemnú.
  


  
    „Aj oni majú poplach. Už sa ich nestrasieme.“
  


  
    S niečím takým však museli rátať.
  


  
    „Budú sa usilovať natlačiť to za každú cenu do tej ich politickej roviny. Bolo by pre nich neprijateľné, aby takéhoto papaláša zastrelil napríklad nejaký žiarlivý manžel.“
  


  
    „Alebo pytliak...“
  


  
    „Aj tebe to prišlo na um?“
  


  
    Šušol zvážnel. „Bolo to prvé, čo mi napadlo. No nepredbiehajme.“
  


  
    Prikývol.
  


  
    Došli k odstaveným autám a pokračovali hore lesom. Vedeli, kam majú ísť, už tu boli ráno. Cestou stretli zopár uniformovaných policajtov a narazili aj na dvoch pracovníkov pohrebnej služby. Aj tí si boli zrejme zmapovať terén. Netvárili sa priam nadšene.
  


  
    „Vyzerá to, že si pekne ponosíte,“ oslovil ich Šušol namiesto pozdravu. Staršieho z nich už pri podobných príležitostiach stretol. Druhého z dvojice videl prvý raz.
  


  
    „Do rici aj s takú robotú,“ zaškeril sa funebrák, odkrývajúc tak v plnej paráde úbohé zvyšky zanedbaného chrupu. „Pjekný kusisko ho veru potáhneme na chrbte.“
  


  
    Schleis si uvedomil, že zavraždený môže mať dobrých pätnásť či dvadsať kíl cez metrák.
  


  
    „Nejako si hádam poradíte,“ povzbudil ich.
  


  
    „Cigaretka by, šéfko, nebola?“
  


  
    V návale akéhosi pocitu spolupatričnosti a solidarity im ponúkol. Špinavé mozoľnaté prsty pohrebných zriadencov zalovili v poloprázdnej škatuľke. Schleisovi prineskoro zapálilo, čo nimi pri svojej profesii zväčša chytajú a ako často si ich asi umývajú.
  


  
    „Zoberte si ich všetky, mám ešte celú škatuľu,“ povedal.
  


  
    „Díky,“ odplatili sa mu širokým úsmevom.
  


  
    Mohol si všimnúť, že čo do počtu zubov predsa len o niečo vyhráva ten mladší, no v ostatnom na tom boli zo stránky dentálnej hygieny nepochybne rovnako.
  


  
    Prešli zvyšných pár metrov. Miestami skôr počuli ako videli, že na pravej strane tečie potok. Po druhom brehu takmer vyschnutého koryta ťahal svojho policajného psovoda na dlhej vôdzke služobný nemecký ovčiak. Keď zbehol dolu nachlípať sa vody, jeho udychčaný pán zložil z hlavy lodičku a utrel si spotené čelo. Ich pohľady sa stretli.
  


  
    „Zatiaľ nič,“ zakričal na nich z miesta, kde stál.
  


  
    Nič iné ani nečakali.
  


  
    Z hlúčika fajčiacich policajných funkcionárov, stojacich obďaleč, sa oddelil veliteľ ich oddelenia.
  


  
    „Kde ste sa motali?“ krivým okom na nich pozrel náčelník major Brezovský, dlhoročný skúsený kriminalista. Zažil už toho veľa a bolo verejným tajomstvom, že posledné roky seriózne uvažuje o odchode do dôchodku. Tentoraz sa tváril namrzene. Ani jemu sa viditeľne nepáčil celý tento prehnaný humbug naokolo, ktorý im v skutočnosti len prekážal v serióznej práci.
  


  
    „Boli sme sa pozrieť po okolí. Chceme mať troška prehľad.“
  


  
    „Aspoň niekto tu ešte rozmýšľa,“ vzdychol. Podišiel k nim. „Technik už v podstate skončil. Zatiaľ žiadna sláva,“ chytil sa za bradu. „A ja som doteraz vlastne nerobil nič iné, len som týmto tu,“ nenápadne ukázal na hlúčik funkcionárov zhromaždených obďaleč, „podával jedno hlásenie za druhým.“
  


  
    „To je tvoj údel, tak si ho uži,“ žmurkli naňho povzbudivo. Vedeli, ako sú mu podobné veci proti srsti.
  


  
    „Zakrátko ich to prestane baviť. Predviedli sa tu všetci, čo si myslia, že to bez nich nejde. Rozdajú pár nezmyselných rád, rozhodia pokyny a o chvíľu sa do jedného zdekujú.“
  


  
    „Keby aspoň došli naraz, ale trúsia sa sem ako šváby a ja opakujem koldokola jedno a to isté ako obohraná gramofónová platňa.“
  


  
    Na to mu nemali čo povedať.
  


  
    „No aspoň sa mi už darí držať ich na dištanc.“
  


  
    Museli uznať, že to bolo najlepšie, čo mohol v danej situácii urobiť.
  


  
    „Nafotené to máme,“ pokračoval. „Už si ho môže pozrieť súdny znalec a stiahol som i experta z balistiky,“ otočil sa naspäť. „Choďte teda, nech tu nestrašíme do súdneho dňa.“

    Mŕtvola zavraždeného predsedu obvodného národného výboru ležala na chrbte. Páchateľ ju zrejme narýchlo odtiahol do kríkov a ledabolo zamaskoval pár trsmi trávy a hrsťami vlaňajšieho lístia. Už na prvý pohľad nemalo niečo také žiadny zmysel. Každému, teda aj páchateľovi muselo byť jasné, že takýmto spôsobom sa mŕtve telo nadlho ukryť nedá.
  


  
    Vedľa Schleisa postávali technik s vyšetrovateľom.
  


  
    „Zrejme mal málo času a spanikáril,“ prehodil vyšetrovateľ.
  


  
    Schleis mal pocit, že mu číta myšlienky. Pozrel na pušku, ležiacu obďaleč.
  


  
    „Guľobrok, zetháčko. Je jeho, už som to preveril. Nabitá, zaistená. Nestrieľalo sa z nej.“
  


  
    Situácia sa upokojila. Konečne už zostali len tí, čo tu mali byť. Schleis mohol s úľavou konštatovať, že nájazd funkcionárov nenarobil na mieste činu veľa škody. Podľa všetkého priestor zostal neporušený a zachoval sa v stave, v akom bol predtým, než sa so Šušolom strategicky rozhodli dočasne stratiť z dohľadu. Pribudli len žlté plastové kartičky s číslami, ktoré technik pozapichoval do zeme pri každom detaile, čo sa dal aspoň na prvý pohľad pokladať za stopu.
  


  
    „Doklady ani peňaženku sme nenašli.“
  


  
    „Kto ho identifikoval?“
  


  
    „Kolega z roboty. Je to zároveň jeho sused,“ informoval ho vyšetrovateľ. Pre istotu zalistoval v zápisníku. „Dal som ho odviezť k nám.“
  


  
    „A rodina, manželka?“ vyzvedal Schleis.
  


  
    „Neviem. Myslím, že zatiaľ nič netušia,“ krčil plecami vyšetrovateľ.
  


  
    Obaja kriminalisti na seba pozreli. Nemuseli rozprávať. Rozumeli si aj bez slov. Ani jeden z nich si tu neželal plačúcu vdovu, ktorá sa na vlastné oči dobehla presvedčiť, či je pravda, čo sa rozpráva po dedine.
  


  
    „Zariadim to,“ zvrtol sa Šušol. „Pošlem za nimi niekoho z našich,“ a hneď aj vyrazil k odstaveným autám, aby sa dostal k vysielačke. „Bude lepšie, ak jej muža ukážeme až na súdnom.“
  


  
    Schleis vyhľadal očami súdneho lekára. Postával sám a fajčil bokom od všetkých ostatných niekoľko desiatok met­rov od neho. Bol najvyšší čas pustiť sa do roboty. Zamával.
  


  
    Zhlukli sa pri mŕtvole.
  


  
    „Našla ho tu takto jedna psičkárka z Borinky,“ ozrejmil Schleis patológovi. „Ráno okolo siedmej.“
  


  
    Znalec z odboru súdneho lekárstva si natiahol na ruky chirurgické rukavice. „Máte to už nafotené?“
  


  
    Prikývli.
  


  
    „Istota je istota,“ odôvodnil svoju otázku. „Teda môžem?“ Na odpoveď už nečakal. Chytil mŕtveho za ruku. Jednu, druhú, ohýbal ich a zasa narovnával. Z obrovskej už hnilobne zapáchajúcej krvnej zrazeniny na hrudi vzápätí vyletel roj múch. Lekár, sklonený nad telom, si ich voľnou rukou odháňal spred tváre. Nato urobil to isté s nohami nebohého. Narovnal sa, aby sa vydýchal.
  


  
    Čakali, čo povie.
  


  
    Po chvíľke sa bez slova znova zohol k mŕtvemu a skúsil ho obrátiť. Vyše metrákové bezduché telo sa však sotva pohlo.
  


  
    „Pomôžete mi?“ musel napokon požiadať prizerajúcich sa.
  


  
    Nepríjemná úloha pripadla technikovi. Vo dvojici sa podarilo telo odvaliť na prvý pokus. Na pôvodnom mieste ostalo hnilobné ložisko krvi. Počet múch v okamihu mnohonásobne narástol.
  


  
    „Doboha aj s takou robotou,“ uľavil si technik.
  


  
    Schleis pozeral na ranu na chrbte. Bola obrovská. Guľka podľa všetkého vnikla do tela spredu a spolu s chuchvalcami ľudského tkaniva vyletela vzadu von. Videl už veľa strelných poranení. Toto bol dokonalý priestrel, nepochybne puškou veľkého kalibru.
  


  
    Napadlo mu, či už dorazil expert z balistiky. Zatiaľ ho nikde v okolí nevidel. Pochyboval však, že im priamo na mieste činu povie niečo viac, než videli na vlastné oči.
  


  
    „Dostal to s najväčšou pravdepodobnosťou niekde tu,“ chopil sa medzitým iniciatívy technik. Prešiel niekoľko krokov a ukázal na kartičku, ktorá miesto označovala. S nevyslovenou otázkou v očiach pozrel na Schleisa.
  


  
    Ten ho iba posunkom ruky vyzval pokračovať.
  


  
    „Tieto malé striekance jednoznačne vykazujú znaky krvi,“ ukazoval. „Tu aj tu, na tej kôre. Toto na zemi je podľa mňa dokonca úlomok nejakej kosti.“
  


  
    Pokľakli k miestu, ktoré označil, aby čo najlepšie videli.
  


  
    „Nepochybne áno,“ zhodnotil nález súdny lekár.
  


  
    „Podľa tejto veľkej škvrny padol a nejaký čas ležal presne na tomto mieste,“ technik odstúpil o krok ďalej. „A až potom, tade a tade, vidíte?“ ukazoval na jednotlivé indície. „Páchateľ ťahal jeho telo až sem do tých kríkov.“
  


  
    „Dobrá práca,“ uznal Schleis. Všetko nasvedčovalo, že vražda sa stala presne tak, ako vravel technik.
  


  
    Vyzeral spokojne. Schleisovo uznanie ho zjavne potešilo.
  


  
    „A vy, pán doktor?“ obrátil sa Schleis na súdneho lekára.
  


  
    Vrátili sa naspäť k mŕtvole.
  


  
    „Príčina smrti je zjavná,“ vreckovkou si poutieral okuliare súdny patológ. „Strelné poranenie v oblasti hrudníka. Jednoznačne zavinené cudzou osobou a nezlučiteľné so životom,“
  


  
    „Kedy?“
  


  
    „Cez deň teraz býva teplo, no noci bývajú ešte vždy citeľne chladné,“ povzdychol si. „Ťažko povedať. Po pitve budem múdrejší.“
  


  
    Zakaždým rovnaká otázka a zakaždým rovnaká odpoveď. Vedel, že títo kriminalisti sú nepoučiteľní.
  


  
    „Aspoň približne,“ nástojil Schleis, ktorý už začínal byť netrpezlivý.
  


  
    „Posmrtná stuhnutosť, teda po našom rigor mortis, už do značnej miery ustúpila. Povedal by som, že sa to stalo nie viac ako pred dvoma dňami. Skôr menej.“
  


  
    Schleis sa s tým musel nateraz uspokojiť. Netváril sa nadšene.
  


  
    „Nevešajte hlavu, kolega. Hovorím, po pitve,“ usiloval sa ho povzbudiť lekár. Skontroloval čas. „Dajte ho previezť na Sasinkovu.“ Vzápätí poťukal prstom na sklíčko hodiniek, akoby mu predsa len chcel spraviť láskavosť. „Možno to zvládneme ešte dnes.“
  


  
    Pri odchode sa minul so Šušolom. Ten sa vracal naspäť spolu s expertom na balistiku.
  


  
    „Poručík Klíma,“ predstavil sa expert. Každému žoviálne potriasol pravicou okrem Šušola, s ktorým sa už nepochybne stačil zvítať predtým. Na prvý pohľad vyzeral plný elánu. „Po ceste tady jsem si už zovrubne vyslechl, o čo de. Podívam se na to, ale mám obavu, že vám tady a teď príliš nepomúžu.“
  


  
    Vo svojom slovnom prejave miešal české a slovenské slovíčka tak, ako mu práve padli na jazyk, výsledkom čoho bolo vo finálnej fáze akési slovanské esperanto, ktoré Schleisovi pripomenulo časy vojenčiny. Nijako zvlášť ho to však neprekvapovalo. V Expertíznom ústave i na Vysokej škole Zboru národnej bezpečnosti, pod ktorú organizačne patril, pracovalo alebo vyučovalo veľa policajných expertov či profesorov českej národnosti.
  


  
    „Na pozeranie tu už bolo ľudí až-až,“ pokúsil sa ho hneď na začiatok trocha schladiť. „Potrebujeme tu konečne niekoho aj na robotu.“ V duchu si však sám pripúšťal, že balistik má v podstate pravdu. Sám mal dostatok skúseností, aby vedel, že s tým, čo tu doteraz našli, od neho v žiadnom prípade nemôžu očakávať nič prevratné.
  


  
    Klímu jeho poznámka evidentne nerozhodila.
  


  
    „Chápu,“ prikývol horlivo. „Snažil som sa to vysvetliť už po telefóne, když mne volali, ale operační dostojník trval na tom, že musím prísť osobne. Nariadenie holt priamo od najvyššího,“ s úškrnom ukázal ukazovákom dohora.
  


  
    „Ten je našťastie iba jeden,“ neodpustil si Šušol. Aj on ukázal. No ešte o kúsok vyššie.
  


  
    Tí, čo pochopili, sa zasmiali.
  


  
    „Tak mi, chlapi, dejte kulku, nábojnici, nebo mi aspoň povezte, odkud a kam se strielalo, a ja vám potom pri troše šťastia budu moct povedať z čoho,“ prejavil sa expert na kriminalistickú balistiku. Vedel, ako na tom sú.
  


  
    Aj oni to vedeli. Bezradne po sebe pokukávali.
  


  
    „Nekdo si asi potreboval urobiť čárku,“ uzavrel expert. „Nič jinýho než kryť záda.“
  


  
    Vedeli, kam mieri. Typický funkcionársky alibizmus.
  


  
    „Ale keď už sem tu,“ pristúpil k mŕtvole, sklonil sa čo najbližšie k nej a starostlivo študoval ranu. Trvalo pár minút, než sa znova vzpriamil. „Tak, jak sem čekal,“ obrátil sa na Schleisa. Logicky usúdil, že práve on je ten, s kým by mal svoje zistenia konzultovať. „Niečo ti ukážu,“ privolal ho.
  


  
    Schleis bol samé ucho. Nielen on. Všetci.
  


  
    „Povedal bych teměr na sto procent, že pude o loveckú gulovnicu. Podla toho, čo tá strela narobila za paseku, než vylítla ven, tak minimálne strednej, možná i velkej ráže. Tipoval bych tedy zhruba vod tristaosmičky cez klasickou osmičku a springfield až po trista winchester magnum. To jsou ty najbežnejší,“ počkal, kým si vyšetrovateľ stihol urobiť poznámky. „Co se týká streliva, tak standardní loveckej poloplášť. Podívej sem,“ zblízka ukázal na ranu. „Tady na tejto strane to není až tak zatečené. Vidíš?“
  


  
    Schleis sa naklonil čo najbližšie k nemu.
  


  
    „Tady a tady,“ ukázal. „To nadelali fragmenty strely. Strepinky. Malinké kúsky ostali vnútri. Tesne pod kožou. Bude ich asi viác, ostatní teď nevidíme. Na röntgene sa ukážou.“
  


  
    Pozerali naňho plní očakávania.
  


  
    „Nerobte si zbytočný nadeje. Aj keď je z nej vytáhnu, bude nám to úplne k hovnu.“ Poškrabal sa po čele. „Nic z nich nezjistíme. De vo to, že jestli taková strela narazí na cieľ, a k tomu ješte navíc chytí ňákou kost, tak její težší olovené jádro v podstate roztrhne čásť mosazného plášte. Tím se její tvar zdeformuje a má daleko vetšiu ranivost. Nakonec, sami vidíte. My tu máme pár takových strepinek, co z nej odleteli, ale samotná kulka, jádro i s plášťom vyletela ven.“
  


  
    „Máme nejakú šancu nájsť ju?“ opýtal sa technik.
  


  
    „Jestli neviete, odkud a ktorým smerom se strielalo,“ zavrtel hlavou, „tak minimálnu. Múže byť v kteromkoliv strome anebo najskôr hluboko v zemi v okruhu kludne i dvou-troch kilometru.“
  


  
    Dali mu za pravdu. Zázraky robiť nevedeli.
  


  
    „Máme miesto, kde to asi dostal,“ ozval sa vyšetrovateľ. Zrejme sa ako posledný nechcel vzdať aspoň nejakej nádeje.
  


  
    „No ale nevíme, odkud ta rána vyšla.“
  


  
    Aj vyšetrovateľovi ovisli plecia.
  


  
    „To je to, vo čom hovorím. Nechci vám brať iluze, hoši, ale podľa mne je už od samotného začátku hlúposť pokúšať se vobec vo niečo takového.“
  


  
    „A nábojnica?“
  


  
    „Skoro sem zabudol.“
  


  
    Schleis vopred tušil odpoveď.
  


  
    „Pripadám si ako posel špatných správ,“ rozhodil balistik rukami.
  


  
    „Skúšame ju hľadať už od rána. Vystriedali sa už dvaja psy,“ povedal Šušol.
  


  
    „Drtivá vetšina takových pušek sú buď tradiční opakovačky, nebo zlamovacie kozlice jako ta, čo leží tady. Automatú, co by vyhazovali vystrelený patróny, je opravdu minimum, vlastne skoro vubec,“ vysvetlil Klíma. „Jedna rána. Nemusel prebíjet. Tá vystrelená patróna zustala pekne v zbrani a odnes si ji domu.“
  


  
    Schleis s podobným záverom v podstate vopred rátal. Natoľko sa v zbraniach trocha vyznal aj on.
  


  
    „Budete na nej asi muset prísť inak,“ rozlúčil sa Klíma.
  


  
    Technik v súlade s metodikou zatiaľ navliekal mŕtvemu na ruky igelitové vrecká. Neskôr v pokoji laboratórnych podmienok v pitevni mu zaistí ešte vzorky spod nechtov. Ťažko však mohli predpokladať, že by nebohý Ďaloga so svojím vrahom pred smrťou zápasil.
  


  
    Ako prvé Schleisovi napadlo, že ho najskôr ani nevidel, ako druhé, že robia ďalšiu zbytočnú vec.
  


  
    „Šéfko,“ ozvalo sa mu za chrbtom.
  


  
    Ten hlas už dnes počul.
  


  
    Obaja funebráci stáli opretí o truhlu bez veka. Viditeľne aspoň oni rozmýšľali. Nemali síce metodiky, no možno práve preto si teraz ušetrili zbytočnú záťaž.
  


  
    „Móžeme ho už zebrat?“ tvárili sa, akoby mali dlhú chvíľu.
  


  
    Domyslel si, že už zrejme vyfajčili všetky cigarety, čo im dal. Pozrel na vyšetrovateľa aj na technika. Obaja kývli.
  


  
    „Môžete.“
  


  
    Bolo niečo po tretej. Pocítil hlad. Uvedomil si, že od rána nejedol. Zostali sami. Iba psovod so svojím vlčiakom ešte stále nevzdávali boj s hľadaním nábojnice. Schleis ani nezaregistroval, kedy sa všetci stratili.

    „Stupavská krčma je smutná, taká smutná, až je čudná,“ nôtil za volantom služobnej favoritky Šušol tak falošne, až to trhalo uši. Obhliadku ukončili okolo štvrtej popoludní. Brezovský zvolal na siedmu večer poradu.
  


  
    „Poslal som ľudí za rodinou a do Borinky, vy to teraz skúste v Stupave. Čo stihnete, spravte, záznamy dorobíte neskôr, na porade si povieme, čo ďalej,“ oznámil im, keď sa mu zahlásili vysielačkou.
  


  
    Z dlhoročnej praxe vedeli, že neexistuje lepšie miesto, kde začať, ako miestna krčma.
  


  
    „Myslíš, že tam budú mať aj niečo na jedenie?“ Schleisovi už začalo od hladu škvŕkať v bruchu.
  


  
    „Utopence hádam áno. Ak budeme mať šťastie, možno im ostal aj gulášik,“ zafantazíroval jeho kolega.
  


  
    Mali to kúsok. Po pár minútach odstavili auto vedľa hrdzavého stojana s bicyklami. S nevôľou zaznamenali, že krčma stíchla, keď vošli. Pohľady prítomných v takmer plnom zadymenom lokáli sa na okamih sústredili na nich. Našli si dve miesta v rohu a kývli na obsluhu.
  


  
    Nepochybovali, že väčšina miestnych štamgastov okamžite pochopila, čo sú zač. Pokojne mohli dôjsť aj v uniforme, ak by nejakú mali. Civilné oblečenie im nijako nepomohlo, i keď na prvý pohľad vyzerali ako väčšina z nich. Dopoludňajšie policajné manévre v susednej dedine, len na skok odtiaľto, vyvolali aj tu veľký rozruch. Obom kriminalistom bolo jasné, že dnes sa pri pive a poldecákoch preberá iba jediná téma: vražda tunajšieho predsedu národného výboru. Dvaja cudzí muži, ktorých tu predtým nikto z nich nevidel, mohli byť v očiach miestnych obyvateľov iba tajní.
  


  
    „Čím poslúžim?“ pristavil sa pri nich čašník v košeli, ktorá kedysi mohla byť azda aj biela.
  


  
    Objednali si. Na ich prekvapenie ostalo nielen z guláša, ale mali na výber dokonca aj ďalšie tri jedlá.
  


  
    Ostali pri gulášiku a držkovej polievke. Kým dojedli, pozornosť návštevníkov voči nim značne opadla. Keď sa čašník zastavil po prázdne taniere, dali si každý po pive.
  


  
    „Bojím sa, že krajský na ten prípad poskladá špeciálny tím,“ vrátil sa Šušol k téme. S chuťou si riadne odpil.
  


  
    Schleis len pozeral, ako si poutieral fúzy od peny.
  


  
    „Prečo by inak zvolával na siedmu poradu?“ položil logickú otázku a zároveň si zatipoval.
  


  
    „Keby ten Ďaloga nebol stranícky papaláš, všetko by prebiehalo ako zvyčajne. Takto môžeme čakať len podobný blázinec ako ráno.“ Aj on si doprial štedrý dúšok piva. Bolo výborné. „Kým začneme?“ Spokojne zamľaskal. Nemalo zmysel lamentovať nad vecami, ktoré nemohli nijako ovplyvniť.
  


  
    „Ten Ďaloga bol poľovník. Čo tak niektorým z nich?“ odhodlal sa Šušol po chvíli rozmýšľania.
  


  
    Bolo to logické. Schleis bez váhania prikývol. Navyše, priamo v krčme sedelo zopár chlapov v zelenom poľovníckom mundúre.
  


  
    „Tak poďme na to.“
  


  
    Prisadli si k jednému zo stolov. V jednej ruke pivo, v druhej policajný odznak. Zbytočne. Takmer nikto z chlapov na ten guľatý kúsok plieška so štátnym znakom ani nepozrel. Iba sa posunuli, aby im urobili miesto.
  


  
    „Sme z kriminálky. Z oddelenia vrážd,“ predstavil oboch Šušol. Prikývli, akoby to už dávno vedeli.
  


  
    „Čiernik,“ podal obom ruku ten, ktorého odhadovali za najstaršieho. „Som hospodár tunajšieho poľovného združenia.“
  


  
    „Asi viete, prečo sme tu,“ pokračoval Šušol.
  


  
    „Preto, že na Santopére ráno našli zastreleného Ďalogu,“ pohotovo odvetil Čiernik.
  


  
    „Možno teda viete aj niečo, čo by nás mohlo zaujímať.“
  


  
    Všetci sa nenápadne pozreli po susedoch a viditeľne sa stiahli do seba.
  


  
    „Minimálne to, aký to bol človek,“ pre istotu radšej zvoľnil tempo Schleis. „Bol predsa jeden z vás, či nie?“ Trocha sa uvoľnili, no ostali ostražití.
  


  
    Chápal, že takáto situácia je im nepríjemná. Neušlo mu, ako nervózne pozerajú vôkol seba po ostatných stoloch.
  


  
    Našťastie tu bol Čiernik.
  


  
    „Jožóóó,“ zavolal na vrchného. Počkal si, kým výčapník zdvihne hlavu od točky, a bez okolkov mu prikázal: „Otvor nám salónik.“ Nato veľavýznamne pozrel na popíjajúcich chlapov.
  


  
    Obaja detektívi ocenili jeho nápad.
  


  
    „A rovno nám tam dones každému po pive,“ pre istotu ukázal aj na takmer dopité poháre kriminalistov. „Všetkým.“
  


  
    Salónik bola stredne veľká miestnosť s podlhovastým stolom a východom do chodby k verejným toaletám. Pousádzali sa a počkali, kým ich čašník obslúži. Schleis si prisunul ťažký kovový popolník a zapálil si.
  


  
    „Poviem popravde, Ďaloga bol taký trocha zvláštny pavúk,“ spustil Čiernik, ktorý mal medzi nimi nepochybne hlavné slovo. „Ale niečo také si isto nezaslúžil.“
  


  
    Jeho druhovia v poľovníckom oblečení s ním evidentne do jedného súhlasili.
  


  
    „Na zdravie.“ Napili sa.
  


  
    „Už niečo viete?“
  


  
    „Sme len na začiatku,“ odpovedal mu Šušol. Rozmýš­ľal, koľko im toho môže prezradiť. „S istotou zatiaľ vieme len to, že ho niekto zastrelil. Pravdepodobne poľovníckou puškou.“
  


  
    Pozerali sa významne na seba. Každý na každého.
  


  
    „Doplatil na toho svojho pytliaka. Nakoniec dostal on jeho.“
  


  
    „Pytliak?“ chytil ho za slovo Schleis.
  


  
    „Z našich poľovníkov celý minulý týždeň v revíri nikto nebol. Kontroloval som knihu. Nikto sa nezapísal.“
  


  
    Nechápavo naňho pozreli.
  


  
    „Každý sa pri návšteve revíru musí zapísať do knihy. Miesto a čas, kade má v pláne ísť. Taký je predpis,“ vysvetlil im. „Nikto iný s puškou tam teda v tom čase nemohol byť, len pytliak.“
  


  
    „A Ďaloga?“ pochopili.
  


  
    „Čo s ním?“
  


  
    „Je zapísaný?“ chcel vedieť Schleis. „V lese bol. A mal aj pušku.“
  


  
    „To je práve to. Nezapísal sa. Možno už podozrieval aj nás,“ odpovedal mu namiesto Čiernika urastený, takmer holohlavý štyridsiatnik. „Nechcel, aby sa niekto z nás dozvedel, že tam bude.“
  


  
    Hospodár ho div nepriškvaril prísnym pohľadom.
  


  
    „A nemám hádam pravdu? Však všetci vieme, aký bol,“ rozhodil rukami odvážlivec.
  


  
    „Myslíte si teda, že sa tam Ďaloga pritrafil len preto, aby dolapil pytliaka?“ opýtal sa Šušol.
  


  
    Prikývli.
  


  
    „Nemohol mať iný dôvod,“ uzavrel hospodár.
  


  
    Zostali bez slova sedieť.
  


  
    Schleis však inštinktívne vycítil napätie, ktoré sa zrazu rozhostilo medzi nimi a hospodárom. Nemýlil sa. Vybuchli ešte skôr, ako čakal.
  


  
    „Prečo by sme im to nemali povedať?“ udrel do stola holohlavý. Jeho otázka jasne smerovala na hospodára. „Všetci predsa vieme, na koho tam striehol.“
  


  
    „Nevieme nič,“ osopil sa naňho. „Iba babské rozprá­vačky. Nemôžeme predsa len tak pre nič za nič niekoho obviniť.“
  


  
    „Ešte pred chvíľou si hovoril niečo iné. Všetci sme to hovorili,“ poobzeral sa po ostatných.
  


  
    Sklopili zrak. Nikomu sa evidentne nechcelo začať. Váhali.
  


  
    Holohlavého to rozčúlilo. Energicky do seba obrátil poldecák, ktorý si do salónika priniesol so sebou.
  


  
    Schleis začal pochybovať, či sa na chlapíkovom úsudku nemohol podpísať alkohol. No kým rozprával, pozorne ho počúval.
  


  
    „Doteraz ste mali každý plnú hubu rečí, a zrazu čo?“ opovržlivo si odfrkol. „Lenže mne je to jedno. Toto už zašlo priďaleko.“
  


  
    „Tušíte teda, kto to mohol byť?“ rozhodli sa využiť svoju šancu kriminalisti.
  


  
    Z ich reakcie Schleis okamžite poznal, že Šušol položil otázku nesprávne. Prituho zatlačil na pílu.
  


  
    „Povedzme to trochu inak. Na koho teda Ďaloga striehol?“ pokúsil sa čo najrýchlejšie situáciu napraviť.
  


  
    Mlčali. Dokonca aj holohlavý sa zasekol.
  


  
    „Nikoho predsa neobviňujete.“ Aj Šušol si uvedomil, že sa pred chvíľočkou predsa len uponáhľal. „Chceme len zistiť, čo sa stalo. Zistiť, prečo bol Ďaloga v lese, keď hovoríte, že tam nebol poľovať. Kto iný by nám mal na to odpovedať, ak nie vy?“
  


  
    „Podozrieval starého Skoka,“ odvetil napokon Čiernik a napil sa.
  


  
    „Skoka?“
  


  
    „Volá sa Skokánek,“ vysvetlil im. „Taký čudák. Možno to ani nemá v hlave celkom v poriadku. Žije sám v takej osamotenej barabizni až hen hore pri lome.“
  


  
    „Syn mu emigroval snáď až niekam do Austrálie, nikoho tu nemá,“ napodiv mu pomohol jeden z tých, čo dovtedy mlčali.
  


  
    Ľady sa začali hýbať.
  


  
    „Skoko s Ďalogom sa neznášali,“ znova sa ujal slova Čiernik.
  


  
    „Pre to pytliačenie?“ chceli sa uistiť.
  


  
    „Nielen preto. Skôr v tom bolo ešte niečo iné.“
  


  
    „Osobné?“
  


  
    Hospodár vzdychol. Viditeľne sa mu túto tému pred cudzími nechcelo rozvádzať.
  


  
    „Skôr preto, že Ďaloga bol tým, kým bol. Chápete, ako to myslím, nie?“
  


  
    Nechápali. Obaja naraz pokrútili hlavami.
  


  
    „No, že bol taký tuhý komunista. Predseda straníckej organizácie.“
  


  
    Schleis sa začal obávať, aby sa doteraz sľubne sa rozvíjajúca debata nestočila nesprávnym smerom. Na krčmové reči o politike príliš zvedavý nebol. Napriek tomu posunkom ruky naznačil Čiernikovi, aby pokračoval.
  


  
    „No a Skoko, starý blázon, zakaždým, keď sa tu ožral, vykrikoval, ako komunisti jeho rodine zničili život a podobné táraniny. V poslednom čase už s tým otravoval skoro každý deň. Čím ďalej, tým viac.“
  


  
    Holohlavý si medzitým odskočil po ďalší poldecák.
  


  
    „Takých krikľúňov je teraz čím ďalej, tým viac,“ spustil, sotva sa posadil naspäť na miesto. „To všetko tie televízne noviny. Vidíte predsa, čo sa deje. Aká je doba,“ viditeľne začínal byť opitý. „Teraz to tu máte. Tú vašu perestrojku,“ zamrmlal.
  


  
    Nechali ho tak.
  


  
    „Viete, prečo sa tak správal?“ Schleis sa radšej obrátil znova na Čiernika.
  


  
    „Ťažko povedať,“ pokýval hlavou poľovník, „čo je na tom pravdy. On sám hovoril, že jeho rodičom niekde na Morave v päťdesiatom zobrali do družstva obrovské pozemky. Fotra mu vraj zavreli, už sa z basy ani nevrátil, a jeho ešte ako decko s mamou vyhnali sem, na Slovensko.“
  


  
    „To je preňho možno smutná história, ale v každom prípade je už poriadne stará. Čo s ňou má spoločné Ďaloga?“
  


  
    „No ten starý blázon,“ na okamih sa zasekol, akoby mu práve v tom momente došlo, že rozpráva o mŕtvom, a na­dvihol pohár, „nech mu je zem ľahká, nevedel nič lepšie, ako sa s ním hádať. Ešte aj minulý týždeň, tuším vo štvrtok, sa tu spolu na staré kolená takmer pobili.“
  


  
    „Keby sme ich od seba neoddelili, bohvie, ako by to dopadlo,“ prisvedčil holohlavec.
  


  
    „No a vtedy naňho Skokánek nakričal, že už skoro príde deň, keď všetci takí boľševici ako on budú visieť na kandelábroch.“
  


  
    „A Ďaloga to potom nejako riešil?“ opýtal sa Šušol.
  


  
    „Oficiálne isto nie,“ pokrútil hlavou hospodár. „Až taký fanatik to zasa nebol. Navyše, aj on sám by musel priznať, že mal vtedy riadne pod čapicou,“ mávol rukou. „Kto by už bral vážne korheľské vyhrážky? No už na druhý deň sa zastrájal, že s tým hajzlom, teda akože so Skokánkom, zametie a že mu to jeho pytliačenie raz navždy zatrhne tak, že na to do smrti nezabudne.“
  


  
    To už bolo zaujímavé.
  


  
    „Aj podľa vás Skokánek pytliačil?“
  


  
    Do jedného prikývli.
  


  
    „To tu vedia všetci,“ priznal hospodár. „Dlhé roky. Lenže je ťažké prichytiť ho pri čine,“ rozhodil rukami. „Je mazaný ako líška a má na to ideálne podmienky. Veď býva vlastne priamo v revíri. Stačí mu vyjsť pár krokov z chalupy. Navyše, každé auto, čo ide v tých miestach do lesa, musí prejsť okolo tej jeho barabizne. Stačí, ak si večer sadne do okna, a hneď vie, či je niekto z nás nablízku, alebo či je čistý vzduch. A Ďaloga ho chcel chytiť. Bol tým úplne posadnutý. Ako vravím, bral to osobne.“
  


  
    „Je teda pravdepodobné, že bol v lese, ale nechcel pritom loviť. Bol tam iba preto, aby nachytal pri čine pytliaka?“ nahlas uisťoval Schleis samého seba vo svojich úvahách.
  


  
    „Nič iné mi nenapadá.“
  


  
    „A ten Skokánek?“ Šušol si otvoril zápisník, aby si mohol zaznačiť odpoveď. „Kedy tu bol naposledy?“
  


  
    Spýtavo sa po sebe pozreli. Napokon to zobral na seba hospodár. „Nechodím sem každý deň. Včera tu isto nebol.“ Ešte raz všetkých prebehol pohľadom.
  


  
    „Nebol tu už od minulého štvrtka. Presne odvtedy, čo sa pohádali,“ vyhlásil holohlavec. „Tým som si istý.“
  


  
    Šušol si zapísal dátum.
  


  15


  
    Máj 1987
  


  


  
    Pracovná porada, ktorú zvolal Brezovský na siedmu hodinu, sa konala vo veľkej zasadačke. Schleis so Šušolom stihli jej začiatok doslova na poslednú chvíľu. Cestou do Bratislavy ich zastihla búrka. Počiatočný dážď sa v okamihu zmenil na prudký lejak. Stierače služobnej favoritky nestačili na taký príval. V priebehu pár minút sa takmer celé nábrežie ocitlo pod niekoľkocentimetrovou súvislou vrstvou stojacej vody.
  


  
    Šušol hrešil. Vreckovkou podchvíľou utieral zahmlené čelné sklo. Z kanálov pri chodníkoch vyvierali prúdy vody. Kým stihli prebehnúť dvor a dostať sa do budovy mestského riaditeľstva, boli premočení do nitky. Bez zaklopania vrazili dnu a obsadili posledné dve voľné stoličky.
  


  
    Brezovský za vrchstolom karhavo nadvihol obočie.
  


  
    Schleis si prehrabol mokré vlasy a poobzeral sa okolo seba. Zasadacia miestnosť bola plná ľudí. Niektorých z nich ani nepoznal. Po Brezovského pravici sedel zástupca náčelníka mestskej správy Zboru národnej bezpečnosti spolu so šéfom odboru vyšetrovania. Naľavo od neho zaujal miesto zástupca pre veci politické bratislavského mestského veliteľstva. Bol tu aj šéf kriminalistických technikov, vedľa neho sedel vyšetrovateľ kapitán Šefara, s ktorým robili ohliadku, a spomedzi ďalších troch mužov v civilných oblekoch zaregistroval majora Stráňavského zo Štátnej bezpečnosti, ktorého mu ráno ukázal Šušol. Šesť kriminalistov, kolegov z oddelenia, sa tiesnilo na protiľahlej strane stola.
  


  
    Minimálne polovica z prítomných fajčila. Zatiaľ nikto neprehovoril. Schleis pozeral kopcom naplnené popolníky, na oblaky modravého cigaretového dymu, vznášajúce sa pod stropom, na otlčené porcelánové, zväčša už prázdne hrnčeky s kávovou usadeninou na dne. Vnímal nepríjemný pach vlhkých uniforiem, tesilových oblekov, prepotených krepsilónových ponožiek a počúval, ako do plechových parapetov za zatvorenými oknami vytrvalo búši prudký dážď. Privrel oči. Predstavil si, aké by bolo fajn, keby sa mohol vyzuť a osušiť si nohy.
  


  
    „Sme všetci. Začneme,“ pozrel sa na hodinky Brezovský.
  


  
    Ako prvý si zobral slovo zástupca pre veci politické. Nečakal na vyzvanie. Vzhľadom na neprítomnosť náčelníka krajskej správy práve on zastával najvyššiu funkciu zo všetkých zúčastnených.
  


  
    „Súdruhovia,“ oslovil nabitú zasadačku. „Vec je vážna. Všetci, ako sme tu, musíme teraz vyvinúť maximálne úsilie, aby sa tento bezprecedentný útok na straníckeho funkcionára a predovšetkým predstaviteľa socialistickej verejnej správy podarilo objasniť v čo najkratšom čase. Situácia v spoločnosti sa v súvislosti s posledným vývojom a udalosťami vo svete dramatizuje. Protištátne a protisocialistické živly si niektoré posledné opatrenia našej strany a isté uvoľnenie pomerov vysvetľujú po svojom. Útoky na naše socialistické zriadenie sa z ich strany množia. Neustále sa stupňujú. Nesmieme dopustiť, aby veci došli až tak ďaleko, ako zašli dnes u nás.“ Na chvíľu prestal hovoriť, lebo sa mu žiadalo cigarety. „Všetci tu viete, o čom hovorím,“ pokračoval, keď vyfúkol k stropu výdatný oblak. „Nedovolíme, aby nás tu nakoniec začala tá reakcionárska čvarga strieľať. Už žiadny šesťdesiaty ôsmy!“ buchol päsťou do stola.
  


  
    Schleis sa nevedel zbaviť pocitu, že politruk sa dostal celkom mimo reality. V snahe vyhnúť sa pohľadom prítomných funkcionárov preto radšej upriamil zrak na zarámovaný, pat­rične vyretušovaný, Husákov portrét, visiaci na čelnej stene. Tak ako vždy mu pritom napadlo, že najvyššiemu šéfovi strany a štátu na ňom ubrali minimálne dvadsať rokov.
  


  
    „Preto sa vedenie krajskej správy rozhodlo zriadiť na účely rýchleho a efektívneho vyšetrenia prípadu vyšetrovací tím. Jeho vytvorením a vedením dočasne poverilo veliteľa prvého oddelenia odboru všeobecnej kriminality majora Brezovského.“ Upokojil sa čerstvou dávkou nikotínu a s novou vervou sa pustil do technických detailov organizácie vyšetrovania. „A vzhľadom na skutočnosti, ktoré som uviedol, bude tento tím, pochopiteľne, úzko spolupracovať s druhým odborom, teda vnútorným spravodajstvom krajskej správy Štátnej bezpečnosti. Ten vedie – pre tých, čo ho možno nepoznajú – tu prítomný major Stráňavský.“
  


  
    Major ŠtB sa nadvihol na stoličke.
  


  
    „To je z mojej strany všetko, súdruhovia,“ pritiahol si uzol na kravate. Pohľadom prebehol celú zasadačku. „Od vás všetkých očakávam plné nasadenie,“ dodal celkom na záver.
  


  
    Slová politického pracovníka zneli v Schleisových ušiach skôr výhražne ako motivačne. V kútiku duše si želal, aby sa po svojom plamennom prejave zdvihol a odišiel. Minimálne preto, že z odbornej stránky tento už napohľad nesympatický chlap nemal k meritu veci čo povedať. No nestalo sa tak. Politruk zostal sedieť. Iba pokynul Brezovskému, aby sa ujal slova.
  


  
    „Skúsme sa najprv pozrieť, ako na tom vlastne sme,“ začal major. Na rozdiel od svojho predrečníka pôsobil pokojným, vyrovnaným dojmom. Dojmom skúseného policajta, ktorý si po rokoch služby na kriminálke zvykol ovládať emócie, dobre si vedomý, že sú viac na škodu ako na osoh. „Začnime miestom činu,“ pohľadom oslovil vyšetrovateľa.
  


  
    Šefarova informácia bola stručná a jasná. Na záver prečítal zoznam zaistených stôp. Nebolo ich veľa. Zopár biologických – zväčša striekance od krvi, o ktorých však už teraz mohli takmer s istotou povedať, že budú patriť nebohému, trasológia z miest, kde páchateľ pravdepodobne manipuloval s telom, a jedna vecná stopa, ktorou bola puška poškodeného.
  


  
    „Pitva?“
  


  
    „Vyzeralo to, že sa stihne ešte dnes, no nakoniec sa bude robiť až zajtra ráno. Pred hodinou som volal na súdne,“ informoval vyšetrovateľ. „Príčinou smrti je však už na prvý pohľad nespochybniteľné strelné poranenie hrudníka. S tým môžeme pracovať už teraz.“
  


  
    „A čas?“
  


  
    „Nie viac ako dva dni.“
  


  
    „Kedy ho videli naposledy?“
  


  
    „Predvčerom okolo sedemnástej hodiny odišiel z úradu. Jeho kolegovia to potvrdili,“ zalistoval v zápisníku jeden z kriminalistov. „O tom, čo mal v pláne na večer, s nikým z ľudí, ktorých sme zatiaľ vyťažili, nehovoril. No podľa všetkého išiel ako zvyčajne autom domov. Jeho voz je v garáži. Okolo ôsmej večer telefonoval manželke do roboty. Tá pracuje na zmeny, slúži dvanástky ako operátorka na dispečingu v záchranke. Poobednú zmenu skončila o dvadsaťdva nula nula. Povedal jej, že si vybehne niečo vybaviť a vráti sa až neskoro v noci. Nehovoril jej, čo si šiel vybaviť. Keď prišla z roboty domov, už ho nenašla doma.“
  


  
    „Bežne takto labzuje po nociach?“
  


  
    Schleisovi neunikol politrukov nevraživý pohľad adresovaný Brezovskému. Otázky tohto typu nezapadali do profilu obetavého komunistického funkcionára, ktorý podľa všetkého práve položil život za ideály socializmu.
  


  
    Major však nepochybne videl veci inak.
  


  
    „No, pravdupovediac...“ vyzeralo to, akoby kriminalista zrazu nevedel, ako ďalej. Ani jemu neušiel pohoršený výraz na tvári politruka. „Sem-tam áno. Teda nebolo to uňho nič mimoriadne. S manželkou žijú spolu už roky len tak naoko. Dcéra im odrástla, študuje právo v Bratislave. Príliš často s nimi doma nebýva. Ako nám povedala, jeden druhému sa odcudzili. Nevylučuje dokonca ani možnosť, že mohol mať milenku.“
  


  
    „Vie o nej niečo viac?“
  


  
    Kriminalista odpovedal pokrútením hlavou.
  


  
    „A my?“
  


  
    „Robíme na tom. Zatiaľ nič konkrétne nevieme.“
  


  
    „Áno, milenka. Alebo prípadne ešte lepšie – nejaký jej podvádzaný žiarlivý manžel. To by mohol byť slušný motív,“ skôr pre seba utrúsil Brezovský.
  


  
    Zástupca pre veci politické sa zavrtel na stoličke. Smer, akým sa začínalo uberať vyšetrovanie prípadu, sa mu ani zďaleka nepozdával.
  


  
    „Možno by ste sa mali dôslednejšie sústrediť na fakty ako na neoverené informácie zo súkromia súdruha Ďalogu,“ pokúsil sa ich vyšetrovaciu verziu zavrhnúť hneď v zárodku.
  


  
    Major sa jeho poznámkou nijako nedal vyviesť z miery. Schleis svojho predstaveného poznal natoľko, aby mal dokonca pocit, že sa v duchu začína zabávať. Navonok sa však tváril smrteľne vážne.
  


  
    „Čiže ho ani nehľadala?“
  


  
    „Na druhý deň ráno volala k nemu do roboty. Poobede už prišla aj s dcérou na obvodné oddelenie.“
  


  
    „A?“
  


  
    „Je to dospelý človek,“ kriminalista rozhodil rukami. „Tak ich vyprevadili s tým, že pokiaľ sa otec rodiny neobjaví do dvadsaťštyri hodín, nech prídu znova. Až potom po ňom vyhlásia pátranie.“
  


  
    Všetkým bolo jasné, že šlo o bežný zaužívaný postup. Nemohli predsa vyhlasovať pátranie po každom chlapovi, ktorý sa na deň zatúlal od manželky bez toho, aby jej dal o sebe vedieť. Nič na tom nezmenila ani skutočnosť, že Ďaloga bol straníckym funkcionárom.
  


  
    „Dajte preveriť ich postup,“ ukázal napriek tomu politruk prstom na zástupcu náčelníka mestskej správy. „Ak pochybili, treba ich exemplárne potrestať.“
  


  
    Na chvíľu sa zasadačka ponorila do absolútneho ticha.
  


  
    Aspoň tak mohli postrehnúť, že vonku prestalo pršať.
  


  
    „Máme už vytýčené vyšetrovacie verzie?“ obrátil sa napokon Brezovský znova k vyšetrovateľovi.
  


  
    Namiesto neho mu však odpovedal sám šéf odboru vyšetrovania. Schleis naňho so záujmom pozrel. Vysoký štíhly chlap v tmavom obleku, bez viazanky, s rozopnutým golierom pod krkom, odhadom niečo málo cez päťdesiat rokov.
  


  
    „Zatiaľ najpravdepodobnejšou je, že poškodený prekvapil v lese pytliaka.“ Na jeho hlase sa badateľne podpísalo množstvo vyfajčených cigariet. „Alebo, ako verzia číslo dva: pritrafil sa do rany inému poľovníkovi, ktorý si ho v tme pomýlil so zverou.“
  


  
    „Nešťastná náhoda?“ Brezovský uznanlivo pokýval hlavou. Pošúchal si koreň nosa. „Potom by však strelec musel spanikáriť a namiesto volania záchranky ho odtiahnuť do tých kríkov.“
  


  
    „Prečo nie?“ nadviazal šéf vyšetrovateľov. „V podstate normálna, teda povedzme skôr pochopiteľná reakcia človeka, ktorý si uvedomil, čo sa stalo, a dostal strach. Ďaloga bol s najväčšou pravdepodobnosťou na mieste mŕtvy. Ani tá najrýchlejšia záchranka na svete by mu už nepomohla.“
  


  
    Nikto nič nenamietal.
  


  
    „Ako tretiu v poradí tu máme lúpež.“
  


  
    Všetci prítomní funkcionári vrátanie samého Brezovského zbystrili pozornosť.
  


  
    „Vzhľadom na to, že poškodený u seba nemal doklady ani peňaženku, nechajme v pláne zatiaľ aj takúto možnosť,“ vysvetlil. „A tou je lúpežné prepadnutie. Aj keď...“ zvyšok už nedopovedal. Do reči mu skočil kriminalista sediaci oproti nemu. Jeden z tých, čo sa rozprávali s Ďalogovou manželkou.
  


  
    „Tie doklady sú doma. Komplet aj s peňaženkou. Podľa všetkého si ich len jednoducho nezobral so sebou.“
  


  
    „V tom prípade beriem späť,“ odkašľal si veliteľ vyšetrovateľov. „Túto verziu nebudeme teda brať do úvahy.“
  


  
    „Okrem toho?“ Brezovský musel počkať, kým si pripáli.
  


  
    „Klasika,“ vyfúkol pred seba ďalší výdatný oblak dymu. „Osobné vzťahy, vybavovanie účtov, mimomanželský pomer, žiarlivosť. To všetko dáme pod jeden bod,“ posunul si poznámky, aby dočiahol na popolník.
  


  
    Zástupca pre veci politické vyzeral nespokojný. Svoj pohľad zrazu preniesol na príslušníkov Štátnej bezpečnosti. Nepáčilo sa mu, že nikto z nich doposiaľ neprehovoril ani slovo.
  


  
    A neprehovorili ani tentoraz.
  


  
    „Sme len na začiatku,“ pokúsil sa ho upokojiť aspoň Stráňavský.
  


  
    Politruk opovržlivo odfrkol.
  


  
    Brezovský i veliteľ odboru vyšetrovania veľmi dobre vedeli, akú verziu by do plánu vyšetrovania najradšej zapracoval on. Ešte pred poradou si o tom spolu stihli pohovoriť. A obaja sa zhodli, že prípadnú úkladnú vraždu straníckeho funkcionára, dokonca atentát či útok na socialistické zriadenie alebo aj akékoľvek iné spolitizované nezmysly, ku ktorým by ich chcel politruk dotlačiť, si bude musieť riešiť výhradne s kolegami zo Štátnej bezpečnosti.
  


  
    „A čo previerky? Máme niečo?“
  


  
    Konečne sa dostali k slovu aj Schleis so Šušolom. Druhý menovaný, ako starší a skúsenejší, Brezovskému dopodrobna opísal stretnutie s poľovníkmi. Keď skončil, Schleis mohol s uznaním konštatovať, že okrem tých pár pív, ktoré si dali s domácimi a o ktorých sa z pochopiteľných dôvodov nezmienil, nevynechal nič.
  


  
    „Hovoríte Skokánek?“ pre istotu sa opýtal Brezovský. To, čo si práve vypočul, bolo dôležité. Bola to prvá a v súčasnom štádiu vyšetrovania zatiaľ jediná seriózna informácia, ktorá by ich mohla doviesť k cieľu.
  


  
    Prisvedčili.
  


  
    Väčšina z nich si to meno poznačila, a tá istá väčšina mala zrazu pocit, že to všetko nakoniec nebude až také zložité.
  


  
    Politruk náhle vyzeral, ako keby ho pokropili živou vodou. Podľa toho, čo práve počul od Šušola, zapadal Skokánek do jeho predstáv o páchateľovi lepšie, ako si na začiatku vôbec mohol želať. „Tak vidíte, súdruhovia,“ neodpustil si vyčítavý pohľad smerom k veliteľovi vraždárov.
  


  
    Schleisovi to doslova zdvihlo adrenalín.
  


  
    Šéf odboru vyšetrovania vystrúhal skeptickú grimasu. Nemal rád príliš uponáhľané závery. Najlepšie vedel, aká dlhá je cesta od krčmovej hádky k skutočnej vražde. „Zapracujem to meno do plánu. A odzajtra môžete začať robiť na dôkladnom preverovaní toho Skokánka.“ Už druhý raz ho prepadol záchvat kašľa. „Potom uvidíme,“ pokračoval prerývane, no napriek tomu ešte s očami plnými sĺz hmatal po ďalšej cigarete. „Zatiaľ sa však v každom prípade držme pri zemi. Celé to, čo sme práve počuli, môže veľmi pomôcť, ale takisto nemusí znamenať vôbec nič.“
  


  
    Zástupca pre veci politické bol odrazu na koni. Až príliš hlboko sa usadil v sedle a nemienil sa z neho v dohľadnom čase dať len tak vyhodiť. „To by mala byť robota predovšetkým pre vás, súdruh Stráňavský,“ ukázal prstom na majora Štátnej bezpečnosti. „O takých ľuďoch, ako je ten Skokánek, by ste hádam mohli mať prehľad.“
  


  
    Major sa naňho nezúčastnene pozrel. Z výrazu jeho tváre sa nedalo vyčítať nič o tom, čo si v skutočnosti myslí.
  


  
    „Dám preveriť naše evidencie. Je možné, že nám tam vyskočí.“
  


  
    „Mal by,“ zástupca pre veci politické poklopkal ukazovákom o stôl. „A ak náhodou nie, tak ho tam s okamžitou platnosťou hneď teraz zaevidujte.“
  


  
    Stráňavský ako náčelník odboru vnútorného spravodajstva krajskej správy Štátnej bezpečnosti rozmýšľal nad tým, či je vôbec politruk z titulu svojej funkcie kompetentný vydávať mu nejaké rozkazy. No na druhej strane mu jeho neomylný funkcionársky inštinkt jasne napovedal, že odporovať, alebo sa dokonca priamo postaviť takému človeku, ako je tento, znamená vykoledovať si v budúcnosti netušené problémy. „Zariadim to,“ povedal sucho.
  


  
    Zástupca pre veci politické sa usmial. Vstal zo svojej stoličky a pozrel sa na hodinky.
  


  
    „Budem musieť odísť,“ oznámil. „Mám ešte nejaké povinnosti.“ Medzi dverami sa otočil. „Súdruhovia, som si istý, že sa v najbližšom čase dopracujeme k zdarnému koncu.“ Z miesta, kde bol, ukázal na Brezovského. „Dajte mi vedieť, keď ho pôjdete zobrať.“ Nato sa obrátil k šéfovi vyšetrovateľov. „A vy mi pošlite uznesenie, hneď ako toho Skokánka obviníte.“
  


  
    Počkali, kým sa za ním nezavrú dvere.
  


  
    Brezovský so šéfom vyšetrovačky pozerali jeden na druhého. Ani jeden z nich nevedel, čo povedať. Aj všetci ostatní mlčali.
  


  
    Schleis so Šušolom si začali namýšľať, že niekde možno spravili chybu.

    Trio kriminalistov sa najprv nazdávalo, že sa Schleis vo svojom rozprávaní iba na chvíľu zadrhol. Až potom im došlo, že vlastne skončil. Aj fľaša bola prázdna a poháre dopité. Ledecký sa v duchu modlil, aby nedoniesol ďalšiu. V ústach cítil nepríjemnú pachuť.
  


  
    „A ďalej?“ skúsil ho znova naštartovať.
  


  
    Roky penzionovaný starý detektív sa smutne pousmial.
  


  
    „To je všetko, k čomu ma pustili,“ natiahol sa za posledným krúžkom klobásy. „Ostatné viem už iba tak z počutia. Zobrali nám to, veru tak,“ vysvetlil, keď videl ich udivené pohľady.
  


  
    „Zobrali?“ Ani jeden z nich nechápal.
  


  
    „Papaláši rozhodli, že to bude robiť Štátna bezpečnosť. Ak mám pravdu povedať, prišlo nám to vtedy celkom vhod. Pár dní nato napadla Králiková.“
  


  
    Z ich trojice iba Ledecký aspoň matne vedel, o čom Schleis hovorí.
  


  
    „Veľká kauza. Znásilnená a zavraždená študentka. Niečo podobné ako Cervanová v sedemdesiatom šiestom. Tak­isto ju uniesli rovno z vysokoškolského klubu. Tiež sme najprv podozrievali synáčikov z lepšej spoločnosti. Vyše dvoch mesiacov na tom robil celý kraj. Všetko, čo malo ruky-nohy. Ešte doteraz sa o tom z času na čas zmienia v novinách,“ zaspomínal s nostalgiou v očiach.
  


  
    „Nakoniec to však dopadlo inak. Zavraždil ju jej nádejný snúbenec. Fakt ste o tom nepočuli?“ Akoby tomu ani nechcel veriť.
  


  
    „A Ďalogu teda potom robila štátna?“ Vrátil sa pre istotu čo najrýchlejšie k téme Ledecký. Poznal ho a nechcel, aby ich hovor skĺzol iným smerom. Strávili by tu možno i celé hodiny.
  


  
    Schleisovi to očividne nezahralo do karát. Zatváril sa sklamane. Napokon prikývol.
  


  
    „Naši im ešte pár dní vypomáhali, ale ja už som pri tom nebol. Potom tomu šéfoval istý Stráňavský zo štátnej.“
  


  
    Koreis vytiahol zo zadného vrecka kúsok papiera.
  


  
    „Máte smolu. Zomrel tuším pred tromi-štyrmi rokmi,“ zareagoval Schleis. „A počul som, že Šefara, vyšetrovateľ, ktorý to vtedy mal pridelené, to už má takisto pekných pár rokov za sebou.“
  


  
    To vedeli aj oni.
  


  
    V každom prípade museli uznať, že pokiaľ išlo o úmrtia bývalých kolegov, mal prehľad.
  


  
    „A nevieš, kto na tom ešte robil?“ skúsil Machrák.
  


  
    „Na to už si nespomínam,“ bezradne položil ruky na stôl. „Chlapi, je to tak dávno.“
  


  
    Ledecký nemal pocit, že sa bohviečo dozvedeli.
  


  
    „Čiže na toho Skokánka ste došli vlastne vy?“ brnkol na jeho citlivú strunu.
  


  
    V Schleisovom pohľade sa zrazu niečo zmenilo. Vyzeral podráždene. Zo spôsobu, ako Ledecký položil otázku, sa nepochybne dovtípil, že o Skokánkovej vine majú vážne pochybnosti. Ledecký si opäť uvedomil, že napriek zane­dbanému zovňajšku a rokom, ktoré uplynuli odvtedy, čo sa nevideli, tu pred ním ešte vždy sedí nesmierne samoľúby chlap, ktorý nie je ani v najmenšom ochotný pripustiť si akúkoľvek chybu.
  


  
    „Aspoň čo ja viem, bolo toho nakoniec naňho oveľa viac. To, čo sme vtedy mali naňho my, by nestačilo na obvinenie dokonca ani v tých časoch.“
  


  
    „Mala teda štátna nejaké ďalšie dôkazy?“ rozhodol sa pritlačiť Ledecký.
  


  
    „Viem,“ prikývol Schleis, „že ten chlapík zdúchol. Matne si spomínam, že sa uvažovalo aj o tom, že mohol zmiznúť za hranice. Mal tam tuším niekoho z rodiny. Naši technici – a fakt už neviem, ktorí menovite – potom vypomáhali eštebákom pri domovke.“
  


  
    „Utiecť za hranice nebolo vtedy práve jednoduché,“ zaoponoval Machrák. „To by sa hádam musel niekde prestrieľať cez pohraničníkov.“
  


  
    „Netuším, ako to vtedy mysleli,“ odvrkol Schleis. „Isto predpokladali nejaký iný spôsob, akým to mohol spraviť. Až tak som sa už o ten prípad nikdy nezaujímal,“ mávol rukou. „A možno to boli všetko len krčmové reči.“
  


  
    „Našli niečo pri tej domovej prehliadke?“ prvý raz za celý čas sa ozval Koreis.
  


  
    Schleis sa naňho prekvapene pozrel. Obrátil sa však znova k Ledeckému.
  


  
    „Našli pušku. Samozrejme, nelegálnu. Ukrytú tuším niekde na povale. Už presne neviem, ale hovorili, že bola upravená na pytliačenie. Aj kaliber sedel. Technici – a to si ešte pamätám celkom presne – dokonca zistili, že sa z nej nedávno strieľalo.“
  


  
    Ledecký prikývol. Odpil si z pohára. Chvíľu trvalo, než sa zasa ozval.
  


  
    „No nemohli povedať, že to bola vražedná zbraň.“
  


  
    „Veď som vám to hovoril,“ tľapol dlaňou po stole Schleis. „Ani nemali podľa čoho!“
  


  
    „Takže puška na povale a chlapík na úteku,“ nahlas rozmýšľal Ledecký. „Nehovorím, že je to málo. Najmä keď k tomu pridám tie jeho vyhrážky a fakt, že bezpochyby naozaj pytliačil.“
  


  
    Podráždený výraz, ktorý sa objavil na Schleisovej tvári pred pár minútami, zmizol.
  


  
    „Hej, na to pytliactvo našli uňho doma dosť dôkazov,“ zamyslene si hladkal neoholenú bradu.
  


  
    Ledecký začínal mať pocit, že viac sa už nedozvedia. Pohľadom prebehol svojich partnerov. Návšteva sa blížila ku koncu.
  


  
    Kriminalista vo výslužbe a bývalý vedúci oddelenia vrážd chytil do jednej ruky lopárik s nožíkom a do druhej prázdnu fľašu.
  


  
    Ledecký si pomyslel, že im tým chce naznačiť to isté.
  


  
    „Vlastne, počkajte.“ Schleis sa na ceste do chaty zrazu zastavil medzi dverami. „Spomenul som si ešte na niečo,“ povedal a plastovým hrdlom fľaše si poklopal po čele. „Skoro som zabudol.“
  


  
    Upútal ich pozornosť.
  


  
    „Mali svedka,“ otočil sa k nim. „Vraj dôležitého svedka. Údajne videl Skokánka priamo na mieste činu. Aspoň som o tom tak počul.“ Odložil riad a vrátil sa na svoje miesto.
  


  
    „Svedok?“
  


  
    „Hej,“ prikývol. „Rozprávali sme o tom len tak medzi rečou. Neskôr. Poznáte to...“
  


  
    Vedeli, ako to chodí.
  


  
    „A vieš, kto to bol?“
  


  
    „Nie, nemám ani potuchy.“ Tentoraz ani dlho nerozmýš­ľal. „Ako vravím, len tak to niekto spomenul na oddelení. Možno na rannej porade, možno pri pive.“ Usmial sa, keď na nich videl, že sú sklamaní. „Ani neviem, kto s tým vtedy došiel. Chlapci, je to tridsať rokov. Vy by ste si voľačo také pamätali?“
  


  
    Museli uznať, že má pravdu. „No napadlo mi niečo iné.“
  


  
    Netrpezlivo naňho hľadeli, keď si od Koreisa zobral papier a pero.
  


  
    „Choďte za týmto chlapom,“ roztrasenou rukou načmáral meno. Poskladal lístok tak, aby nebolo vidieť, čo naň napísal, a podal ho Ledeckému. Tváril sa pritom, akoby mu práve zveroval prísne tajné posolstvo. „Robil vtedy na štátnej. Už dlho som ho nevidel.“
  


  
    Ledecký natiahol ruku.
  


  
    Než mu svoj tajomný odkaz odovzdal, priložil si k perám ukazovák.
  


  
    „Býva niekde pri Delfíne, v Ružovej doline. No nepo­vedz­te mu, že som vás za ním poslal ja.“
  


  
    Pár minút nato už sedeli v aute.
  


  
    „Kapitán Jozef Miazga,“ rozbalil Ledecký lístok. „Ako tá figúrka z toho detského kresleného seriálu.“
  


  
    „Myslíš Miazgovcov?“
  


  
    „Robí si z nás srandu?“ skrslo mu v hlave podozrenie.
  


  
    „Videl si, ako ti to podával?“ otočil sa naňho z predného sedadla Machrák. „Možno mu na staré kolená naozaj preskakuje.“
  


  
    „Nemyslím,“ bránil bývalého kolegu Ledecký.
  


  
    Auto na nerovnej ceste nepríjemne nadskakovalo. Ledecký cítil, že mu začína byť ťažko od žalúdka. V ústach mu zostala kyslastá pachuť Schleisového vína.
  


  
    „Vyzerá hrozne,“ pokračoval Machrák. „Horšie, ako som čakal. Ako nejaký bezdomovec.“
  


  
    „Hej,“ súhlasil. „Zato v hlave to má v poriadku.“
  


  
    „Lenže potom, podľa toho, čo hovoril, to vyzerá tak, že Ďalogu skutočne zabil ten náš chlap,“ ozval sa spoza volantu Koreis.
  


  
    Ledecký neodpovedal. Sťažka prehĺtal sliny, ktoré mu stú­pali do hrdla. Prvýkrát ho naplo, keď sa ešte motali úz­kou cestičkou záhradkárskej kolónie.
  


  
    „Prečo však hneď nato skončil zahrabaný v lese s prestrelenou hlavou?“
  


  
    Odpovede sa nedočkal.
  


  
    „Zastav!“ vykríkol utrápený detektív, naťahujúc sa po kľučke.
  


  
    Koreis dupol na brzdu.
  


  
    Vybehol v hlbokom predklone z auta a vyvracal sa pri plote, vedľa ktorého zostali stáť.
  


  
    „Preboha, čo za sračky nám to nalial,“ zabedákal, keď sa zvalil naspäť do sedadla v aute.
  


  17


  
    Jakub Koreis vybehol po schodoch do svojho malého sídlis­kového bytu. Robil tak odvtedy, čo sa sem nasťahoval. V tých časoch ešte športoval. Odkedy však nastúpil na vraždy, mal pocit, akoby sa celé dni takmer nehýbal. Posedával v kancelárii, posedával v aute, sedával pri výsluchoch a niekedy i v krčme, nezriedka až do večera. Tých pár poschodí behu k dverám vlastného bytu nakoniec ostalo jeho jedinou telesnou aktivitou na udržanie niekdajšej kondície. Márne samého seba presviedčal, že fyzicky je na tom rovnako dobre ako kedysi. Nebol. Schody boli možno predsa len lepšie ako celkom nič, no na udržanie formy to bolo málo.
  


  
    Vrátil sa o siedmej večer. Prezliekol si tričko, umyl ruky, otvoril chladničku a zapol televízor. Čo sa týkalo jedla, nemal toho doma príliš na výber. Musel sa uspokojiť s májkou a dvoma rožkami, ktoré zvýšili od včerajška.
  


  
    Prepol na spravodajstvo. Skôr zo zvyku než preto, že by ho naozaj zaujímalo. Sadol si a pomaly omieľal jedlo v ústach.
  


  
    Zarámovaná fotografia Kláry Nedomanskej ešte vždy visela na svojom mieste. Sám nevedel, prečo ju doteraz nezvesil. Rozišiel sa s ňou pred troma mesiacmi. Vlastne nerozišiel. Iba ju celkom náhodou pristihol priamo v posteli s iným mužom. S angličtinárom bilingválneho gymnázia, kam ako stredoškolská učiteľka minulý rok nastúpila. Odvtedy ju nevidel, od tej chvíle si nič nepovedali. To všetko stihli už predtým.
  


  
    Neprišlo to ako blesk z čistého neba. Vnímal, ako sa menila, a pokúšal sa ju aj chápať. Prežila obrovský šok. Vtedy, keď jej kolegyňu našli brutálne zavraždenú v spoločnom kabinete a keď sa vraždiaci maniak napokon dostal tak blízko k nej, že zaútočil aj na ňu. Vtedy, keď naozaj chýbalo málo, a dostal by aj ju.
  


  
    Robil na tom prípade. Páchateľa chytili. Myslel si, že sa to tým skončí, ale mýlil sa. Otras, ktorý utrpela, bol až príliš silný. Nevedela ho prekonať. Nepomohlo ani to, že zmenila zamestnanie. Nepomohlo nič. Nijako nemohol za to, čo sa stalo. Usiloval sa jej pomôcť. Usilovala sa aj ona. Zo všetkých síl, dlho a statočne, no nakoniec sa ukázalo, že márne.
  


  
    Až neskôr spoznal, že sa rozhodla. Možno sa tomu spočiatku aj bránila, možno si také niečo len nahováral, ale... Už len tým, že bol pri nej, jej pripomínal všetko zlé, čo prežila a pred čím sa zúfalo snažila utiecť. Všetku tú špinu, ktorú obyčajní ľudia často nevidia a ani nechcú vidieť. Bol policajt. To svinstvo sa naňho lepilo, nosil si ho domov, aj keď si nič také neuvedomoval, nosil ho priamo k nej. A ona už tak ďalej nemohla žiť. Ani nechcela.
  


  
    Pochopila, že pri ňom nikdy nezabudne. Znova a zno­va v nej oživoval tie hrôzy. Stačilo, aby sa naňho pozrela. Neu­stále sa pohybovala v začarovanom kruhu. Pripomínal jej ich každý deň, čo boli spolu. Hádali sa, navzájom si vyhadzovali na oči kadejaké hlúposti. Došlo mu, že ho presta­la ľúbiť.
  


  
    A vyriešila to po svojom. Bola to náhoda, že za ňou prišiel o deň skôr. Mal byť na operatívnom kurze v Banskej Bystrici. Ulial sa z posledného dňa, chcel ju potešiť a prekvapiť. Aj ona mala mať voľno. Ani vo sne mu nezišlo na um, že sa niečo také môže stať. Bolo to scéna ako z nevydarenej divadelnej frašky. Prekvapený stál medzi dvermi do spálne a pozeral, ako sa celkom zbytočne pokúša zakryť rukami holé prsia, ktoré už aj tak stokrát videl, a na vychudnutého, vzrušením ešte stále opantaného chlapíka, nasilu si súkajúceho do trenírok ešte stále stoporeného vtáka. Pripadal si ako hlupák. Stál a nezmohol sa ani na slovo. Nezmohol sa vôbec na nič.
  


  
    Pozrel sa jej do očí. Nebolo v nich zľaknutie ani ľútosť. Bol v nich hnev, a čo ho prekvapilo najviac – bola v nich nenávisť. Bol to definitívny koniec.
  


  
    „Čo tu robíš? Ty ma sleduješ?! Vypadni!“
  


  
    Bolo to posledné, čo od nej počul. Zvrtol sa a odpálil dole schodmi. Zubnú kefku a pár kúskov spodnej bielizne, čo u nej mal, oželel.
  


  
    Dojedol paštétu a polovicu rožka, čo mu zvýšila, zahodil do koša. Dostal chuť na niečo sladké. Okrem cukru však nič doma nemal. Na obrazovke vystriedala spravodajstvo akási slaboduchá reality šou. Po pár minútach televízor radšej vypol.
  


  
    „Prežila si svoje. Nemá to jednoduché,“ okomentoval jej počínanie Ledecký, keď sa na druhý deň zdôveril kolegom so svojím zážitkom. „Také veci sa stávajú.“ Všetkými možnými skúsenosťami ošľahaný chlap si isto vedel predstaviť, ako sa asi cíti. „Chvíľu to potrvá, ale aj teba to prejde.“
  


  
    Koreis mal pocit, že sa mu celý svet obrátil naruby. Všetko stavil na prácu.
  


  
    „Do ženskej hlavy a do melóna nevidíš,“ príznačne ho pre zmenu poučil jeho druhý parťák z kancelárie. „Našťastie pre nás, na svete sú mraky iných kôz a šušiek. Rovnako dobrých. Stačí len pozerať.“
  


  
    Večer sa s ním opil takmer do nemoty a ledva kráčajúc po vlastných, zavŕšili noc v bordeli. S prihlúplym pripitým úsmevom na tvári si vybral takú, čo sa najviac podobala Kláre, a skončil s ňou na vodnom matraci v izbe, ktorá mu, ktohovie prečo, pripomínala kolotočiar­sku maringotku. Nezmohol sa na nič.
  


  
    Keď ho nadránom taxikár vykladal pred domom, prišlo mu na um, že jediným výsledkom tejto Machrákovej terapie bolo, že keby fajčil, nezostalo by mu do výplaty ani len na cigarety. Odvtedy už podobnú liečbu šokom radšej neskúšal. Aj fotka ostala tam, kde bola.
  


  
    Smutne sa na ňu pozrel. Keby sa vrátila, možno by jej odpustil. Možno by bol aj šťastný, keby to urobila, ale vedel, že sa to nikdy nestane.
  


  
    Natiahol sa na gauč, založil ruky za hlavu a zavrel oči. Bolo lepšie v myšlienkach sa vrátiť naspäť k robote. V duchu si začal znova prehrávať dnešný rozhovor so Schleisom.
  


  


  
    Aj Ledecký trávil ten večer doma. Po dlhšom čase zasadol k rozohranej šachovej partii. Popíjal džús, slamkou premiešaval v pohári kocky ľadu a pritom sústredene rozmýšľal nad ďalším ťahom. Bitka drevených lakovaných figúrok, odohrávajúca sa na šachovom stolíku pred ním, bola viac ako vyrovnaná. Biely hneď po otvorení rozohral klasickú španielsku odkrytú hru a zablokoval tým centrum šachovnice. Súčasne tak vyvíjal tlak na kráľovské krídlo. Čierny sa v nasledujúcom ťahu pokúsil útok odvrátiť tým, že pristúpil na výmenu pešiakov.
  


  
    Odložil pohár a natiahol sa po bielom strelcovi. Potom ruku stiahol. Zrazu zneistel, nechcel urobiť chybu.
  


  
    Už roky takto hrával so samým sebou. Bolesť žalúdka mu po obede prešla a aj posledné zvyšky pachute zo Schleisovho vína vyprchali. Začal sa dostávať do formy.
  


  
    Už po ceste domov zavolal Hane. Potešil sa, že ju zastihol v dobrej nálade. Rozprávali sa dlho. Dokonca aj pri tom, keď zaparkoval pred domom, počas vyzúvania pri dverách bytu a vchádzania dnu, ba ešte aj pri tom, čo si robil kávu. Dohodli sa, že sa na ďalší deň stretnú. Ponúkla mu, že by mohol prespať u nej. Súhlasil. Mal z toho hovoru dobrý pocit a ani v najmenšom neľutoval, že odmietol Mach­rákovo pozvanie na pivo a radšej šiel domov.
  


  
    V duchu si znova vybavil Schleisa a jeho spustnutý záhradný domček. Radšej sa tej predstavy rýchlo zbavil a znova sa natiahol k šachovnici. Namiesto plánovaného strelca však nakoniec potiahol pešiakom. Nebol to dobrý ťah. Zistil to hneď, ako figúrku položil na vyhliadnuté pole.
  


  
    Namrzene odfrkol. Ďalej sa už nevedel sústrediť. Spomienka na bývalého vyslúženého šéfa ho chtiac-nechtiac znova priviedla k myšlienkam na nevyriešený prípad.
  


  
    Vstal a z predsiene si priniesol aktovku. Vybral z nej časť Koreisovho spisu. Rozložil záznamy po stole, zapálil si a jeden po druhom, list po liste, ich začal už po niekoľkýkrát odznova čítať. V hlave si pritom usporadúval informácie. Rozprávanie bývalého kriminalistu zapadalo do všetkého, čo už pozisťovali. Vďaka tomu, čo počul, sa však teraz mohol na veci pozerať aj v inom svetle a iných súvislostiach než doposiaľ. Nevedel presne, čo hľadá. Len čítal a porovnával obsah zistení zaznamenaných na papieroch s tým, čo sa dozvedel dnes.
  


  
    Už vedel, že na Skokánka prvýkrát narazili v krčme. Odvtedy bol podozrivým. Podľa všetkého nielen prvým, ale už aj posledným. Neskôr vstúpil do hry svedok, ktorý ho vraj usvedčil. Vo svojich úvahách nemal čo Schleisovi vytknúť. Aj on by nepochybne postupoval rovnako. Jediné, v čom by sa s ním pravdepodobne rozchádzal, by azda bolo, že by si bol už vtedy ochotný pripustiť možnosť, že Ďalogova smrť nemusela byť nevyhnutne úkladnou vraždou, ale len obyčajnou nešťastnou náhodou.
  


  
    Bol poľovník a príliš dobre vedel, že také veci sa z času na čas stávajú. Na zaradenie takej verzie do plánu vyšetrovania však vtedajším funkcionárom evidentne chýbala politická vôľa, skôr naopak, priehľadne sa usilovali využiť celú udalosť pre svoje ciele.
  


  
    Je pravda, že by to nič nezmenilo na skutočnosti a Skokánek by aj naďalej ostal v hľadáčiku vtedajších vyšetrovateľov. No keby takú možnosť pripustili, okruh podozrivých by sa tým minimálne rozšíril. Skokánek isto nebol jediným pytliakom a do úvahy mohol prísť dokonca aj hociktorý poľovník, ktorý by sa vlastne s rovnakým cieľom celkom zámerne vydal do revíru bez povolenia.
  


  
    Ledecký inštinktívne cítil, že nebude ďaleko od pravdy. Skokánka niekto zavraždil. Komu inému mohlo viac záležať na tom, aby zmizol zo sveta a zostal tak jediným podozrivým, ako človeku, ktorý naozaj usmrtil Ďalogu? Myšlienky sa mu už zas preháňali v hlave ako splašené. Aj o samom Ďalogovi budú predsa len musieť zistiť viac. Prekladal papiere z kôpky na kôpku a z času na čas si urobil poznámku. Našiel Novotnej lustrácie. Ďalogova manželka už nežila, no mal s ňou jednu dcéru. Zapísal si jej adresu.
  


  
    Ostával mu už len spomínaný svedok. Človek, ktorého výpoveď podľa Schleisa nakoniec v plnom rozsahu potvrdila oprávnenosť Skokánkovho neskoršieho obvinenia. Čo mohol vidieť? Kto to bol a čím ho usvedčoval? Zostávalo im len dúfať, že bývalý eštebák, ktorého meno im bývalý kolega prezradil, si na to bude pamätať.
  


  
    Po polhodine všetko zbalil a vyšiel na terasu. Vonku sa medzitým zotmelo a konečne aj ochladilo. Vdychoval svieži vzduch a pozeral sa pritom na hviezdy. Bola ich plná jasná nočná obloha. Už od detstva sa nevedel nabažiť pohľadu na ten nepredstaviteľný, nekonečný svet miliárd planét a sĺnk, ktorý ho zakaždým rovnako fascinoval. Ešte chvíľu sa prechádzal. Keď potom v posteli zaspával, nevedel sa zbaviť pocitu, že nakoniec sa všetko môže zvrtnúť celkom inak.

    „Potom mi tá mrcha prehrýzla káble na telke. Ani som nedopozeral formulu,“ rozčuľoval sa Peteraj. V obleku, s hromadou papierov pod pazuchou, nahliadol pred pár minútami cestou z porady do ich kancelárie. „Kde je Peter?“ Sadol si do uvoľneného kresla.
  


  
    „U Novotnej. Potrebujeme zistiť istú adresu.“
  


  
    „To ju už otravujete aj s takými hlúposťami?“
  


  
    „Nie celkom, chceme toho viac.“
  


  
    „Dobre vám radím,“ varovne zodvihol ukazovák, „nikdy sa nedajte nahovoriť vnúčencami na nejakého domáceho miláčika.“
  


  
    Jeho varovanie nimi nepohlo. Ani jeden z nich žiadne vnúčence nemal.
  


  
    „A už vôbec nie na nejakého sprostého králika.“
  


  
    „Tuším vyhral Hamilton,“ pokúsil sa mu zlepšiť náladu Machrák. Vedel, ktorý pilot F1 je jeho favoritom.
  


  
    „Čítal som,“ povzdychol si. Namiesto nedeľňajšej Veľkej ceny však radšej ďalej rozvíjal načatú tému. „Jednoducho som povedal: to sprosté zviera musí z domu!“ energicky sa pľasol po kolene.
  


  
    „Čo s ním spravíš? Vypustíš ho niekam na trávnik?“
  


  
    „Čo ja viem...“ bezradne zagúľal očami. „Rozmýšľam o tom už odvčera. Zožrala by ho prvá túlavá mačka. Najlepšie by bolo niekomu ho darovať. Niekomu, kto by mu neublížil.“
  


  
    Vrátil sa Ledecký. Bol zamyslený a zahľadený do hárka papiera, čo si so sebou priniesol. Komisára pozdravil len sotva badateľným posunkom.
  


  
    „Nechceš zajaca?“
  


  
    Ledeckému chvíľu trvalo, než ho trklo, že Peterajova otázka je určená jemu. Prekvapene zdvihol oči od rozčítaného textu. „Nie, ďakujem, ja ani Hana také nejeme.“
  


  
    Koreis s Machrákom vyprskli smiechom.
  


  
    Nemal tušenie prečo.
  


  
    „Živého, ty magor,“ komisár nad ním beznádejne mávol rukou.
  


  
    „Živého?“ až teraz pochopil. Náročky sa zatváril pohoršene.
  


  
    „Tak to už vôbec nie. Kto by už požul živého zajaca.“
  


  
    Tentoraz sa zasmial aj Peteraj. Konečne pochopil, že u nich nemá šancu, a rozhodol sa nechať zajaca zajacom.
  


  
    „Ako ste pokročili?“ preladil sa na vďačnejšiu tému.
  


  
    „Myslíš s tým Skokánkom?“ opýtal sa Ledecký, sadajúc si do kresla pod vešiakom. Prehodil si nohu cez nohu.
  


  
    „Čo iné?“
  


  
    „Pôjdeme za tým starým eštebákom, čo nám dohodil Schleis. A vyskúšame i Ďalogovu dcéru,“ zamával papierom od Novotnej. „Možno budú vedieť niečo, čo nám pomôže.“
  


  
    „Myslíš?“
  


  
    „Nič iné nám neostáva,“ zvraštil obočie Ledecký. „Okrem toho Skokánek nemusel byť jediný, s kým mal spory. A po druhé, potrebujeme zistiť toho svedka. Podľa mňa, práve tam by mohol byť pes zakopaný.“
  


  
    Peteraj neodpovedal. Premýšľal.
  


  
    „Ak ho aj nájdete, čakáš, že vám povie niečo iné, ako povedal vtedy?“
  


  
    Ledecký sa predklonil v kresle a zadíval sa mu do očí.
  


  
    „Ak Schleis hovoril pravdu a ten svedok naozaj existuje, tak v každom prípade potrebujeme vedieť, kto to vlastne je. Lebo potom tam bol. V lese. On a Skokánek. Musel tam byť, ak ho videl. A Skokánek je mŕtvy. Zavraždený. Nie je logické zamyslieť sa prečo?“ Vystrel sa na operadle. „ A čo tam vlastne ten druhý robil?“
  


  
    „Máš pravdu,“ uznal Peteraj. „Má to logiku.“
  


  
    „Ak zistíme, kto to je, budeme sa musieť poriadne pozrieť i na to, čo je zač.“
  


  
    „Koľko rokov mala vtedy tá Ďalogova dcéra?“
  


  
    „Dvadsaťdva,“ nazrel Ledecký do záznamov od Novotnej. „Dva roky nato sa vydala. Teraz sa volá Guštafíková.“
  


  
    „Bola už teda dospelá,“ konštatoval komisár. „Možno predsa len nebude márne trochu ju preklepať.“ Zamyslene ešte raz zopakoval jej priezvisko.
  


  
    „Martina Guštafíková. Hovorí ti to niečo?“ zareagoval detektív.
  


  
    „Neviem. Možno,“ Peteraj odvrátil pohľad do okna a chvíľu zostal ticho.
  


  
    „Jeden Guštafík robí na prezídiu. Úrad špeciálnych služieb. Robili sme s ním vtedy tú akciu v base,“ spomenul si Machrák.
  


  
    „Viem, toho však nemyslím.“
  


  
    „Jej manžel, Tomáš Guštafík, sa vraj nedávno začal motať okolo politiky,“ nadhodil mu pre zmenu Ledecký.
  


  
    Zamračil sa. Peteraj nemal rád politiku a ani veci, ktoré s ňou akokoľvek súviseli. Mal v zuboch všetkých, čo ju robili, no možno ešte viac neznášal ľudí poťahujúcich nitky v pozadí. Ľudí s vplyvom, arogantným úsmevom a uliatymi miliónmi na účtoch. Teraz mu nabehli vrásky na čele, keď sa snažil spomenúť si na to meno. „Je to celkom bežné meno,“ vzdal to napokon. „Len sa mi zdá, že som ho už počul aj niekde inde.“
  


  
    Čakali, že každú chvíľu odíde, no on ostal ďalej sedieť.
  


  
    „Máš pre nás ešte niečo?“ opýtal sa Ledecký, ktorý ho poznal najlepšie. Nebolo ťažké domyslieť si, že ich šéf k nim pravdepodobne prišiel pre niečo iné, než porozprávať story o nepodarenom zajacovi či opýtať sa, ako sa im darí.
  


  
    „Len jednu vec,“ prehodil na pol úst, ale bolo vidieť, že premýšľa, čo bude ďalej.
  


  
    „Sme samé ucho.“
  


  
    „Ide o to, že už si dlhšie nemôžem dovoliť držať vás na tom,“ začal. „Roboty pribúda. Ostatní ledva stíhajú a stále im horí pod zadkom. Nechcem, aby nakoniec ktokoľvek z nich začal frflať, že zatiaľ čo oni robia na prípadoch, vy sa tu vybíjate na celkom bezvýznamnej, navyše dávno premlčanej starine.“
  


  
    „Už ti niekto niečo naznačil?“
  


  
    „Nie,“ pokrútil hlavou. „No v každom prípade tomu chcem predísť.“
  


  
    Ledecký ho svojím spôsobom chápal.
  


  
    „Čo teda navrhuješ?“ spýtal sa ho rovno.
  


  
    Komisár vzdychol. Ani preňho to nebolo jednoduché.
  


  
    „Budúci prípad už bude váš. Nech to bude čokoľvek, nastúpite na to,“ zamrvil sa v kresle. „Skokánek čakal bezmála tridsať rokov, tak si jednoducho bude musieť ešte nejaký čas počkať. Minimálne kým sa nám všetkým zasa nezačne o niečo ľahšie dýchať a neostane trocha času navyše.“
  


  
    Najstarší z detektívov videl, ako sa Koreis nadýchol. Posunkom ruky ho zastavil skôr, než stihol otvoriť ústa.
  


  
    „Už sme o tom spolu hovorili,“ podporil Ledecký svojím spôsobom nadriadeného. „Keď k tomu príde, zariadime sa podľa toho.“ Vedel, že komisár je už rozhodnutý a prípadná debata by nikam neviedla.
  


  
    Peteraj si vydýchol. Zjavne od nich očakával protesty.
  


  
    „Zatiaľ robte, čo máte rozbehnuté a čo sa dá,“ s námahou vstal z hlbokého kresla. „Nakoniec, doteraz sme predsa vždy všetko nejakým spôsobom zvládli,“ pokúšal sa ich uchlácholiť.

    S Martinou Guštafíkovou, rodenou Ďalogovou, si dohodli stretnutie telefonicky. Keď jej Ledecký v stručnosti oznámil, v akej veci sa ju chystajú navštíviť, z jej hlasu bolo cítiť prekvapenie. Nič iné ani nečakal. Rozhodla sa pozmeniť svoj program a súhlasila s tým, že ju navštívia doma.
  


  
    O pár minút už sedeli v aute a smerovali na Kolibu.
  


  
    „Prominentná štvrť, honosná adresa,“ okomentoval za volantom cieľ ich cesty Machrák.
  


  
    „Podľa Jankiných zistení majú s manželom pár slušne zabehnutých firiem. Liečivá, zdravotnícke potreby, celá sieť lekární. Darí sa im,“ potvrdil Ledecký.
  


  
    Bol horúci slnečný deň. Machrák sklopil tienidlo a nastavil klimatizáciu.
  


  
    „Aj tebe sa zdá, že každým rokom prichádza leto oveľa skôr?“
  


  
    Zastali na červenú.
  


  
    „Hej, ale vôbec mi to nevadí,“ ukázal rukou pred seba. Cez priechod pred nimi prešla skupinka štebotajúcich študentiek v kratučkých minisukniach. Machrák ich odprevadil pohľadom. „Musíš uznať, že aj horúčavy majú čosi do seba.“
  


  
    Ledecký cítil, ako sa mu na chrbát lepí prepotené tričko.
  


  
    „Pre nás trocha primladé, nezdá sa ti?“ nedalo mu nezarypnúť, keď videl jeho blažený úsmev.
  


  
    „Hovor za seba, starec,“ mávol nad ním rukou. „V dnešných časoch musia aj ony začínať oveľa skôr.“
  


  
    Vyvrátil oči. Nemalo zmysel strácať čas s beznádejným prípadom.
  


  
    Zalistoval v poznámkach. Chvíľu nato opustili centrum a pod železničným viaduktom na Jaskovom rade odbočili doprava. Kľukatou cestou takmer bez premávky stúpali dohora.
  


  
    „Jej manžel tento rok kandiduje do mestského zastupiteľstva,“ prečítal zo zápisníka.
  


  
    „No toto!“ zahvízdal Machrák. „To máš od Janky?“
  


  
    „Hej,“ prisvedčil.
  


  
    „Šikovná baba. Zaujímalo by ma, odkiaľ to vyňuchala.“
  


  
    „Z internetu.“
  


  
    „To aby sme si držali jazyk na uzde,“ uvažoval Machrák.
  


  
    „Ideme za ňou, nie za ním,“ pripomenul mu.
  


  
    „Možno preto bolo to meno Peterajovi povedomé.“
  


  
    „Nemá rád politikov,“ napadlo Ledeckému to isté.
  


  
    Dorazili na miesto.
  


  
    „Kráľovská cesta sedem.“ Zostali stáť pred vysokým kamenným múrom s masívnou kovovou bránou. Z cesty sa márne pokúšali zorientovať aspoň podľa strechy domu. Ledecký zazvonil na zvonček bez menovky.
  


  
    „Pán Ledecký?“ ozvalo sa z mikrofónu.
  


  
    „Áno, dohodol som si stretnutie s pani Guštafíkovou,“ zaregistroval kameru. Čakal, že sa ozve ona, no hlas v mik­rofóne bol mužský.
  


  
    „Čakáme vás. Nech sa páči, vybehnite autom hore.“
  


  
    Začul cvaknutie a brána sa začala odsúvať. Dláždená cesta ich viedla do kopca cez upravený rozsiahly pozemok. Za zákrutou sa objavila moderná zasklená stavba, obložená sivým bridlicovým kameňom. Zaparkovali vedľa luxusnej čiernej audiny.
  


  
    „No, tie lieky zrejme vynášajú ešte viac, ako som si mys­lel,“ stihol prehodiť Machrák predtým, než vystúpili.
  


  
    Otvoril im vysoký štíhly muž s vyšportovanou postavou, oblečený v tielku a športových kraťasoch, s froté uterákom prehodeným cez plece.
  


  
    „Guštafík,“ predstavil sa.
  


  
    Sebavedomý, pevný stisk jeho ruky dával tušiť, že majú pred sebou rozhodného, cieľavedomého človeka, zvyknutého na úspech. Bosé nohy nastrčené v gumených galošiach a kropaje potu na čele zasa to, že s najväčšou pravdepodobnosťou práve vyliezol z posilňovne.
  


  
    Nacvičeným, zautomatizovaným pohybom ukázali policajné odznaky. Zbytočne. Guštafík zjavne nepokladal za dôležité pozrieť sa na ne. Široký úsmev odhalil jeho dokonale vybielený chrup.
  


  
    „Nech sa páči. Poďte ďalej,“ vyzval ich. Navzdory veku nemal na hlave jediný šedivý vlas.
  


  
    Ledecký si už teraz vedel živo predstaviť jeho tvár na volebných plagátoch a nespočetných bilbordoch, ktorými bude už o pár týždňov isto ovešané celé mesto.
  


  
    Zaviedol ich do priestrannej, moderne zariadenej haly s galériou otvorenou z troch strán, na ktorú viedlo masívne schodisko s chrómovaným zábradlím. Zadná, voľná časť s východom na terasu bola po celej výške až po strop zasklená. Naskytol sa im výhľad na ostatné, prízemné časti domu, usporiadané do tvaru písmena U s veľkým bazénom uprostred. O kus ďalej stojaci murovaný altán s letnou kuchyňou priliehal ku kamennému plotu, z tejto strany pravdepodobne ohraničujúcemu pozemok.
  


  
    „Kávu?“ spýtal sa a ponúkol im miesto na koženej sedačke.
  


  
    Prikývli.
  


  
    „Manželka tu bude hneď,“ otočil sa smerom do kuchyne.
  


  
    Zdalo sa im, že odtiaľ počuli šramot. Na chvíľu ich nechal samých. Využili to a lepšie sa okolo seba porozhliadali. Okrem sedacej súpravy s konferenčným stolíkom v prevzdušnenej miestnosti nebolo veľa iného nábytku. Ledecký mal pocit, že práve toto minimalistické poňatie dáva o to väčšmi vyniknúť celému priestoru. Zvyšné zariadenie, zopár sošiek a zarámovaných obrazov na stenách, to všetko dokopy vo vzájomnom súlade svedčilo o dobrom vkuse a súčasne dýchalo prepychom.
  


  
    Vrátili sa spolu.
  


  
    Detektívi mali čo robiť, aby na sebe nedali poznať ohúrenie. Ak sa o jej manželovi domnievali, že na svoj vek vyzerá mlado, už na prvý pohľad si museli všimnúť, že o nej samej to platí minimálne dvojnásobne. Podľa výpisov z evidencie, ktoré zabezpečila Novotná, mala mať Martina Guštafíková niečo málo cez päťdesiat rokov. Žene, ktorá pred nich s úsmevom na tvári položila tácku s kávou, by však nehádali ani len štyridsať. Ba i to bolo veľa.
  


  
    Obaja vstali, aby sa predstavili. Štíhla, atraktívna žena v tmavomodrom kostýme, s plavými vlasmi, zopnutými dozadu, a okuliarmi na nose každému podala ruku a sadla si oproti nim. Jej manžel medzitým všetkým porozlieval do pohárov citronádu s ľadom, zarobenú v ozdobnej karafe.
  


  
    „Mala som mať obchodné rokovanie, ale vzhľadom na to, v akej veci za mnou idete, som ho odložila,“ povedala na úvod a prihladila si sukňu.
  


  
    Ledecký sa naklonil, aby si pomiešal kávu. Rozhodol sa prejsť priamo k veci.
  


  
    „Našli sme Jána Skokánka, muža podozrivého z vraždy vášho otca,“ pozorne sledoval jej reakciu, keďže túto informáciu jej predtým do telefónu nepovedal.
  


  
    Vyzerala, že ju to na moment zaskočilo.
  


  
    „Ten chlap ešte žije? Po tých rokoch?“ zaujímala sa.
  


  
    Ledecký pokrútil hlavou. Pokúsil sa vyhnúť priamej odpovedi.
  


  
    „Vy teda viete, o koho ide?“
  


  
    „Jasné, že viem. Nikdy nezabudnem na niekoho, kto zabil môjho otca. Do konca života nezabudnem.“
  


  
    Jej rozrušenie bolo nefalšované. Aj po toľkých rokoch pôsobilo presvedčivo. V takých veciach sa skúsený kriminalista nezvykol mýliť.
  


  
    „Pôjde pred súd? Potrestáte ho?“
  


  
    „Nie. Už nežije,“ povedal. Všimol si, že sa jej zatriasol hlas.
  


  
    „Pred chvíľou ste povedali, že ste ho našli,“ zatvárila sa nechápavo.
  


  
    „Našli sme jeho kostru. Teda, lepšie povedané, to, čo z nej zostalo spolu s ďalšími pozostatkami. Bolo to zakopané v lese, v podstate neďaleko od miesta, kde zavraždili vášho otca,“ odpil si z kávy. Mal chuť na cigaretu, no tu sa evidentne nefajčilo. „Chvíľu nám trvalo, kým sme zistili, že to je on.“
  


  
    Mlčala. Rozmýšľala.
  


  
    „Čo to znamená ,zakopané v lese‘?“ opýtala sa napokon a pohľad jej behal z jedného na druhého. „Veď policajti nám tvrdili, že utiekol niekam do Austrálie,“ pozrela i na manžela.
  


  
    Ten jej horlivým prikyvovaním dával za pravdu.
  


  
    „Mal tam mať syna,“ pokračovala. „Tak teda nám vtedy klamali?“
  


  
    „Neviem, či vám klamali alebo nie. V každom prípade sa však mýlili. Skokánek neutiekol do Austrálie ani nikam inam za hranice. Niekto ho zastrelil a zakopal podľa všetkého práve v tom čase, keď zavraždili aj vášho otca.“
  


  
    Vyzeralo to, že sa každú chvíľu rozplače.
  


  
    „Páni, vlastne vôbec nechápem, prečo ste prišli,“ zapojil sa do rozhovoru manžel. „ A čo nám tým vlastne chcete povedať.“ Príjemný tón hlasu, s ktorým ich pred pár minútami vítal, bol však preč a definitívne zmizol i úsmev z jeho tváre. V nasledujúcom okamihu zmrazil Ledeckého pohľadom a demonštratívne si prisadol k svojej žene, dávajúc tým jasne najavo, že je pripravený ju brániť. „V každom prípade sme si od vašej návštevy sľubovali niečo celkom iné. Ozaj zbytočne ste moju ženu rozrušili. Je to pre ňu doteraz veľmi citlivá vec, ak niečo také viete pochopiť.“
  


  
    „To je nám, samozrejme, ľúto,“ pokúsil sa situáciu už v zárodku upokojiť Ledecký. „Prišli sme, lebo chceme zistiť, čo sa vtedy naozaj stalo.“
  


  
    „Po toľkých rokoch?“ začal byť ironický. „A čo ste potom robili doteraz?“ nervózne sa načiahol po svojom pohári.
  


  
    Ledeckému napadlo, že práve odkryl svoju pravú tvár politika. Zrazu mu bol ten človek vrcholne protivný.
  


  
    „A navyše, o koho vám vlastne teraz ide? O otca mojej ženy? Či o toho druhého, ktorého ste niekde, bohviekde vyhrabali?“
  


  
    „Chceme poznať pravdu,“ aj Ledecký pridal svojmu hlasu dôraz. „Vy nie?“ Potom sa už oveľa miernejším tónom obrátil znova na jeho manželku.
  


  
    Pozerala sa naňho bez emócií.
  


  
    „Vražda vášho otca a vražda Skokánka spolu podľa nás celkom isto súvisia,“ pokúsil sa jej vysvetliť.
  


  
    Guštafík sa nadýchol, no nedostal sa k slovu. Tentoraz upokojovala ona jeho. Položila mu ruku na rameno. „Isteže chceme,“ povedala. „Ale musíte aj vy pochopiť...“ chvíľu hľadala správne slová. „Sú to naozaj bolestné spomienky. Navyše, celý ten čas...“ znova sa odmlčala. „Moja mama dúfala až do konca života a ja v podstate dúfam doteraz... viete, čakali sme, že raz toho chlapa predsa len musíte chytiť a že ho zavriete do basy, z ktorej už nikdy nevylezie.“
  


  
    Chápal ju.
  


  
    „Vy dvaja ste nám namiesto toho prišli po tridsiatich rokoch povedať, že vrah ostane definitívne bez trestu, ak tomu dobre rozumiem,“ skočil jej znova do reči Guštafík.
  


  
    „Naopak,“ ohradil sa prvýkrát za celý čas Machrák. „Prišli sme vám povedať, že chceme nájsť skutočného vraha vášho svokra. Okrem toho aj to, že si nemyslíme, že jeho vrahom bol Skokánek.“
  


  
    Obaja manželia naňho ohromene pozreli.
  


  
    „A že na rozdiel od neho ešte možno žije,“ dodal.
  


  
    Martina Guštafíková si zložila z nosa okuliare a priložila si dlane na spánky. „A čo chcete vedieť odo mňa? Ako vám môžem pomôcť v tom, o čo vám ide?“
  


  
    „Možno si spomeniete na niečo, čo vám vtedy pred rokmi nenapadlo. Čo v súvislosti s tým, čo vieme dnes, môže byť dôležité.“
  


  
    Iba krútila hlavou so zavretými očami.
  


  
    „Už to aj prebolelo, no teraz, po dnešku, je to tu znova, skoro tak, ako keby sa to stalo len včera,“ povedala potichučky.
  


  
    „Tá bolesť prejde,“ pokúsil sa ju upokojiť Ledecký. „Verte mi. Poznám to, viem, o čom hovoríte. Skúste sa len sústrediť.“
  


  
    „Naozaj mi nič nenapadá,“ utrela si slzu.
  


  
    „Páni, naozaj si myslíte, že si moja manželka teraz spomenie na niečo, na čo si nemala dôvod spomenúť ani pred tridsiatimi rokmi?“ Demonštratívne si odsadol od svojej ženy a uvelebil sa naspäť na svoje miesto.
  


  
    Ani jeden z nich na jeho otázku nereagoval. V skutočnosti by boli oveľa radšej, keby mali možnosť porozprávať sa s Guštafíkovou osamote.
  


  
    „Hovorili ste vtedy s políciou?“ opýtal sa Ledecký.
  


  
    „Až na druhý deň, čo otca našli,“ odpovedala mu. „Nebola som vtedy doma.“
  


  
    „A potom, neskôr?“
  


  
    „Ešte raz, možno dvakrát, už neviem. S matkou, na policajnej stanici na bývalej Februárke, keď spisovali protokol.“
  


  
    „Teda u vyšetrovateľa.“
  


  
    „Áno, tak sa nám predstavil. Mal ten prípad na starosti. Meno už však neviem.“
  


  
    „Kapitán Šefara?“ napovedal jej Machrák.
  


  
    „Tuším áno,“ prikývla. „Áno, tak. Máte pravdu, tak sa volal. Matka mu najprv z času na čas zvykla zatelefonovať, keď sa chcela dozvedieť, čo je nové. Dal jej svoje služobné číslo.“
  


  
    „Vaša mama už nežije.“
  


  
    „Zomrela pred desiatimi rokmi,“ vzdychla.
  


  
    „Nespomenula vám neskôr, po nejakom hovore s ním, niečo zaujímavé? Niečo, čo sama pokladala za dôležité?“
  


  
    Chvíľu sa uprene pozerala na koberec. Zo všetkých síl sa usilovala pripomenúť si tie dni. Potom už len pohodila plavými kučerami.
  


  
    „Na nič také si nepamätám. Myslím, že nie...“
  


  
    „Napríklad nejaké meno.“ Ledecký sa naklonil bližšie k nej.
  


  
    „Meno?“ pozrela naňho s rozšírenými zreničkami.
  


  
    „Dôležité meno. Meno človeka, ktorý v prípade vraždy vášho otca figuroval ako kľúčový svedok.“
  


  
    „Nie, to nie.“
  


  
    „Ste si istá?“
  


  
    „Istá. Ak by mi mama niečo také povedala, zapamätala by som si to,“ odpovedala. Tentoraz bez akéhokoľvek zaváhania.
  


  
    „A mohlo sa stať, že by vám to nepovedala?“
  


  
    „Veľmi nás to zasiahlo,“ pozrela sa mu do očí. „Pochopte. Poznačilo nás to. Aj ju, aj mňa. Áno, možno nebolo odo mňa správne, že som chcela od toho všetkého utiecť, chcela som...“
  


  
    Ledecký pochopil, že práve zahral na jej citlivú strunu.
  


  
    „Zachádzate už naozaj priďaleko, páni!“ nedal jej dohovoriť Guštafík.
  


  
    Detektív vzdychol.
  


  
    „Manželka je rozrušená. Obávam sa, že naša trpezlivosť je na konci,“ postavil sa z kresla, aby svojim slovám dodal patričný dôraz. „To, čo ste chceli vedieť, ste sa dozvedeli. Súkromné vzťahy mojej ženy s jej matkou s vaším prípadom nijako nesúvisia.“
  


  
    Tentoraz sa už nepokúšala jeho správanie nijako ovplyvniť.
  


  
    Aj detektívi vstali. Výsluch sa skončil. Ledecký zašmátral v puzdre na doklady.
  


  
    „V každom prípade vám ďakujeme za čas, ktorý ste nám venovali,“ podal jej vizitku. „Pre prípad, že by ste si na niečo spomenuli.“
  


  
    „Dovidenia,“ kývla im. Vizitku si odložila do okuliarového puzdra.
  


  
    Ostala sedieť, zatiaľ čo ich manžel vyprevadil k dverám.
  


  
    Tentoraz si ruky nepodali.
  


  
    „Ubezpečujem vás, že si váš postup dám náležite preveriť na patričných miestach,“ neodpustil si poznamenať ešte pred tým, než stihli nastúpiť do auta.

    Peter Ledecký odmietol pivo a namiesto toho zamieril rovno z kancelárie za Hanou. Vyzdvihol ju pred robotou. Za posledný týždeň sa videli len raz. Začínal sa cítiť vinný. Chvíľu sa dokonca pohrával s myšlienkou kúpiť jej kvet, no nakoniec usúdil, že by to bolo len zbytočné prázdne gesto. Hana bola praktická žena. Navyše, v telefóne sa mu zmienila, že si potrebuje kúpiť topánky, a on, napriek tomu, že sa obchodným centrám zväčša veľkým oblúkom vyhýbal, sa pohotovo ponúkol, že pôjde s ňou. Potom navrhol večeru, a ak sa im podarí vybrať dobrý film, kino.
  


  
    Súhlasila. Čakala na parkovisku. Usmiala sa a zakývala mu, keď ho zbadala prichádzať. Zacítil jej vôňu, len čo si sadla do auta.
  


  
    „Už som myslela, že si zabudol,“ pobozkala ho.
  


  
    „Utekal som hneď, ako sa dalo,“ ospravedlnil sa za meš­kanie. „V meste je zasa blázinec.“
  


  
    Aj teraz sa v dopravnej špičke posúvali len po metroch. Zdalo sa mu, že v aute je horúco. Zapol klimatizáciu.
  


  
    „Polus, Eurovea, Avion alebo Central?“ spýtal sa na smer cesty.
  


  
    „Samá voda,“ zasmiala sa.
  


  
    „Čo som vynechal?“ pozrel na ňu.
  


  
    „Aupark, zlatúšik,“ pohladila ho po vlasoch.
  


  
    „To som nepovedal?“
  


  
    Rozmarne zavrtela hlavou.
  


  
    S úsmevom uznal svoju chybu. V priebehu tých pár sekúnd si uvedomil, ako je rád, že ju zasa vidí, a ako by mu chýbala, keby ju stratil. Na nasledujúcej svetelnej križovatke odbočil smerom na Prístavný most.
  


  
    Stihli nakúpiť a práve dojedali večeru. Pri jedle mu porozprávala novinky z práce. Vypočul si o sľubne sa začínajúcom milostnom romániku jednej jej mladšej kolegyne, o jednom nemožne zbabranom tendri, a stihol sa dozvedieť aj to, že jej syn, nádejný hokejista, predvčerom odcestoval na letné sústredenie. On sám hovoril len málo. Celý ten čas vlastne iba počúval. Cítil sa dobre. Rád sa na ňu pozeral, keď rozprávala, a už sa nevedel dočkať, kedy skončia v posteli. Práve sa chystal vyjsť s návrhom, že by kino mohli odložiť na inokedy, keď mu vo vrecku zadrnčal mobil.
  


  
    „Peteraj,“ zdvihol oči od displeja.
  


  
    Za ten čas, čo boli spolu, už vedela, že to môže znamenať len jediné.
  


  
    Prijal hovor.
  


  
    „Peter, kde si?“
  


  
    Odpovedal komisárovi.
  


  
    „Súrne ťa potrebujem v Dúbravke. Štefánikova sedem. Piate poschodie. Zavraždené mladé dievča,“ na sekundu sa odmlčal. „Ešte decko.“
  


  
    Nič nepovedal. Rozmýšľal nad tým, čo počul, a spomenul si na ich posledný rozhovor.
  


  
    „Si tam?“
  


  
    „Áno, jasné.“
  


  
    „Nevyzerá to dobre.“
  


  
    Napadlo mu, že také veci nikdy nevyzerajú dobre. Najmä ak ide o deti.
  


  
    „Aj ja tam o pár minút vyrážam. Jaroš už je na mieste a už by tam mal byť aj kompletný výjazd. Machrák s Koreisom sú na ceste.“
  


  
    „Idem,“ povedal stručne. „Do polhodiny som tam.“
  


  
    Peteraj ukončil hovor.
  


  
    Ledecký pozrel na svoju priateľku.
  


  
    Aj keď počula len jeho, pochopila, o čo ide.
  


  
    „Musím ísť,“ povedal. Zakýval na čašníka. Potom jej pozrel do očí a smutne sa pousmial. „Je mi to ľúto.“
  


  
    „Je to tvoja práca,“ opätovala jeho pohľad.
  


  
    Napriek tomu, že vyzerala sklamaná, videl, že to myslí úprimne.
  


  
    „Ak budeš mať čas, hoci aj neskoro v noci, zavolaj.“
  


  
    Pobozkal ju na rozlúčku.
  


  
    Premávka na hlavnom mestskom okruhu zredla, a tak ani nemusel použiť prenosný magnetický maják, ktorý pre podobné prípady vozil v aute. Presne o pol hodiny, tak ako sľúbil Peterajovi, zatiahol na parkovisko pred bytovým činžiakom na Štefánikovej v Dúbravke. Medzi označenými policajnými vozmi zbadal sanitku rýchlej zdravotnej pomoci a vedľa nej ich Superb. Machrák s Koreisom už teda boli tu. Neprekvapilo ho, že pred vchodom zbadal húf novinárov a technikov všetkých troch hlavných televíznych staníc s kamerami na pleciach. V ostatných rokoch boli zakaždým na miestach činu bezprostredne po tom, čo éterom preletela prvá správa. Nepochyboval, že tieto výjazdové spravodajské štáby monitorujú ich frekvencie, ako aj vysielačky záchranky či hasičov.
  


  
    Prerazil si cestu a podarilo sa mu zmiznúť v útrobách domu zahradeného policajnou páskou skôr, ako ktorýkoľvek z nich stihol zareagovať. Mladý policajt v služobnej rovnošate, očividne jeden z nováčikov, mu nervózne zasalutoval. Ledecký si pomyslel, že ho zrejme pokladá za niektorého z funkcionárov. Odzdravil mu kývnutím ruky.
  


  
    „Je to na piatom,“ pridržal mu dvere výťahu.
  


  
    Vyviezol sa hore. V úzkej chodbe a na medziposchodí sa tiesnilo množstvo ľudí. Medzi prvými zbadal šéfa kriminálky štvrtého bratislavského okresu, obklopeného svojimi detektívmi. Poznali sa roky.
  


  
    „Vaši sú dnu,“ oznámil mu pri podávaní ruky. „Už je tam aj súdny. Dovolili sme si skočiť vám poňho,“ s úsmevom kývol smerom k otvorenému bytu.
  


  
    „Máš to u mňa,“ vrátil mu úsmev Ledecký. Potešil sa, že vďaka jeho rozhodnutiu ušetria drahocenný čas. Skúsený kriminalista rozhodne nebol alibista, ktorý by tu len nečinne postával so založenými rukami a čakal, kým si prípad preberie krajský výjazd.
  


  
    „Monika Kraváriková, štrnásť rokov. Našla ju jej mama, keď prišla z roboty,“ pokračoval. „Je vedľa u susedky. Lekár jej dal niečo na upokojenie.“
  


  
    Ledecký ho neprerušoval.
  


  
    „Svoj výjazd už som stiahol. Prevzala si to vaša vyšetrovateľka. Je to vražda ako vyšitá. Niet pochýb. Svojich operatívcov vám tu však nechám. Začali sme robiť dom.“
  


  
    „Ďakujem.“ Vedel, za čo. „Robiť dom“ znamenalo totiž zaklopať na všetky dvere odhora až nadol a každého nájomníka sa pýtať, či si nevšimol alebo nepočul niečo, čo by mohlo súvisieť s prípadom zavraždenia mladučkého dievčaťa. Panelák mal desať poschodí. Na každom päť bytov. Nevynechať ani jeden znamenalo poriadnu dávku roboty.
  


  
    „Budeš to robiť ty?“ opýtal sa ho šéf štvorkárov.
  


  
    „Podľa všetkého hej.“
  


  
    „Aby som vedel, komu posielať záznamy.“
  


  
    „O chvíľu dorazí Peteraj. Povie ti.“ Otočil sa, natiahol si chirurgické rukavice a opatrne vošiel do otvorených dverí bytu.

    Peteraj mal pravdu. Nebol to pekný pohľad. Telo zavraždenej mladučkej Moniky Kravárikovej ležalo v úložnom priestore gauča, posiate desiatkami rán. Tričko vyhrnuté ku krku, letné krátke nohavice s nohavičkami omotané okolo členka ľavej nohy. Prázdny, vyhasnutý pohľad, pootvorené ústa, vyjadrujúce výraz desu v poslednej sekunde života. A neuveriteľného prekvapenia. Akoby sa tie veľké, stále detské oči ešte aj teraz nechápavo dožadovali odpovede na otázku prečo.
  


  
    Na zarámovanej fotografii nad posteľou, v bielej blúzke s výstrihom a frivolným úsmevom na perách vyzerala inak. Staršie.
  


  
    „Čo za hovädo mohlo spraviť niečo také,“ začul vedľa seba Weidemanna, skúseného, už peknú kôpku rokov presluhujúceho šéfa krajských kriminalistických technikov.
  


  
    Skôr tušil než videl všetkými vetrami ošľahaného policajta neveriacky krútiť hlavou. Nevedel mu odpovedať. Jeho zrak skĺzol z fotografie naspäť k telu. Na paplóne, premočenom jej vlastnou krvou, bola už zasa tým, čím bola v skutočnosti. Dieťaťom. Žiačkou základnej školy. Prišlo mu ľúto, že už nikdy nebude dospeláčkou, na ktorú túžila predčasne dorásť. Zakaždým, keď sa stretol s podobným obrazom, prepadol ho pocit neuveriteľného zmaru.
  


  
    Nasilu sa odtrhol od vlastných myšlienok. Teraz si ich nemohol dovoliť. Musel sa sústrediť na svoju úlohu. Všetci, čo tu boli, na chvíľu prerušili obhliadku a zhlukli sa v kúte izby. Technik, súdny lekár, Machrák s Koreisom a aj Jaroš, ktorý mal tento týždeň službu dosahového výjazdového operatívca.
  


  
    Ani nie tridsaťročná vyšetrovateľka krajského úradu vyšetrovania v priliehavom modrom kostýme a v topánkach na vysokých podpätkoch stála medzi nimi a dopisovala poznámky na papier, pripnutý na kartónovej podložke. Napriek tomu, že sa tvárila suverénne, aj ona len nadmerným sebaovládaním maskovala hlboký otras z brutálneho činu vraždy nedospelej školáčky.
  


  
    Zdvihla oči a kývla mu na pozdrav.
  


  
    Odpovedal jej tým istým spôsobom.
  


  
    Ani pri najlepšej vôli si však nevedel spomenúť na jej meno. Napriek tomu, že v minulosti s ňou už absolvoval pitvu v rámci istého prípadu, a navyše, Machrák sa mu pred časom zdôveril, že s ňou okrem toho strávil aj niekoľko čisto mimopracovných stretnutí.
  


  
    „Ako to vyzerá?“ podišiel k nim. Jeho otázka smerovala predovšetkým na Weidemanna.
  


  
    „Ešte sme neskončili,“ odpovedal šéf technikov. Mal pekných pár kíl nadváhu a v miestnosti plnej ľudí sa potil ani v saune. „No, zatiaľ to nevyzerá zle,“ povzbudivo naňho luskol prstami a utrel si orosené čelo, „čo som jej pozeral nechty, zjavne sa, chuderka, bránila, jeden má dokonca zlomený. Musela toho sviniara poriadne doškriabať. Určite za nimi bude mať jeho kožu.“
  


  
    Z hľadiska možných budúcich dôkazov to bola dobrá správa.
  


  
    „Sú tu krvné stopy. Viacero. Niektoré sa pokúsil poutierať. Podľa toho, ako to vidím, dám krk na to, že aspoň nie­ktoré budú jeho. Stavím aj vlastné gate, že sa pri tom besnení sám porezal.“
  


  
    Ledecký ho uznanlivo tľapol po ramene. Weidemann sa nezvykol mýliť. Bol rád, že sa osobne ujal práce na mieste činu a nezveril ju niekomu zo svojich podriadených. Mal síce hašterivú a drsnú povahu, no Ledecký nepoznal lepšieho a svedomitejšieho technika.
  


  
    „V koši je prázdna škatuľa od vína.“
  


  
    „Víno?“ Čerstvá informácia Ledeckého prekvapila.
  


  
    „Skôr čučo, aby som bol presný,“ doplnil Weidemann.
  


  
    „Rozumiem.“
  


  
    „Zoberiem tú škatuľu celú, tak, ako je. Na kéučku majú lepšie možnosti pohrať sa s DNA i s odtlačkami než my tu.“
  


  
    „A poháre?“
  


  
    Weidemann sa zatváril, akoby sa ho jeho otázka dotkla.
  


  
    „Peter, ešte sme neskončili,“ pustil sa doňho. „Pohárov je tu všade plná riť. Viem, čo mám robiť.“
  


  
    „Dobre, veď ja len či náhodou,“ pre istotu sa pokúsil upokojiť ho hneď na samom počiatku. Poznali sa roky. Nepochyboval, že keby sa šéfa technikov na to isté opýtal nie­kto iný, okamžite by po ňom vyštartoval.
  


  
    „Aj nožov tu máme ako v železiarstve, pokiaľ by si sa chcel opýtať aj na to,“ pokračoval Weidemann už o poznanie zmierlivejšie. „Celý kredenc. Dostaneme sa k tomu. Zaistím všetky, čo by mohli prichádzať do úvahy.“
  


  
    „Okej,“ usmial sa Ledecký. Potom sa obrátil na súdneho lekára. „A vy, doktor?“ Bol prekvapivo mladý, ešte sa s ním nestretol.
  


  
    „Lapšanský,“ predstavil sa súdny znalec.
  


  
    „Ste nový, však?“ podali si ruky.
  


  
    „Nastúpil som na Antolskú pred pol rokom,“ vysvetlil.
  


  
    „Takže sa pravdepodobne budeme z času na čas stretávať.“
  


  
    Mladý lekár sa v rozpakoch pousmial. Ešte mu chýbala profesionálna odmeranosť, ktorou sa vyznačovali jeho o poznanie starší a skúsenejší kolegovia. „No vzhľadom na okolnosti našich stretnutí by hádam bolo lepšie, keby sme sa stretávali čo najmenej,“ vzdychol si.
  


  
    Vrátili sa ku gauču, v ktorom ležalo telo zavraždenej. Do izby vošiel Peteraj a bez slova sa postavil vedľa nich.
  


  
    „Smrť nastala dnes doobeda,“ súdny lekár nečakal, kým sa ho voľakto na niečo opýta. „Medzi desiatou a dvanástou, maximálne jednou poobede, viac nie.“
  


  
    Pozerali na tú hrôzu pred sebou.
  


  
    „Božemôj,“ neudržal sa dokonca ani šéf oddelenia vrážd.
  


  
    „Príčina smrti je, myslím, na prvý pohľad jasná,“ pokračoval po chvíľke Lapšanský. „Predbežne som narátal sedemnásť bodných rán. Ešte sme ju, chúďatko, poriadne neotočili, ale z toho mála, čo som videl, chrbát vyzerá čistý. Vražednou zbraňou je nepochybne nôž. Pomerne dlhý a široký. Hádam najskôr kuchynský, ale to sú nateraz iba dohady. Neskôr, keď ju budem mať na stole, vám budem vedieť povedať azda aj viac.“
  


  
    „Bola znásilnená?“
  


  
    „Tie kraťasy a nohavičky by niečomu takému nasvedčovali, ale nijaké viditeľné poranenia v oblasti pošvy ani vonkajších genitálií som zatiaľ nezistil. Či mala alebo nemala tesne pred smrťou nedobrovoľný pohlavný styk, budem vedieť takisto až po pitve.“ Naklonil sa k telu. „Sú to hlboké rany. Viacero z nich je smrteľných. Tieto a tieto. Krk, hrudník, prsia, brucho. Ťažko povedať, ako išli za sebou. A potom sú tu tieto na stehnách. Páchateľ viditeľne konal v afekte. Čistý amok.“
  


  
    „Nejaký magor,“ utrúsil Peteraj.
  


  
    „V každom prípade, bodal s veľkou silou.“
  


  
    Stáli nad gaučom a nechápavo krútili hlavami.
  


  
    „A potom sú tu ruky,“ ukázal lekár. „Ten pán od technikov vám už k tomu niečo naznačil. Bránila sa. Tieto rezy to jasne dokazujú. A keď pozriete na túto dlaň, uvidíte, že pri obrane chytila nôž za čepeľ.“
  


  
    To, čo sa doteraz dozvedeli, im muselo stačiť. Obhliadka mohla pokračovať. Ledecký s Peterajom sa presunuli do kuchyne.
  


  
    „Čo na to hovoríš?“
  


  
    Detektív neodpovedal.
  


  
    „Novinári dolu bláznia. Krajský chce rýchlo informáciu.“
  


  
    „Ak to bude možné, tak v prvom rade vybehnem za jej mamou. Ide o čas. Musím z nej dostať všetko, čo sa bude dať. Dúfam, že bude schopná niečo mi povedať. Chalani robia na ohliadke a vybehnú spraviť širšie okolie. Kontakty, kamošky, frajerov, klasika. Susedov vyťažujú okresáci. Keď budem vedieť telefón tej malej, posuniem ho Janke. Ty jej to zatiaľ naservíruj a stiahni ju do roboty. Nemusí sa trepať sem. Nech ide rovno do kancelárie, môže zatiaľ pozrieť sociálne siete a podobné kraviny,“ povedal Ledecký.
  


  
    Peteraj počúval.
  


  
    „Podľa Weidemanna,“ pokračoval, „to zatiaľ so stopami vyzerá celkom sľubne. Viac ti nemám čo povedať. Nepo­znám iný a ani rýchlejší spôsob, ako sa dostať ďalej, ty áno?“
  


  
    „Niekedy ti závidím,“ vzdychol komisár.
  


  
    „Máš čo. Je mi totiž načisto ukradnuté, čo budú stvárať novinári, ale aj krajský s ostatnými papalášmi jednoducho musia takisto čakať.“
  


  
    „Choď za tou nešťastnou úbohou ženskou, kým sa načisto nezloží,“ mávol rukou Peteraj. „Vieš si predstaviť, čo asi musela zažiť, keď našla vlastnú dcéru v takomto stave?“
  


  
    Ledecký sa obrátil k vyšetrovateľke. Z procesného hľadiska zodpovedala za všetky úkony na mieste činu ona. Ak chcel vypočuť matku zavraždenej, potreboval jej súhlas.
  


  
    „Bežte,“ kývla bez zaváhania. „Urobte všetko pre to, aby ste čím skôr chytili tú beštiu, čo bola schopná spraviť niečo také príšerné.“

    Matku zavraždenej Moniky Kravárikovej našiel tak, ako mu povedali. Sedela vo vedľajšom byte za kuchynským stolom v spoločnosti postaršej susedy. Lekár rýchlej zdravotnej služby tam už nebol. Zlomená žena upierala neprítomný pohľad do steny, akoby ani nezaregistrovala, že vošiel.
  


  
    „Dali jej injekciu na upokojenie,“ povedala mu majiteľka bytu.
  


  
    Prikývol a diskrétnym gestom jej naznačil, že by sa s Kravárikovou rád porozprával osamote.
  


  
    Pochopila.
  


  
    Keď odišla, sadol si na uvoľnenú stoličku oproti. Až potom k nemu otočila hlavu.
  


  
    „Som Ledecký z kriminálky,“ predstavil sa. „Prijmite moju naozaj úprimnú sústrasť.“
  


  
    Uprela naňho pohľad. Oči mala suché. Neplakala. Prirodzený ochranný mechanizmus jej nateraz pomáhal prežiť strašlivý šok. Mozog jednoducho ešte odmietal uveriť tomu, čo sa stalo. Veľakrát sa stretol s podobnou reakciou, a preto dobre vedel, že všetka tá hrôza na ňu bude padať postupne. Plakať bude neskôr. Dlho. Možno celé dni a noci až do úplného vysilenia. Teraz sa však hralo o čas a Ledecký dúfal, že sa mu ho podarí maximálne využiť. Nikdy nemal rád výsluchy pozostalých. Pričasto ho pri nich prepadal nepríjemný pocit, že len zhoršuje utrpenie ľudí zasiahnutých strašnou bolesťou tým, ako ich núti znova si vybavovať všetky prežité tragické okolnosti. Bolo však nevyhnutné to urobiť.
  


  
    „Môžete sa so mnou porozprávať?“
  


  
    Prikývla.
  


  
    „Viete, kto mohol vašej dcére takto ublížiť?“ Bol presvedčený, že najlepšie bude ísť priamo k veci.
  


  
    Pokrútila hlavou. Neodpovedala.
  


  
    „Poznáte z vášho okolia niekoho, kto by mal dôvod spraviť niečo také?“
  


  
    Vypila vodu z pohára pred sebou.
  


  
    Vstal, naplnil ho priamo z vodovodného kohútika a znova sa postavil pred ňu.
  


  
    „Nie,“ zašepkala.
  


  
    „Kedy ste naposledy videli Moniku?“ Zámerne sa vyhol tomu, aby použil slovíčko živú.
  


  
    „Ráno, keď som odišla do roboty. Ešte spala. Nechcela som ju budiť.“
  


  
    Hovorila potichu. Musel sa sústrediť, aby jej všetko rozumel.
  


  
    „Má prázdniny, nechala som ju, aby si pospala,“ pokračovala.
  


  
    „Nehovorila, či má nadnes naplánovaný nejaký program?“
  


  
    Mlčala.
  


  
    „Nemala sa s niekým stretnúť?“ skúsil ešte konkrétnejšie.
  


  
    „Nie.“
  


  
    „Čo zvykla robiť cez deň?“
  


  
    „Posledný týždeň, čo boli tie horúčavy, sa každý deň chodievala s kamarátkami kúpať,“ znova sa napila vody. „Tu, na Rosničku. Zvykli tam byť až do popoludnia. Myslela som, že pôjdu aj dnes.“
  


  
    „Viete mená tých kamarátok?“
  


  
    Prikývla. Pritisla si dlane na spánky.
  


  
    „Sú to spolužiačky. Jana Grajcerová a Nikola Danková. Chodia spolu do triedy.“
  


  
    Vytiahol mobil a obidve mená napísal vo forme textovej správy. „Viete, kde bývajú?“
  


  
    „Nikolka hneď vo vedľajšom bloku na dvanástke a Jana...“ chvíľu rozmýšľala. „Tu hore v tých rodinných domoch na Steinerovej. Číslo však neviem. Taký veľký dom so zelenou fasádou hneď na začiatku ulice.“
  


  
    Dopísal k menám adresy a odoslal správu Machrákovi.
  


  
    „Cez deň ste spolu nevolali?“
  


  
    „Skúšala som jej volať cez obednú prestávku.“ Ťažko zavzdychala. „Robím v Lidli za kasou, inokedy nemôžem,“ vysvetlila. „Nedvíhala. Myslela som si, že sa práve kúpe.“
  


  
    „A telefón zvonil?“
  


  
    Prikývla.
  


  
    „Nezavolala naspäť?“
  


  
    „Nie, vie, že v robote nesmiem telefonovať.“
  


  
    „A potom? Neskôr?“
  


  
    „Znova som jej skúšala volať, keď som sa vrátila domov.“
  


  
    „A?“
  


  
    „Nič.“
  


  
    „Ale telefón vyzváňal?“
  


  
    „Áno, normálne. Len nezdvihla.“
  


  
    „Dajte mi, prosím, jej mobil.“ Ledecký vytrhol list zo svojho zápisníka.
  


  
    Nadiktovala mu ho.
  


  
    „Chvíľočku počkajte, prosím,“ vstal a vyšiel z kuchyne. Na chodbe narazil na susedu. Zatvárila sa ako školák pristihnutý pri opisovaní. Nepochyboval, že celý čas natŕčala za dverami uši. „Sadnite si na minútku k pani Kravárikovej,“ požiadal ju a vybehol na chodbu. Vyťukal číslo. Zvonilo. „Doriti,“ zahrešil.
  


  
    Jeden z policajtov postávajúcich na chodbe naňho prekvapene pozrel.
  


  
    „Je tu ešte niekde Peteraj?“
  


  
    Chlap v uniforme ukázal smerom na medziposchodie.
  


  
    Svojho šéfa zastihol v rozhovore s riaditeľom štvorkárov.
  


  
    „Potrebujem okamžite lokalizovať jej telefón,“ podal mu do ruky papierik s číslom. „Ešte je zapnutý. Nech urobia všetko, čo sa dá.“ Vedel, že sa nemusí zdržiavať presviedčaním Peteraja o dôležitosti tohto úkonu.
  


  
    Komisár kývol. V okamihu pochopil, o čo ide.
  


  
    Ledecký sa otočil a trielil naspäť. Podvedome sa bránil myšlienke, že by mohli mať až také šťastie a spolu s Monikiným telefónom našli aj páchateľa jej vraždy. V duchu si hovoril, že dnes už sotva existuje idiot, ktorý by nevedel, že mobil sa dá bez problémov vystopovať. No nádej tu evidentne bola, a ak sa na ňu nechcel spoliehať, ešte to neznamenalo, že by ju zavrhol.
  


  
    Keď sa vrátil naspäť do kuchyne, našiel nešťastnú matku v takej polohe, v akej ju predtým opustil. Vyzeralo to, že sa za ten čas, čo bol preč, ani nepohla. Skôr než jej stihol položiť ďalšiu otázku, pípla mu esemeska. Machrák s Koreisom vyrazili za Monikinými spolužiačkami.
  


  
    „Kedy ste prišli domov?“
  


  
    „Niečo po štvrtej. Monika nebola doma,“ zadrhla sa. Zrazu si uvedomila, čo povedala. „Teda vlastne... panebože,“ zakryla si tvár dlaňami, akoby sa tomu všetkému z posledných síl bránila uveriť.
  


  
    „Bolo zamknuté?“ Ledecký inštinktívne cítil, že sa blíži koniec.
  


  
    „Áno, bolo,“ chvíľu váhala. „Áno. Na dva západy.“
  


  
    „Ako vyzerajú Monikine kľúče?“
  


  
    „Má len dva,“ v očiach sa jej objavila prvá slza. Od bytu a od vchodu. Na karičke. K nim si potom pripla ešte taký malý od skrinky v škole. A majú taký prívesok. Plyšového macíka na zips. Vlastne je to taká kapsička, dajú sa do nej schovať.“
  


  
    Ledecký si rýchlo značil všetko, čo mu povedala.
  


  
    „Potom som našla v koši tú škatuľu od vína. V dreze boli dva poháre. Poumývané. Dala som ich naspäť do linky.“
  


  
    „To víno ste mali doma?“
  


  
    „Nie,“ zavzlykala.
  


  
    Podal jej papierovú vreckovku. Utrela si oči i nos.
  


  
    „U nás doma sme alkohol nikdy nemali. Žijeme tu spolu iba my dve. Môj manžel mal autonehodu. Monika mala vtedy len tri roky.“
  


  
    „Priateľa nemáte?“
  


  
    „Nie. Boli sme len samy dve,“ začala vzlykať.
  


  
    „A Monika?“
  


  
    „Nie. Preboha, veď bola ešte decko,“ pozrela naňho s očami plnými sĺz. V dlani húžvala mokrú vreckovku.
  


  
    „Kamaráta?“
  


  
    „Nikdy mi nijakého nespomínala.“
  


  
    „Ako ste Moniku našli?“
  


  
    Už mu nestihla odpovedať. Vzlykanie sa v tom okamihu zmenilo na srdcervúci plač.

    Vzdušnou čiarou, ani nie sto metrov od Ledeckého, sedeli Machrák s Koreisom v obývačke trojizbového bytu na Štefánikovej ulici číslo dvanásť. Bolo pol jedenástej večer. Napriek tomu bolo v byte takmer neznesiteľné teplo. Obaja detektívi cítili, ako im po chrbte steká pot. Oproti nim žmúrila očami v ostrom svetle Nikola Danková, Monikina spolužiačka.
  


  
    „Nikolka, ide o veľmi vážnu vec. Súrne potrebujeme, aby si nám pomohla,“ skúšal už niekoľký raz Machrák.
  


  
    Odvtedy, čo zazvonili, uplynulo už štvrť hodiny. Vystrašení rodičia dievča zobudili, keď im dvaja policajti v civile s ospravedlnením za vyrušovanie vysvetlili, prečo prišli. ­Celý čas zatiaľ len mlčala. V obrázkovom pyžame, schúlená hlboko do sedačky, sa zanovito vyhýbala ich pohľadom.
  


  
    „Musíte byť trpezliví,“ ozvala sa namiesto nej jej mama.
  


  
    Prikývli. Obom naraz preletela hlavou rovnaká myšlienka. Na rozdiel od svojej brutálne zavraždenej spolužiačky vyzerala Nikola naozaj ako dieťa. Nebolo na nej badať nič ženské, keď sa tu pred nimi krčila s tváričkou zaliatou rumencom.
  


  
    „Kávu?“ prerušila ich úvahy jej matka.
  


  
    Pozreli na seba. Vyzeralo to, že sa zdržia dlhšie, než predpokladali.
  


  
    Žena, viditeľne silno rozrušená tragickou udalosťou, o ktorej sa od nich pred chvíľou dozvedela, odbehla do kuchyne. Keď položila na stôl tácku s porcelánovými šálkami, všimli si, ako sa jej trasú ruky.
  


  
    Jej manžel vyzeral pokojnejšie. Prisadol si k dcére a pohladil ju po hlave.
  


  
    „Nikolka, Monike dnes niekto strašne ublížil. Títo páni od polície musia zistiť, kto to bol. Potrebujú, aby si im pomohla.“
  


  
    „Čo sa jej stalo?“ opýtala sa otca, nie ich. Vyzerala vystrašená.
  


  
    „Niekto ju...“ zaváhal. „Niekto ju zabil,“ predsa len dopovedal.
  


  
    „Zabil?“ vytreštila oči. Vo svojom veku sotva vedela niečo také pochopiť. „Moniku?“ preskočil jej hlas.
  


  
    Nikto jej neodpovedal. Nechali ju stráviť túto informáciu po svojom.
  


  
    „To nie je možné,“ krútila hlavou.
  


  
    „Mali ste dnes byť spolu?“ opýtal sa jej Machrák. Rozhodol sa využiť, že konečne prehovorila.
  


  
    Pozrela sa naňho. Už sa začal obávať, že sa zasa odmlčí, keď zrazu pokrútila hlavou.
  


  
    „Nie. Dnes nie.“
  


  
    „Chodili ste sa predsa kúpať, nie?“
  


  
    „Každý deň,“ prikývla. „My tri. Ja, Monika a Jana Grajcerová.“
  


  
    „Dnes ste neboli?“
  


  
    „Ja s Jankou áno. Monika nie.“
  


  
    „Pohádali ste sa?“
  


  
    „Nie,“ prekvapivo razantne nesúhlasila dievčinka. „Nepohádali.“
  


  
    „Prečo teda dnes Monika nešla s vami?“
  


  
    „Mala ísť, ale....“ nedopovedala.
  


  
    Čakali.
  


  
    Sklopila hlavu a pozerala na koberec na zemi.
  


  
    Trpezlivo čakali.
  


  
    „Nikolka, musíš povedať všetko, čo vieš. Je to veľmi, veľmi dôležité,“ prisadla si k nej z druhej strany mama a objala ju okolo pliec.
  


  
    Zdvihla hlavu. Tvár mala ešte červenšiu ako predtým.
  


  
    „Mala mať rande,“ vyhŕklo z nej.
  


  
    „Rande?“ Machrák si uvedomil význam toho, čo práve povedala. „Mala mať dnes stretnutie s nejakým chlapcom?“ uisťoval sa, či dobre počul.
  


  
    Prikývla. Vzhľadom na svoj vek im práve prezradila najväčšie možné tajomstvo.
  


  
    „Vieš aj, s kým?“
  


  
    „S takým Majom,“ šepla hanblivo.
  


  
    „Nepoznáš priezvisko?“
  


  
    „Nie,“ pokrčila plecami. „Priezvisko nepoznám.“
  


  
    „A odkiaľ toho Maja poznala Monika?“
  


  
    „On tu býval. Hneď oproti nám, v tom vysokom červenom dome.“
  


  
    Koreis si všetko značil do zápisníka.
  


  
    „Galbavého ulica,“ pomohol mu Nikolin otec.
  


  
    „Už tu nebýva?“
  


  
    „Neviem,“ zatvárila sa neisto. „Bol dlho preč. On už je...“ znova sa na chvíľočku zasekla. „On už je dospelý.“
  


  
    „Dospelý?!“ pobúrene sa na ňu obrátila mama.
  


  
    Machrák ju rýchlo zavrátil pohľadom.
  


  
    Na okamih sa zatvárila, akoby za to zobrala vinu na seba.
  


  
    „Videla si ho?“ opäť sa obrátil na dcéru.
  


  
    „Niekedy dávno, predtým než odišiel, a potom až teraz, pred dvoma dňami.“
  


  
    Neprerušoval ju. Konečne začala rozprávať sama od seba.
  


  
    „Prihovoril sa nám na kúpalisku. Monike sa páčil. Vlastne celý čas sa potom rozprávala už len s ním.“
  


  
    „Koľko má podľa teba rokov?“ prvýkrát sa zapojil do výsluchu Koreis.
  


  
    „Je mladší ako vy. Myslím, tak dvadsať?“ Hádala. Pozrela na neho.
  


  
    „Mohol by som si niekde nerušene zavolať?“ obrátil sa na rodičov a vstal so zápisníkom v ruke.
  


  
    Nikolin otec ho zaviedol do vedľajšej izby.
  


  
    „Vieš, o čom sa rozprávali?“ pokračoval Machrák vo výsluchu.
  


  
    Nikola zavrtela hlavou.
  


  
    „Keď boli s nami, tak vlastne o ničom. Spomínal tuším, že bol v Čechách a že robí na nejakých montážach, či čo. Ale potom boli zväčša len spolu.“
  


  
    „Kedy ti povedala, že s ním má rande?“
  


  
    „Až dnes ráno. Volali sme spolu.“
  


  
    „Čo hovorila?“
  


  
    V posledných minútach jej z tváre takmer zmizol rumenec. Zrazu sa však znova začervenala.
  


  
    „Nooo, mala takú dobrú náladu. Povedala, že dnes s nami na kúpalisko nepôjde. Že má lepší program,“ zasa chvíľu trvalo, kým dokončila vetu, „že bude s Majom,“ stíšila hlas. „Doma. Sami dvaja,“ posledné slová už len zašepkala, sčerveneli jej uši a nevládala odtrhnúť pohľad od dlážky. Musel napínať sluch, aby jej rozumel.
  


  
    „A potom už ste spolu nevolali?“
  


  
    „Nie, práveže nie,“ zdvihla oči. „Nechcela, aby sme jej volali.“
  


  
    „Nechcela?“
  


  
    „Povedala – dúfam, že mi nebudete celý čas vyvolávať.“
  


  
    Vrátil sa Koreis a zasadol do kresla. Mobil so zápisníkom položil pred seba na stôl. Chvíľu bolo ticho. Dopili kávu.
  


  
    „Myslíš si, že by si si dokázala ešte na niečo spomenúť?“ skúsil to Machrák.
  


  
    Neodpovedala. Striedavo pozerala naňho a na svojich rodičov.
  


  
    „Niečo k tomu Majovi,“ nabádal ju. „Nepovedal vám toho o sebe na tom kúpalisku predsa len viac?“
  


  
    Neodpovedala.
  


  
    V Koreisovom mobile zapípala správa. Podľa toho, ako rýchlo po ňom siahol, bolo vidno, že na ňu čakal.
  


  
    „Pozdrav od Janky,“ otvoril ju a otočil displej ku kolegovi.
  


  
    Ich pohľady sa stretli. Nemuseli sa dohovárať. Skúsenejší z nich prikývol na súhlas.
  


  
    „To je Majo?“ naklonil sa k nej Koreis s telefónom v ruke. Ukázal jej fotografiu, ktorú mu poslala Novotná.
  


  
    „Áno, to je Majo. To je on!“ strhla sa. Nato zostala zarazená. „Odkiaľ máte jeho fotku?“
  


  
    „Si si celkom istá, že je to on?“ usmieval sa Koreis.
  


  
    „Áno, jasné. Presne takto, aj s tými vlasmi, vyzeral na kúpalisku.“
  


  
    Pozrel na dátum vystavenia jeho občianskeho preukazu. Bol naozaj čerstvý.
  


  
    Detektívi vstali. Dozvedeli sa, čo potrebovali vedieť. Zviezli sa výťahom dolu a Machrák si pred vchodom za­pálil.
  


  
    „Marián Kašiar. Galbavého dva. Pred mesiacom ho pustili z basy,“ utrúsil Koreis. „Znásilnenie.“
  


  
    Ešte raz sa pozreli na fotografiu.
  


  
    „Bude to dlhá noc,“ vzdychol Machrák. Zahodil nedofajčenú cigaretu.
  


  
    Pod tričkami vytiahnutými z nohavíc si napravili puzdrá so zbraňami a pešo vyrazili k protiľahlému činžiaku.

    O pol tretej ráno svietilo u Dvoch levov do ulice len jedno okno. Do Peterajovej kancelárie na treťom poschodí sa zmestili všetci. Jaroš s Weidemannom a vyšetrovateľkou dorazili poslední.
  


  
    „Začneme,“ rozhodol komisár hneď, ako sa za nimi zatvorili dvere.
  


  
    Ešte stále tu bolo teplo. Sedel za vrchstolom v košeli s vyhrnutými rukávmi. Sako s kravatou mal prehodené cez operadlo.
  


  
    „Budeme skákať od jedného k druhému, berte si slovo tak, ako uznáte za vhodné.“
  


  
    Ako na povel zalistovali v poznámkach.
  


  
    „Ešte jedna vec,“ vstal a doprostred pracovného stola položil popolník. „Keď už nevydržíte bez tých mizerných cigariet, húľte mi tu aspoň po jednom.“ Sám bol nefajčiar, no dobre vedel, že aspoň polovica z nich by o takomto čase bez nevyhnutnej dávky nikotínu neurobila vôbec nič.
  


  
    „So stopami stojíme dobre,“ prvý sa ozval Weidemann. Okrem toho, čo som vám hovoril už priamo na mieste, sme zobrali poháre a nože z kuchyne. Sú medzi nimi tri, čo by mohli prichádzať do úvahy ako vražedná zbraň. V smetnom koši okrem tej škatule od vína boli aj špaky. Matka brala odpadky ráno cestou do roboty. Navyše, nefajčí, a pokiaľ môže s istotou tvrdiť, tak vraj nefajčila ani mladá.“
  


  
    Peteraj pozorne počúval. Boli to dobré správy.
  


  
    „Všetko sme to už zabalili, spísali. Hneď ráno to pôjde na kéučko,“ pokračoval šéf technikov. „A pitva bude zajtra,“ pozrel sa na hodinky. „Teda vlastne už dnes,“ opravil sa. „ Zo súdneho ešte zavolajú.“
  


  
    Peteraj si jeho informáciu zapísal. „Okrem iného máme jej telefón, ak by to ešte niekto nevedel,“ zdvihol hlavu od papiera s poznámkami. „Našiel sa odhodený v kontajneri pred Saratovom. Spolu s kľúčmi.“
  


  
    „Ako ste tie veci zaistili?“ ozvala sa vyšetrovateľka.
  


  
    „Postavil som pomocný výjazd. Ako policajný orgán tam bol vyšetrovateľ zo štvorky,“ neušiel mu jej skúmavý pohľad.
  


  
    „V tom prípade budem potrebovať komplet dokumentáciu spolu so všetkými záznamami predovšetkým o spôsobe lokalizácie,“ mračila sa. Z procesného hľadiska bol takýto postup takmer na hrane. „A dúfam, že k tomu máte aj sú­hlas prokurátora.“
  


  
    „Zatiaľ ústny, na papieri nám to potvrdí ráno,“ informoval ju Peteraj. „Išlo o čas.“
  


  
    „Chápem,“ vzdychla a smutno sa pousmiala. „Pribalíme tie veci k ostatným stopám. Nech to ide všetko pekne naraz.“
  


  
    „Kde ho máte?“ opýtal sa Weidemann.
  


  
    „Ten telefón?“
  


  
    „Jasné, že telefón. O čom inom tu doteraz hovoríme?“ Skúsený kriminalistický technik mal na rozdiel od nej do úsmevu ďaleko. Naopak, výrazom tváre dal opätovne najavo svoju podráždenosť. Nemal rád urýchlené a improvizované rozhodnutia. Najmä ak sa týkali zaisťovania stôp a vecných dôkazov, za ktoré v konečnom dôsledku zodpovedal.
  


  
    Zdalo sa, že Peteraj váha.
  


  
    Ledecký poznal odpoveď na Weidemannovu otázku a tušil, čo príde.
  


  
    „Je na nabíjačke,“ povedal konečne komisár.
  


  
    „Kde?“ Šéf technikov sa zatváril, akoby nechcel veriť vlastným ušiam.
  


  
    „Na nabíjačke. Bol skoro vybitý, keď sme ho našli. Potrebovali sme, aby z neho Janka čo najrýchlejšie vytiahla všetko, čo sa dá. Samozrejme, robila s ním v rukaviciach,“ dúfal, že vysvetľovaním ho upokojí.
  


  
    Márne. Komisár-nekomisár, starému technikovi mohlo byť jeho vysvetľovanie ukradnuté.
  


  
    „To si len hádam robíte prdel,“ vybuchol. Tí, čo ho až tak dobre nepoznali, museli mať pocit, že ho každým okamihom skolí infarkt. „Čo sú toto za kovbojky? Odkedy, kurva, robíme takto?“ Dlaňou si utrel spotené čelo. „Idete si nohy dolámať, aby ste zobrali prvého podozrivého, čo sa vám mihol pred nosom, a na stopy seriete? Ten telefón mal ísť na daktylky a na DNA, nemyslíte?“
  


  
    „Pôjde.“
  


  
    „Teraz? Čo také dôležité ste tam hľadali, že to nemohlo počkať?“ Zapálil si.
  


  
    „Bol som pri tom, keď s ním Janka robila. Dávali sme si pozor. Som si istý, že ak na ňom nejaké stopy boli, tak tam aj zostali.“
  


  
    „To dúfaj. Lebo ak nie, s čím vyrukujete na toho hajzla, ak ho raz chytíte? Sám si videl, čo dokázal spraviť. Myslíš si, že nejaká posratá esemeska bude stačiť? Ak ste tam vôbec nejakú našli? Alebo sa budete spoliehať na to, že z neho vytlčiete rovno priznanie?“
  


  
    „Tak dosť!“ Peteraj udrel do stola. Aj on poriadne pridal na hlase. Posledné slová starého technika ho doslova zdvihli zo stoličky.
  


  
    I Weidemann si zrejme uvedomil, že prestrelil.
  


  
    V kancelárii zostalo na pár sekúnd hrobové ticho.
  


  
    „Všetci robíme tak, ako najlepšie vieme,“ prehovoril po chvíľke predsa len o niečo zmierlivejšie komisár. „Nebudem tu trpieť nejaké vzájomné osočovanie.“ Pozrel na Weidemanna, aby sa na vlastné oči presvedčil, či jeho slová pochopil.
  


  
    Ten prikývol.
  


  
    „Nakoniec, keby došlo k najhoršiemu, tvrdil si, že z miesta činu máme dosť stôp.“
  


  
    Skúsený technik mu neodpovedal. Hlavou mu prebehlo iba to, že tie, vďakabohu, zaisťoval on sám.
  


  
    Nikomu ďalšiemu nebolo do reči.
  


  
    „Poďme,“ popchol ich komisár.
  


  
    Ledecký zhrnul všetko, čo sa dozvedel od Monikinej matky. Ako vždy, bol stručný.
  


  
    „Viac som z nej už nevedel dostať, ale povedala azda všetko podstatné,“ ukončil svoju informáciu. „Potom si už všimla len šmuhy od krvi v jej izbe, zľakla sa, zbadala plach­tu trčiacu z gauča, no a keď nadvihla matrac, našla pod ním ležať dcéru. Asi si viete predstaviť, aký strašný šok musela prežiť.“
  


  
    Vedeli. V tej chvíli nikto z nich nemal náladu vtipkovať ani škriepiť sa o hlúposti.
  


  
    „Práve preto si to teraz neposerme nejakou chybou. Sme na dobrej ceste. Veľa toho už vieme. Ale majme teraz na pamäti, že toho hajzla musíme nielen chytiť, ale predovšetkým usvedčiť,“ poznamenal Peteraj. „Ak by ho z toho mal v budúcnosti nejaký právnik vysekať len pre nejakú procesnú kravinu, tak si to všetci, ako sme tu, môžeme do smrti vyčítať.“
  


  
    Weidemann naňho žmurkol. Bolo to preňho dostatočné zadosťučinenie. Atmosféra v kancelárii sa uvoľnila.
  


  
    „Čo máme teda k podozrivému?“ obrátil sa komisár na Machráka.
  


  
    „Marián Kašiar,“ zalistoval v poznámkach. „Dvadsaťjeden rokov, býva len kúsok odtiaľ, na Galbavého dva, trestaný, len pred mesiacom ho pustili. Znásilnenie. Pred pár dňami sa stretol s poškodenou na kúpalisku. Dohodli si rande. Dosvedčila nám to tá malá Danková, spolužiačka. Na fotke ho spoznala s absolútnou istotou.“
  


  
    „A tá druhá?“
  


  
    „S tou sme sa ešte nerozprávali. Jej debilný fotrík nás k nej nepustil. Typický zbohatlícky dement. Bolo mu absolútne fuk, prečo sme tam. Neustále len mlel, že jeho dcéru nemáme čo otravovať. Potom sa začal vyhrážať právnikmi. Je maloletá, bolo už po desiatej večer. Nemohli sme nič robiť.“
  


  
    „Čo sú toto za ľudia?“ povzdychol si Peteraj.
  


  
    „Vypočujem ju ja,“ prihlásila sa vyšetrovateľka. „Rovno procesne. Bude to tak lepšie. Zoberiem so sebou sociálnu kurátorku a vy mi dovtedy pripravte poriadny fotoalbum na opoznávačku.“
  


  
    Machrák s Koreisom prikývli.
  


  
    „Keď sme pri tom opoznávaní,“ ozval sa z rohu kancelárie operatívec zo štvrtého bratislavského okresu, ktorý mal na starosti previerky v dome. „Našli sme susedu, ktorá okolo pol desiatej doobeda videla poškodenú vchádzať do bytovky v spoločnosti mladíka zodpovedajúceho opisu podozrivého. Dnes doobeda ju hneď zoberieme na identikit.“
  


  
    „Výborne,“ povedala vyšetrovateľka. Po náročnom výkone vyzerala unavená. „Potom ju spravím aj s ňou. Fotku toho Kašiara, dúfam, nevidela,“ opýtala sa pre istotu.
  


  
    „Nevidela, jasné, že nie,“ uistil ju operatívec.
  


  
    „Ďalej?“ otočil sa komisár späť k Machrákovi.
  


  
    „Doma nebol.“
  


  
    „Boli ste uňho doma? Vnútri?“ prekvapene sa ozvala vyšetrovateľka.
  


  
    Machrák sa na ňu usmial tým najoslnivejším úsmevom, aký bol zo seba o takejto hodine schopný vydolovať. „Len pokoj. Priateľská návšteva. Jeho matka nás absolútne dobrovoľne pozvala.“
  


  
    „To dúfam,“ potmehúdsky naňho žmurkla.
  


  
    Ledeckému napadlo, či tí dvaja spolu ešte stále niečo majú.
  


  
    „Dokonca nám dala jeho číslo,“ pokračoval detektív. „Je nedostupný. Dohodli sme sa so štvorkármi. Nechali dole hliadku. Ak by sa vrátil, zbalia ho.“
  


  
    Okresný operatívec jeho slová potvrdil prikývnutím.
  


  
    „Už som ho vyhlásil do pozornosti cez operačného. Zajtra spracujte návrh na pátranie,“ ukázal prstom na Koreisa s Machrákom. „Čo máš ty, Janka?“
  


  
    „Predvčerom si na Facebook pridala fotku s ním.“ Zo všetkých síl sa usilovala vyhnúť Weidemannovmu nevraživému pohľadu. „Inak nič, o čom by sa už nehovorilo.“
  


  
    „Ďalší?“ Komisár poklopal perom po stole, pohľadom prebehol pracovňu.
  


  
    Nikto už nič nemal.
  


  
    „Tak sa poďme na chvíľu natiahnuť. Ráno to zasa rozbehneme.“ Pozrel na hodinky. Bolo pol štvrtej.
  


  
    Rozišli sa.
  


  
    „Na dopoludnie máme naplánovaného toho starého eštebáka,“ prihovoril sa Ledeckému cestou do kancelárie Koreis. „Miazgu. Odpískame to?“
  


  
    „Hej,“ prikývol. „Najprv musíme dotiahnuť toto zverstvo. Miazga počká.“

    Tí dvaja muži v nie príliš kvalitných oblekoch z partiovky ho prekvapili. Už tým, že neprišli z hlavnej ulice, ale zazvonili na zvonček záhradnej bránky zo zadnej strany pozemku. Belasá Volga 21, z ktorej vystúpili, zaberala takmer celú šírku úzkej štrkovej cesty.
  


  
    „Želáte si?“ chvíľočku váhal, než sa vyklonil z izby na hornom poschodí.
  


  
    Nepozdravili. Namiesto toho ho starší z nich oslovil menom a priezviskom. Vyzeralo to, akoby sa najprv chcel uistiť, že je na správnej adrese.
  


  
    Zišiel dolu.
  


  
    „Štátna bezpečnosť,“ nacvičeným pohybom sa preukázali služobnými preukazmi.
  


  
    Skôr než si to uvedomil, ich legitimácie opäť zmizli v náprsných vreckách. Prepadol ho zvláštny, nepríjemný pocit. S policajtmi už v minulosti mal čo-to do činenia. Zväčša s tými uniformovanými a z času na čas i s kriminálkou. No aj keď si bol istý, že teraz nemá dôvod ničoho sa obávať a že nič protizákonné nespravil, predsa len ho pošteklilo v žalúdku a mozog vyslal prvý varovný signál. U eštebákov predsa jeden nikdy nevie. Počul toho o nich dosť.
  


  
    „Stalo sa niečo?“ Ešte aj hlas mu z nervozity preskočil. Obával sa, že si to všimli.
  


  
    „Potrebovali by sme sa s vami rozprávať,“ povedal starší z nich. Mohol mať okolo štyridsiatky. Bol zle oholený, na spánkoch mu začínali prekvitať šediny. Z jeho dychu zacítil nielen cigarety, ale celkom isto aj alkohol.
  


  
    „Rozprávať?“
  


  
    „Ide o svedeckú výpoveď,“ viditeľne sa mu nechcelo veľa vysvetľovať.
  


  
    „Svedecká výpoveď?“ zamrmlal neisto. Vyhýbal sa pohľadu do jeho očí. Namiesto toho sklopil zrak na eštebákovu širokú nevkusnú kravatu. „Prosím, poďte ďalej,“ ukázal smerom k domu.
  


  
    „Porozprávame sa u nás. V pokoji,“ nepohli sa ani o krok.
  


  
    „U vás? Prišli ste ma predviesť?“ zháčil sa.
  


  
    „Nie. Prišli sme vás požiadať, aby ste s nami šli dobrovoľne a poskytli nám svedectvo v jednom prípade,“ pousmial sa starší. Zjavne si vychutnával jeho nechápavý pohľad.
  


  
    Ničomu z toho, čo mu ten nepríjemný chlap hovoril, nerozumel. Varovná kontrolka znova zablikala.
  


  
    „Viete, netuším, v čom by som vám mohol pomôcť,“ skúsil.
  


  
    Márne.
  


  
    „To už nechajte na nás,“ vložil sa prvýkrát do debaty mladší z nich. Spôsob, akým to povedal, nenechal nikoho na pochybách, že si je dobre vedomý moci stelesnenej v tom malom kúsku fólie, zalisovanom v červenom obale, ktorým sa mu pred chvíľkou legitimovali. „V každom prípade, zatiaľ sme vás prišli iba požiadať a predbežne ide iba o svedeckú výpoveď,“ povedal nepríjemným škrekľavým hlasom, dávajúc si pritom záležať, aby slovíčka „zatiaľ“ a „iba“ náležite zdôraznil. „U nás sa totiž niekedy aj také veci môžu rýchlo zmeniť,“ pozrel vyzývavo naňho. „Pre ľudí ako vy nezriedka aj k horšiemu.“
  


  
    Tentoraz neuhol pohľadom. Rozmýšľal. Vyhrážali sa mu? Hocijako sa ovládal, nevedel prísť na to, prečo sú tu. Bol si istý, že sa nedopustil ničoho, čo by mohlo zdôvodniť prítomnosť týchto dvoch nafúkancov v jeho domácom teritóriu.
  


  
    „Dobre, v poriadku,“ rezignoval napokon.
  


  
    S uspokojením prikývli.
  


  
    Mladší si sadol za volant, starší na sedadlo spolujazdca. Trocha ho to upokojilo. Napadlo mu, že ak by ho z niečoho podozrievali a v najbližšom čase plánovali obviniť, nenechali by ho vzadu samého, ale jeden z nich by ostal sedieť pri ňom. Tak to podľa predpisu predsa robia všetci fízli, a eštebáci isto nie sú výnimkou. Aj napriek tomu sa cítil nepríjemne.
  


  
    Chvíľu trvalo, kým sa im na úzkej ceste podarilo otočiť. Stará Volga mala rajt asi ako zaoceánsky parník. Po kús­koch, vari aj na päťkrát, musel fízel nanovo prekrútiť obrovský volant ako námorník kormidlo lode. V duchu sa usmial myšlienke, že by stadiaľ možno obratnejšie vykľučkovali s Titanicom než s touto obrovskou nemotornou rárohou.
  


  
    Celú cestu nepovedal žiaden z nich ani jediné slovo. Pozeral sa na cestu a domýšľal sa, kam ho vlastne vezú. No keď po zhruba dvadsiatich minútach jazdy, ktoré mu pripadali nekonečné, minuli futbalový štadión Slovana na Tehelnom poli a po Jarošovej zamierili k zváračskému ústavu, dospel k záveru, že ho vezú na Februárku. Nemýlil sa. Veľká plechová, nahnedo natretá posuvná brána bola spolovice otvorená. Policajt v uniforme zdvihol závoru a pustil ich dnu.
  


  
    Zaparkovali v strede rozsiahleho dvora, zaradili sa medzi ostatné odstavené vozidlá. Ešte tu nikdy nebol. Množstvo áut, či už žlto-bielych policajných škodoviek a žigulákov s majákmi a čiernymi nápismi VB, alebo ostatných, neoznačených, ktoré vyzerali ako bežné civilné vozy rozličných značiek, ho zaskočilo. Prakticky zapĺňali celý dvor. Počkal, kým mu neotvoria dvere. Starší ho chytil za rameno a nasmeroval k vchodu do jedného z krídel päťposchodovej budovy, natretej nasivo. Vyzeralo to takmer ako priateľské gesto.
  


  
    „Tade,“ po dlhom čase zo seba vypustil prvé slovo.
  


  
    Výťahom sa odviezli až na najvyššie podlažie a ostali stáť pred zasklenými dverami so štátnym znakom. Mladší zahrkal zväzkom kľúčov. Museli počkať, kým otvorí. Pustili sa po dlhokánskej chodbe s kanceláriami po obidvoch stranách, rozdelenej niekoľkými mrežami. Zakaždým, keď pred niektorou zastali, neubránil sa myšlienke, či jeho sprievodca nájde hneď na prvý pokus správny kľúč. Nikdy nebol vo väzení, no v jeho predstavách vyzeralo približne takto. Nevedel si inak vysvetliť zmysel takého množstva mreží a zám­kov. V kanceláriách, popri ktorých prechádzali a ktoré boli otvorené, videl posedávať ľudí v uniformách i v civile.
  


  
    Konečne zastali pred jednou z nich. Ukázali mu na stoličku pri stene. Oni sami sa usadili za pracovné stoly. Starší sa natiahol po telefóne.
  


  
    „Máme ho tu, súdruh major,“ oznámil do slúchadla, keď niekto na druhom konci linky zdvihol.
  


  
    Rozhliadal sa po kancelárii. Zariadenie bolo strohé a jednoduché. Okrem pracovných stolov tých dvoch a pár kusov plechových skríň, jedného rozkladacieho gauča a vešiaka pri stene tu už vlastne nebolo vôbec nič. Strohému inventáru dominoval, pochopiteľne, štátny znak v spoločnosti zarámovanej fotografie prezidenta republiky na stene.
  


  
    Napriek tomu, že boli na piatom poschodí, neprekvapilo ho, že aj tu zdobili okná na vonkajšej strane mreže. Znova začal byť nervózny. Zatiaľ však netušil, prečo je tu. Cítil, ako sa mu ježia chlpy a ako mu hlava ide prasknúť od námahy z úsilia prísť na to.
  


  
    Jeho úvahy prerušil príchod ďalšieho muža. Razantný, bez zaklopania. Obaja fízli, čo ho sem doviezli, sa za svojimi stolmi postavili do pozoru. Podľa toho nebolo ťažké usúdiť, že tento nový hráč na ihrisku bude pravdepodobne nejaké vyššie zviera v ich hierarchii. Alebo minimálne podstatne vyššia šarža ako tí dvaja.
  


  
    Zrazu mu pripadali smiešni. Uvedomil si priepastný rozdiel medzi ich povýšeneckým správaním k nemu a až trápnou servilnosťou k svojmu nadriadenému. Takmer škodoradostne sa potešil tomu, že na rozdiel od nich si môže dovoliť ostať pokojne sedieť.
  


  
    „Súdruh major...“ vyrazil zo seba starší z fízlov, akoby sa chystal podať hlásenie.
  


  
    Nedostal sa však ďalej. Chlap ho prerušil benevolentným mávnutím ruky.
  


  
    Odhadoval mu niečo okolo päťdesiatky. V poltopánkach a v béžovej košeli, starostlivo zastrčenej do hnedých tesilových nohavíc, prešiel cez kanceláriu a posadil sa do uvoľneného kresla. Husté, doposiaľ čierne vlasy bez šedín mal sčesané dozadu.
  


  
    Aj starší si sadol. Na jeho druha už neostalo miesto. V prítomnosti šéfa si evidentne nedovolil sadnúť na gauč. Pokorne odstúpil bokom a ostal stáť pri stene. Major zalistoval v papieroch pred sebou. Potom rituálne, tak ako na samom začiatku tí dvaja, zopakoval jeho meno a priezvisko.
  


  
    Prikývol.
  


  
    „Alias Hary?“ oslovil ho prezývkou. „Či?“
  


  
    Znova prikývol.
  


  
    „Drsný Hary? Alebo Špinavý Hary?“ pokúsil sa s neskrývanou iróniou zavtipkovať.
  


  
    Neodpovedal. Zarazilo ho, odkiaľ ten fízel môže poznať jeho prezývku.
  


  
    „Ešte stále netušíte, prečo ste tu?“
  


  
    „Nie,“ pokrútil hlavou.
  


  
    „Nečítate noviny? Nepozeráte televízne spravodajstvo?“
  


  
    „Veľmi málo,“ takmer sa zajachtal. „Skôr vôbec.“ Mal pocit, že sa práve priznal k niečomu veľmi mrzkému.
  


  
    „No jasné. Radšej si zbierate informácie medzi svojimi, však?“
  


  
    Nepochopil, kam mieri.
  


  
    „Medzi tými vašimi trampmi alebo inými podobnými živ­lami.“
  


  
    Rozmýšľal, či ho sem nedoviezli pre niektorého z kamarátov.
  


  
    „Ale o to nám nejde,“ povedal major, akoby čítal jeho myšlienky. „Aspoň nie teraz,“ neodpustil si dodať, keď zbadal náznak úľavy na jeho tvári.
  


  
    „A o čo teda potom ide? Vaši kolegovia mi hovorili, že potrebujete nejaké moje svedectvo.“
  


  
    Major sa prekvapene otočil na staršieho z nich.
  


  
    Ten bezradne pohodil plecom. Mladší pre istotu zrazu vyvrátil pohľad niekam do stropu.
  


  
    „Ak budem vedieť niečím pomôcť, teda nejakým svedectvom, ako tomu hovoríte, tak samozrejme...“
  


  
    „Nebudeme tu chodiť okolo horúcej kaše,“ nedal dohovoriť ani jemu eštebácky šéf. Z kopy papierov pred sebou vytiahol fotografiu. „Čas je vzácny. Obzvlášť v takomto prípade.“ Načiahol sa a podal mu fotku.
  


  
    Tvár muža na fotografii mu v prvom okamihu nič nehovorila.
  


  
    „Minulú stredu, niečo pred jedenástou večer, ste kúsok za Borinkou na ceste v lese stretli tohto muža,“ pomohol mu.
  


  
    Nakoniec mu predsa len zaplo.
  


  
    „Áno,“ zhlboka si vydýchol, akoby ani nechcel uveriť, že z bezvýznamnej banality sa môže strhnúť takýto cirkus. „Stretol. Teda išiel som autom okolo neho,“ poopravil sa.
  


  
    „Viete, ako sa volá?“
  


  
    Zvraštil čelo. Rozmýšľal v úprimnej snahe spomenúť si.
  


  
    „Hovoria mu Skoko,“ povedal nakoniec. „Taký miestny opilec z Borinky.“
  


  
    „Skokánek?“
  


  
    Bola to celkom zjavne navádzajúca otázka, ale v podstate na nej nevidel nič zlé. „Áno, máte pravdu, Skokánek.“
  


  
    „Čiže poznávate ho na tej fotografii?“
  


  
    Prikývol.
  


  
    „So stopercentnou istotou?“
  


  
    „Áno.“ Znova, tentoraz ešte o niečo razantnejšie, prikývol.
  


  
    Major mu zobral fotku a založil ju naspäť do hŕby papierov na stole.
  


  
    Na okamih mal pocit, že sa pritom pousmial, no celkom istý si nebol.
  


  
    „To je všetko?“ skúsil s nádejou. Súčasne si márne lámal hlavu nad tým, odkiaľ vedia, kde bol v stredu v noci.
  


  
    „Ešte nie,“ zmrazil ho major. „Ešte len začíname.“
  


  
    Znova si nebol istý, na čom vlastne je. K tomu človeku na fotke nevedel povedať nič viac. V nasledujúcej sekunde dostal strach, že problém bude skôr v tom, prečo bol v tom čase v lese on sám.

    „Tak sa do toho pustíme,“ major vstal od stola a sadol si na gauč bližšie k nemu.
  


  
    Policajt za stolom založil do písacieho stroja hárok papiera.
  


  
    „To až neskôr,“ mávnutím ruky schladil jeho prihorlivú aktivitu major. Policajt poslušne stiahol ruky z klávesov.
  


  
    Najmladší z nich sa medzitým usadil na uvoľnenú stoličku. Všetci traja upierali pohľady priamo naňho. Uvedomil si, že ide do tuhého. Čakal.
  


  
    „Ten muž na tej fotke, teda Skokánek,“ začal na jeho prekvapenie s výsluchom starší z tých dvoch, čo ho sem priviezli, „sa v minulosti niekoľkokrát vyhrážal predsedovi národného výboru v Stupave súdruhovi Ďalogovi smrťou.“
  


  
    Nemal ani tušenie, prečo mu to hovorí.
  


  
    „Naposledy dokonca len minulý týždeň. V krčme. Pred svedkami,“ pokračoval eštebák. „Veľa miestnych štamgastov to počulo aj potvrdilo,“ preplietol si prsty na rukách a zapraskal kĺbmi. „Ako zarytý odporca socialistického režimu má v každom prípade dostatok dôvodov nenávidieť zástupcu ľudovej moci. O to viac, že v poslednom čase mu súdruh Ďaloga stúpal na päty pre pytliactvo.“ Na chvíľu sa odmlčal. „Viete o tom niečo?“
  


  
    „Nie.“ Pokrútil hlavou. Neklamal. Naozaj nič také nepočul.
  


  
    „Všetci naokolo vedia, že Skokánek je pytliak a predseda ho mal plné zuby,“ spustil svojím škrípavým hlasom namiesto neho ten mladší.
  


  
    „A čo ja s tým mám?“ opätoval mu pohľad. Robil všetko pre to, aby jeho hlas znel čo najpresvedčivejšie. „Nie som predsa zo Stupavy. Toho chlapa na fotke poznám len a len z videnia. Taká miestna figúrka,“ cítil, ako mu vysychá v hrd­le. „Ja sám som s ním nikdy ani nehovoril a toho Ďalogu, či ako ste hovorili, toho nepoznám vôbec,“ odkašľal si.
  


  
    „Skokánka ste však v stredu okolo jedenástej v lese videli,“ ozval sa z gauča major.
  


  
    „Videl. Aj keď...“ prikývol s úmyslom trocha poopraviť majora. „Povedal by som skôr, že to bolo niečo pred jedenástou. Tak o trištvrte.“
  


  
    „Kde presne?“ zaškrípal mladý.
  


  
    Otáčal sa na stoličke podľa toho, ktorý z nich naňho práve hovoril.
  


  
    „Na rázcestí. Kúsok od tej horskej chaty Kamzík. Ako sa ide z Borinky okolo cintorína.“
  


  
    „Teda už v lese?“
  


  
    „Stál pri ceste.“
  


  
    „Šiel smerom do lesa, alebo naspäť do dediny?“
  


  
    „Do lesa,“ usúdil po chvíľke rozmýšľania. „Keď som ho zbadal, bol chrbtom ku mne. Potom ostal stáť. Je to tam úzke a sú tam vyjazdené koľaje, šiel som pomaly popri ňom, takmer krokom. Nakúkal mi do auta. Preto viem, že to bol on.“
  


  
    „Ide totiž o to...“ major vyzeral spokojný. Vstal, zrejme rozhodnutý konečne definitívne odkryť karty. „Že toho Ďalogu kúsok odtiaľ, pravdepodobne ešte v tú noc, niekto zastrelil.“
  


  
    V hrdle mu naskočila guča.
  


  
    Policajt za písacím stolom znova zapraskal kĺbmi.
  


  
    „Zastrelil?“ takmer zašepkal, akoby sa chcel uistiť, či dobre počul.
  


  
    „Vyzerá to, že narazil na pytliaka,“ potvrdil major.
  


  
    Zrazu si uvedomil všetky súvislosti. Rozmýšľal, koľko toho vlastne vedia.
  


  
    „To je...“ chcel rýchlo povedať niečo, čo by ich presvedčilo, že s takou závažnou vecou nemá nič spoločné, ale major mu opäť skočil do reči.
  


  
    „Vieme, s kým i prečo si tam bol,“ prešiel zrazu na tykanie.
  


  
    Guča v hrdle sa zväčšila. Nebol schopný zo seba vydať ani hlások.
  


  
    „Našťastie pre teba, máme dosť informácií a dôkazov. Vieme presne, ako to bolo.“
  


  
    Zaregistroval, ako dramaticky sa v tom okamihu zmenil majorov hlas. Doteraz pokojný, takmer priateľský tón zrazu vystriedal mrazivý, výhražný chlad.
  


  
    „Lebo inak si ani nevieš predstaviť, v akých sračkách by si bol teraz až po uši namočený,“ precedil medzi zubami. „V takých hnusných a smradľavých, že by si sa z nich už jakživ nevyhrabal.“
  


  
    „Boli sme tam len...“ hlesol, cítiac, ako sa mu na chrbát lepí prepotená košeľa.
  


  
    „Ticho!“ umlčal ho eštebák. Znova sa usadil do kresla.
  


  
    Pár nekonečných sekúnd panovalo v kancelárii hrobové ticho. Počul, ako mu bije srdce.
  


  
    Vyzeralo to však, že chvíľa mlčania majorovi stačila na upokojenie.
  


  
    „Viem, s kým si tam bol aj prečo,“ povedal už o poznanie prívetivejšie. „A práve preto som ochotný nad tou vašou povedzme hlúpou detskou zábavkou prižmúriť jedno oko a zbytočne sa v nej nerýpať.“
  


  
    Začínal chápať.
  


  
    „Máte šťastie, že dnes už nie je doba len tak mirnix-dirnix potápať deti vysokých straníckych funkcionárov,“ pokračoval major. „Ani búriť verejnú mienku podobnými hlúposťami.“
  


  
    Zdalo sa mu, akoby naňho žmurkol.
  


  
    „Navyše vám to aj tak nevyšlo.“
  


  
    Vyčkával, kam svojím prejavom mieri.
  


  
    „A potom je tu ešte aj človek, ktorého by isto nepotešilo, keby sme jeho syna vláčili po výsluchoch pre nejaké sprosté pytliactvo.“
  


  
    Konečne mu to došlo.
  


  
    „To tvoje svedectvo však potrebujeme. Bez neho sa nezaobídeme,“ rozhodil rukami. „Teba z toho celého celkom vynechať nemôžem. Veď, koniec koncov, toho Skokánka si aj tak stretol vtedy, keď si bol v aute sám.“
  


  
    Kývol. Napokon, bolo to naozaj tak.
  


  
    „Vidíš,“ pousmial sa major. Nechcem od teba nič iné ako pravdu,“ nekompromisne sa mu zahľadel do očí.
  


  
    Neuhol.
  


  
    „Nebudeš klamať, len pred vyšetrovateľom jednoducho vynecháš niektoré v podstate nepodstatné veci.“
  


  
    „A nemôžem z toho mať neskôr problém?“ opýtal sa nesmelo.
  


  
    Major mlčal.
  


  
    „Problém budeš mať, keď do toho zbytočne zatiahneš svojho kamaráta,“ zapojil sa nečakane škriekajúci policajt. Evidentne musel mať pocit, že s ním zaobchádzajú príliš v rukavičkách. „Nepochopil si súdruha majora?“
  


  
    Jeho šéf ho prevŕtal podráždeným pohľadom. Fízel zmĺkol.
  


  
    „Nie,“ uistil ho, „nebudeš klamať ani nikoho krivo obviňovať. Toho Skokánka si naozaj videl. Splníš si svoju občiansku povinnosť a pomôžeš ho usvedčiť.“
  


  
    Váhal. Mozog mu pracoval na plné obrátky. Počul toho dosť o ich špinavých praktikách a teraz sa bál, či naňho nechystajú nejaký podraz.
  


  
    „Pritom ešte dostaneš šancu spraviť službu svojmu spolužiakovi a jeho otcovi.“ Major vstal, pristúpil k nemu a chytil ho za rameno. „Tým, že svojho kamaráta pred vyšetrovateľom nespomenieš, oboch ušetríš zbytočných nepríjemností,“ vysvetlil mu.
  


  
    Uvažoval nad tým, či práve toto nie je naozaj ten pravý dôvod ich zvýšenej aktivity. Snaha zabrániť tomu, aby sa meno vysokopostaveného straníckeho funkcionára alebo jeho syna prepieralo na verejnosti. „Službu?“ Chorá doba, prebleslo mu mysľou.
  


  
    „Dlhuješ im to.“
  


  
    „Dlhujem?“ Ostal prekvapený.
  


  
    „A nie?“ major plesol rukami. „Svätá prostota! Naozaj si myslíš, že nie?“
  


  
    Obaja fízli sa servilne zasmiali.
  


  
    On sa len nechápavo pozeral na celú tú komédiu.
  


  
    Na majorovej tvári odrazu stvrdli črty. Hlas sa mu prudko zmenil. Tak ako pred pár minútami, znova v ňom varovne zaznel výhražný tón.
  


  
    „Alebo si naozaj taký naivný, aby si si myslel, že by si sa bez ich príhovoru so svojím kádrovým profilom, trampovaním a sotva priemerným prospechom mohol dostať na právnickú fakultu a toľké roky tam vegetoval?“
  


  
    Nevedel, o čom hovorí.
  


  
    „Alebo ti ešte nezapálilo, že ak sa dnes rozhodneš zle, tak tomu svojmu štúdiu môžeš akurát zamávať z vlaku?“
  


  
    Konečne pochopil. Toto už bola jasná vyhrážka. Ultimátum. No v podstate trocha zbytočné. Ak im naozaj ide len o to, čo od neho žiadajú, ani on sám by to nebral ako prob­lém. Neželal si nič iné, ako mať od nich pokoj.
  


  
    „Ak to je tak, urobím všetko podľa toho, ako ste hovorili.“
  


  
    Major sa pousmial. Napätie v kancelárii opadlo.
  


  
    Aj on sa uvoľnil. Začínal sa cítiť lepšie. Odvážil sa zaris­kovať.
  


  
    „Môžem sa na niečo opýtať?“ Nevedel prečo, ale predsa len chcel aspoň kvôli sebe samému poznať odpoveď.
  


  
    Oblekoví fízli za písacími stolmi naňho pozreli, akoby si dovolil najväčšiu drzosť, s akou sa doposiaľ stretli.
  


  
    Jeho otázka zrejme vyviedla z rovnováhy dokonca aj majora. I on na okamih vyzeral zaskočený jeho opovážlivosťou. Z tváre mu však nezmizol úsmev. „Pravdupovediac, tu sme zvyknutí na to, že sa pýtame my,“ povedal. Tváril sa pritom, akoby si svoje rozhodnutie musel najprv poriadne premyslieť. „No ale, koniec koncov, prečo nie? O čo ide?“
  


  
    „Ten chlap. Ten Skokánek,“ vyhŕkol.
  


  
    „Čo s ním?“
  


  
    „Priznal sa?“
  


  
    Major si prešiel rukou po nose. Chvíľu mu trvalo, než odpovedal.
  


  
    „Ani sa nemusí. Máme proti nemu dosť dôkazov, veď sme uňho doma našli aj pušku.“
  


  
    Trocha mu odľahlo.
  


  
    „Chápem, prečo sa pýtaš,“ pokračoval major. Za ten čas, čo tu bol, ho už niekoľkokrát tľapol po ramene. „Môžeš pokojne spávať. Je isté, že to spravil on. Teraz je na úteku. Ešte sme ho nechytili,“ uškrnul sa. „Hlupák. Hádam si len nemyslí, že pred nami utečie. Alebo sa do konca života plánuje ukrývať niekde v lese? Už to je vlastne to isté ako priznanie.“
  


  
    Bol až prekvapený, ako sa mu uľavilo. Majorove slová ho konečne ako-tak upokojili. „Čo bude teraz?“
  


  
    Major kývol na jedného z policajtov. Ten chytil do ruky telefón a vytočil číslo.
  


  
    „Súdruh kapitán Šefara? Tu Miazga. Máme toho človeka.“ Chvíľu počúval. „Áno, u nás,“ potom zavesil a pozrel na majora. „Môžeme ho doviesť.“
  


  
    „Kolega teraz v rýchlosti napíše stručný záznam z tohto nášho rozhovoru,“ pozrel sa na hodinky šéf policajtov. „Potom vás odvedie o poschodie nižšie za vyšetrovateľom, ktorý vás vypočuje. Normálne na protokol. Hádam to nebude dlho trvať.“
  


  
    Prikyvoval na znak toho, že rozumel.
  


  
    „Nepomýľte sa pri tej výpovedi. Nezabudnite, na čom sme sa dohodli,“ neodpustil si upozornenie. „Ak všetko pôj­de tak, ako má, potom vás kolegovia odvezú pekne naspäť domov.“
  


  
    Rozmýšľal, či stojí o taký odvoz. Ak sa neurazia, pôjde celkom isto radšej po svojich. Zatiaľ však ani nemukol.
  


  
    Major sa bez akéhokoľvek náznaku pozdravu otočil na odchod. Obaja policajti sa postavili. No šéf sa už s rukou na kľučke zvrtol a poklepal si na čelo. „Ešte niečo,“ podišiel znova k nemu. „Takmer som zabudol na jednu dôležitú vec.“
  


  
    Čakal, čo povie.
  


  
    „Vyšetrovateľ vám bude ukazovať fotografie,“ povedal zrazu, akoby mu záležalo na každom slove. „Také nalepené v papierových doskách. Hovoríme tomu fotoalbum. Budú očíslované a medzi ostatnými bude na jednej z nich Skokánek.“
  


  
    Pozorne ho sledoval. Nemal tušenia, prečo mu to hovorí.
  


  
    „Bude chcieť, aby ste ho presvedčivo rozpoznali medzi tými ostatnými,“ pokračoval. „Je tam tá istá fotka, čo sme vám ukázali.“
  


  
    „Bojíte sa, že ho nespoznám?“ Hlavou mu prebehlo, že ten fízel ho zrejme pokladá za retardovaného.
  


  
    „Nie, to nie,“ postavil sa k nemu tak blízko, že cítil jeho dych. „Len neprezraďte, že ste už tú fotografiu videli u nás.“
  


  
    Musel naozaj vyzerať nechápavo.
  


  
    „Je to len formalita. Hlúpy predpis. Podľa správnosti si mal tú fotku vidieť prvýkrát až tam. Chápeš?“
  


  
    Všimol si, že major mu striedavo tyká alebo vyká v priamej závislosti od toho, do akej miery sa rozhodne tlačiť ho do nejakých svojich hier. Teraz to však bolo zbytočné. Nezaujímali ho ich predpisy. Ba čo viac, boli mu celkom ukradnuté.
  


  
    „Rozumiem. Nemám hovoriť, že som už tú fotku videl.“
  


  
    „Nedomotaj to!“ Vyzeralo to, že aj majorovi odpadol kameň zo srdca. „Prídem si neskôr tú tvoju výpoveď prečítať.“
  


  
    Tentoraz už ostal v pohode. Tie najväčšie úzkosti a obavy z neho postupne opadali. Napriek tomu bol rád, keď sa za tým nepríjemným chlapom konečne zavreli dvere.

    Ledecký bežal plnou parou po sídlisku. Naháňal ho pes. Veľký, zúrivý, niečo medzi nemeckým ovčiakom a írskym vlkodavom. Aj keď sa v psích rasách celkom slušne vyznal, v živote podobného nevidel. Mal strach, čo však bolo horšie, nevládal bežať. Sťaby proti nemu fúkal silný vietor. Zúfalo z posledných síl prekonával obrovský odpor. Mal pocit, že namiesto po chodníku beží po pás vo vode. Cítil, že pes ho každým metrom doháňa. Tá uslintaná ozruta sa na rozdiel od neho pohybovala s úplnou ľahkosťou. Prudko sa otočil, vytiahol zbraň a vystrelil. Pištoľ ledva pukla. Namiesto toho, aby guľka zasiahla rozzúrenú beštiu, sa sotva vygúľala z hlavne a spadla mu pod nohy. Znova a znova bezmocne stískal spúšť. Zakaždým to isté. Strely vypadávali na dlažbu a poskakovali pred ním ako miniatúrne pingpongové loptičky. Pes vyskočil, zahryzol sa mu do ramena a zúrivo ním šklbal.
  


  
    „Vstávaj. Vstávaj!“ začul odkiaľsi z diaľky.
  


  
    Zobudil sa. Chvíľu mu trvalo, kým si uvedomil, že leží na rozkladacom kresle vo svojej kancelárii. Čeľusťami zovreté plece sa uvoľnilo.
  


  
    „No to je dosť,“ pustil ho Machrák. „Trasiem tu tebou už takmer minútu. Ako vôbec dokážeš takto tvrdo zaspať?“
  


  
    Ešte nie celkom prebratý zo zlého sna sa posadil. Pozrel na hodinky. Bolo niečo málo po pol siedmej. Vonku už bolo svetlo. Spal teda necelé tri hodiny.
  


  
    „Chytili Kašiara,“ oznámil mu kolega. „Jakub už šiel poňho.“
  


  
    „Vrátil sa domov?“ spýtal sa, keď konečne pochopil, o čom hovoril.
  


  
    „Nie, hliadka ho našla o pol piatej sedieť na lavičke v parku pri Omnii.“
  


  
    Vstal a opláchol sa v umývadle. Pozrel sa do zrkadla. Musel uznať, že s napuchnutým ksichtom nevyzeral dvakrát príťažlivo.
  


  
    „Nie je ožratý?“ opýtal sa.
  


  
    „Niečo v sebe celkom isto má, ale vraj je v pohode. Volal som s Luciou.“
  


  
    „S Luciou?“ nepochopil.
  


  
    „S vyšetrovateľkou.“
  


  
    Lucia Miháliková. Zrazu si spomenul na jej meno. Prikývol.
  


  
    „Kým mu zoženie právnika a pripraví sa na výsluch, budeme naňho mať dosť času.“
  


  
    Ledecký poskladal kreslo, sadol si za stôl a zapálil si cigaretu. Jeho parťák medzitým stihol postaviť vodu na kávu.
  


  
    „Bože, čo za sprostosť sa mi to snívala,“ pokúšal sa vybaviť si detaily príšerného sna.
  


  
    „Neviem. Spal si ako bábätko,“ usmieval sa Machrák.
  


  
    „A vy?“
  


  
    „Nestihli sme,“ pokrčil plecami.
  


  
    Ešte ani nedopili kávu, keď zazvonil telefón. Machrák zdvihol slúchadlo.
  


  
    „Jakub ho už dovliekol na výsluchovku a Peteraj vraj chce, aby sme ho vypočuli my dvaja,“ oznámil mu, keď položil.
  


  
    Nič iné ani nečakal.
  


  
    Zišli o poschodie nižšie do miestnosti určenej na výsluchy. Zadržaný Marián Kašiar sedel na drevenej stoličke oproti Koreisovi. Putá mu už zložili. Keď vstúpili dnu, najmladší z detektívov vstal.
  


  
    „Technik si ho už urobil,“ oznámil.
  


  
    Ledecký si sadol na uvoľnené miesto a Machrák si poslednú voľnú stoličku prisunul k boku stola.
  


  
    „Keby niečo,“ kývol hlavou mladý detektív smerom k zasklenej stene, „budem vedľa.“
  


  
    Predpokladali, že spolu s ním tam priebeh vypočúvania budú sledovať aj všetci ostatní, čo tu boli, vrátane Peteraja. Počkali, kým odíde. Zatiaľ si Kašiara pozorne obzerali.
  


  
    Poblednutý, vychudnutý mladík s pleťou posiatou vy­rážkami bol oblečený iba v tielku bez rukávov, športových trenírkach a obutý do obdratých tenisiek bez ponožiek. Nemohli si nevšimnúť čerstvé škrabance na jeho tvári a pravom ramene. S istou dávkou uspokojenia si uvedomili, že výsluch, na ktorý sa práve chystali, bude vlastne už iba nevyhnutnou formalitou.
  


  
    „Vieš, prečo si tu?“ začal Ledecký.
  


  
    Zadržaný mlčal. Sedel s rukami založenými v lone a uprene pozeral do podlahy.
  


  
    Ostrieľaný detektív vo svojom vnútri bojoval s prívalom pocitov. Lomcoval ním hnev, ktorý sa súčasne preplietal so smútkom nad zbytočne premárneným životom mladej školáčky.
  


  
    „Nepočuješ?“ Mal čo robiť, aby sa ovládol.
  


  
    Mládenec iba zdvihol hlavu. Všimli si, ako sa trasie.
  


  
    „Ešte raz! Vieš, prečo tu sedíš?“ Machrák prudko a z celej sily udrel do stola. Emočne sa viezol na tej istej vlne ako jeho starší kolega.
  


  
    Trhlo ním od ľaku. Prikývol, ale ešte vždy sa nezmohol na slovo.
  


  
    „Stratil si reč?“
  


  
    „Ja som,“ vzlykol. „Ja som nechcel... to ona,“ vyjachtal zo seba.
  


  
    „Aká ona?“
  


  
    „Monika.“
  


  
    „Kraváriková?“ striedali sa v kladení otázok. Obaja pri tom takmer kričali. Toto nebola klasická hra na dobrého a zlého policajta. Obaja ho mali plné zuby.
  


  
    Znova a znova prikyvoval.
  


  
    „Prečo si ju zabil?“ udreli rovno na vec. Usúdili, že v jeho stave už nemá zmysel zbytočne otáľať alebo príliš taktizovať.
  


  
    „Ja som nechcel,“ znova zakvílil a žalostne pozrel na Ledeckého. Možno dúfal, že aspoň on mu, ako starší z nich dvoch, uverí.
  


  
    „Ale urobil si to!“
  


  
    „Áno,“ prikyvoval. Rozplakal sa tak usedavo, že mu z no­sa vyletel sopeľ. „Ale nechcel som! Prisahám, že som nechcel! To ona!“
  


  
    Možno očakávali, že bude predsa len zapierať. Aspoň na začiatok, prvých pár minút. Drvivá väčšina z tých, čo tu takto kedy sedeli, to tak robila, ale on len dookola mlel to isté.
  


  
    „Prečo?“
  


  
    „Bál som sa.“
  


  
    „Čoho si sa bál?“ Ledecký stíšil hlas. To podstatné už mali. Za minútu. Vlastne hneď. Ani si nespomínal, že by sa im niekto niekedy priznal k vražde tak rýchlo ako teraz on. V duchu si vydýchol. Už mohli začať po starom, tisíckrát osvedčenom. Potrebovali len to, aby rozprával. Najprv mu poskytli čas, aby sa upokojil.
  


  
    Prestal plakať a utrel si nos do vyťahaného tielka.
  


  
    Ledecký pozeral na sopeľ, ktorý sa mu leskol na špinavej látke oblečenia. Kašiar mu zrazu pripadal ešte odpornejší než doposiaľ.
  


  
    „Ako sa to stalo?“ Svoju otázku úmyselne položil tak, aby sa vyhol výrazom zabiť či zavraždiť. Musel sa pritom neuveriteľne premáhať, keď chcel, aby jeho hlas znel aspoň čiastočne prívetivo.
  


  
    No fungovalo to. Zatiaľ čo Machrákovým pohľadom sa vyhýbal ako čert krížu, doslova sa upol na Ledeckého oči, v ktorých hľadal záchranu ako topiaci sa v povestnej slamke.
  


  
    „Pozvala ma k sebe,“ začal. „Domov.“
  


  
    Ledecký prikývol a povzbudil ho, aby pokračoval. Odteraz viedol výsluch už len on.
  


  
    „Myslel som, že ako kamaráta. Kúpil som cigarety, víno,“ okrem toho, že podchvíľou potiahol nosom, rozprával plynule. „Pili sme, rozprávali sa. No potom...“ náhle sa zasekol.
  


  
    „Čo potom?“
  


  
    „Viete,“ váhal. „Zrazu si vyhrnula tričko a chcela, aby sme mali sex.“ Znova sa odmlčal.
  


  
    „Čo bolo ďalej?“
  


  
    „Nechcel som,“ hypnotizoval Ledeckého. „Verte mi! Naozaj! Nechcel som,“ zúfalo sa usiloval presvedčiť aspoň jeho.
  


  
    Neverili mu. Ani jeden z nich. No tvárili sa, že áno. Navyše, už na tom ani nezáležalo. Tak či tak si práve podpisoval pekných pár rokov za mrežami.
  


  
    „Vedel som, že ešte nemá pätnásť, a takisto...“ lovil slová. „Už som jeden taký problém mal.“
  


  
    „Pokračuj!“ Nijako na sebe nedal poznať, že tú informáciu majú aj oni. „Čo sa stalo ďalej?“
  


  
    „Nedala si povedať. Neustále dotierala. Podľa mňa bola opitá. Sadla si mi na kolená a chcela ma pobozkať.“
  


  
    Ledecký si mimovoľne vybavil mladé dievča, ležiace strašlivo dokaličené vo svojom vlastnom gauči.
  


  
    „Odsotil som ju. Tuším sa udrela. Začala vrieskať. Nadávala mi. Kričala, že som teplý, že som impotent.“
  


  
    „Nahnevalo ťa to?“
  


  
    „Zľakol som sa,“ pokrútil hlavou.
  


  
    „Zľakol?“ Obaja detektívi sa náročky zahrali na nechápavých.
  


  
    „Jačala na celú bytovku. Bál som sa, aby niekto nedobehol a nepovedal, že som ju chcel znásilniť,“ sklonil hlavu. „Chcel som len, aby bola ticho,“ znova sa rozvzlykal. Znova mu vybehol sopeľ.
  


  
    Neľutovali ho. Aj keby plakal celé roky, nikdy by ich neobmäkčil. Naopak. Čím viac plakal, tým viac im z neho bolo na grcanie. Počkali, kým sa utíši.
  


  
    „Dali by ste mi napiť?“ pozrel na Ledeckého, keď sa konečne upokojil.
  


  
    Detektív kývol do sklenenej steny. O pol minúty vošiel Koreis s plastovým pohárom plným vody.
  


  
    „Nevedel som ju umlčať,“ dychtivo vypil plný pohár. Pokračoval, až keď sa za kolegom zavreli dvere. „Bolo to furt horšie a horšie. Potom... ani neviem prečo, chytil som do ruky nôž.“
  


  
    „Kde si ho zobral?“
  


  
    „Ležal na stole. Obyčajný kuchynský. Predtým som ním rozrezal tú škatuľu s vínom.“
  


  
    „Čo urobila ona?“
  


  
    „Myslel som, že dostane strach a konečne sklapne, ale utiekla do izby a jačala ešte viac. Nevedel som, čo mám robiť. Išiel som za ňou a...“
  


  
    „A?“
  


  
    „A bodol,“ tváril sa, akoby to bola najnormálnejšia vec na svete. „Kričala, bránila sa. Škrabala ma, tak som bodal znova.“
  


  
    Neverili mu.
  


  
    „Potom ostala ležať. Nevedel som, čo mám robiť. Spanikáril som,“ zaúpel. Možno sa tým chcel ospravedlniť. „Napadlo mi, že ju schovám do gauča.“
  


  
    Nechali ho pokračovať.
  


  
    „Urobil som to. Dal som ju tam a potom som umyl nôž a poháre.“
  


  
    Ani slovo o stiahnutých nohavičkách. Nenástojili na tom, aby im to opísal. Sám seba usvedčoval z klamstva.
  


  
    „Potom som chvíľu načúval za dverami, či niekto nie je na chodbe. Nebol, tak som odišiel.“
  


  
    „Čo koberec v jej izbe? Nečistil si ho?“ Ledecký sa nadýchol.
  


  
    „Áno,“ akoby si práve spomenul. „Bol tam fľak od krvi. Išiel ťažko dole.“
  


  
    „Čím si ho čistil?“
  


  
    „Vodou a zobral som trošku jari z kuchyne.“
  


  
    „Do čoho si utieral krv?!“ Videl, ako sa krúti, a preto znova zvýšil hlas.
  


  
    Ostal mlčať ako zarezaný.
  


  
    „Nerozumel si ma? Do čoho si utrel tú krv?“ zopakoval mu otázku.
  


  
    Váhal.
  


  
    „Tak bude to?“ Machrák znova buchol do stola.
  


  
    „Do ponožiek,“ vyhŕklo z neho. „Nevedel som nájsť handru.“
  


  
    „Kde sú?“
  


  
    Pomykal plecami.
  


  
    „Zahodil som ich do kontajnera,“ povedal.
  


  
    Neušlo im, že už zďaleka nie je taký zronený ako pred chvíľkou. Možno si namýšľal, že priznaním pokladá svoju vinu za vybavenú vec.
  


  
    „Kam do kontajnera?“ mrkli na seba.
  


  
    „Do toho prvého, hneď pred domom.“
  


  
    Ledecký znova pozrel na sklenenú výplň v stene. Mohli len dúfať, že ta Koreis alebo hociktorý z policajtov dorazí skôr ako smetiari.
  


  
    „A mobil? Kľúče?“ položil ďalšiu otázku. „Prečo si tie veci bral?“
  


  
    Neodpovedal. Nezdalo sa, že by nejako zvlášť usilovne rozmýšľal. Skôr sa tváril nechápavo.
  


  
    „Prečo si zobral jej kľúče i mobil?“
  


  
    „Neviem,“ povedal. „Iba tak. Neviem prečo. Ležali na stole. Kľúčmi som zamkol. Vôbec som nad tým neuvažoval. Potom, neskôr som zahodil aj to.“
  


  
    „Pred Saratovom?“
  


  
    „Hej,“ prikývol. Viditeľne ho prekvapilo, že to vedia.
  


  
    Ledecký skontroloval čas. Bol presvedčený, že s tým, čo už majú a čo sa dozvedeli pri výsluchu, nateraz vystačia. Vyšetrovateľka ich už isto čakala. Vstal.
  


  
    „Poďme to hodiť na papier,“ vyzval Machráka.
  


  
    Do výsluchovej miestnosti vošiel Peteraj, sprevádzaný uniformovaným policajtom z poriadkovej služby.
  


  
    „Odvezte ho na vyšetrovačku k poručíčke Mihálikovej,“ ukázal na Kašiara.
  


  
    Založili mu na zápästia putá. Naposledy zablúdil pohľadom k Ledeckému.
  


  
    „Dovidenia,“ zapípal ako slušne vychovaný chlapec tesne predtým, než ho policajt za rameno vyviedol von.
  


  
    Nikto mu neodpovedal.
  


  
    „Tak, to by sme mali,“ odfúkol si Peteraj, keď ostali sami. „Celkom slušná rýchlovka.“
  


  
    „To by si zaslúžilo aj odmenu, či nie?“ neodpustil si Mach­rák. Myslel to žartom. Všetci boli zrazu v dobrej nála­de. „Kedysi, za starých čias, sa dávali odmeny za expresné prípady, vyriešené do dvadsaťštyri hodín, priamo na ruku. V obálke, rovno od krajského.“
  


  
    „Lenže staré dobré časy sa už pominuli. Rovnako aj peniaze v jeho fonde,“ vyriešil komisár návrh svojho podriadeného už v samom zárodku. „Navyše, pokiaľ ide o teba, tak tvojou najväčšou odmenou bude to, že som ťa doteraz nepotrestal.“
  


  
    Zasmiali sa.
  


  
    „Ale v jednom vám za tento prípad predsa len vyjdem v ústrety.“
  


  
    Ledecký tušil, kam mieri, a nemýlil sa.
  


  
    „Znova ste si nasporili pár dní na to, aby ste sa mohli venovať tej vašej starine.“

    Ledeckému chvíľu trvalo, kým sa mu podarilo vo vrecku našmátrať mobil. Keď sa mu pošťastilo dospať prebdenú noc a aspoň čiastočne sa revanšovať Hane za predčasne ukončený večer, sedel už na druhý deň znova vo svojej kancelárii a dopisoval služobné záznamy z prípadu vraždy maloletej Moniky Kravárikovej.
  


  
    Pozrel sa na displej. Volajúce číslo nemal uložené. Predstavil sa.
  


  
    „Dobrý deň, pán Ledecký, pri telefóne Guštafíková. Boli ste u nás na návšteve.“
  


  
    „Áno,“ prihlásil sa. Prekvapilo ho, že mu volá práve ona.
  


  
    „Dali ste mi vizitku, keby som si na niečo spomenula.“
  


  
    „Viem.“
  


  
    Na druhom konci ostalo ticho.
  


  
    „A spomenuli ste si?“ Na okamih mal pocit, že stratil signál.
  


  
    „Áno, myslím, že áno,“ ozvala sa napokon. „Našla som pravdepodobne niečo, čo by vás mohlo zaujímať.“
  


  
    „Výborne. Môžeme sa stretnúť?“
  


  
    „Áno,“ prisvedčila.
  


  
    „Prídem za vami?“
  


  
    „Nie. Ak vám to vyhovuje, o takú hodinu budem v meste. V Eurovei.“
  


  
    „Vyhovuje. Teda o jedenástej?“ Pozrel na hodinky. Bolo sedem minút po desiatej.
  


  
    „Na nábreží je taká kaviarnička. Gazetíno, poznáte to tam?“
  


  
    „Nájdem to,“ uistil ju.
  


  
    „O takom čase tam nebude veľa ľudí.“
  


  
    Rozmýšľal, prečo mu to povedala.
  


  
    „Hádam ešte...“ znova sa odmlčala.
  


  
    „Počúvam.“
  


  
    „Bola by som radšej, keby ste prišli sám,“ dokončila.
  


  
    „Prídem,“ rozlúčil sa.
  


  
    „Guštafíková, niečo má,“ povedal kolegom a zaklapol mobil. „Chce sa stretnúť.“
  


  
    „Asi sme na ňu urobili dobrý dojem,“ zaškeril sa Machrák.
  


  
    „So mnou sa chce stretnúť,“ schladil ho.
  


  
    „Vždy som hovoril, že existuje istý typ žien, ktoré na teba letia.“ Naoko sa zatváril sklamane. „Len ty sám tomu nie si ochotný uveriť,“ sprisahanecky naňho žmurkol a spokojne sa opäť rozvalil v kresle.
  


  
    „A nepovedala prečo? Nevravela nič viac?“ Z Koreisovho hlasu sa celkom zreteľne dala vyčítať netrpezlivosť a možno i žiarlivosť.
  


  
    Chápal ho. Napokon, bol to jeho prípad. Takmer mu prišlo ľúto, že ho na stretnutie nemôže zobrať so sebou. Za iných okolností by to dozaista urobil. „Ktovie, prečo to chce práve takto,“ obrátil sa naňho s utešujúcim úsmevom. „Musíme to však rešpektovať.“
  


  
    Mladý detektív vstal a podal mu kľúčiky spolu s prevádz­kovou knihou od auta.
  


  
    O polhodinu si vytlačil parkovací lístok a zišiel do podzemnej garáže obchodného centra. Výťahom sa vyviezol do pasáže pre návštevníkov. Chvíľu mu trvalo, kým sa zorientoval. Mal čas. Do stretnutia mu zostávalo vyše pätnásť minút. Zámerne prišiel o niečo skôr. Jedným z bočných vchodov sa dostal von na nábrežie a našiel kaviareň, ktorú mu spomínala. Naozaj tu nebolo veľa návštevníkov. Vybral si stolík pre dvoch v zadnej časti, s výhľadom na Dunaj. Bol spokojný. Ani pri jednom boxe v jeho bezprostrednej blízkosti nik nesedel. Budú mať dostatok súkromia na rozhovor. Popolník pred ním navyše prezrádzal, že sa tu môže fajčiť. Objednal si kávu, zapálil si a zamyslene pozoroval mohutný tok rieky pod sebou.
  


  
    Vedel by takto sedieť a pozerať celé hodiny. Vždy mal rád pohľad na charakteristický, viac-menej neopísateľný, zvláštne zelený odtieň hlbokej dunajskej vody. Sledoval vlny, od ktorých sa mierumilovne odrážali slnečné lúče, ale ktoré z času na čas, zakaždým na iných miestach, naznačovali aj prítomnosť hrozivých, smrteľne nebezpečných ­vírov. Pozeral na vodné vtáky, usadené na hladine a ne­chávajúce sa voľne unášať prúdom, vzrušovali ho tlačné remorkéry s ťažkým nákladom, meter po metri ukrajujúce zo svojej nepochybne dlhej cesty do cieľa, i honosné výletné lode, odrážajúce sa od nástupných mól osobného prístavu s palubami naplnenými turistami zväčša v dôchodkovom veku takmer z celej Európy. Všetko, čo súviselo s riekou, mu za tie dlhé roky jednoducho prirástlo k srdcu.
  


  
    Prišla presne o jedenástej. Zbadal ju už vtedy, ako kráčala pasážou. Mala oblečené ľahké letné šaty, ktoré jej, musel v duchu uznať, zjavne pristali. Keď ho zbadala, usmiala sa a zakývala mu. Vstal a vyšiel jej v ústrety, aby sa s ňou privítal. Prisadla si a na kraj stola položila kabelku. Počkal, kým si objedná.
  


  
    „Som rád, že ste zavolali. Aspoň viem, že ste o celej tej veci po našom rozhovore predsa len rozmýšľali,“ začal na úvod.
  


  
    Prikývla.
  


  
    „Priznám sa, rátal som skôr s tým, že moju vizitku hodíte do koša, len čo sa za nami zavrú dvere.“
  


  
    Pozrela mu priamo do očí.
  


  
    Postrehol, že dnes si nevzala okuliare.
  


  
    „Skúste, prosím, ospravedlniť môjho manžela,“ pochopila, kam mieril. „Viete, aj preňho sú to citlivé veci.“
  


  
    Celkom nechápal, prečo by mali byť aj preňho citlivé, no zdržal sa akéhokoľvek komentára.
  


  
    „Sám uznal, že reagoval zbytočne podráždene. Samozrejme, že žiadnu sťažnosť podávať nebude a rád sa s vami kedykoľvek znova stretne.“
  


  
    „To je v poriadku,“ potriasol hlavou. „Chápem.“
  


  
    „Je prchký, viem.“ Na tvári sa jej znova objavil úsmev. Tentoraz skôr smutný. „Tak trochu zvláštna povaha. Niekedy tým ide na nervy aj mne, ale zvykla som si. Po toľkých rokoch.“
  


  
    Pozrel sa na ňu.
  


  
    „Keď sa to stalo, vtedy sme sa už poznali,“ vysvetlila. Všimla si, že ho to prekvapilo. „Chodili sme spolu a naši rodičia o tom vedeli.“
  


  
    „To som netušil,“ priznal. Vybavil si, že podľa evidencie sa za Guštafíka vydala dva roky po vražde.
  


  
    „Bolo to tak,“ spravila krátku pauzu.
  


  
    Čakal. Nechcel na ňu tlačiť. Napil sa kávy a zapálil si ďalšiu cigaretu. Pohľadom sa jej opýtal, či jej to neprekáža.
  


  
    „Pokojne,“ pokrútila hlavou. „Kedysi som fajčila.“
  


  
    „Takí sú najhorší,“ pokúsil sa odľahčiť atmosféru.
  


  
    „Máte pravdu,“ zasmiala sa. „Odnaučení fajčiari – zaprisahaní bojovníci proti tabaku. No ja nie som ten typ.“
  


  
    „Na čo ste si teda spomenuli?“ vyfúkol pred seba oblak dymu.
  


  
    Napila sa kávy. Videl na nej, že rozmýšľa, ako začať.
  


  
    „Viete, keď ste sa vtedy u nás pýtali, zišlo mi na rozum, či moja mama predsa len nemohla vedieť niečo, čo mi nepovedala.“
  


  
    Prikývol.
  


  
    „A prišla som na to, že možno mohla, len o tom nehovorila,“ povzdychla si.
  


  
    „A viete aj prečo?“
  


  
    „Prečo mi to nepovedala?“
  


  
    „Hej.“
  


  
    „Prestali sme spolu vychádzať,“ rozhodila rukami. „Časom, posledné roky sa to trocha zlepšilo, ale vtedy to bolo medzi nami zlé. Vlastne sme ani neboli v kontakte. Neskôr mi to prišlo strašne ľúto, že som ju v tom nechala samu tesne po tom, čo sa stalo. Po nejakom čase sme sa dali ako-tak do poriadku, no už sme sa k tomu nikdy nevracali.“
  


  
    „Čo sa medzi vami stalo?“
  


  
    „Bolo to tak trocha aj pre Tomáša,“ pozrela naňho. „Môjho terajšieho manžela,“ upresnila. „Nemala ho rada.“
  


  
    Začínal sa obávať, aby ich rozhovor neskĺzol nežiaducim smerom. No času mal dosť. Nechcel ju zatiaľ priveľmi usmerňovať.
  


  
    „Otec bol iný. Ten sa v ňom zasa pre zmenu načisto videl.“ Dopila kávu a objednala si minerálku. „Obaja moji rodičia boli skvelí ľudia. No pritom boli celkom odlišní. Ani nechápem, ako sa tí dvaja mohli vôbec zobrať.“
  


  
    So záujmom ju počúval.
  


  
    „Aj keď je pravda, že predtým, ako sa to stalo, už roky žili skôr vedľa seba ako spolu,“ zamyslela sa.
  


  
    Napadlo mu, že sa zrejme pokúša znova si tie veci vy­baviť.
  


  
    „Naozaj bol každý z nich celkom inde,“ usmiala sa. „S načisto rozdielnym pohľadom na svet.“ Doliala si minerálku. „Otec bol presvedčený o správnosti toho, čo robil,“ pozrela naňho, akoby ho pred ním chcela ospravedlniť. „Viete, som si istá, že jednoducho tomu veril. Naivný, zanietený komunista. Bol to však slušný a poctivý človek. Žiadny papaláš. A matka, tá bola pritom silne veriaca. Chápete to?“
  


  
    Usmial sa a prihladil si vlasy.
  


  
    „Pozerala sa na veci celkom inak než on. Aj do kostola jej zakazoval chodiť. Vraj sa to nehodilo k tomu, čo robil. Som si však istá, že napriek tomu sa mali radi. Aspoň matku jeho smrť veľmi zobrala. Nikdy si neodpustím, že vtedy, keď jej bolo najhoršie, som nestála bližšie pri nej.“
  


  
    Nechcel sa pýtať prečo. Tušil, že mu to aj tak povie, no zároveň dúfal, že sa vo svojom rozprávaní konečne posunie k niečomu, čoho sa budú môcť zachytiť v ďalšom pátraní.
  


  
    „Nikdy nemala rada Tomáša. Už preto, z akej bol rodiny. Jeho otec bol vtedy vysoko postavený prokurátor. K tomu zastával aj nejaké funkcie v strane. Sám isto viete, čo to v tom čase znamenalo. Bola proti tomu, aby som s ním chodila, ale poznáte to. Postavila som si hlavu. Bola som zaľúbená a celkom úprimne a bez mučenia sa priznám – popritom som chcela byť i úspešná a bohatá. Nechcela som žiť ako ona. Na dedine a v pomeroch viac ako skromných.“
  


  
    Uvažoval nad tým, či nie je v živote nešťastná, keď sa mu tak zdôveruje. V duchu si vybavil ich prvé stretnutie. Jednoznačne mu však vychádzalo, že pred manželom im podobné veci nechcela rozprávať.
  


  
    „Ale život je plný paradoxov,“ pokračovala. Zatiaľ čo s nami dvoma to išlo od desiatich k piatim, jej niekedy v deväťdesiatom roku vrátili v reštitúcii kopu lesov a pozemkov. Po babke. Ani netušila, že jej rodina ich kedysi vlastnila. Tomáš vedel zariadiť, že časť z tých rolí sa potom preklopila na stavebné parcely. Vynieslo to veľa peňazí. Celý život žila skromne, ani nevedela, ako k tomu majetku došla, ba, pravdupovediac, ani po ňom nikdy netúžila. Keď sme sa udobrili a začala konečne ako-tak vychádzať aj s manželom, pomocou tých peňazí sme rozbiehali firmu. Ona už chcela len dve veci. Ani tie sa jej nesplnili.“ Dopila minerálku.
  


  
    Kývol na čašníka.
  


  
    „Tou prvou bolo vnúča.“
  


  
    Počkali, kým ich obslúžil. Tentoraz si objednal aj on.
  


  
    „Tou druhou bolo,“ pohľadom skontrolovala, či už je čašník dostatočne ďaleko, „že sa chcela pozrieť do očí človeku, ktorý jej zavraždil muža a mne otca. Tomu Skokánkovi.“
  


  
    Nadvihol obočie.
  


  
    „Nie pre pomstu. Hovorila som vám, že bola veriaca. Celý život naozaj žila ako oddaná kresťanka. Možno mu aj skutočne vo svojom vnútri odpustila, tak ako jej to koniec koncov kázala jej viera. Chcela však vedieť, prečo to urobil. To viem isto. Až do poslednej chvíle jej na tom veľmi záležalo.“
  


  
    „Poznala ho?“
  


  
    „Toho Skokánka?“
  


  
    Prikývol.
  


  
    „Áno, poznala. Pre všetkých to bol čudák. No ona naňho pozerala inak... čo ja viem, možno preto, že bol takisto veriaci. Aj to otca štvalo, ten by ho bol pre zmenu, ako viete, utopil v lyžičke vody,“ nervózne poklopkala prstami po stole. „Myslím si...“ nedopovedala.
  


  
    „Čo si myslíte?“
  


  
    „Teda skôr mám taký pocit, že neverila, že to spravil on. Neuverila ani tomu, čo jej povedali policajti. Neviem vám to vysvetliť. Je to len moja domnienka. Keby sme sa boli v tom čase viac stretávali, vedela by som viac. Mama mala v sebe taký dar. Vedela nazrieť do ľudí. Žiaľ, hovorila som vám, ako to medzi nami vtedy bolo. Potom, neskôr sme sa už viac k téme otcovej smrti nevracali,“ pohrávala sa s uzáverom na kabelke. „Fakt neviem... Možno si myslela, že keď sa pred toho chlapa postaví, dozvie sa z jeho očí pravdu.“
  


  
    Zhlboka vzdychol a zapálil si cigaretu. Nenapadlo mu nič, čo by jej na to mohol povedať.
  


  
    „Aj vy si myslíte, že môjho otca zabil niekto iný? Nie ten Skokánek?“ opýtala sa.
  


  
    „Ťažko súdiť.“ Chvíľu rozmýšľal, než jej odpovedal. „Viem, že to možno bude znieť čudne. Aj keď je to už takmer tridsať rokov, my, čo na tom teraz robíme, sme len na začiatku. Veľa toho zatiaľ nevieme.“
  


  
    Nevyzerala, že by ju jeho odpoveď uspokojila.
  


  
    „V každom prípade, je zvláštne, že v tom istom čase niekto zavraždil aj Skokánka,“ pokračoval. „Kto iný by na niečo také mal dôvod než vrah vášho otca? Sama ste hovorili, že to bol len obyčajný dedinský čudák. Takých ľudí len tak pre nič za nič nikto nezabíja. Ani teraz, ani vtedy.“
  


  
    „V tom čase však predsa len museli mať nejaké indície,“ zarazila sa. „Alebo, ako tomu hovoríte vy, dôkazy. Toho chlapa si nemohli len tak vycucať z prsta.“
  


  
    „Nepochybne mali, ale zrejme sa to všetko skomplikovalo tým, že ten Skokánek zmizol. Všetko robili v jeho neprítomnosti. Domnievali sa, že utiekol, a v podstate to brali tak, ako keby sa tým rovno priznal,“ zneistel. Zrazu mal pocit, že jej takmer prezradil viac, ako mal. V žiadnom prípade jej nechcel vešať na nos, že polícia už v prípade vraždy jej otca viac-menej nedisponuje ani jediným záznamom.
  


  
    „Keď ste boli u nás, pýtali ste sa ma na nejakého svedka,“ chytila do ruky kabelku.
  


  
    „Spomenuli ste si?“ viditeľne ožil.
  


  
    „To priamo nie,“ usmiala sa. Všimla si na ňom zmenu.
  


  
    „Tak teda na niečo iné?“ nevzdával sa nádeje.
  


  
    „Hovorila som, že moja matka vtedy volávala s tým vyšetrovateľom, čo mal otcov prípad na starosti. Dal jej číslo. Mala ho zapísané v takom zápisníčku.“
  


  
    Začínal byť netrpezlivý.
  


  
    „Tento víkend som vybehla do rodičovského domu. Ponechali sme si ho ako chalupu, aj keď tam vlastne takmer vôbec nechodíme. Tomáš ho chcel predať, ale ja som nesúhlasila.“
  


  
    „A?“
  


  
    „Na povale tam mám uložené nejaké veci po rodičoch. Pochopiteľne, hlavne po matke. Je tam aj kufrík s papiermi. Na podobné veci bola náramne pedantná. Odkladala doň každú účtenku, faktúru, jednoducho všetko. Nikdy som sa do toho kufríka nepozerala, nebolo treba. Ani sama netuším, prečo som z neho nič nevyhodila. No po vašej návšteve ma pochytila taká hlúpa túžba otvoriť ho,“ zalovila v kabelke. „Toto som tam našla,“ položila pred neho malý ohmataný zápisník.
  


  
    Načiahol sa po ňom, ale na poslednú chvíľu ho predbehla.
  


  
    „Tu je to,“ nalistovala príslušnú stranu a otočila ju smerom k nemu. „Tu je meno a číslo toho vyšetrovateľa,“ ukázala prstom. Potom otočila list. „A teraz to, prečo som vám volala,“ povedala tajomne, akoby si tú chvíľku chcela užiť. „Tu máte meno toho vášho svedka,“ dlhý nalakovaný necht sa zabodol do papiera. „Zapísala si ho. Ako všetko. Tušila som, že to tak bude.“
  


  
    Mal pocit, že sa na nich konečne usmialo šťastie. Pozeral na meno napísané stareckým roztraseným písmom na zažltnutom kúsku papiera.
  


  
    „Môžem si ten zápisník požičať?“ opýtal sa.
  


  
    „Veď inak by som vás sem nevolala,“ obdarila ho krásnym úsmevom. Bola to naozaj atraktívna žena. „Keby išlo len o meno, nadiktujem vám ho rovno do telefónu,“ s úsmevom mu vložila do ruky zápisník. „Možno tam nájdete ešte niečo iné, čo vás môže zaujímať. Len...“
  


  
    Pozrel na ňu.
  


  
    „Keď už ho nebudete potrebovať...“
  


  
    „Samozrejme, vrátim vám ho,“ pochopil. „Sľubujem.“
  


  
    „Sú to spomienky na ňu,“ pokúšala sa mu vysvetliť. Sklopila hlavu. „Tie veci, čo medzi nami boli, už nenapravím. Nikdy. Nedá sa to a je mi to ľúto.“
  


  
    „Nemali by ste si robiť výčitky, v živote to tak často chodí,“ upokojoval ju.
  


  
    Prikývla. „Chcem si ho nechať ako pamiatku na ňu.“
  


  
    Aj on sa usmial. Najlepšie, ako vedel, aj keď si bol vedomý, že to nestojí za veľa.

    Sedel pri ohnisku a pozeral do žeravých uhlíkov. Pohľad do pahreby ho vždy fascinoval. Nad hlavou mu svietili hviezdy. Bola krásna noc. Gitara dohrala. Niektorí už odišli do chaty. Hovorili jej cigánska a stála tu už dlhé desaťročia. Trampi, čo ju kedysi postavili, už dávno voňajú fialky odspodu, no ona ostala. A s ňou aj ďalšie generácie týchto milovníkov prírody. On a pár ďalších ešte stáli vonku. Fajčil.
  


  
    Prvý z tohtoročných letných „potlachov“, ako svojim stretnutiam pod šírym nebom hovorili, sa končil. Zajtra ho čaká všedný deň. Prišlo mu to ľúto. Toto bol únik. Únik od všetkého marazmu, s ktorým sa posledné roky boril. Dlžoby, exekútori, nenásytní úžerníci, daňové úrady. Tu vedel zabudnúť na všetko okolo seba. Tu medzi svojimi, poslednými, čo mu ešte ostali.
  


  
    No prišli len na dva dni. Príliš krátko na to, aby sa od toho svinstva odpútal. Najradšej by zmizol niekam na Aljašku. Už odmlada o tom sníval. Lenže jemu sa sny neplnili a vlastne celý život mu máloktorý vyšiel.
  


  
    Odpil si piva z fľaše a prihodil polienko. Z ohniska vyletel stĺp iskier. Ešte sa nechystal spať. Chcel si čím viac predĺžiť nádherné chvíle pri táborovom ohni.
  


  
    Namiesto toho však v nasledujúcom okamihu prišlo niečo, čo ho rozrušilo.
  


  
    „Pamätáte sa, ako tu na jar kúsok pod Santopérom vykopali tú kostru?“ prerušil ticho chlapík s prezývkou Vajco.
  


  
    „No a?“ zareagoval iba jeden z trampov. Ostatní mlčali.
  


  
    „Už vedia, kto to bol.“
  


  
    „A?“
  


  
    „Rozprával som so starostom. Jeho syn robí niečo u fíz­lov,“ pokračoval. „Podľa nich je to vraj ten drbko, čo vtedy býval hneď pod lomom v tom rozpadnutom baraku, ktorý tam doteraz straší. Čo naňho vtedy hodili tú vraždu toho predsedu výboru zo Stupavy.“
  


  
    Najprv počúval len na pol ucha, no teraz zbystril pozornosť.
  


  
    „Vážne sa nepamätáš, Hary?“ Vajco zrazu oslovil priamo jeho.
  


  
    „O tej kostre som počul,“ odpovedal mu vyhýbavo. V sku­točnosti ho však zaujala skôr druhá časť z toho, čo jeho kamarát práve povedal.
  


  
    „A o tom chlapovi nie?“
  


  
    Neodpovedal.
  


  
    „Ja áno,“ zapojil sa do hovoru ďalší z trampov. Ostatní mu medzi sebou hovorili Potkan. „Vo štvrtok o ňom rozprávala celá dolná krčma.“
  


  
    „A čo?“
  


  
    „No, že je to ten Skokánek, či ako sa volal. Z toho lomu, ten, čo mal ešte za komančov zastreliť nejakého chlapíka a potom utiecť niekam do Austrálie, či kam.“
  


  
    „Hovno do Austrálie,“ zasmiali sa. „Celý ten čas hnil v zemi tu kúsok od nás. Vlastne, keď to tak zoberiem, kúsok od našej chaty.“
  


  
    „Dobre že nás tu celé tie roky nechodil strašiť,“ za­smia­li sa.
  


  
    „Hovorí sa, že vraj to bol nejaký disident, či čo. Že ho komunisti neznášali a eštebáci mu tú vraždu prišili, aby sa ho zbavili,“ pokračoval Vajco. „Bohvie, kto vtedy toho ich papaláša dal dole.“
  


  
    „Krčmové reči,“ zhodnotil Potkan. „Navyše, ten Skokánek nebol žiadny disident, ale obyčajný dedinský ožran, čo to vraj ani v hlave nemal celkom v poriadku.“
  


  
    „Nechaj tak. Tí boli schopní všetkého, nepozeráš telku?“ ohradil sa. „Možno to spravili oni sami.“
  


  
    „A vedia už, kto teda zabil toho Skokánka?“ opýtal sa. Počúval ich a cítil, ako sa mu pritom zrýchlil tep. Maximálne sa sústredil, aby v jeho hlase nepobadali nervozitu.
  


  
    „Asi nie. Teda aspoň starosta o tom nič nepovedal,“ odvetil mu Vajco. „Len spomínal, že bol strelený do hlavy nejakým starým kolťákom, či čím. A že vraj podľa tej búchačky môžu aj po tých rokoch fízli nájsť vraha.“
  


  
    „Kolťákom?“
  


  
    „No ja neviem, to sa tak hovorí. Nemusel to byť zrovna kolt. Asi nejaká stará rároha. Bohvie, čo mu syn povedal.“
  


  
    „Eštebáci žiadne kolťáky nenosili,“ nedal sa Potkan.
  


  
    „Čo ty o tom môžeš vedieť? Nejako moc sa ich zastávaš, a pritom nemáš ani potuchy, čo boli zač.“
  


  
    „Hlavne, že ty máš.“
  


  
    Ich hádanie ho rozčuľovalo. Nikam neviedlo a on sa potreboval dozvedieť viac.
  


  
    „On robí na kriminálke?“ prerušil ich.
  


  
    „Kto? Starostov mladý?“ zasmial sa Potkan. „Nie. To len tak machruje. Doteraz normálne šliapal niekde v Bratislave na obvode, ale teraz vraj robí šoféra nejakému z ich šéfov. Preto chodí v civile. Najskôr to počul niekde tam.“
  


  
    „Asi áno. Len tak si to vymyslieť nemohol.“
  


  
    Dopil pivo a zapálil si cigaretu.
  


  
    „Máme ešte?“ obrátil sa naňho najmladší z nich. Predtým hral na gitare, a keď sa teraz rozprávali, iba počúval.
  


  
    „Posledné tri. Akurát,“ otočil sa za seba. Fľaše zaštrngotali.
  


  
    Všetci sa ponúkli.
  


  
    Nevedel sa dočkať, kým dopijú. Dúfal, že potom konečne pôjdu spať.
  


  
    Medzitým rozhovor prešiel na inú tému, no on ich už nepočúval. Ani nevnímal, o čom točia. Chcel byť už čím skôr sám. Hlavou sa mu preháňali myšlienky, jedna naháňala druhú a všetky sa týkali toho, o čom hovorili pred chvíľou. Všetky sa vracali k mŕtvole vykopanej v lese. Vybavoval si staré súvislosti, detaily, podrobnosti.
  


  
    Zostal takto sedieť pri ohni, až kým nezačalo svitať. Napokon sa ocitol sám ako prst, zahľadený do plápolajúcich uhlíkov. Trvalo to dlho. Chrbát ho bolel a nohy tŕpli. Odrazu mal nakoniec pocit, že sa mu mozog rozjasnil ako obloha nad ním. Videl všetko oveľa zreteľnejšie ako vtedy. Striasol sa od chladu. Vstal a chvíľu sa prechádzal okolo vyhasnutého ohniska, akoby sám nechcel uveriť, k akému záveru vo svojich úvahách dospel.
  


  
    Odrazu to vôbec nebolo zložité. Ak mali Vajco s Potkanom pravdu, ak si ten mladý chalan od policajtov nevymýš­ľal s tou pištoľou, a ak je tou vykopanou mŕtvolou naozaj ten Skokánek, potom sa v skutočnosti všetko muselo odohrať inak, než sám pred rokmi uveril.
  


  
    Znova, už niekoľkýkrát si v hlave prehral dnešný rozhovor. Slovo po slove. Všetko to zrazu do seba až prekvapivo dobre zapadalo. Neostávalo veľa iných možností než tá, ku ktorej dospel dnes v noci. Vlastne by dal krk na to, že neostáva žiadna iná. Zrazu mal pocit, že sa naňho konečne usmialo šťastie.

    Ledecký stránku za stránkou prelistoval ohmataný zápisník. Po ňom spravili to isté Koreis s Machrákom. Okrem mena a priezviska, ktoré si tam pred rokmi poznačila vdova po zastrelenom Ďalogovi, už nenašli nič, čo by mohlo súvisieť s jeho prípadom. Nádej, že by sa zo starých poznámok mohli dozvedieť viac, pohasla, no napriek tomu vyzerali všetci traja spokojne.
  


  
    „Karol Borodáč, bytom Bratislava, Riazanská tridsaťštyri,“ prečítal nahlas záznam z evidencie obyvateľov, vytlačený na počítači. „Tak toho záhadného svedka predsa len máme.“ Najstarší z detektívov sedel pri otvorenom okne. Nedbajúc na zákaz fajčenia, vychutnával si ďalšiu cigaretu.
  


  
    „Prečo si podľa vás zapísala to meno? Myslíte, že s ním chcela hovoriť?“ ozval sa zo svojho miesta Koreis.
  


  
    Nikto sa neponáhľal s odpoveďou.
  


  
    „Mala právo informovať sa. Nevidím na tom nič zvláštne,“ zadusil v popolníku ohorok. „Ibaže podľa mňa skôr len chcela vedieť, ako sa veci majú.“
  


  
    „Guštafíková ti však tvrdila, že jej mama neverila tomu, že jej muža zastrelil Skokánek.“
  


  
    „To je pravda. Mala z nej taký pocit.“
  


  
    Otvorili sa dvere. Do kancelárie vošla Novotná a na stôl pred Ledeckého položila hárok papiera.
  


  
    „Pred chvíľočkou som tu po chodbe videla behať krajského,“ pozrela na obláčik dymu vznášajúci sa nad Ledeckého hlavou. „Mali by ste si dávať väčší pozor, cítiť to až von.“
  


  
    „Aj on musí niečo robiť,“ sprisahanecky na ňu žmurkol. „Čo máš pre nás ty?“
  


  
    „Nič zvláštne,“ usmiala sa hanblivo.
  


  
    Neprekvapilo ich, že pritom celá očervenela. Robila s nimi už roky, no zakaždým, keď ju oslovil niekto zo skúsenejších starších kolegov, zareagovala rovnako.
  


  
    „Trojkári ho za posledných desať rokov robili dvakrát za podielnictvo. Z toho, čo mám, o tom prvom prípade veľa neviem. Muselo to vyfučať nejako dostratena.“
  


  
    „To si zistíme priamo u nich,“ mávol rukou.
  


  
    „V tom druhom dostal podmienku,“ pokračovala. „Prevádzkoval servis a autobazár. Podľa záznamu kšeftoval s kradnutými súčiastkami.“ Na chvíľu sa odmlčala. Asi to pokladala za dôležité.
  


  
    Čakali.
  


  
    „Je rozvedený, má jedno decko,“ informovala ďalej. „Má tu aj jedno zanedbanie povinnej výživy, ale to neskôr zastavili.“
  


  
    „Alimenty. Pravdepodobne ich na poslednú chvíľu vyplatil,“ zhodnotil situáciu Machrák.
  


  
    „Tak,“ prikývla. „Inak v minulosti mal okrem tých áut aj nejakú špedičnú firmu, v obidvoch prípadoch skrachoval. Pred dvoma rokmi vyhlásil osobný bankrot. Dlhuje na sociálke, isto aj kdekade inde.“
  


  
    „Pozrime sa na vtáčika,“ neodpustil si Koreis.
  


  
    „Na sociálnych sieťach, na Facebooku som nenašla nič,“ otočila sa k nemu. Boli rovnako starí. Rumenec z jej tváre ustúpil, založila si ruky v bok, čo malo znamenať, že skončila.
  


  
    „Všetko?“
  


  
    „Môžem ešte zavolať na trojku, ak by ste chceli,“ ponúkla sa. „K tomu prvému podozreniu. Mám tam kamošku priamo na otéčke.“
  


  
    Ledecký pokrútil hlavou.
  


  
    Vyzerala, že ju jeho odmietnutie sklamalo. Obetavosť a snahu jej uprieť naozaj nemohol.
  


  
    „Porozprávam sa priamo so šéfom kriminálky,“ vysvetlil. „Okrem toho, čo vieme nájsť v papieroch, nám možno povie aj niečo navyše. Tamojší majetkári si ho celkom určite merkujú,“ usmial sa na ňu. „Dobrá práca, Janka,“ pochválil ju.
  


  
    Len čo za sebou zavrela dvere, siahol po telefóne.

    Podľa toho, čo sa im doteraz podarilo zistiť, Borodáč ni­kde nepracoval. Predpokladali teda, že majú slušnú šancu zastihnúť ho dopoludnia doma. S Koreisom sa rozhodli skúsiť to. Nemali na čo čakať. Možnosť akýmkoľvek spôsobom ho operatívne rozpracovať v súvislosti s podozrením v prípade starom takmer tridsať rokov bola absolútne vylúčená. Žiaden sudca na svete by im niečo také neodsúhlasil. Usúdili teda, že nastal čas sa s ním porozprávať. Nemali čo pokaziť.
  


  
    Ledeckého zaujímalo predovšetkým to, ako sa bude bývalý kľúčový svedok tváriť, keď mu oznámia účel svojej náv­števy. Bol to zatiaľ len čiastkový plán. Ledecký v ňom chcel využiť moment prekvapenia. Prvá, bezprostredná reakcia človeka cítiaceho sa v ohrození zvyčajne zvykla veľa prezradiť. Po rokoch skúseností o tom vedel svoje a bol si takmer istý, že ak bude Borodáč klamať, spozná to. A to na začiatok mohlo stačiť. Potom uvidia, ako ďalej.
  


  
    Chvíľu trvalo, než sa im na frekventovanej ulici podarilo zaparkovať. Bytový dom, počarbaný nevkusnými grafitmi, pôsobil už na prvý pohľad zanedbaným dojmom. Omietka bola ošarpaná a dom patril medzi nemnohé, ktoré ešte nestihli zatepliť. Prázdne použité igelitové obaly, poletujúce okolo beznádejne preplnených kontajnerov, a neudržiavané trávniky, posiate psími exkrementmi, len príznačne dokresľovali celkový neutešený kolorit lokality.
  


  
    Aj menovku pri zvončekoch hľadali márne. Našťastie, pár sekúnd po ich príchode vyšla z brány postaršia žena s pudlíkom na vôdzke. Hneď sa chytili ponúkajúcej sa možnosti.
  


  
    „Dobrý deň,“ oslovil ju Ledecký. „Môžete nám poradiť?“ spýtal sa, tváriac sa pritom, ako najmilšie vedel.
  


  
    Zmerala si ich podozrievavým pohľadom.
  


  
    „Hľadáme pána Borodáča,“ pokračoval hneď nato.
  


  
    „To som si mohla myslieť,“ odvetila nevraživo.
  


  
    Jej reakcia ich neodradila. Naopak, uvedomili si, že majú šťastie. Podobné typy ako ona mali pre policajtov, ktorí sa chceli čo-to dozvedieť, cenu zlata. Ledecký jej ukázal služobný preukaz.
  


  
    „A tááák,“ výraz jej tváre sa náhle zmenil. „To ste mali povedať hneď.“
  


  
    „Býva tu, však?“
  


  
    „Áno,“ začala šepkať a natiahla sa na špičkách čo najbližšie k Ledeckého uchu. „Na treťom, prvé dvere vpravo od výťahu. Ani meno tam nemá napísané. Býva tam s ním teraz nejaká Švarcová. Ingrid Švarcová. Tiež pekný kvietok.“
  


  
    Poďakoval sa.
  


  
    „Čo zasa vyviedol?“ nevedela potlačiť zvedavosť.
  


  
    „Potrebujeme sa ho niečo opýtať,“ vyhol sa odpovedi, no súčasne ju nechcel odbiť.
  


  
    „Už dávno ste ho mali zobrať. Bol by konečne pokoj.“
  


  
    „Čo nepoviete?“ zatváril sa zvedavo. „Nezodpovedný nájomník?“
  


  
    „Nerada by som s ním mala nejaké problémy...“ pozrela sa hore. Vyzeralo to, že dôkladne zvažuje, čo im povedať.
  


  
    „My vieme mlčať ako hrob,“ Ledecký si demonštratívne pritisol ukazovák na pery a žmurkol na ňu.
  


  
    „Odkedy sa sem nasťahoval, je to tu hotový blázinec,“ vzdychla. „Už len tých ženských čo sa uňho za ten čas vystriedalo. Hrôza. Samý krik, samé hádky.“
  


  
    Chápavo pokyvovali hlavami.
  


  
    „A potom tí jeho kumpáni...“ odmlčala sa s rukou na ústach.
  


  
    Posunkom ruky jej naznačili, nech pokračuje.
  


  
    „Každú chvíľu ho tu hľadajú takí...“ Došlo im, že chcela povedať takí ako oni, no v poslednom okamihu si to rozmyslela. Radšej hľadala príhodnejšie slová. „Také všelijaké typy. Nič dobré im z očí nekuká,“ dopovedala nakoniec. „To je potom ešte väčší humbug. Revú na celú bytovku.“
  


  
    „Prečo sa hádajú?“
  


  
    „Pre všeličo. Čo ja viem...“ krčila plecami. „Kričia. Málokedy im človek rozumie.“
  


  
    „Neviete, či je teraz Borodáč doma?“
  


  
    Pokrútila hlavou.
  


  
    Pudlík sa netrpezlivo šklbal na vôdzke.
  


  
    „Budem musieť ísť. Cinka sa už, chúďatko, potrebuje vycikať,“ pohladila pudlíka po hlave. „Dobrý psíček, moje zlatíčko.“
  


  
    Obaja detektívi mali pocit, že nateraz im jej informácie stačili.
  


  
    „Nezabudnite, tretie poschodie napravo,“ rozlúčila sa s nimi namiesto pozdravu.
  


  
    Vyviezli sa výťahom. Pomalá, rozvŕzganá kabína páchla močom. Z nápisov, povyrývaných na jej stenách, sa za ten čas, čo dorazili na tretie, mohli okrem iného dozvedieť, že Maroš ho má veľký a Stojková je kurva. Boli radi, keď konečne vystúpili.
  


  
    Zaklopali. Po chvíľke začuli za dverami šramot. V zámke zaštrngali kľúče. Namiesto Borodáča sa však vo dverách objavila približne tridsaťročná žena s nedbalým účesom. Mala nabledo odfarbené vlasy a opuchnutú tvár.
  


  
    „Karol nie je doma,“ zívla, keď ich zbadala. „Ak ste od Jara, tak vám mám odkázať, že do konca týždňa všetko vyrovná.“ Županom prehodeným cez plecia sa pokúsila zakryť takmer priesvitnú nočnú košeľu. Vyzerala, akoby práve vyskočila z postele.
  


  
    „Nie sme od Jara.“
  


  
    „Tak čo teda takto zavčas rána strašíte?“ Vyzerala, že ju ich návšteva nemilo prekvapila.
  


  
    „Chceme sa porozprávať s pánom Karolom Borodáčom,“ ukázali preukazy.
  


  
    „Polícia?“ ostala zarazená. „Nie je doma. Stalo sa niečo?“
  


  
    „Môžeme ďalej?“ Ledecký sa chcel presvedčiť, či im neklame.
  


  
    „Nech sa páči,“ očividne váhala, či ich pustiť dnu. Napokon však predsa len odstúpila od dverí.
  


  
    Bol to stroho zariadený, dvojizbový byt. V kuchyni na stole stála načatá fľaša vína s dvoma prázdnymi pohármi a preplneným popolníkom. Ďalšie fľaše sa povaľovali vedľa odpadkového koša pri stene. Cez otvorené dvere do spálne zbežným pohľadom zaregistrovali rozostlanú manželskú posteľ.
  


  
    „Stalo sa niečo s Karolom?“ znova sa domáhala odpovede.
  


  
    „Nie,“ upokojil ju. Mal pocit, že je nervózna. Cítil nutkanie nazrieť do kúpeľne. V duchu vymýšľal vhodnú zámienku. „Chceme sa ho len na niečo opýtať.“
  


  
    Bolo vidieť, že im neverí.
  


  
    „Kedy sa vráti?“
  


  
    Neodpovedala. Namiesto toho ich posunkom ruky vyzvala, aby si sadli.
  


  
    „Dovolíte?“ mladší kolega si so spoločenským bontónom hlavu nelámal. Nečakal na odpoveď a otvoril dvere do kúpeľne, prepojenej so záchodom.
  


  
    „Hovorím vám už tretí raz. Nie je doma.“ Keď jej došlo, prečo to urobil, zatvárila sa nanajvýš pohoršene.
  


  
    „Verím vám,“ zakričal Koreis spoza dverí a dohral svoje malé divadielko do konca. „Len som si chcel umyť ruky z toho vášho voňavého výťahu.“
  


  
    Začuli, ako púšťa vodu.
  


  
    „Kto je Jaro?“ radšej sa zahorúca opýtal Ledecký.
  


  
    „Jaro?“ utiahla si župan. Medzitým, čo rozmýšľala, ako mu odpovedať, si naliala z fľaše a zapálila cigaretu. „Prečo to chcete vedieť?“
  


  
    „Spomenuli ste ho medzi dverami.“
  


  
    „To nič nie je. Taká hlúposť,“ mávla rukou.
  


  
    „Aj tak nám to povedzte,“ nástojil na svojom.
  


  
    „Majiteľ herne tu dolu pod domom. Karol mu dlhuje nejaké bubáky,“ vzdychla. „Nič zvláštne. Vyrovná to.“
  


  
    Ledecký kývol. Rozhliadol sa. Kam sa pozrel, po celej izbe, v ktorej sedeli, boli rozvešané pestrofarebné trampské rukávové výšivky, drevené doštičky s vypálenými prírodnými motívmi či inými výtvormi, zväčša štylizovanými do symbolu predstavujúceho znak lesnej múdrosti – či modernejšie – sformovanými podľa pravidiel bushcraftu.
  


  
    V niečom z toho sa vyznal. Zaregistroval aj denníky založené v ošarpanej knižnici spolu s dvoma na nej ležiacimi škatuľami, potiahnutými hovädzou kožou. Vrátil sa do spomienok. Arizona, Silver Camp, Mesačné údolie, Hadia rieka. Aj na diaľku vedel prečítať názvy niektorých osád na výšivkách. Kedysi dávno to bolo súčasťou aj jeho dospievania. Borodáča to podľa všetkého nepustilo doteraz.
  


  
    „Poslal vás ten vydriduch?“ vytrhla ho z úvah.
  


  
    „Nie,“ usmial sa. Pobavene sa na ňu pozrel. Vrátil sa naspäť do reality. „Koľko mu dlhuje?“
  


  
    „Neviem,“ bezradne sa poobzerala okolo seba. Nato vypila naraz celý obsah pohára. „Povedal mi len, že keď príde niekto od Jara, mám mu povedať, že do konca týždňa všetko vyrovná.“
  


  
    „Kedy odišiel?“
  


  
    „Karol?“
  


  
    „Hej.“
  


  
    „Včera večer.“
  


  
    „Kam? Kedy sa vráti?“
  


  
    „To mi nepovedal,“ pokrútila hlavou. „Hovoril len, že vie, kam si ísť po prachy,“ znova si naliala. „A možnože mi len zasa klamal a namiesto toho niekde chľastá s tými svojimi flákačskými kamarátmi.“
  


  
    „Pracuje niekde?“
  


  
    „Ten? Jasné, že nie,“ odfrkla pohŕdavo. „Motá sa len okolo tých nešťastných automatov. Načisto mu to vymylo mozog. Sem-tam niečo donesie, ale väčšinou je to skôr takto ako teraz.“
  


  
    „Čiže dlhuje peniaze, čo prehral na automatoch.“
  


  
    „Automatoch, kartách, čo ja viem, kde ešte.“ Odpila si. Keď položila pohár, hlasno si odgrgla. „Pardon,“ pokúsila sa o úsmev.
  


  
    Detektívi na seba znechutene pozreli.
  


  
    „Ani alimenty už zasa neplatí tej svojej bývalej,“ povedala. „Ale pre to ho tu už policajti naháňali,“ rukou si utrela ústa a zašmátrala v cigaretovej škatuľke. Márne. Bola prázdna. Znechutene ju dokrkvala a z miesta, kde sedela, ju hodila do koša.
  


  
    „Čiže vám nepovedal, kedy sa vráti?“ opýtal sa Ledecký ešte raz a ponúkol ju zo svojich cigariet.
  


  
    Pokrútila hlavou.
  


  
    „Dáte nám naňho číslo?“ Tušil, že keď dorazí zvyšok vína, čo ešte zostal na stole, bude celkom opitá.
  


  
    „Chcete jeho telefón?“ trhla hlavou. Zjavne sa nevedela rozhodnúť, či im ho má dať.
  


  
    „Áno,“ prikývol.
  


  
    „Zabije ma, keď sa to dozvie.“ Neisto sa zakyvotala na stoličke.
  


  
    „Ostane to medzi nami,“ uistil ju.
  


  
    Nedôverovala mu.
  


  
    „Máme aj iné možnosti získať ho, ale môžete nám ušetriť robotu. Nemusíte mu ani hovoriť, že sme tu boli. Nijako nebude mať možnosť dozvedieť sa, odkiaľ ho máme.“
  


  
    Vstala.
  


  
    Neušlo im, že sa pri tom zatackala.
  


  
    „Nadiktujem vám ho,“ vošla do spálne a po chvíľke sa vrátila s mobilným telefónom v ruke. Prižmúrila oči a zača­la hľadať v zozname. „Aj tak sa mu nedovoláte.“
  


  
    Nechápavo sa na ňu pozrel.
  


  
    „Majú takú partiu. Stretávajú sa v nejakej búde v lese. Ako dáki puberťáci,“ vysvetlila mu. „Čundráci či trampovia, také niečo. Nie je tam ani signál.“

    Mala pravdu. Nedovolali sa. Ani raz za celý týždeň. Zakaždým, keď to skúšali, bol Borodáčov telefón nedostupný. Ani jednému z nich to však neprekážalo. Dobehli ich administratívne povinnosti týkajúce sa prípadu Kašiar a nasledujúce dni mali roboty vyše hlavy. Na Borodáča ani nič iné by im čas aj tak neostal.
  


  
    Priznaním páchateľa sa totiž pre nich práca na vražde úbohej Moniky Kravárikovej ani zďaleka nekončila. Podstatná časť procesu a konečného usvedčenia vraha sa vlastne ešte len rozbiehala a nič nezmenila na veci ani skutočnosť, že bremeno zodpovednosti za konečné dokazovanie sa definitívne prenieslo na odbor vyšetrovania.
  


  
    Rozbehol sa kolotoč výsluchov, rekognícií, previerok, porovnávaní a vyhodnocovaní zaistených stôp, písania záznamov a protokolov. Zabezpečovali svedkov, znalcov, prevážali stopy, lietali z miesta na miesto a písali ako žeraví. Na Borodáča, Miazgu, ba dokonca ani na Skokánka nebol čas. Museli počkať. Momentálne bolo najdôležitejšie poslať do basy Kašiara.
  


  
    No darilo sa im. Výsledky prednostne vykonaných kriminalistických expertíz jednoznačne a bez akýchkoľvek pochybností dokazovali jeho vinu. Všetky zaistené stopy sa zhodovali. Aj koža nájdená za nechtami poškodenej patrila jemu. Svedkyne, obe spolužiačky i suseda z vchodu ho v nasledujúcich dňoch pri konfrontáciách bezpečne spoznávali. Dávno nemali toľko presvedčivých dôkazov.
  


  
    Na ich základe obvinila vyšetrovateľka krajského úradu vyšetrovania Mariána Kašiara z obzvlášť závažného zločinu vraždy maloletej Moniky Kravárikovej, ku ktorej sa pri výsluchu, za prítomnosti svojho úradne ustanoveného právneho zástupcu, v plnom rozsahu priznal.
  


  
    Dozorujúci prokurátor spracoval návrh na jeho väzobné stíhanie a službukonajúci sudca okresného súdu Bratisla­va I sa s ním po jeho preštudovaní v plnej miere stotožnil. Kašiara previezli z cely predbežného zadržania do Ústavu pre výkon vyšetrovacej väzby na Chorvátskej ulici.
  


  
    Machrák sa dobrovoľne v pozícii prítomného aj naďalej mimoriadne aktívne zúčastňoval pri všetkých výsluchoch a procesných úkonoch, ktoré viedla Lucia Miháliková. Celé prestávky s ňou pritom prehrkútal po chodbách úradu. Ledecký s Koreisom strávili v tých dňoch väčšinu času v aute alebo trpeli horúčavou v kancelárii. Všetkým však aspoň na chvíľu dobre padol pocit z dobre vykonanej roboty.
  


  
    Z dovolenky sa vrátil Lipiansky a oznámil im termín konania jeho záverečného rozlúčkového večierka pred odchodom do civilu.
  


  
    Aj Peteraj bol spokojný. Nekričal, nehrešil. Sedel vo svojej kancelárii, farebnými pastelkami vyfarboval priaznivú štatistiku a na každého, kto k nemu vošiel, sa zoširoka usmieval. Mikrosvet oddelenia vrážd bratislavského krajského riaditeľstva vyzeral tých pár dní vcelku ružovo.
  


  
    Ako to však už býva, potom na Ledeckého stole zazvonil telefón.
  


  
    Chvíľu trvalo, než zodvihol.
  


  
    „Zdravím ťa, Peter, tu Jožo Samek,“ ozval sa hlas na druhom konci linky.
  


  
    Aj Ledecký ho pozdravil. Poznal ho z videnia. Vedel, že nedávno vystriedal vo funkcii vedúceho oddelenia násilnej kriminality Petrusa na Okresnom riaditeľstve Bratislava III.
  


  
    „Pred pár dňami si sa u nás vraj pýtal na Karola Borodáča z Riazanskej,“ vysvetlil mu dôvod telefonátu.
  


  
    „Áno, a máš niečo?“
  


  
    „Volám ti priamo od neho.“
  


  
    „Od neho?“ zostal prekvapený Ledecký.
  


  
    „Áno. Sme uňho v byte. Napadlo mi, že ťa to bude zaujímať.“
  


  
    Niekde za Samekom sa ozývali hlasy. Šéf oddelenia sa podľa všetkého súčasne rozprával s niektorým zo svojich ľudí.
  


  
    „Spravil niečo?“ opýtal sa. Chvíľu musel čakať na odpoveď.
  


  
    „Spravil. Vyzerá to na samovraždu,“ oznámil mu, keď sa mu znova prihovoril.
  


  
    „Samovraždu?“ v rýchlosti uvažoval nad tým, čo mu povedal.
  


  
    „Všetko tomu nasvedčuje. Strelil sa do hlavy. Lekár predbežne nezistil cudzie zavinenie.“
  


  
    „Môžem sa prísť pozrieť?“
  


  
    „Vlastne preto ti telefonujem. Jasné, ale ponáhľaj sa. Pomaly budeme končiť.“
  


  
    Hovor sa prerušil.
  


  
    Pohľadom na displej služobného telefónu automaticky skontroloval čas. Potom sa otočil na Koreisa.
  


  
    „Borodáča našli doma mŕtveho. Zožeň auto. Ideme tam.“
  


  
    Račianska ulica bola podľa ich očakávania smerom z centra preplnená vozmi všetkých možných typov a značiek. Pri Výskumnom ústave zváračskom sa navyše pre opravu vozovky zbiehali jazdné pruhy do jedného. Napredovali doslova po metroch.
  


  
    Ledecký nervózne pozeral na hodinky a v duchu Samekovi vyčítal, že sa neozval skôr. „Doriti aj s cestármi,“ zahrešil.
  


  
    Mladší kolega sa usmial. Rozbalil si žuvačku a stiahol klimatizáciu o ďalšie dva stupne. Prežívali ďalší, už ani nerátali koľký, horúci deň.
  


  
    „Chceš dostať infarkt? Vieš, čo to bude za pecku, keď vylezieme von?“
  


  
    Rozosmialo ho to. Vo svojom veku sa o svoje srdce ešte zďaleka neobával.
  


  
    „Nefrfli, o chvíľu sme tam,“ vykláňal sa spoza volantu, aby videl cez autobus mestskej hromadnej dopravy, ktorý sa posúval pred nimi.
  


  
    Priblížili sa k svetelnej križovatke. Vodič v pravom odbočovacom pruhu zaváhal. Koreis preradil rýchlosť a bez toho, že by sa obťažoval vyhodiť smerovku, sa natlačil pred neho. Naskočila červená. Pridal plyn a preletel cez križovatku. Autá pred nimi sa pomaly rozbiehali. Koreis prudko strhol volant doľava a napriek zákazu odbočovania prešiel tesne pred nimi na Kukučínovu. Pneumatiky zapískali. Ledeckého jeho nečakaný manéver rozhojdal v sedadle zo strany na stranu. Chytil sa držadla nad oknom.
  


  
    „To ma naučil Fero,“ rehotal sa mladý detektív.
  


  
    Ulica pred nimi bola voľná.
  


  
    „Hovoril som ti, že o chvíľu tam budeme.“
  


  
    „Raz vám za to zoberú papiere,“ mávol rukou a odovzdane vzdychol.

    Na ceste priamo pred vchodom stáli dva policajné vozy a dodávka pohrebnej služby. Podarilo sa im prejsť a o pár metrov ďalej nájsť miesto na zaparkovanie. Pri náprotivnom dome zbadali Borodáčovu susedu, s ktorou sa rozprávali, keď tu boli prvýkrát. V jednej ruke držala vôdzku so psíkom, druhou im zakývala sťa starým známym.
  


  
    Ledecký ju na diaľku pozdravil. Zdalo sa, že ju to potešilo. Hneď nato sa otočila. Nemali ani najmenších pochýb, že len preto, aby o nich informovala dve ďalšie rovesníčky, postávajúce na chodníku spolu s ňou.
  


  
    Prešli cez bránu a spolu s uniformovaným policajtom z obvodného oddelenia sa výťahom vyviezli hore. Ledecký očakával, že tu bude viac ľudí. Napodiv tu však našli už iba Sameka s jedným z jeho operatívcov a kriminalistickým technikom, baliacim si svoje propriety do obrovskej kabely. Bývalého trojkára Koreisa prekvapilo, že nikoho z tých troch nepozná. Na medziposchodí postávali a pofajčievali dvaja zriadenci z Piety.
  


  
    „To je dosť, že ste tu,“ privítal ich Samek. Nehovoril to namrzene. Naopak, usmieval sa pri tom.
  


  
    Podali si ruky.
  


  
    „Už som ho chcel dať odviezť,“ hlavou ukázal smerom k pohrebákom.
  


  
    „Čo máte zrazu tak naponáhlo?“ nepozdávalo sa Ledeckému.
  


  
    „Lúpež,“ vysvetlil. „Páchateľ v kukle, s pištoľou v ruke, vybral pobočku Slovenskej sporiteľne v Krasňanoch. Na Peknej. Musel som ta poslať všetko, čo má ruky a nohy. Za posledné dva mesiace už tretia banka. Chápeš to? Ľuďom asi jebe z toho tepla. Vieš si predstaviť, ako krajský zúri.“
  


  
    Vedel si to predstaviť. No vedel, ako takým tlakom aj ­čeliť.
  


  
    „Tým, že sa niekto naserie a začne ľudí bezhlavo naháňať z jedného miesta na druhé, ešte veci nepomôže,“ neodpustil si.
  


  
    Samek ich zaviedol do bytu. V krátkom čase už tu boli druhý raz. Na prvý pohľad akoby sa odvtedy ani nič nezmenilo. Iba na stoličke, kde vtedy sedela Švarcová, bol teraz zvalený Borodáč s obrovskou čiernou dierou uprostred čela.
  


  
    Koreis s Ledeckým si zvedavo obzerali muža, ktorého doteraz neúspešne hľadali. Nakrátko ostrihaný, ryšavý, dobre stavaný chlap, oblečený iba v zelenom tielku a plátenných kraťasoch s maskáčovou potlačou. Na bosých nohách mal obuté kožené remienkové sandále. Na miestach, na ktoré mu za života svietilo slnko, mal pokožku spálenú dočervena, kým zvyšok kože posiaty pehami bol nápadne biely.
  


  
    „Keď sme došli,“ pristúpil k nim Samek, „bol v podstate v takej polohe, ako je teraz. Iba bližšie k stolu. Ruky mal spustené dolu. Ešte stále zvieral zbraň hlavňou otočenou proti sebe a s palcom doslova omotaným na spúšti. Ako tuhol, zbraň mohla pokojne vystreliť ešte raz. Šťastie, že sme neprišli neskôr. Technik mal čo robiť, aby mu ju bezpečne vybral. Guľka prešla hlavou. Vybrali sme ju z toho dreveného obkladu za ním,“ ukázal na vysekaný otvor tesne vedľa knižnice.
  


  
    Čo to bola za zbraň?“ opýtal sa Koreis.
  


  
    „Nejako zvlášť sa v tom nevyznám. Taký strieborný revolver. Dosť veľký.“
  


  
    Ledecký sa rozhliadol.
  


  
    „Technik už všetko pobalil. Hádam nechceš, aby to znova rozlepoval?“ pochopil Samek jeho gesto.
  


  
    „Počkám si na fotky,“ zmierlivo pokrútil hlavou vraždár.
  


  
    „Vyzerá to jasné. Nikde žiadne stopy po nejakom násilí. Jednoducho si oprel hlaveň o čelo a palcom stisol spúšť,“ naznačil pohybom rúk pravdepodobný postup samovraha.
  


  
    Ledecký sa čo najviac priblížil k mŕtvole. Dával pritom pozor, aby nestúpil do krvavej mláky pod ňou. Dôkladne si poprezeral otvor, ktorým do lebky vnikla strela. Po okrajoch bol spálený dočierna.
  


  
    „Tie spáleniny okolo rany dokazujú to, o čom hovorím,“ pokračoval šéf trojkárov.
  


  
    Zrazu počuli, ako niekto na záchode spláchol. V nasledujúcom okamihu z neho vyšiel muž v tesilových nohaviciach a košeli s krátkym rukávom.
  


  
    Obaja zvedavo pozreli na Sameka.
  


  
    „Vyšetrovateľ,“ predstavil im ho funkciou, nie menom.
  


  
    Aj muž zo záchoda si ich premeral pohľadom.
  


  
    „To sú chalani z vrážd,“ vysvetlil vedúci oddelenia pre zmenu zasa jemu.
  


  
    „Z vrážd?“ vyšetrovateľ sa zatváril udivene. „Nezistili sme nič, čo by nasvedčovalo, že by mohlo ísť o vraždu.“
  


  
    „Zatiaľ,“ odsekol mu Ledecký. To, čo doteraz videl, sa mu vôbec nepáčilo.
  


  
    Koreis, ktorý zo všetkých prítomných poznal svojho parťáka najlepšie, zaregistroval, ako mu tento nafúkaný panák už od prvého vzájomného pohľadu zdvihol tlak. Nečudoval sa. Použiť záchod na mieste činu, aj keď po skončení ohliadky, prichodilo aj jemu hodne cez čiaru.
  


  
    „Ani lekár nekonštatoval žiadne známky cudzieho zavinenia,“ pokračoval vyšetrovateľ. Mokré ruky si pritom utieral do nohavíc.
  


  
    „Súdny znalec?“ opýtal sa ho pochybovačne Ledecký.
  


  
    „Nie. Dosahový, zo zdravotnej starostlivosti. Na takéto prípady voláme ľudí od nich,“ odpovedal mu namiesto vyšetrovateľa Samek.
  


  
    „Čiže je dosť možné, že to mohol byť aj nejaký zubár, čo mal náhodou práve službu,“ ani sa nepokúšal zakryť ironický tón.
  


  
    „Podľa ustanovení trestného poriadku záleží len na mne, koho sa rozhodnem zavolať na miesto činu,“ poučil Ledeckého vyšetrovateľ, aby mu ukázal, že pánom je tu ešte vždy on.
  


  
    „Dajte ho už odviezť. Potom to tu zapečatíme a môžeme k nám,“ pokynul Samekovi. Prítomnosť dvoch cudzích operatívcov z kraja mu bola viditeľne proti vôli. No súčasne si ani on nebol taký istý sám sebou, aby sa ich stade odvážil vyhodiť.
  


  
    Technik si prehodil cez plece svoj ťažký náklad a bez rozlúčenia odišiel.
  


  
    „Kto ho našiel?“ opýtal sa odovzdane Ledecký vedúceho násilnej kriminality s fatalistickým výrazom na tvári. Vyšet­rovateľa sa pritom usiloval nebrať podľa možností na vedomie.
  


  
    „Družka,“ odpovedal Samek. „Je teraz u nás. Vypočúvajú ju.“
  


  
    Do izby vošli zriadenci z pohrebnej služby a začali nakladať Borodáčovo telo do truhly.
  


  
    „Švarcová?“
  


  
    „Áno, tak sa tuším volá,“ potvrdil.
  


  
    „Kedy ho tu objavila?“
  


  
    „Dnes doobeda o jedenástej.“
  


  
    „Bolo zamknuté?“
  


  
    „Nepamätá sa, ale hovorí, že skôr nie. Dosť slope.“
  


  
    To pre Ledeckého s Koreisom nebola novinka.
  


  
    „A niečo ako list na rozlúčku?“
  


  
    „Nič sme nenašli. Pred sebou mal iba fľašu borovičky. Takmer prázdnu. Zaistili sme ju.“
  


  
    „Nezdá sa ti to ani trochu čudné?“
  


  
    Nestihol odpovedať.
  


  
    „Existujú desiatky prípadov samovrážd, pri ktorých po sebe poškodený nenechá list na rozlúčku,“ skočil im do rozhovoru vyšetrovateľ.
  


  
    „A motív?“ Ledecký nereagoval na otázku chlapíka v tesilákoch. Ani sa naňho nepozrel.
  


  
    „Krachoval. Mal dlhy, exekúcie, sypalo sa to naňho zo všetkých strán,“ rozhodil rukami Samek.
  


  
    „Sypalo sa to naňho už pár rokov, prečo teda tak zrazu?“ oponoval mu.
  


  
    „Viete niečo viac? Preto ste sa naňho pýtali?“
  


  
    „Jeho meno nám vyskakuje v prípade istej starej vraždy,“ zatváril sa neutrálne Ledecký. Za iných okolností by bol možno ochotný prezradiť Samekovi viac, ale v zostave, čo tu bola, to neprichádzalo do úvahy ani náhodou.
  


  
    „Potom aj to by mohlo byť dôvodom, nie?“ usmial sa vedúci oddelenia.
  


  
    Pohrební havrani s Borodáčom v truhle odišli a viditeľne sa zberali na odchod aj trojkári. Vyšetrovateľ už demonštratívne odmotával pásku, aby mohol byt zapečatiť.
  


  
    „V každom prípade ho už kvôli tomu prípadu nemusíte hľadať, a ja už letím na tú banku,“ pozrel na hodinky.
  


  
    Ledecký len bezmocne vzdychol. Táto samovražda sa mu, ani sám nevedel prečo, nepozdávala. Navyše mal pocit, že vyšetrovatelia z okresu ju nezodpovedne odflinkali. Vybavili ju s rutinou, ktorá už na prvý pohľad hraničila s nedbanlivosťou.
  


  
    „Povýstrelovky ste zobrali?“
  


  
    Samek prikývol.
  


  
    „Poriadne?“ už naozaj mal čo robiť, aby sa ovládol a nezvýšil hlas.
  


  
    „Áno, za čo nás máš?“ Teraz sa zrazu začal tváriť urazene Samek. „Sám som na to dohliadal. Polepili sme ho od prstov až po plecia,“ obhajoval seba i svojich ľudí.
  


  
    Márne. Ledecký nemal z ich roboty dobrý pocit a to, že mali momentálne frmol, ich v jeho očiach nijako neospravedlňovalo.
  


  
    „Poprosím vás, páni,“ ozval sa na dôvažok od otvorených dverí vyšetrovateľ.
  


  
    Vyšli von.
  


  
    „Môžeš pre mňa niečo urobiť?“ pred výťahom sa ešte s povzdychom posledný raz obrátil na Sameka.
  


  
    Šéf oddelenia prikývol.
  


  
    „Pripíš do vášho dožiadania na balistiku aj moju klapku. Nech zavolajú aj mne, keď už budú niečo vedieť.“
  


  
    „Maličkosť,“ uistil ho a žoviálne ho tľapol po ramene.

    Naspäť išli podľa predpisov. Ledeckého nálada bola na bode mrazu. Mlčal, pozeral na cestu pred sebou, nehovoril nič, iba z času na čas zahmkal, akoby ešte stále odmietal uveriť tomu, čoho bol pred chvíľou svedkom.
  


  
    „Bože, videl si už niekedy tak rýchlo vybavenú ohliadku?“ nevydržal nakoniec.
  


  
    Koreis za volantom iba zaťukal prstami po palubnej doske.
  


  
    „Doriti, azda si vôbec neuvedomujú, že keď niečo poserú hneď na začiatku, už nikdy potom z tej motanice nevykľučkujú?“
  


  
    „Ty tej samovražde veľmi neveríš, však?“
  


  
    „Verím-neverím, takéto veci treba robiť poriadne.“ Ledecký si udrel päsťou do dlane a zaboril sa do sedadla. „Odvtedy, čo odišiel Petrus, stojí tuším celá tá vaša trojka celkom za hovno.“
  


  
    Koreis nemal v úmysle prieť sa s ním o niečo, čo sám pokladal za evidentné.
  


  
    „Čo vlastne teraz robí?“ odbočil od témy Ledecký.
  


  
    „Kto? Petrus?“
  


  
    „Hej.“
  


  
    „Je v civile. Podniká. Tuším niečo s telefónmi.“
  


  
    „Darí sa mu?“
  


  
    „Myslím, že hej. Je spokojný,“ usúdil Koreis.
  


  
    „Škoda ho, doriti,“ neprestal hromžiť Ledecký. „Ten Samek, čo je teraz namiesto neho, je tuším bývalý majetkár,“ nevdojak sa ocitol naspäť v téme. „Marí sa mi, že dokonca robil čistú hospodárinu. Naisto však viem, že k poriadnej mŕtvole doteraz ani nepričuchol. Ten panák z vyšetrovačky podľa všetkého doteraz nevidel normálnu ohliadku ani z rých­lika, a technik, čo som ho ledva zbadal, nemôže mať podľa mňa odslúžené ani len dva-tri roky. Za takého by som nedal ani zlámanú geršňu.“
  


  
    Koreis vyprskol smiechom.
  


  
    Prekvapene naňho pozrel. „Mne sa to nezdá také smiešne. Človek by skôr zaplakal.“
  


  
    „Napadlo mi, ako by to asi dopadlo, keby narazili na Weidemanna.“
  


  
    „Mohli by sme si akurát tak zatipovať, koho by odtiaľ vynášali prvého,“ po dlhšom čase sa usmial aj Ledecký. „Či niekoho z nich s polámanými kosťami, alebo chudáka Weidemanna s infarktom.“
  


  
    Prechádzali cez bočné uličky a odbočili na hlavnú.
  


  
    „Bože už si toto niekedy videl? Ani súdny lekár, ani balistik, nič. Len jeden tupec v tesilákoch, čo si o sebe myslí, že zožral všetku múdrosť sveta,“ neprestal neveriacky krútiť hlavou Ledecký.
  


  
    Nijako sa mu nedarilo odohnať zlý pocit z odflákanej roboty. Vzdychal však už viac-menej len zo zotrvačnosti.
  


  
    Koreisa zaujímalo skôr niečo iné.
  


  
    „Myslíš si, že by tá Borodáčova samovražda mohla súvisieť s tým naším prípadom?“
  


  
    „A ty?“ opýtal sa namiesto odpovede.
  


  
    Koreis chvíľu uvažoval.
  


  
    „Možno ho dobehlo zlé svedomie.“
  


  
    „Nemyslím si,“ pokrútil hlavou Ledecký. „Po tridsiatich rokoch sa podľa mňa niečo také nestáva. Za toľké roky sa človek naučí žiť aj s oveľa horšími svinstvami na duši.“
  


  
    „Tak strach?“
  


  
    „Neviem,“ pocítil chuť na cigaretu.
  


  
    „Mohol spanikáriť,“ uvažoval ďalej mladý detektív. „To, že sme vyhrabali Skokánka, sa medzi ľuďmi isto aspoň dočasne rozchýrilo. Pýtali sme sa na okolí, písali o tom vtedy aj v novinách. Dozvedieť sa to teda mohol. To, že ho hľadáme, nepochybne vedel tiež. Zrátal si, koľko je dva plus dva, a potom... Ak bol naozaj vrahom, pochopil, že mu prihára.“
  


  
    „To si nemyslím.“
  


  
    „Prečo?“
  


  
    „Lebo sú to všetko len dohady. S istotou nevedel nič. Presne ako hovoríš, mohol si len domýšľať. Na také radikálne riešenie, ako je prehnať si hlavou guľku, mal teda ešte vždy dosť času. Nezdá sa mi, že by niekto, kto by pred rokmi konal tak premyslene, zrazu z ničoho nič až tak spanikáril len preto, že mu zaklopú na dvere policajti. Ak uvažujeme správne, potom náš vrah – či už je ním Borodáč, alebo niekto iný – vtedy zabil dvoch ľudí. Pričom toho Skokánka celkom chladnokrvne, zrejme len preto, aby po sebe zahladil tú prvú vraždu. Takýto človek by podľa teba zrazu urobil takú kravinu?“
  


  
    „No vyzerá to predsa tak, že tú Ďalogovu vraždu na Skokánka hodil práve Borodáč,“ trval mladý detektív na svojom. „Svojím svedectvom.“
  


  
    „Preto sme ho až doteraz podozrievali, alebo, ak teda chceš, doteraz podozrievame.“
  


  
    Koreis vyzeral trocha zmätený.
  


  
    „Hovoril si však...“
  


  
    „Myslíš,“ nedal mu dopovedať, „že by Borodáč nevedel, že dnes mu už v podstate vôbec nič nehrozí? Že by ani len netušil, že tie vraždy sú dávno premlčané, a preto nikdy pred žiaden súd nepôjde?“
  


  
    „Obyčajní ľudia také veci zvyčajne nevedia,“ nevzdával sa Koreis.
  


  
    „Lebo sa o niečo také nezaujímajú. Nemajú dôvod, ale nezaujímal by si sa o to ty? Keby si pred rokmi niekoho zastrelil?“
  


  
    „Asi áno,“ pripustil.
  


  
    „Aj ja. Celkom isto. Rozhodne skôr, než by som si z predposratosti celkom zbytočne vpálil guľu do čela.“
  


  
    Zasmiali sa.
  


  
    Prechádzali okolo budovy policajného prezídia.
  


  
    „Daj výstražné svetlá a zatiahni pred vchod,“ rozhodol sa v ostatnom okamihu.
  


  
    Koreis urobil, čo mu kázal.
  


  
    Ledecký vytiahol telefón.
  


  
    „Keď sme už tu, zoberieme Fera z vyšetrovačky,“ vysvet­lil. „Nechať to na ňom, bude sa tam okolo tej svojej novej krásavice motať do Vianoc.“
  


  
    Vybavil hovor. Machrák sľúbil dobehnúť do piatich minút. Ledecký stiahol okno a zapálil si.
  


  
    „Ako si na tom teraz vlastne ty?“ so záujmom pozrel na svojho mladšieho kolegu.
  


  
    „Myslíš s babami?“ zvážnel Koreis. Dovtípil sa.
  


  
    Ledecký prisvedčil.
  


  
    „Nijako,“ odpovedal. „Teraz nijako.“
  


  
    „Žiadny nový objav na obzore?“
  


  
    „Zatiaľ nič nehľadám,“ odvetil rezignovane mladý detektív. Bolo vidieť, že rozchod s bývalou snúbenicou ho ešte predsa len celkom neprebolel.
  


  
    „To je dobre. Netreba ponáhľať. Máš čas,“ Ledecký ho povzbudivo potľapkal po pleci.
  


  
    Nezvykol od neho často počúvať rady do života. Na niečo také, aj keď po svojom, bol expert skôr Machrák. Teraz ani nevedel, ako sa má tváriť. Napadla mu hlúpa myšlienka, že tu sedia ako otec so synom. Nakoniec nič nepovedal.
  


  
    Chvíľu mlčali.
  


  
    Nechýbalo veľa, a bol by začal driemať.
  


  
    „Celá tá samovražda nejako smrdí,“ po chvíľke opäť vzdychol do ticha Ledecký.
  


  
    Koreis rozmýšľal nad tým istým. „Nakoniec v tom celom môžu hrať úlohu predsa len tie jeho dlhy,“ zívol.
  


  
    „Môžu,“ Ledecký zamyslene pozeral na žeravý koniec cigarety.
  


  
    „Možno ich mal viac ako mizerných pár tisícok v nejakej treťotriednej sídliskovej herni.“
  


  
    „Človeku do hlavy nevidíš. Môžeme sa len domýšľať. A máme to o to ťažšie, že on sám nám podľa všetkého nenapísal nič na vysvetlenie,“ uškrnul sa.
  


  
    „No práve, nenapísal.“
  


  
    Koreis sa zamyslel nielen nad významom toho, čo povedal, ale hlavne nad spôsobom, akým tie dve slovíčka vyslovil.
  


  
    „Tebe neprestajne vŕta v hlave, že Borodáčovi z tohto sveta niekto pomohol, však?“ otočil sa k nemu.
  


  
    „Možno je to celé len jedna nevyspytateľná, poriadne hlúpa náhoda,“ výdatne si potiahol z cigarety. „Počkáme si na balistiku,“ vyfúkol kúdol dymu.

    Bol utorok desiateho augusta a podľa toho, čo si mohli prečítať v novinách či vypočuť z rozhlasu, dosiahli horúčavy svoj vrchol. Trvali bez prestávky už tretí týždeň. Stĺpčeky teplomerov sa vyšplhali na tridsaťsedem stupňov. V Bratislave bolo teplejšie ako v Aténach či Ríme. Teplejšie ako na plážach v Chorvátsku alebo Turecku. Mesto sálalo teplo ako rozhorúčená vysoká pec. Vzduch sa vlnil a roztopený asfalt z chodníkov sa lepil na podrážky topánok.
  


  
    Dvaja detektívi sa pachtili po rozpálenej Záhradníckej ulici a každý najmenší kúsok tieňa, ktorý im skrížil cestu, im pripadal ako oáza na púšti. Ledecký mal pocit, že svet sa zbláznil. Koreis mal pocit, že sa zbláznil jeho parťák, keď rozhodol, že vyrazia po svojich.
  


  
    Naostatok prešli cez priechod pre chodcov na Miletičovu a zamierili k Centrálnemu trhovisku. Po ďalších pár minútach chôdze našli svoj zaslúžený azyl v Račianskej vieche.
  


  
    „Pivo,“ zahlásil Ledecký už medzi dverami. Vlasy sa mu lepili na spotené čelo.
  


  
    Vytúžený mok si zobrali od pultu a obsadili drevenú lavicu v rohu. Stará zrubová búda, stojaca tu od nepamäti, poskytovala potrebný chládok a orosený pollitrák príjemne chladil v dlani.
  


  
    „V takýchto horúčavách by sa nemalo robiť,“ nedočkavo si odpil Ledecký.
  


  
    „Nemalo,“ Koreis naraz vyprázdnil rovnú polovicu pohára. Slastne si odfúkol, keď odlepil pohár od úst.
  


  
    Mlčali. Zhlboka vydychovali, ofúkavali si telá pod prepotenými tričkami. Dopili a objednali si ďalšie pivo.
  


  
    „Som zvedavý, či nás prijme,“ napokon prerušil ticho mladý. „A hlavne, ako sa bude tváriť, keď mu povieme, v akej veci sme za ním došli.“
  


  
    „Ťažko povedať,“ zapálil si Ledecký a cez oblak dymu pozrel na kolegu. „No nemáme čo stratiť.“
  


  
    „Koľkože to má rokov?“
  


  
    „Šesťdesiatdeväť, takmer rovných sedemdesiat,“ Ledeckému chvíľu trvalo, kým si spomenul.
  


  
    „Hádam to ešte bude mať v hlave v poriadku.“
  


  
    Ledecký sa usmial. V očiach mládeže v Koreisových rokoch bol už Miazga akiste nevládnou vykopávkou, dementným starcom, odkázaným na pomoc druhých.
  


  
    No Ledecký poznal nejedného mohykána, ktorému to ešte aj v podstatne vyššom veku pálilo lepšie ako hocikomu inému.
  


  
    „Prečo by nemal mať?“ otáčal medzi prstami pivnú podložku.
  


  
    Koreis sa iba ironicky pousmial.
  


  
    „Skôr ide o to, že ľudia ako on sa neradi hrabú v minulosti. V tej svojej už vôbec nie.“
  


  
    „Myslíš, že ani po toľkých rokoch?“
  


  
    „Možno sa s nami vôbec nebude baviť a zavráti nás už medzi dverami,“ prikývol Ledecký. „Možno sa bude cítiť ukrivdený ako nejeden z jeho fajty. Bude sa pokúšať o vlastnú obhajobu. Klasika. Veď my sme len slúžili, plnili rozkazy, mysleli sme to dobre. Prosto, podobné táraniny. A možnože sa v ňom dokonca pohne svedomie. To by bolo pre nás najlepšie.“ Tak dlho sa hral s podložkou, kým sa mu ju nechtiac nepodarilo rozlomiť.
  


  
    „Už sme zasa pri svedomí?“ uškrnul sa Koreis.
  


  
    „Svedomie je vážna vec. Ver mi.“ Skúsený detektív sa tentoraz tváril naozaj smrteľne vážne.
  


  
    „Lenže u Borodáča naň neveríš.“
  


  
    „Až tak to na mne vidieť?“
  


  
    „Prečo by sme sa inak v tejto horúčave terigali za Miazgom?“
  


  
    „Aby sme sa ho opýtali na Borodáča a aby sme sa konečne dozvedeli, čo za úlohu v tej starej historke zohral.“
  


  
    „Včera som nad tým rozmýšľal.“
  


  
    „Aj ty?“
  


  
    „Výčitky, strach, nakoniec samovražda. Všetko by sa tým vlastne vysvetlilo,“ prikývol.
  


  
    „To by však bolo až priveľmi jednoduché, nemyslíš?“ Ledecký pokrútil hlavou. „Skoro také jednoduché ako bez dôkazov obviniť Skokánka.“
  


  
    „Niečo sa ťa opýtam,“ Koreis si odpil z piva.
  


  
    „No?“
  


  
    „Ty tej Borodáčovej samovražde neveríš, však? Už viackrát som sa ťa na to pýtal, no ani raz si mi poriadne neodpovedal.“
  


  
    „Odpovedal,“ Ledecký zahasil cigaretu a zahľadel sa mu do očí. „Neviem. Raz sa možno uvidí. Zatiaľ sa mi na nej všeličo nezdá, no môžem sa aj mýliť.“
  


  
    Zberač pohárov zobral zo stola prázdne poháre a čašník obratom pred nich postavil plné bez toho, aby si objednali. „Kurva, chlapi, netrhajte mi tie podpivníky!“ zahrešil, keď zbadal Ledeckého dielo.
  


  
    Detektív sa zatváril ako prichytený školáčik.
  


  
    Obrovský chlap ich pre istotu ešte raz prevŕtal zlovestným pohľadom a odišiel.
  


  
    Aj oni usúdili, že je čas na odchod.
  


  
    „Musíme sa jednoducho o tom Borodáčovi dozvedieť čo najviac,“ uzatvoril Ledecký debatu.
  


  
    Dopili, nadýchli sa a chtiac-nechtiac vykročili do rozpálenej sauny poludňajšieho mesta. Našťastie to už nemali ďaleko.

    Miazgov byt v starom trojposchodovom dome na Miletičovej ulici bol napáchnutý starinou. Bol plný typického pachu obstarožného nábytku, hrubých, roky netepovaných kobercov a starých kníh, naskladaných v preplnených a zaprášených, voľakedy zrejme zasklených almarách.
  


  
    Veterán v penzii nepokladal za dôležité prezrieť si ich služobné preukazy, ktoré mu otrčili hneď, ako im otvoril. Opierajúc sa pri chôdzi o francúzsku barlu, zaviedol ich rovno do obývacej izby s vysokým zdobeným stropom. Bolo tu šero a cez otvorené okno, skryté za ťažkými závesmi, sem zvonka doliehal džavot detí z neďalekého kúpaliska Delfín.
  


  
    „Nemávam často návštevy,“ ospravedlnil sa. „Nemám vás ani čím pohostiť.“
  


  
    Koreis si ho zvedavo prezeral.
  


  
    Miazga vyzeral vskutku starecky. Dokonca staršie, než bol v skutočnosti. Ako nejaký artefakt z dávnej minulosti. Z doby, keď on sám ešte nebol na svete. Mladý detektív si sadol na rozvŕzganý gauč a so záujmom si prezeral muža, o akých doteraz len čítal či počul. Musel si priznať, že tento vysušený vráskavý starček, so sipľavým hlasom, zapadnutý v hlbokom ušiaku s barlou opretou o operadlo, do jeho doterajších predstáv o eštebákoch ani v najmenšom nezapadal. Ťažko sa mu verilo, že v časoch pred novembrom osemdesiatdeväť tento človek naháňal strach a hrôzu každému, kto sa z akéhokoľvek dôvodu, čo i len na okamih, mihol v hľadáčiku vtedajšej tajnej polície.
  


  
    Dnes už nie. Vo vyťahaných teplákoch, flanelovej košeli a typických dôchodcovských papučiach sa chúlil do kresla, z ktorého mu vyčnievala len lysá hlava na vychudnutom krku, posiata stareckými pigmentovými škvrnami a chrastami. Mohol maximálne vzbudzovať prirodzený súcit s človekom, ktorému viditeľne zostáva už len pár dní, možno mesiacov života.
  


  
    Ani v jednom z detektívov napriek tomu žiadny súcit nevzbudzoval. Ani Koreis už nebol až taký zelenáč, aby nepostrehol, že veľa z niekdajšieho zla v Miazgovi zostalo doteraz. Prezrádzali ho jeho oči. Z chorobne žltej, prepadnutej tváre s výrazne vystupujúcimi lícnymi kosťami ešte vždy číhali oči dravca. Muž sediaci oproti mladému detektívovi naozaj zo všetkého najviac pripomínal starého prefíkaného supa so sliedivým pohľadom, rovnako prenikavým v posledných dňoch života ako kedysi.
  


  
    „Čo vás vedie k tomu, aby ste otvárali taký starý prípad?“ premeriaval si ich nanovo svojím zvláštnym pohľadom.
  


  
    „Pred pár mesiacmi sa zhodou náhod objavil v Borinke kostrový nález,“ nemohol sa vyhnúť priamej odpovedi Ledecký.
  


  
    „Ako to spolu súvisí?“ opýtal sa.
  


  
    „Ide o pozostatky muža, ktorý bol v tom čase podozrivý, neskôr i obvinený z Ďalogovej vraždy.“
  


  
    Nereagoval. Z jeho správania nevedeli zatiaľ vyčítať vôbec nič.
  


  
    „Ján Skokánek,“ pomohol mu.
  


  
    „Je to už dávno. Nepamätám si už tie mená,“ jeho oči behali z jedného na druhého.
  


  
    Neverili mu.
  


  
    „No robili ste na tom prípade...“ z úst Ledeckého to vyznelo skôr ako otázka než ako overený fakt.
  


  
    „Robil som na mnohých prípadoch,“ pripustil.
  


  
    „To vyšetrovanie vtedy viedol major Stráňavský.“
  


  
    „Stráňavský bol hajzel.“
  


  
    Detektívov jeho reakcia zarazila.
  


  
    „V každom prípade,“ nedal najavo prekvapenie Ledecký, „mal podľa neho Ďalogu zavraždiť Skokánek. A potom, hneď po skutku, mal údajne emigrovať do Austrálie.“
  


  
    „Na niečo z toho si asi predsa len pamätám,“ pousmial sa bývalý eštebák. „Ten váš Skokánek, či ako sa volal, bol tuším nejaký miestny pytliak a odporca režimu.“
  


  
    „Niečo také,“ dal mu za pravdu Ledecký.
  


  
    „Dnes by z neho bol hrdina,“ neskrýval iróniu Miazga.
  


  
    „Ale nie je, a ani neutiekol do Austrálie ani nikam inam. Namiesto toho ho niekto zavraždil a zakopal v lese neďaleko miesta, kde našli aj Ďalogu.“
  


  
    „To som nevedel,“ pokrútil hlavou na suchom krku. Vyzeral, akoby nad všetkým, čo mu povedali, skutočne uvažoval. „Zaujímavé...“
  


  
    „Proti Skokánkovi vtedy okrem iných svedčil jeden kľúčový svedok,“ skúsil prejsť priamo k veci Ledecký.
  


  
    So záujmom na nich pozrel.
  


  
    „Karol Borodáč.“
  


  
    „Áno,“ zaťukal si po čele. „Nejaký študent, tuším tramp či niečo také.“
  


  
    O Borodáčovej vášni k trampingu vedeli. To, že popritom i študoval, bola však pre nich celkom nová informácia.
  


  
    „Došiel s ním vtedy priamo Stráňavský. Rovno nás poslal poňho. Ako vždy nič nevysvetľoval, iba sme ho doviezli,“ pokračoval.
  


  
    „Spomeniete si, ako to vtedy bolo?“
  


  
    „Prečo sa neopýtate priamo jeho?“
  


  
    „Spáchal samovraždu. Zastrelil sa.“
  


  
    „Samovraždu?“ horko si vzdychol Miazga.
  


  
    Ledecký ho pozorne sledoval. Teraz mu už neušlo, že vyslúžený eštebák naozaj usilovne premýšľa.
  


  
    „Ako ste vlastne došli na nápad prísť za mnou?“ opýtal sa znenazdajky.
  


  
    „Zachovalo sa zopár záznamov. Okrem iného aj starý zatykač na Skokánka,“ zaklamal.
  


  
    „Podľa toho ste došli na mňa?“ zapochyboval. Na tom, čo mu práve povedal, sa mu očividne čosi nepozdávalo.
  


  
    „To, že ste kedysi robili na druhej správe, predsa nie je žiadne tajomstvo,“ schválne nepoužil výraz Štátna bezpečnosť.
  


  
    Zdalo sa, že mu jeho vysvetlenie stačí.
  


  
    „Stráňavský už nežije,“ pokračoval Ledecký.
  


  
    „Viem,“ div sa neusmial, akoby ho to potešilo. Vyzeralo to, že mu jeho bývalý šéf poriadne ležal v žalúdku.
  


  
    „Z ľudí, čo by k tomu prípadu mohli niečo konkrétne povedať, ste už zrejme zostali len vy.“
  


  
    Zamrvil sa v kresle, ale neprehovoril.
  


  
    Na chvíľu sa započúvali do hurhaja doliehajúceho sem z kúpaliska.
  


  
    „Takmer celý rok som preležal v nemocnici,“ začal zrazu Miazga z celkom iného konca, ako sa dalo čakať. „Pred troma týždňami ma pustili. Ľahko si domyslíte prečo.“
  


  
    Tušili to. Chcel im tým zrejme naznačiť, že zomiera.
  


  
    „Celé roky už takmer nevychádzam z tohto bytu. Vlastne len čakám, kedy si po mňa príde zubatá. Okrem susedy, čo mi z času na čas pomôže s nákupom, ste za celý ten čas moja jediná návšteva. Prečo by som vám však mal pomáhať? Prečo by som mal vôbec niekomu pomáhať? Sú to staré veci. Mali by ostať tak. Načo je dobré rýpať sa v tom?“
  


  
    S niečím podobným rátal Ledecký už od počiatku. Teraz však zacítil šancu. Ľutoval iba to, že si nezohnal viac informácií o vtedajšom Miazgovom nadriadenom.
  


  
    „Trebárs preto, aby konečne, hoci aj po toľkých rokoch, vyplávali na povrch všetky tie Stráňavského svinstvá, ktoré narobil.“ Bolo to ako hra, pri ktorej práve stavil na jedinú kartu. V skutočnosti o bývalom náčelníkovi druhej správy ŠtB nevedel takmer nič. No z Miazgovej predchádzajúcej reakcie usúdil, že práve toto by mohla byť jeho citlivá struna, na ktorú by mohol zabrnkať. „Nakoniec, nedopadol až tak zle. Na rozdiel od vás.“
  


  
    „To nie,“ pripustil starec. „Takým ľuďom ako on sa vždycky všetko prepieklo. Alebo, čo je ešte horšie, skôr by som povedal, že vedeli takmer zo všetkého za každých okolností vyťažiť aj prospech pre seba.“
  


  
    Skúsený detektív už začínal mal pocit, že návnada zabrala, ale mýlil sa.
  


  
    Starý eštebák mu pozeral do očí a ironicky sa usmieval.
  


  
    „Neskúšate to na mňa zle,“ ukázal naňho pokriveným ukazovákom. „Ibaže ja nie som malé decko. A nie som ešte ani zďaleka taký senilný, ako sa zrejme nazdávate. Pečienka, pľúca, aj všeličo iné sú už síce dávno v riti, ale mozog schovaný v lebke, ten mi zatiaľ slúži,“ poklopkal si po čele. „Stráňavského zober čert. Už je tam, kam patrí, a ja sa ta už každú chvíľu odoberiem za ním.“
  


  
    Ledecký si uvedomil, že ho podcenil. Ukazovalo sa, že ich cesta sem bola zbytočná.
  


  
    „No predsa vám len niečo poviem,“ zaskočil starý eštebák Ledeckého už druhý raz. „Nie preto, že by som sa chcel pomstiť tomu prašivcovi, ale preto, že nejaký ten dobrý skutok sa mi tam hore možno predsa len zíde.“
  


  
    Bolo trocha zvláštne počuť niečo také od človeka, o ktorom mohli predpokladať, že do kostola chodil ponajviac špehovať. Nech už ho k jeho rozhodnutiu viedli akékoľvek dôvody, obaja detektívi ocenili, že vôbec začal rozprávať. Súčasne sa však nevedeli zbaviť nepríjemného pocitu, že ešte aj na smrteľnej posteli s nimi hrá nejakú svoju hru. Nepochybovali, že všetkému, čo im povie, nebudú môcť ani zďaleka stopercentne uveriť.
  


  
    „Prekvapili ste ma, že ste za mnou došli,“ začal. „Je síce pravda, že nie je už veľa ľudí, ktorí by vám k tomu, teraz už vášmu, prípadu vedeli voľačo povedať, ale ani ja nie som pre vás tým pravým. Nie preto, že by už nikto z nich nežil. Vlastne už ani neviem, ktorí ešte dýchajú. No hlavne preto, že celý ten prípad, ako ostatne aj mnoho ďalších vecí, upiekol Stráňavský takpovediac sám.“
  


  
    Nechceli mu skákať do reči.
  


  
    „Okrem toho, že vlastne exemplárne rýchlo objasnil celú vraždu a zožal tým náležité ovácie, sledoval – a to viem v tomto prípade celkom isto – aj svoje vlastné, preňho podstatne dôležitejšie ciele.“
  


  
    Ledecký si odkašľal.
  


  
    „Nemáte podľa všetkého ani potuchy, ako to vtedy chodilo,“ pozrel na Koreisa. „Vy v žiadnom prípade,“ zhovievavo sa usmial. „A vy?“ skĺzol pohľadom na Ledeckého.
  


  
    „Na políciu som nastúpil v osemdesiatom ôsmom, na kriminálku, pochopiteľne, až o pekných pár rokov neskôr,“ odpovedal mu. „Neslúžil som s nikým, kto by bol vtedy na štátnej.“
  


  
    „Nebolo to všetko tak, ako sa dnes hovorí, ale v niečom...“ nedopovedal, iba pokyvkával hlavou.
  


  
    Nechali ho odpočívať.
  


  
    „Prosto, ľudia ako Stráňavský si servítky nebrali. Účel svätil prostriedky, ako sa vtedy zvyklo hovoriť,“ pustil sa opäť do rozprávania. „Našou prioritou nebolo objasňovať vraždy. To si robila kriminálka. Túto nám oficiálne priklepli preto, že zavraždeným bol stranícky funkcionár. Logicky sa to teda ponúkalo, no v skutočnosti skončila u nás hlavne preto, že po nej Stráňavský skočil ako hladný vlčiak a od krajského si ju doslova vydrankal.“
  


  
    „Zaujímavé,“ vyjadril sa nahlas k tomu, čo práve počul. „Mal na to nejaký dôvod?“
  


  
    „Od chvíle, čo to prišlo k nám,“ Miazga sa poškrabal po hlave, „držal všetko pod pokrývkou. Okrem neho a vyšet­rovateľa, ktorého, samozrejme, ani on nemohol obísť, sa k spisu ako takému nedostal nikto iný. Vari mi len nechcete tvrdiť, že vy ste ho našli?“
  


  
    „Nie,“ priznal Ledecký.
  


  
    „Vedel som, že mi...“ podľa všetkého chcel povedať klamete, no napokon zmiernil výraz, „nehovoríte pravdu o tých záznamoch, podľa ktorých ste došli na mňa.“
  


  
    Ledecký sa vyhol jeho pohľadu.
  


  
    „Stráňavský totiž celý spis skartoval už v osemdesiatom deviatom. Originál aj koncept. Využil to, že mal v tom čase dosah aj na vyšetrovačku. Neostalo z neho nič a, mimochodom, nebol to zďaleka jediný spis, ktorý takto skončil.“
  


  
    Všetko začínalo dávať zmysel.
  


  
    „Bol som pri tom. Boli to chaotické časy. Ničilo sa, čo sa dalo. Skartovačky bežali v kuse vo dne aj v noci.“
  


  
    Obaja detektívi si len ťažko vedeli predstaviť niečo také.
  


  
    „To však nasvedčuje, že s tým obvinením Skokánka zrejme nebolo všetko v poriadku,“ konštatoval Koreis.
  


  
    Miazga sa naňho pozrel. Mohli sa len domnievať, čo sa mu preháňa hlavou.
  


  
    „Dnes vám už nikto nepovie, ako to bolo v skutočnosti. Okrem Stráňavského vám už na odpovede na vaše otázky ostal iba vrah. A možno ani ten už nie.“
  


  
    „Prečo myslíte?“ prekvapene naňho pozreli.
  


  
    „Hneď na začiatku ste, ak sa nemýlim, spomínali niečo o samovražde.“
  


  
    „Borodáč?“ Koreisa takmer nadvihlo zo sedačky.
  


  
    „Len pomaly,“ zasmial sa bývalý eštebák. „To netvrdím. Len uvažujem.“
  


  
    Nechali ho pokračovať.
  


  
    „Pozrite sa, ten Skokánek, či ako ste hovorili, nech už to zoberiete z ktoréhokoľvek konca, bol vlastne nula. Jeden taký Skokánek sem, jeden tam, komu na tom záležalo? Ani si neviete predstaviť, koľko takých nešťastníkov vtedy režim zomlel. Nad koľkými takými ako on sa zavrela voda alebo skončili v base. Také boli časy.“
  


  
    Ani jednému z detektívov sa niečo podobné nepočúvalo príjemne.
  


  
    „Dôležité vtedy bolo iba to, aby sa vražda komunistického funkcionára čím rýchlejšie objasnila. Skokánek bol ako páchateľ exemplárny prípad. Typický vnútorný triedny nepriateľ, rozvracač socialistického zriadenia. Lepšieho si ani nemohli želať.“
  


  
    Koreis iba neveriacky vyvaľoval oči.
  


  
    „Navyše, podľa všetkého naňho predsa len niečo museli mať, lebo na samom začiatku ho, pokiaľ viem, podozrievala aj kriminálka.“
  


  
    „Podozrievala,“ prikývol Ledecký. Náročky to slovo zdôraznil. „Ale neobvinila. Nemali toľko dôkazov.“
  


  
    „No a vidíte, Stráňavskému sa to podarilo za pár dní.“
  


  
    „Vyzerá to, že hlavne vďaka Borodáčovi.“
  


  
    Starý eštebák pokýval hlavou. Posledné zvyšky bielych, ako páperie jemných vlasov sa mu zavlnili v nečakanom prievane. Vonku za závesom sa zatiahlo. Vyzeralo to, že sa onedlho strhne poriadna letná búrka.
  


  
    „Neviem, skade ho Stráňavský zohnal. Celé to bola jeho robota. No keď sa tak nad tým po tých rokoch zamys­lím, vychádza mi, že mu tú svedeckú výpoveď vtedy v podstate nadiktoval. Aj pri tom som bol. Vlastne nám všetkým nainscenoval jedno dôkladne pripravené a pôsobivé divadielko.“
  


  
    „Prečo to robil?“
  


  
    „Zabil dve muchy jednou ranou. Hovoril som vám, Stráňavský v tom vedel chodiť. Klobúk dole. Aj z tejto vraždy vyťažil podľa mňa maximum.“
  


  
    Ich tváre prezrádzali, že nechápu, o čom hovorí.
  


  
    „Vraždy neboli našou prioritou,“ vysvetlil. „Mali sme inú robotu. Prvoradou úlohou nášho oddelenia, ktorému vtedy Stráňavský šéfoval, bolo verbovať ľudí na spoluprácu. Predovšetkým z radov študentov vysokých škôl. Študentské hnutie sa v tých časoch začínalo radikalizovať. Zámerom vedenia celej vtedajšej druhej správy bolo infiltrovať medzi študentov svojich agentov, alebo ešte lepšie, pomocou rozličných kompromitujúcich materiálov získať na spoluprácu osoby priamo z ich radov.“
  


  
    „Pod pojmom spolupráca si zrejme predstavujete udávanie a donášanie,“ nevydržal Koreis.
  


  
    Ledecký ho zmrazil pohľadom.
  


  
    „Čo iné, mladý muž,“ zaškeril sa Miazga. „Poznáte niečo efektívnejšie? Veď aj vy máte dnes svojich informátorov, ktorých držíte za gule.“
  


  
    Koreis sa nadýchol na odpoveď, ale Ledecký ho energickým posunkom ruky zadržal.
  


  
    Zlomyseľný úškrn sa na Miazgovej zvráskavenej tvári zmenil na nechutnú grimasu.
  


  
    „A Stráňavský, ak som dobre pochopil, držal za gule Borodáča,“ došlo Ledeckému.
  


  
    „Alebo ho za ne práve vtedy chytil,“ usmial sa starec.
  


  
    „Hovorili ste, že študoval?“
  


  
    „Áno, tuším dokonca na právnickej fakulte.“
  


  
    „Čiže podľa vás ho Stráňavský zverboval ako agenta?“
  


  
    „Som o tom presvedčený,“ prikývol Miazga.
  


  
    „V tom prípade však naňho musel niečo mať.“
  


  
    Odpoveď sa priam ponúkala.
  


  
    „Myslíte si teda,“ nahlas uvažoval Ledecký, „že keby Stráňavský vedel, ako to bolo, bez najmenšieho zaváhania by hodil tú Ďalogovu vraždu na Skokánka, aby tak mohol vytiahnuť Borodáča z poriadnej šlamastiky a natrvalo si ho tak zaviazal na spoluprácu?“
  


  
    „Nemáte ani predstavu, čo bol za človeka,“ prikývol.
  


  
    Vtom sa vonku spustil poriadny lejak. Prudký prievan pribuchol okno.
  


  
    „A čoho všetkého bol schopný,“ dodal.

    Bol piatok trinásteho, niečo po jedenástej. Do kancelárie na treťom poschodí budovy Krajského policajného riaditeľstva na Špitálskej ulici sa plnou silou opieralo slnko. Ledecký posledný raz prebehol očami text úradného záznamu, ktorý práve dopísal, a posunul kurzor na ikonku tlače.
  


  
    „Pekný dátum,“ napadlo mu pritom celkom mimovoľne. Aj to vyslovil. Celkom potichu, len sám pre seba. Nebol poverčivý a nič tým nesledoval. Ani sa pritom neotočil od monitora.
  


  
    Kolegovia nereagovali. Možno ho ani nepočuli. Ťažko povedať, či pre hluk, ktorý cez otvorené okná doliehal z frekventovanej ulice pod nimi, alebo preto, že už pekných pár minút podriemkavali rozvalení v kreslách a teraz už nemali ďaleko k tomu, aby celkom zaspali.
  


  
    Ledecký sa v duchu usmial. Blížil sa Lipianskeho rozlúčkový večierok. Nebolo preňho ťažké uhádnuť, kde tí dvaja preflákali takmer celú predchádzajúcu noc.
  


  
    „Ako vidím, tú kultúru ste teda nakoniec predsa len vybavili?“ opýtal sa cez plece o niečo hlasnejšie.
  


  
    Spokojne sa zamrvili.
  


  
    Videl, že trafil do čierneho.
  


  
    „Hej, osobne sme ich vyberali,“ ako prvý sa z letargie prebral Machrák. Zívol, natiahol sa a sprisahanecky pritom žmurkol na svojho komplica.
  


  
    Ten mu horlivo pritakal. Podľa úsmevu na jeho tvári sa dalo usúdiť, že sa v myšlienkach vrátil o pekných pár hodín naspäť.
  


  
    „Jedna blond, druhá ryšaňa,“ pokračoval Machrák v hlásení o ich včerajšej návšteve striptízového baru. „Perfektne zohrané,“ luskol prstami.
  


  
    „To je fakt,“ doplnil ho Koreis. „Myslím, že náš novopečený dôchodca sa má na čo tešiť.“
  


  
    „Najmä ak má rád umelé kozy.“
  


  
    „Musela to byť riadna fuška,“ neodpustil si Ledecký pat­ričnú dávku irónie. Sám bol v skutočnosti hlboko presvedčený, že vystúpenia podobného druhu už dávno stratili aj ten najmenší punc originality. Vlastne ani nevedel, prečo ho výsledok ich snaženia vôbec zaujíma.
  


  
    „Čo by sme neurobili pre kolegu?“ ceril sa Machrák.
  


  
    „Dúfam len, že si sa medzi tými herečkami nepokúšal nájsť nášmu mladému nejakú novú partiu,“ zatváril sa naoko prísne.
  


  
    Nestihol mu odpovedať. Prerušilo ho vŕzganie tlačiarne.
  


  
    Ledecký so zachmúrenou tvárou pozrel na hárok papiera, ktorý sa v nej zasekol.
  


  
    „Doriti aj s takým krámom,“ znechutene vytrhol dokrkvaný list, zhúžval ho a zahodil do koša. S povzdychom sa obrátil naspäť k počítaču. Blížil sa čas obeda a on sa ešte nestihol ani len naraňajkovať. Navyše cítil, že ho začína bolieť hlava.
  


  
    „Kedy sa tá sláva vlastne začína?“
  


  
    Predsa len mu chýbalo nadšenie jeho mladších kolegov. V ostatnom čase si čím ďalej, tým častejšie uvedomoval, že o necelé dva roky dovŕši päťdesiatku, ako aj to, že po odchode Lipianskeho ostane vlastne najdlhšie slúžiacim detektívom na oddelení vrážd. Mal pocit, že to ubehlo strašne rýchlo.
  


  
    „O piatej,“ počul odpoveď.
  


  
    Pozrel sa na hodinky. Ani druhý pokus vytlačiť záznam z obstarožnej tlačiarne nevyšiel. Tentoraz sa v nej papier zasekol ešte oveľa skôr. Rezignoval.
  


  
    „No fajn.“ Nechal tlačiareň a odsunul sa od stola. „Mys­lím, že nadnes papierovania stačilo. Vypadnime radšej niekam do mesta.“
  


  
    Ani jeden proti tomu nič nenamietal. Predstava nenápadne sa kamsi zašiť a nerušene sa preflákať až do fajrontu sa im celkom pozdávala.
  


  
    „Dali ste Janke to Borodáčovo číslo, aby zháňala tie výpisy?“ chcel sa predsa len uistiť ešte pred odchodom.
  


  
    „Dali,“ upokojil ho Koreis. „Robí na tom.“
  


  
    Natiahol sa za kabelou.
  


  
    „Bude to veľká akcia. Okrem nás idú aj technici, celá armáda majetkárov a minimálne polovica vyšetrovačky,“ vrátil sa naspäť k téme Machrák.
  


  
    Ledecký si predstavil, ako sa raz bude lúčiť so službou v Policajnom zbore on sám. Ten čas sa neúprosne blížil. Celý dnešný deň sa nevedel zbaviť myšlienky na odchod. Na podobné okázalé gestá, akým sa nepochybne chcel dnes večer blysnúť Lipiansky, si však nikdy nepotrpel. Už teraz bol pevne rozhodnutý, že jeho odchod prebehne v diskrétnej tichosti a žiadny podobný cirkus, hoci aj za cenu sklamania kolegov, v nijakom prípade usporadúvať nebude.
  


  
    „Pečené prasiatko, guláš, kurence. Hotová svadba,“ vyratúval Machrák.
  


  
    „Dokonca aj hudba! Majetkári vraj cez svojho šéfa zo­hnali nejakú dychovku,“ doplnil Koreis.
  


  
    Obaja vyzerali ako deti, ktoré sa nevedia dočkať Mikuláša.
  


  
    „Dychovku?“ Ledecký neveriacky prevrátil oči k stropu. Začínal mať pocit, že sa mu sníva, alebo že si z neho robia srandu.
  


  
    „Hej. Juranku, či ako sa to volajú,“ upresnili. „Od neho z dediny.“
  


  
    „Jur, teda celým menom Svätý Jur, nie je dedina, ale mesto,“ opravil ich.
  


  
    „Kto by to povedal?“ uškrnul sa povýšenecky Machrák.
  


  
    „Čo?“
  


  
    „Že Jur je mesto.“
  


  
    Ledecký mávol rukou. Nemalo najmenší význam presviedčať rodeného Prešporáka, že nie všetko, čo leží za hranicami bratislavského Starého Mesta, je vidiek. Už dávno sa o to ani nepokúšal. Zvykol si, ba naopak, zväčša sa na jeho poznámkach zabával. Aj najčerstvejšia informácia o chystanom večierku ho viac-menej pobavila. Už zažil niekoľko odchodov do civilu, ale musel uznať, že doteraz ani jeden so sprievodom dychovej kapely.
  


  
    „A nemali by potom tie vaše krásavice, čo chystáte na polnoc, nabehnúť na stoly radšej rovno v krojoch?“ opýtal sa a na perách aj jemu konečne zahral úsmev. „Vzhľadom na tú dychovku by to bolo štýlovejšie.“
  


  
    Zasmiali sa.
  


  
    „Bolo,“ okamžite sa chytil Machrák. „Nepochybne.“ Vyzeralo to, akoby nad jeho návrhom naozaj celkom vážne rozmýšľal. „Len nezabúdaj, že krojované striptérky, ak by teda bolo možné niekde na také vôbec naraziť, by mali jeden háčik,“ povedal potom.
  


  
    „Aký?“
  


  
    „Veľký.“ Dal im obom čas na hádanie.
  


  
    Márne, ani jeden neuhádol.
  


  
    „Kým by sa z tých svojich naškrobených sukní, čipiek a šnurovačiek povyzliekali, bolo by ráno,“ ukazovákom si poťukal na čelo. „A nám ich Gabo požičal len na hodinu. Aj s cestou tam a naspäť, samozrejme.“
  


  
    Museli uznať, že má pravdu.
  


  
    Nechali teda striptérky v ich tuctových dresoch a zdvihli sa na odchod. Ledecký sa načiahol do šuplíka. Chvíľu mu trvalo, kým našiel pokrčenú alumíniovú fóliu s tabletkami proti bolesti hlavy. Naraz prehltol posledné dve, čo tam zostali, a zapil ich vodou rovno z kohútika. Keď si práve vtĺkal do hlavy, že nesmie zabudnúť zastaviť sa v lekárni, zazvonil mu na pracovnom stole telefón.
  


  
    „Služobná linka,“ pozrel Machrák na podsvietený displej.
  


  
    Všetci traja vedeli, že to môže znamenať len jedno jediné. Vidina lákavého popoludnia sa začala rozplývať.
  


  
    Ledecký zdvihol slúchadlo a súčasne prepol reproduktor na hlasný odposluch.
  


  
    „Balistika, Belák. To si ty, Peter?“
  


  
    Prisvedčil. Skúseného experta na balistiku poznal ešte z čias, keď začínal ako kriminalistický technik na okrese.
  


  
    „Myslím, že tu mám pre teba niečo zaujímavé. Posielam to poštou, ale napadlo mi, že by si hádam...“
  


  
    „Hmmm?“
  


  
    „Že by si možno radšej prišiel osobne,“ na chvíľu sa odmlčal. Týmto spôsobom zvyčajne informácie neodovzdával. „Je to trojkársky prípad. Tá samovražda na Riazanskej. V dožiadaní, čo mám pred sebou, je poznačené, že treba o záveroch skúmania vyrozumieť aj teba.“
  


  
    Muselo to byť dôležité.
  


  
    „Budeš o takú hodinku u seba?“ opýtal sa.
  


  
    „Budem ťa čakať.“
  


  
    Ledecký zavesil a pozrel na Koreisa. „Máme auto?“

    Oddelenie balistiky odboru kriminalistickej identifikácie sa takisto ako drvivá väčšina pracovísk kriminálneho expertízneho ústavu nachádzalo v blokoch F a G areálu Policajnej akadémie v bratislavskej Rači.
  


  
    Cesta z centra trvala Ledeckému s Koreisom pol hodiny. Služobný Superb odstavili na menšom z dvoch parkovísk pred hlavným vchodom budovy na mieste vyhradenom pre služobné návštevy. Legitimovali sa na recepcii u službukonajúceho dozorného dôstojníka a vnútornou zasklenou chodbou sa pustili na opačný koniec celého rozsiahleho objektu.
  


  
    Chodba sa hmýrila študentmi v policajných rovnošatách. Ledeckého prekvapilo, koľko bolo medzi nimi žien. Aj to sa za ostatné roky zmenilo. V časoch, keď na polícii začínal, nebola na celom treťom okrese, kde vtedy slúžil, okrem sek­retárok ani jediná.
  


  
    Kapitán Miloš Belák ich už čakal. Zaviedol ich do kancelárie.
  


  
    „Hovoril som ti, že ide o tú samovraždu na Riazanskej. Prestrelená hlava. Trojkári mi tu poznačili, že mám okrem nich volať aj tebe. Už aj chápem prečo,“ nestrácal čas a prešiel rovno k veci. „Konečne som sa na to pozrel.“
  


  
    Sadli si.
  


  
    „Chvíľu to trvalo, lebo tá búchačka musela najprv na chémiu, biológiu, potom na daktylky a až potom k nám.“
  


  
    „Vieme. Nemusíš sa ospravedlňovať,“ chápal Ledecký.
  


  
    „Inak, asi vám to ešte oficiálne neprišlo, ale môžem vám prezradiť, že okrem odtlačkov a DNA toho... mŕtveho z toho nič iné nevyšlo. Videl som výsledky, keď som to od nich bral.“
  


  
    „Čo sa dá robiť. Ťažko sme mohli čakať niečo iné,“ uzrozumene sa na seba pozreli.
  


  
    „No nikdy nevieš. Niekedy aj motyka vystrelí. My na balistike o tom vieme svoje,“ pokúsil sa o žart. „Dáte si kávu?“
  


  
    Obaja odmietli.
  


  
    „Predvčerom,“ rozprával ďalej Belák, „ma stiahli do roboty, a keď som už bol tu, mrkol som zo starej známosti okrem iného aj na tú vašu vec,“ zazubil sa. „Dlho sme sa nevideli. Už som si začínal myslieť, že si to aj ty zabalil.“
  


  
    Začínali byť netrpezliví. Vyzeralo to, že ho zastihli v dobrej nálade. Vzápätí pľasol Ledeckého priateľsky po ramene.
  


  
    „Tá zbraň je celkom zaujímavá vecička,“ povedal a zrazu akoby ožil. Zo zásuvky svojho pracovného stola vytiahol spracovaný protokol spolu s revolverom, zabaleným do igelitového vrecka. Ledecký sa načiahol po zbrani. Bola veľká a prekvapivo ťažká.
  


  
    „Mám pre vás dobré aj zlé správy,“ napriek všeobecnému zákazu fajčenia v priestoroch objektov ministerstva vnútra zalovil vo vrecku plášťa po škatuľke cigariet. „A jednu, myslím si, dosť nečakanú,“ dodal a ponúkol Ledeckého cigaretou.
  


  
    Zapálili si.
  


  
    „Budem stručný. Všetko máte koniec koncov tu,“ poklepal na posudok na stole. „Ide o starý armádny revolver Rast Gasser model 1870/74. Vyrábal sa od roku sedemdesiat, teda ešte za Rakúska-Uhorska. Z historického hľadiska to nie je až taká zvláštnosť, vyrobili sa ich tisíce. Netrúfam si síce hádať koľko, ale som presvedčený, že medzi ľuďmi na kadejakých povalách a podobných miestach sa ich zopár ešte aj dnes celkom isto nájde.“
  


  
    Ledecký pozorne počúval.
  


  
    „Samozrejme, je otázka, v akom stave,“ vyfúkol oblak dymu. „Tento váš je perfektný. Až sa čudujem. Za podobný kúsok by sa nemusel hanbiť ani najnáročnejší zberateľ.“
  


  
    Koreis si jeho informáciu poznačil do zápisníka.
  


  
    „V každom prípade,“ Belák počkal, kým dopíše, „je tu niečo, čo vám asi nebude práve hrať do karát. Podľa sú­časného zákona ide o zbraň kategórie D, vyrobenú pred 31. 12. 1890, a teda nepodliehajúcu žiadnej ohlasovacej povinnosti. Osoba staršia ako osemnásť rokov ju môže vlastniť a držať bez toho, že by musela byť držiteľom zbrojného preukazu.“
  


  
    „Takže v evidencii zbraní ju nenájdeme.“ Vedeli, čo to znamená.
  


  
    „No to je jedna z tých horších správ. Na to, myslím si, môžete naozaj zabudnúť,“ rozhodil rukami. „V tomto je podľa mňa zákon dosť deravý. Niečo celkom zbytočne zakazuje a inde zasa, ako napríklad v tomto prípade, môžeš mať doma bez akéhokoľvek povolenia či oznamovacej povinnosti veľmi účinnú a nebezpečnú strelnú zbraň.“
  


  
    „No my tu to asi nezmeníme.“ Belák sa viditeľne chystal svoju myšlienku o zlých zákonoch ďalej rozvinúť, ale Ledecký nijako netúžil, aby sa ich pracovné sedenie prenieslo do roviny akademickej debaty o nedokonalej jurisdikcii.
  


  
    „Máš pre nás teda aj nejaké lepšie informácie?“ radšej sa rýchlo opýtal.
  


  
    Kriminalistický expert pokýval hlavou.
  


  
    „Možno to, že má normálnu drážkovanú hlaveň, a tak sme mohli tú guľku, čo tomu nešťastníkovi preletela hlavou a skončila v drevenom obklade na stene, s absolútnou istotou individuálne stotožniť.“
  


  
    „A?“ Ledecký konečne začínal mať pocit, že sa blíži k veci.
  


  
    „Pochádza z tej istej zbrane.“
  


  
    „Fajn,“ povedal Koreis, no v jeho hlase bolo zatiaľ počuť skôr sklamanie. Nič iné ani nečakal. Kvôli tomuto sa museli trmácať cez celé mesto až sem?
  


  
    „Pre vás by však malo byť veľmi zaujímavé predovšetkým to, že tou zbraňou sa už vraždilo.“ Belák zahasil cigaretu.
  


  
    Obaja detektívi spozorneli.
  


  
    „Prehodil som to zbierkou a včera porovnal s tým, čo mi vypadlo.“
  


  
    „A?“
  


  
    „Ten kostrový nález v Borinke,“ vyložil ich staré dožiadanie. „Posielali ste to na jar tohto roka.“
  


  
    „Je to isté?“ Koreis mu ho takmer vytrhol z ruky.
  


  
    „Hovorím. Absolútne,“ vstal a ukázal na protokol v jeho ruke. Potom papier zohol tak, aby k sebe priradil dva rovnaké obrázky.
  


  
    „Vidíš?“ nasmeroval ich do svetla proti oknu.
  


  
    Laikovi mohli obrázky pripadať ako akési kovové plôšky, nafotené mikroskopom, so zreteľnými ryhami na povrchu. Už na prvý pohľad boli celkom rovnaké.
  


  
    „Zbraň je ako zámok, guľka ako kľúč, hovoríme my na balistike. Musia do seba zapadať. Omyl je vylúčený,“ prenechal dožiadanie Koreisovi a znova si sadol. „Kompletný znalecký posudok vám pošlem hneď, len čo ho dopíšem. No už teraz vám hovorím, že tá vaša guľka z tej starej lebky vykazuje rovnaké markanty ako tá trojkárska, čo prednedávnom preletela hlavou tohto nešťastníka.“
  


  
    „Tak potom teda predsa Borodáč,“ obrátil sa Koreis na Ledeckého.
  


  
    Detektív si ako vždy nechal čas na rozmyslenie. Nevyzeral prekvapený, no ani zďaleka nebol taký nadšený ako jeho mladší kolega.
  


  
    „Všetko to do seba nakoniec predsa len zapadá,“ pokračoval Koreis.
  


  
    Ledecký opäť nič nepovedal. Hlavou mu prebleslo, že naozaj zapadá. Na jeho vkus až príliš. „Zbraňou z prípadu samovraždy Borodáča teda pred tridsiatimi rokmi zastrelili i Skokánka,“ skôr nahlas premýšľal než sa pýtal.
  


  
    „Ak je Skokánek tým kostlivcom z Borinky, tak potom áno,“ pousmial sa expert.
  


  
    Ledecký si uvedomil, že žiadosť o kriminalistickú expertízu zaslali Belákovi ešte predtým, než zistili totožnosť obete.
  


  
    „Zastrelil sa schválne tou istou zbraňou, ktorou pred rokmi zabil Skokánka? Niečo ako priznanie? Aj bez listu na rozlúčku?“ Mladý detektív sa s otáznikom v očiach obrátil na Ledeckého.
  


  
    Namiesto neho mu však odpovedal Belák. „Mohlo by byť, keby...“ uškrnul sa. „Keby som tu pre vás, chlapci, nemal ešte niečo,“ expertný znalec sa im zrejme rozhodol svoje zistenia patrične dávkovať. „To najlepšie som si nechal na koniec.“
  


  
    „No tak nás už nenaťahuj!“
  


  
    „Na steroch z rúk toho vášho nešťastníka sa nenašli žiadne povýstrelové splodiny.“
  


  
    „Nenašli?“
  


  
    „Nie. Absolútne žiadne.“
  


  
    „Znamená to teda to, čo si myslím?“ zauvažoval nahlas Ledecký, akoby sa ešte raz chcel uistiť v tom, čo práve počul.
  


  
    „Možno vás to nepoteší, ale áno,“ prikývol Belák. „Znamená to presne to. Je vylúčené, že by sa Borodáč zastrelil sám.“
  


  
    Situácia sa zrazu zmenila.
  


  
    „Si si istý?“
  


  
    V krátkom čase už druhýkrát tá istá otázka.
  


  
    Balistický expert tentoraz nereagoval. Iba sa zaklonil v kresle a znova zašmátral po škatuľke s cigaretami.
  


  
    Čakali, kým si zapáli.
  


  
    „Keby ten revolver držal pri výstrele v ruke, ukázalo by sa to,“ zhlboka si potiahol. „Robil som to najspoľahlivejšou metódou, čo máme. Pomocou mikrosondy spojenej s elektrónovým skenovacím mikroskopom, žiadny parafín či podobné veci.“
  


  
    „A?“
  


  
    „Čisté, hovorím, ani náznak po nejakých povýstrelových splodinách.“
  


  
    Ledecký rozmýšľal.
  


  
    „Navyše, pri tomto type náboja,“ poklepal na posudok. „Kaliber jedenásť celých tri. Slušný klátik, čisto olovená strela, vážiaca takmer dvadsať gramov. Počiatočná rýchlosť okolo dvesto metrov za sekundu. Nábojnica plnená čiernym prachom,“ prisunul si popolník a s vážnou tvárou sa na chvíľu odmlčal.
  


  
    Mali pocit, že rozmýšľa, ako im to z hľadiska svojej profesie čo najlepšie vysvetliť.
  


  
    „Čierny prach k tomu všetkému horí pomalšie ako dnešný moderný a zanecháva preto po sebe ešte oveľa viac splodín.“
  


  
    Mlčky naňho pozerali. Ani jeden z nich ho nechcel prerušiť.
  


  
    „Vylučujem, že strieľal Borodáč,“ skončil jednoznačným záverom.
  


  
    Na chvíľu nastalo ticho. Uvedomovali si vážnosť výroku, ktorý práve vyslovil.
  


  
    „A náboje? Dajú sa zohnať?“ opýtal sa napokon Ledecký.
  


  
    „Hej,“ prikývol znalec. Medzi rôznymi zberateľmi nájdeš dokonca ešte aj pôvodné, ale mnohí z tých bláznov, čo si chcú z času na čas vystreliť z nejakého podobného kúska, si strelivo vyrábajú sami. Prebíjajú ho a upravujú z modernejších nábojníc, nie je to až taká veda, ako by sa na prvý pohľad zdalo. Také náboje potom v pohode zoženieš aj na internete. Je to síce možno trocha drahšia sranda, ale na druhej strane ich málokto potrebuje veľa. Stačí zopár.“
  


  
    „A v našom prípade?“
  


  
    „Vidíš, skoro som zabudol,“ znova zalovil v šuplíku a vytiahol vrecúško s nábojmi. „Pôvodný Gasser 11.3 x 36 R. Dva som spotreboval na porovnanie. Ostali vám ešte tri.“
  


  
    Ledecký sa načiahol po protokole, ktorý ešte vždy ležal pred nimi na stole. Jeho prvotné pochybnosti o Borodáčovej samovražde sa podľa všetkého práve ukázali ako viac než opodstatnené. Necítil však pocit zadosťučinenia.
  


  
    „Čiže podľa všetkého mu niekto oprel hlaveň o čelo, vystrelil a potom mu tú búchačku naaranžoval do rúk tak, aby to na prvý pohľad vyzeralo ako samovražda.“
  


  
    „Mohlo to tak byť.“
  


  
    „Myslel si, že sa mu to prepečie,“ doplnil ho Koreis. „Nad niečím takým si musel poriadne potrápiť mozog. “
  


  
    „No v týchto, povedal by som odborných veciach sa zasa tak veľmi nevyznal,“ neodpustil si Belák.
  


  
    Podľa tónu jeho hlasu Ledecký usúdil, že s prekvapujúcimi novinkami už skončil.
  


  
    „Každý z týchto mudrlantov robí chyby. Čím viac kombinujú a rozmýšľajú, tým urobia viac kopancov. Nemám pravdu?“
  


  
    „Hej,“ usmial sa na starého známeho Ledecký. Nebol síce detektív, ale v duchu s ním v absolútne súhlasil „Basy sú preplnené prešpekulovanými chytrákmi.“

    „Tak sa nám to celkom rozbehlo, čo povieš?“ Stáli pri spustenej závore pred železničným prejazdom. Ešte vždy bolo horúco. Ledecký otvoril dvere a zapálil si cigaretu.
  


  
    „Pokojne zhasni motor, tu to vždy dlho trvá.“
  


  
    Koreis ho poslúchol.
  


  
    „Takže teraz je to jasné,“ bubnoval prstami po volante. „Borodáč bol zavraždený, žiadna samovražda. Mal si pravdu.“
  


  
    Ledecký sa usmial. Ani teraz necítil nijaké zadosťučinenie. „Hovoril som iba, aby sme si počkali na balistiku. Nepovedal som, že sa nezastrelil sám, čo si už nepamätáš?“
  


  
    Hovoril si, že ti to nesedí,“ opravil ho. „Celý čas. Už od začiatku. A nemýlil si sa.“
  


  
    „Ani nesedelo, ale teraz to už začína byť iná káva.“ Napohľad to vyzeralo, akoby výsledok balistickej expertízy potešil len jedného z nich.
  


  
    „Hlavu hore,“ skúšal ho povzbudiť Ledecký. „Celé to konečne začína mať akú-takú logiku. Aj to je niečo.“
  


  
    „Logiku?“ Mladý detektív si pripadal ako školák.
  


  
    „V prvom rade už definitívne vieme, že Borodáčova vražda súvisí so Skokánkom. Páchateľ pri oboch použil jednu a tú istú zbraň.“
  


  
    „No práve,“ obrátil sa k nemu. „Logiku by podľa mňa malo skôr to, keby sa vrah definitívne zbavil tej zbrane hneď po prvej vražde. Keby ju hodil niekam do Dunaja, aby navždy zmizla zo sveta. Aký preňho malo zmysel skladovať ju niekde tridsať rokov? Aby s ňou po toľkých rokoch mohol vraždiť znova? Trocha pritiahnuté za vlasy, nie logika.“
  


  
    „Nie celkom,“ pokrútil hlavou Ledecký.
  


  
    Koreis čakal s očami plnými otáznikov, čo povie ďalej.
  


  
    „Nezabudni, že kým sa nenašlo Skokánkovo telo, tá zbraň ho nijako neohrozovala. V podstate ani potom, vzhľadom na tých tridsať rokov, čo odvtedy uplynulo. Navyše, ako si počul, zbraň nie je nikde evidovaná. Takže by si v najhoršom prípade pokojne mohol vymyslieť historku, že ju kúpil niekde na zberateľskej burze trebárs len minulý rok.“
  


  
    Koreis prikývol. Začínal chápať.
  


  
    „Takže sa jej nechcel zbaviť, možno ani nemohol.“
  


  
    „Akože nemohol?“
  


  
    „Čo ak by si niekto z jeho okolia všimol, že mu chýba v zbierke? Ide predsa o zberateľský kúsok. Zberatelia sa so svojimi vzácnosťami radi predvádzajú. V tom prípade by sa isto našlo zopár potmehúdov, ktorí by si niečo také mohli všimnúť.“
  


  
    „Hľadáme teda zberateľa historických zbraní?“
  


  
    „Možno,“ pripustil. „Alebo v každom prípade niekoho, kto má k takej zbierke prístup. Zbierať tie staré krámy môže niekto z jeho rodiny, dobrý známy, sused. Možností je veľa.“
  


  
    „Takto som sa na to doteraz nepozeral,“ priznal sa Koreis.
  


  
    Plnou rýchlosťou pred nimi prefičal vlak. Mladý detektív otočil kľúčikom v zapaľovaní. Závora však zostala spustená.
  


  
    „Dúfam, že nepôjde ešte jeden,“ poutieral si spotené čelo. „Podľa mňa vrah vtedy revolver zobral, a potom ho zasa vrátil na svoje miesto bez toho, že by si to ktokoľvek všimol. Dám krk na to, že ho už nikdy neplánoval použiť. Až teraz,“ uvažoval nahlas Ledecký.
  


  
    „Keď sa z nejakého dôvodu potreboval zbaviť Borodáča, svedka Ďalogovej vraždy, a dostal nápad narafičiť to tak, aby všetko padlo naňho,“ chytil sa Koreis.
  


  
    „Presne tak.“
  


  
    „Je prefíkaný,“ uznal. „Minimálne si to o sebe myslí. Je presvedčený, že je múdry. Že nás opäť povodí za nos tak, ako sa mu to podarilo pred rokmi.“
  


  
    „Vtedy mu však poriadne pomohli sami fízli. Teda skôr eštebáci. Spomeň si, čo nám povedal Miazga.“
  


  
    „No našťastie robí chyby,“ rozmýšľal ďalej Ledecký a mechanicky odhodil zvyšok cigarety na cestu.
  


  
    Závora sa konečne zdvihla. Rozbehli sa.
  


  
    „Podľa Miazgu zverbovali Borodáča na spoluprácu, lebo naňho Stráňavský niečo vedel. Rozmýšľam, čo to mohlo byť,“ v zamyslení si škrabal strnisko na neoholenej brade.
  


  
    Koreis počúval. Vedel, že jeho kolega bude vo svojich úvahách pokračovať. Nemýlil sa.
  


  
    „A vieš čo? Prišlo mi pritom na um to staré policajtské príslovie: Lepší dobrý svedok ako zlý spolupáchateľ.“
  


  
    Teraz ho celkom nechápal.
  


  
    „Borodáč predsa vypovedal v prípade Ďalogovej vraždy, a práve on podstatnou mierou pomohol usvedčiť Skokánka,“ vysvetľoval, keď zbadal, ako sa tvári.
  


  
    „Skokánkov spolupáchateľ?“ oveľa menej skúsenému Koreisovi to napriek tomu ešte vždy nedávalo zmysel.
  


  
    „Nie, tak som to nemyslel,“ pokrútil hlavou Ledecký. „Ten starý pytliak bol pre nich iba niečo ako dar z neba. Nehovorím, že to tak stopercentne bolo, ale napadá mi, že Borodáč mohol byť spolupáchateľom niekoho iného. Niekoho, koho z toho vtedy z nejakého dôvodu celkom vynechali.“
  


  
    „A ten vynechaný...“ pomaly začínal chápať, kam jeho starší kolega mieri.
  


  
    „Áno, presne tak,“ dopovedal zaňho Ledecký a usmial sa. „Ten teraz zistil, že sme našli Skokánka, a celkom správne usúdil, že Borodáč ho v tejto situácii ešte vždy môže ohroziť. Preto sa rozhodol zbaviť sa ho. Zastrelil ho tou istou zbraňou, ktorou pred tridsiatimi rokmi odpravil Skokánka, a nafingoval Borodáčovu samovraždu tak, že mu tú starú búchačku vložil do rúk. Istotne rátal s tým, že keď guľky stotožníme, spojíme obe veci dokopy a uzavrieme to všetko tak, že vraždil Borodáč.“
  


  
    „Potom však musí niečo vedieť i o balistike.“
  


  
    „Nevie toho dosť. Vidíš sám. Predsa len nebude až taký chytrý, ako si o sebe namýšľa.“
  


  
    „Rád by som sa dozvedel, kto to je.“
  


  
    „Dozvieme sa to. Priveľmi špekuluje. A raz sa už pomýlil.“
  


  
    „Čo teda navrhuješ ďalej?“ s nádejou sa naňho pozrel Koreis. Zatiaľ si tým všetkým nebol ani zďaleka taký istý ako jeho starší parťák.
  


  
    „Pôjdeme celkom od začiatku,“ načrtol ďalší postup Ledecký. „Od Borodáčovej vraždy. Veci sa zmenili. Hneď zajtra stiahneme z trojky spis. Spojíme sa s našou vyšetrovačkou. Ak bude treba, urobíme ešte raz ohliadku. Všetko ako zvyčajne, bežný postup. Vypočujeme znova tú jeho družku, vyťažíme susedov. Janke daj jeho telefón. Teraz už na výpisy a všetko ostatné povolenie dostane. Budeme pekne pátrať, krok za krokom.“
  


  
    Koreis sa usmial.
  


  
    „Navyše, celé to má jednu obrovskú výhodu.“
  


  
    „Akú?“ zvedavo naňho pozrel.
  


  
    „Konečne máme živý prípad. Už nejde len o premlčaný pomník, ale o čerstvú živú vraždu. Ani Peteraj už teraz nemôže nič namietať.“
  


  
    „A čím začneme ako prvým?“
  


  
    Ledecký pozrel na hodinky. Tváril sa, že usilovne rozmýšľa. Napokon sa schuti rozosmial. „Predsa Lipianskeho rozlúčkou.“

    Lipianskeho rozlúčkový večierok sa vydaril. Ledecký odchádzal spolu s teraz už vlastne bývalým dlhoročným kolegom z prenajatých priestorov železničiarskeho klubu na Jas­kovom rade posledný. Vyšli von práve na brieždení. V noci muselo spŕchnuť. Ani si to nevšimol. Chodníky boli ešte mokré a vzduch prevlhčený.
  


  
    „Teraz už je to na tebe,“ chytil ho novopečený dôchodca okolo pliec.
  


  
    Nič nepovedal. Vedel, ako to myslí.
  


  
    V Lipianskeho očiach sa zaleskli slzy. Alkoholická nostalgia, no dnes na ňu mal právo. Definitívny odchod po dlhých rokoch služby, po všetkom dobrom aj zlom, čo v nej prežil. Tento záverečný žúr musel preňho byť nepochybne silným emotívnym zážitkom. Bola to polovica jeho života. Možno i viac, ťažko povedať, koľko toho má ešte pred sebou.
  


  
    Stoly v tanečnej sále sa doslova prehýbali pod jedlom od výmyslu sveta. Naaranžovali ich do tvaru písmena U, no aj tak sa všetci ledva pomestili. Prišlo mnoho ľudí. Prekvapilo ho koľko. Neboli tu len vraždári. Stretli sa tu detektívi a policajti zo všetkých možných odborov a služieb. Hrala hudba, spievalo sa, jedlo a pilo. Veľa sa pilo.
  


  
    Okolo ôsmej dorazil aj sám krajský riaditeľ so svojím zástupcom. Zdržali sa možno hodinu a odovzdali Lipianskemu policajnú medailu za zásluhy. Bolo to pekné gesto. Pravdepodobne nič také nečakal.
  


  
    Po polnoci sa zábava uvoľnila. Alkohol tiekol potokmi, spievajúce hlasy postupne zachrípli. Hostia sa pomaly začali vytrácať.
  


  
    Ledeckému sa zrazu nechcelo odísť. Nikam sa neponáh­ľal. Nakoniec zostali sami dvaja. Posedávali za stolom a pozerali jeden na druhého s pohármi vodky pred sebou.
  


  
    „Čosi sme spolu, Peter, preskákali, pamätáš?“
  


  
    Prikývol. Na tvári mu hral nostalgický úsmev.
  


  
    „Niekedy to stálo za hovno, niekedy som doslova škrípal zubami, ale poviem ti...“ obrátil do seba poldecák, „bolo to pekné. Keby som sa mal rozhodnúť znova, nemenil by som. Nič by som nemenil.“
  


  
    Zapálil si. Ocitli sa tak trocha mimo času. Nalievali si a spomínali na staré zážitky. Vybavovali si ich jeden po druhom, na kadečo dôležité si možno ani nespomenuli. Po čase začala vodka stúpať do hlavy. Aj fľaša už bola takmer prázdna. Dopili ju a zdvihli sa. Večierok sa definitívne skončil.
  


  
    Zvuky z kuchyne ho prebudili do sobotňajšieho dopoludnia. Chvíľu mu trvalo, než mu došlo, že je to Hana. Vyzdvihla ho v meste, doviezla domov a zostala. Párkrát sa v posteli prevalil zboka nabok a potom zacítil vôňu slepačieho vývaru.
  


  
    „Dobré ráno, opilec,“ vošla do spálne, keď začula, že už je hore. Usmievala sa.
  


  
    „Bol som zlý?“ zatváril sa previnene. Podrobnosti cesty domov si totiž zatiaľ vybavoval len matne.
  


  
    „Nie. Bol si zlatý,“ prisadla si k nemu na okraj postele a pobozkala ho. „Celý čas si mi v aute vyznával lásku. Ani som netušila, že ma tak miluješ.“
  


  
    „Fakt?“ vydýchol si. Vedel o sebe, že opitý býva často nepríjemne ironický, ak nie hašterivý.
  


  
    „Nepamätáš si?“ neprestala sa usmievať.
  


  
    „Jasné, že si pamätám,“ zaklamal.
  


  
    „To isto,“ neuverila mu. „Keby som ti povedala, že si ma požiadal o ruku, tak aj to mi teraz odkývneš,“ zahnala sa po ňom utierkou, čo držala v ruke.
  


  
    „A požiadal?“ chcel pre istotu vedieť.
  


  
    „Polievka je hotová,“ zahovorila odpoveď. Vstala. „Tuším ti padne akurát vhod,“ napravila si kuchársku zásteru, ktorú uňho bohvie kde našla, na diaľku mu poslala bozk a vrátila sa do kuchyne.
  


  
    „Tak požiadal, či nie?“ zakričal za ňou.
  


  
    „Veď si predsa pamätáš,“ naťahovala ho.
  


  
    V kúpeľni pod sprchou s potešením kvitoval, že mu nie je zle. Dokonca ho ani nebolela hlava. Inokedy mu ju v podobných prípadoch div neroztrhlo. Žalúdok pevne sedel na svojom mieste a dokonca pocítil hlad. Bosý, len s uterákom okolo pása, sa ponáhľal do jedálne.
  


  
    „Ani si mi nestihol povedať, ako tam bolo,“ otočila sa Hana od sporáka.
  


  
    „Fajn,“ sadol si. „Myslím, že fajn.“ Než stihla prestrieť taniere, v stručnosti jej porozprával o hojnom počte zúčastnených a o vyznamenaní od krajského. Kultúrnu vložku v podobe dvoch striptérok zamlčal. Nemal z toho zlé svedomie. Veď napokon vďaka zanietenej debate s Peterajom, ktorú viedli práve počas ich vystúpenia, na ne vlastne takmer nepozrel.
  


  
    „Najsmutnejšie na tom celom je, že som odteraz ostal na oddelení najstarší,“ zakončil rozprávanie povzdychom.
  


  
    Prisadla si za stôl a zahľadela sa mu do očí.
  


  
    Prepadla ho výčitka, že sa nestihol oholiť.
  


  
    „Na to, že si taký starček, naozaj nevyzeráš zle,“ pohladila ho po vlasoch.
  


  
    Zvyšok dňa uplynul v príjemnej pohode. Prinútil sa pokosiť trávnik, večeru si ugrilovali v záhrade. Absolvoval aj polhodinový telefonický hovor s Erikom. Jeho jediný syn z prvého manželstva žil už niekoľko rokov v Londýne.
  


  
    Keď sa večer pomilovali, oznámila mu, že v nedeľu dopoludnia musí ísť navštíviť otca. Starý pán, ktorého spoznal v ten istý deň ako aj ju, zrejme zápasil s chrípkou. Ponúkol sa, že pôjde s ňou, no odmietla. Zobral to ako fakt a ani sa nespýtal prečo. Počkal, kým zaspí, a potichu sa vykradol zo spálne. Nechcel ju zobudiť.
  


  
    Nežiadalo sa mu spať. V obývačke si sadol do kresla a prvýkrát za celý ten čas sa v myšlienkach vrátil k ich prípadu. Už nebolo pochýb, že sa to povestné, frázami ovenčené klbko začne po dlhom čase konečne rozmotávať. Zďaleka nemali vyhraté, no aspoň už s istotou vedeli smer, ktorým musia svoje pátranie zamerať. Znova a znova si prehrával súvislosti a skladal jednotlivé poznatky z posledných dní.
  


  
    Hľadali človeka, ktorého by vražda, hoci aj dávno premlčaná, mohla ohroziť natoľko, že by bol pre strach z jej prezradenia odhodlaný znova vraždiť. Preto mu Borodáčova samovražda od samého začiatku vonkoncom nepasovala do úvah o rozohranej partii. V Borodáčovom živote by sa totiž nič nezmenilo, ani keby ten starý prípad vyplával na povrch. Ničoho sa nemusel obávať až natoľko, aby sa rozhodol siahnuť si na život.
  


  
    Treba nájsť toho, kto má, naopak, čo stratiť. Kto sa už síce nemusí báť súdu a dlhoročného väzenia, ale aj naďalej musí za každú cenu uchovať pred okolitým svetom svoje strašlivé tajomstvo. Pretože pravda o záhade starej tridsať rokov by mohla ešte aj dnes prevrátiť jeho život naruby.
  


  
    Prichodilo mu to ako hľadať ihlu v kope sena, ale veril si. Už vôbec nepochyboval, že naňho prídu. Cítil sa ako lovecký pes na stope. Zavetril ju a pôjde po nej. Tak dlho, dokiaľ svoju korisť neuštve.
  


  
    Zažal lampičku a podišiel ku knižnici. Vrátil sa naspäť s obsiahlou, fotografiami a ilustráciami bohato vybavenou encyklopédiou zbraní. Dostal ju pred rokmi od prvej manželky Magdy. Bol to vianočný darček.
  


  
    Sadol si a ťažkú knihu si položil na kolená. Na prvej strane našiel staré venovanie. Ako už veľakrát, prečítal si ho znova. Ešte aj dnes obdivoval jej úhľadné písmo. Usmial sa. Po tých rokoch ho spomienka na ňu prvý raz nezabolela.
  


  
    Začal listovať, až kým nenašiel kapitolu o rakúskych a rakúsko-uhorských pištoliach a revolveroch.

    Koreis často nenápadne sledoval Ledeckého pri práci. Aj v to popoludnie sedel za svojím stolom, schúlený za monitorom počítača. Po očku pozeral, ako jeho kolega s okuliarmi na nose pozorne študuje koncept spisu. Začínal byť netrpezlivý.
  


  
    Skúsený detektív postupoval pomaly. Metodicky, nanajvýš koncentrovane čítal stránku za stránkou. Nad každou strávil dlhé minúty. On sám prelistoval ten istý materiál za chvíľočku, už cestou z trojkárskeho okresného riaditeľstva sem. Ešte vždy bol oficiálne označený ako Borodáčova samovražda. Nebolo toho veľa. Pár záznamov, fotodokumentácia. Za ten čas, čo nad ním doteraz strávil Ledecký, by ho stihol prečítať znova odhora nadol hoci aj desaťkrát.
  


  
    „Originál som zaniesol na vyšetrovačku. Zobral si to Chovanec. Len čo mu príde znalecký posudok z balistiky, prekvalifikuje to,“ prerušil nakoniec ticho.
  


  
    „Bude to robiť on?“ Ledecký na okamih zdvihol oči od papierov.
  


  
    „Asi áno.“
  


  
    „To by bolo dobre,“ utrúsil na pol úst a opäť sa pohrúžil do čítania.
  


  
    V duchu s kolegom súhlasil. I podľa neho, napriek tomu, že na vraždách nerobil roky, bol Chovanec najschopnejší zo všetkých vyšetrovateľov krajského úradu vyšetrovania a práve s ním sa im najlepšie spolupracovalo.
  


  
    Machrák, tretí z osadenstva kancelárie, si pred seba rozložil desiatu. Z vrecka nohavíc vytiahol švajčiarsky nožík, klobásku s rožkom nakrájal na úhľadné kolieska, tvrdý syr na štvorčeky. Nakoniec vstal a prešiel k črepníku na okennom parapete. Skveli sa tam dve rastlinky obsypané červenými čili papričkami, ktoré boli jeho pýchou. Pokochal sa pohľadom na ne a po chvíli obdivovania si odštipol najčervenšiu. Až potom si porozkladal svojich vojačikov na plastovú tácku.
  


  
    „Na ten byt by sme sa mali ísť pozrieť ešte raz,“ napichol si na špáradlo prvý kúsok a obradne si ho vložil do úst.
  


  
    „Budeme musieť,“ odložil spis Ledecký. Pozrel na nich, tak ako mal vo zvyku, keď nad niečím usilovne premýšľal, a pošúchal si koreň nosa. „Lebo ak sa nemýlim, tak tu niečo nesedí.“
  


  
    Nikdy nemal pamäť na mená, dokonca ani na tváre. Priezviská často zabúdal už pár sekúnd po tom, čo sa mu dotyčný človek predstavil, a aj sami ľudia sa mu veľakrát mýlili. Napriek tomu, že bol poľovník, nemal bohvieaký orientačný zmysel. V ostatných rokoch sa mu stávalo, že svojich dvoch parťákov nezriedka obveselil tým, že zablúdil dokonca aj v priemerne rozľahlej budove hociktorého úradu či inštitúcie, do ktorej služobne zavítali.
  


  
    Naopak, jeho silnou stránkou bola doslova vynikajúca fotografická pamäť. Už v škole, a neskôr i pri štúdiách na vysokej si pamätal celé stránky textu tak, že si ich následne pri skúškach vedel v hlave podvedome vybaviť a svojím spôsobom znova takmer od slova do slova prečítať. O pár rokov v robote takisto nemal problém s detailmi fotodokumentácií, fotkami či obrázkami z prípadov, na ktorých pracoval.
  


  
    Preto si zakaždým osobne prezrel, hoci aj dodatočne, každé miesto činu, i keď sa na prvý pohľad mohlo zdať, že to nie je potrebné. Nehľadiac na situáciu, vždy sa usiloval vidieť veci v reáli a na vlastné oči. Chýbala mu predstavivosť, vďaka ktorej by si mohol urobiť potrebný obraz výhradne na základe prostého opisu v protokole. V podstate to fungovalo tak, akoby si všetko to, na čo pri svojej obhliadke uprel zrak, niekde hlboko v mozgu naskenoval a snímku potom natrvalo uložil, pričom jeho obrovskou prednosťou bolo, že si neskôr, hoci aj po dlhšom čase, vedel oživiť i tie najjemnejšie detaily.
  


  
    Teraz si v hlave porovnával obrázok, ktorý mu utkvel v pamäti po prvej návšteve v Borodáčovom byte, s trojkárskymi fotografiami nalepenými v spise o jeho údajnej samovražde. Pripadalo mu to ako hlavolam: nájdi na dvoch rovnakých obrázkoch päť rozdielov. Nebolo ich päť, ale keď spis odkladal, bol si takmer istý, že jeden predsa len našiel.
  


  
    „Nesedí?“ zareagovali obidvaja rovnako.
  


  
    Ledecký sa natiahol cez stôl a uchmatol Machrákovi pripravené sústo. No len čo sa zahryzol, do očí mu vyhŕkli slzy.
  


  
    „Tie tvoje papričky sa tento rok naozaj vydarili,“ vysúkal zo seba, akoby mal vyrazený dych.
  


  
    „Semiačka z vlaňajška, ale grády majú rok čo rok vyššie,“ usmial sa Machrák. Vďaka svojim maďarským predkom si z nich na rozdiel od Ledeckého odhryzoval, akoby to boli jahody. „Takže povieš nám už, čo si vypátral v tom trojkárskom galimatiáši?“
  


  
    „Toto,“ pretrel si oči Ledecký. Otvoril papierové dosky s fotodokumentáciou. Prstom poklepal po jednej z fotiek. Na zábere bol Borodáč, prevalený na stoličke za stolom.
  


  
    Naklonili sa bližšie, pozerali, no zatiaľ ani jeden z nich nevedel prísť na koreň tomu, čo sa im pokúšal naznačiť.
  


  
    Skúsený detektív pozrel na Koreisa.
  


  
    „Nič,“ musel po chvíľke priznať kriminalistický nováčik.
  


  
    „Toto,“ zapichol prst do horného rohu fotografie, ktorej pozadie tvorila stena s dreveným obkladom a roh hornej časti knižnice. V stene bol vidieť otvor po guľke. Detektív však ukázal na škatule položené na knižnici. „Sú opačne. Som si takmer istý. Keď sme tam boli my, boli uložené naopak. Táto hnedá naľavo a tá druhá fľakatá napravo.“
  


  
    Prekvapene naňho pozreli. Obaja ho poznali natoľko, že vôbec nepochybovali o jeho slovách.
  


  
    „Krátko pred Borodáčovou smrťou, no celkom isto až po našom odchode s tými škatuľami niekto hýbal. Predpokladám teda, že v nich niečo hľadal. Mohol to byť buď sám Borodáč, keď ešte žil, alebo rovnako i niekto iný. Pokojne aj vrah.“
  


  
    Uznanlivo kývali hlavami. Koreis si znova uvedomil, koľko mu ešte chýba, aby dosiahol úroveň svojho staršieho kolegu.
  


  
    „Pozrieme sa ta,“ načiahol sa po telefóne. „Skúsim zo­hnať tú jeho družku, vy vybavte u Weidemanna, aby s nami poslal nejakého technika.“
  


  


  
    S Ingrid Švarcovou sa stretli o pol druha hodiny priamo pred bytom. Už ich čakala. Ledecký kľúčom roztrhol le­piacu pásku opečiatkovanú štátnym znakom a odomkol. Vošli dnu.
  


  
    „Najprv vám musím povedať, že odvtedy, čo ste naposledy rozprávali s policajtmi, sa podstatne zmenila jedna vec,“ oslovil ju hneď na chodbe.
  


  
    Zostala stáť a s očakávaním naňho pozerala. Nevyzeralo to, že celkom nedávna smrť jej druha ju nejako zvlášť ranila.
  


  
    „Váš priateľ Karol Borodáč nespáchal samovraždu, ale bol zavraždený.“
  


  
    „Zavraždený?“ zhíkla. „Nezastrelil sa sám?“
  


  
    „Nie. Niekto ho zabil a pokúsil sa to nahrať tak, aby to vyzeralo ako samovražda.“
  


  
    „Prečo by niekto niečo také robil?“ tvárila sa, akoby tomu príliš neverila.
  


  
    „To sa pokúšame zistiť.“
  


  
    Pohli sa z tesnej chodby do obývačky.
  


  
    „Môžem si stade zobrať veci?“ opýtala sa. „Keď sa to stalo, a boli tu tí policajti, nemala som čas.“
  


  
    „Najprv vás však poprosím, aby ste sa tu pozorne poobzerali,“ privolil Ledecký. „Či sa niečo nezmenilo, či niečo nechýba.“
  


  
    Obzerala sa okolo seba.
  


  
    „Jednoducho, či nie je niečo inak, ako bolo predtým,“ pre istotu jej ešte raz vysvetlil, čo od nej vlastne žiada.
  


  
    Poslušne sa podrobila jeho požiadavke. Usilovne sa obzerala.
  


  
    Neušlo im, ako sa pritom pohľadom vyhýbala stoličke, na ktorej našla svojho druha. Na dlážke pod ňou i pod stolom bola ešte vždy veľká zaschnutá škvrna od krvi. Už páchla hnilobou.
  


  
    „Bude tu treba čím skôr upratať. Postaráte sa o to, alebo máme niekoho zavolať?“ Technik, ktorého s nimi poslal Weidemann, otvoril okno.
  


  
    „Radšej zavolajte,“ povedala znechutene. „Odnesiem si veci a moja noha sem viac nevkročí.“ Prezrela si obývačku, prešla spálňu i kúpeľňu. „Nemyslím si, že by bolo niečo inak,“ konštatovala na záver.
  


  
    „A ste si istá aj tým, že nič nechýba?“
  


  
    „Čo by tu už tak mohol niekto zobrať,“ uškrnula sa. „Nič cenné tu nie je. Ibaže by bol niekto zvedavý na tie jeho haraburdy.“ V jej hlase bolo cítiť neskrývanú iróniu.
  


  
    Ledecký kývol na technika. Ten si z puzdra vybalil foto­aparát.
  


  
    „Okrem dlhov nič iné nemal,“ vzdychla. Potom sa obrátila na Ledeckého. „Viete už, kto mu to urobil?“
  


  
    Pokrútil hlavou.
  


  
    „A vy?“ vrátil jej otázku Machrák.
  


  
    „Čo ja?!“ rázne mykla hlavou. Otočila sa k nemu. Dnes ho na rozdiel od nich dvoch videla prvýkrát. „Nemám ani najmenšie tušenie. To už by som skôr verila, že si to naozaj spravil sám.“
  


  
    „Videli ste uňho niekedy predtým tú zbraň?“
  


  
    „Nie.“
  


  
    „Ani žiadnu inú?“
  


  
    „Nie! Som si istá, že žiadnu nemal. To by som vedela. Čo som ho poznala, nikdy sa nezaujímal o také veci, ako sú zbrane.“
  


  
    „A nemali ste v poslednom čase pocit, že by sa niečoho, lepšie povedané, niekoho bál?“ pokračoval v improvizovanom výsluchu Ledecký.
  


  
    „Nie,“ pokrútila hlavou, no napriek tomu o tej možnosti zjavne uvažovala. „Vôbec nevyzeral, že by sa niekoho bál. Čo viem, dlhoval tomu Jarovi z herne, hovorila som vám to. Schovával a zatajoval sa pred ním, to hej, ale nemyslím si, že by sa bál toho, že by ho Jaro mohol zabiť. Nebolo to prvý raz, čo mu dlhoval, navyše, vždycky všetko nakoniec nejako vyplatil a zrovnali sa.“
  


  
    Nechali ju rozprávať.
  


  
    „Okrem toho, vidíte,“ ťukla si ukazovákom o čelo, „bola som pri tom, keď mu, teda tomu Jarovi, tuším len dva dni pred tým, čo sa to stalo, telefonoval, a sľúbil mu, že do týž­dňa všetko vyrovná.“
  


  
    „Do týždňa?“
  


  
    „Áno. Mal dobrú náladu. Aj predo mnou sa tváril, akoby mu mal vyjsť nejaký dobrý kšeft.“
  


  
    „Viete, o čo išlo?“ Všetci traja detektívi zbystrili pozornosť.
  


  
    „O takých veciach sa so mnou nikdy nerozprával,“ pohŕdavo si odfrkla. „Aj tak asi iba táral. Bol to obyčajný, dávno odpísaný lúzer,“ mávla rukou.
  


  
    Prekvapilo ich, ako sa o ňom vyjadrila.
  


  
    „Dávno som od neho chcela odísť,“ pochopila ich pohľad. „Iba sľuboval, a nič z toho nikdy nebolo.“
  


  
    „Poznáte aj nejakých iných jeho kamarátov?“
  


  
    Chvíľu rozmýšľala.
  


  
    Neponáhľali sa. Dali jej čas na rozmýšľanie.
  


  
    „Tuším ich ani veľa nemal,“ povedala napokon. „Vlastne len takú nejakú partičku čundrákov, čo s nimi chodil do lesa.“
  


  
    „A z tých?“
  


  
    „Nejaký Pavol Fečko a Jano...“ pokúšala sa rozpomenúť. „Janóó, tuším Mazár,“ vypadlo z nej nakoniec. „Pár razy ich dovliekol aj sem. Bolo ich viacej, ale tých ostatných nepoznám. Väčšinou boli všetci takí starí ako on.“
  


  
    „Čo je v tých škatuliach?“ Ledecký pristúpil ku kniž­nici.
  


  
    „Čo ja viem?“ pozrela sa tým smerom. „Nikdy som sa mu v tom nehrabala. Nejaké staré fotky, spevníky, denníky... Jednoducho také isté krámy ako všade tu naokolo,“ rozhodila rukami.
  


  
    Prisunul si stoličku a vystúpil na ňu. Už na prvý pohľad videl, že sa nemýlil. Obrysy, ktoré ostali po škatuliach na zaprášenej doske knižnice, jasne dokazovali, že len nedávno sa so škatuľami hýbalo.
  


  
    „Kedy ste tu naposledy utierali prach?“ usmial sa.
  


  
    „Hovorím vám,“ znova odfrkla, „že som sa tých jeho harabúrd ani nedotkla. Nieto, aby som mu ešte okolo nich upratovala.“
  


  
    „Poriadne ich nafoť. Tak, ako sú, “ povedal Ledecký tech­nikovi a uvoľnil mu stoličku. „Myslíš, že by si z nich vedel zobrať aj odtlačky?“ skúsil.
  


  
    Kriminalistický technik si skúmavo pozrel povrch oboch škatúľ. Boli oblepené teľacou kožou. Prešiel prstom po srsti na obale, potom sa otočil k Ledeckému a pokrútil hlavou.
  


  
    Aj Ledecký mal dostatok skúseností, aby iný výsledok v podstate ani neočakával. „Zlož ich teda dolu,“ požiadal ho.
  


  
    Položili ich na stôl a otvorili. Ingrid Švarcová mala pravdu. Boli v nich rozličné notesy, trampské spevníky a staré, zväčša ešte čiernobiele fotografie s trampskou tematikou. Brať prípadné daktyloskopické stopy z vecí, čo boli vnútri, Ledecký rovno zavrhol. Všetky tie predmety a hlavne fotografie mohli v minulosti pri najrôznejších príležitostiach obchytkať desiatky ľudí. Aj keby ich mali s kým porovnať, nikomu by tým nič nedokázali.
  


  
    „Chceš to všetko nafotiť?“ opýtal sa ho technik.
  


  
    „Tak, ako to je, to celé zoberieme k nám,“ rozhodol Ledecký.
  


  
    Borodáčova bývalá družka zatiaľ v spálni ukladala do kufra svoje veci. Najmladší z detektívov jej pri tom celý čas postával za chrbtom.
  


  
    „Sú to len moje handry a pár kúskov spodnej bielizne,“ zlostne naňho zavrčala, keď pochopila, prečo ju sleduje. Vyzerala rozčúlená.
  


  
    „Hotovo,“ zaklapla nakoniec kufor.
  


  
    „Na tie škatule, čo berieme, a všetko, čo v nich je, vám vystavíme potvrdenie,“ obrátil sa na ňu Ledecký.
  


  
    „Potvrdenie? Načo mi, preboha, bude nejaké vaše potvrdenie? Tie krámy nie sú moje.“
  


  
    „Aj tak vám ho pošleme.“
  


  
    „Budete ma ešte potrebovať?“ nervózne prešľapovala medzi dverami, pozerajúc na hodinky.
  


  
    „Nateraz nie,“ odpovedal jej už znova z obývačky Ledecký. „Ale možno sa vám ešte v najbližšom čase ozveme.“
  


  
    Nepokladala za dôležité rozlúčiť sa s nimi. Ráznymi krokmi sa vzdialila.
  


  
    Zostali sami. Rozhliadali sa po byte. Machrák si zvedavo obzeral dieru, ktorá ostala v stene po guľke. Šťúral v nej prstom.
  


  
    „Vrah musel stáť. Alebo skôr sedieť priamo oproti nemu za stolom. Museli sa poznať. Rozprávali sa, popíjali. Borodáč nič nečakal. Zrazu náš chlap vstal, priložil mu pištoľ priamo na čelo a vystrelil. Nestačil ani zareagovať. Muselo to byť rýchle a nečakané,“ uvažoval.
  


  
    Ledecký s ním súhlasil.
  


  
    „Borodáč bol okamžite mŕtvy. Podľa mňa si ani na sekundu nestihol uvedomiť, čo sa robí. Potom mu vrah vtisol do ruky tú búchačku a odišiel bez toho, že by po sebe zanechal jedinú stopu,“ pozrel sa na škatule na stole. „Myslíš, že nimi hýbal on? Niečo v nich hľadal? Alebo z nich čosi zobral?“
  


  
    „Možno,“ pripustil Ledecký.
  


  
    „Ozaj, vie už Weidemann niečo o tej fľaši?“ nato sa obrátil na technika.
  


  
    „Keď som odchádzal, práve volal s ústavom,“ prikývol kriminalistický technik. „Mám vám odkázať, že na nej žiadne stopy nenašli.“
  


  
    „Keby si z nej nalieval alebo pil, potom by tam museli ostať jeho odtlačky,“ usúdil Machrák.
  


  
    „To áno. Niekto ju musel starostlivo poutierať,“ súhlasil technik. „Navyše, Borodáč nepil. To je ďalšia vec. Už došli výsledky laborky zo súdneho. Nemal v krvi ani zlomok promile alkoholu. Bol celkom čistý.“
  


  
    Dávalo to zmysel. Do dvoch tretín prázdna fľaša borovičky, položená na stole, bol iba ďalší pokus vraha naviesť kriminalistov na verziu o samovražde.
  


  
    Po polhodine tu už ani oni nemali čo robiť. Zamkli a výťahom sa zviezli dolu. Ledeckého ani neprekvapilo, že na chodníku pred domom stretli starú známu susedu so psom. Museli prejsť okolo nej, ak sa chceli dostať k autu. Ani najmenej nepochyboval o tom, že sa im postavila do cesty náročky.
  


  
    „Dobrý deň,“ pokúsil sa o najmilší úsmev, aký bola jeho tvár schopná vyčariť. „Čo psíček? Poslúcha?“
  


  
    „Cinka?“ odpovedala mu namiesto pozdravu. „To je najmúdrejší a najposlušnejší psík na svete,“ uistila ho.
  


  
    Čierny pudlík sa mu obtrel o nohy. Sklonil sa, aby ho pohladil.
  


  
    „Vyšetrujete ten prípad?“
  


  
    Narovnal sa. Bola maličká. Pozeral na ňu z výšky.
  


  
    „Niekto ho zabil, však?“
  


  
    „Prečo si to myslíte?“ trocha ho tou otázkou zaskočila.
  


  
    „Takí ľudia ako on sa z tohto sveta dobrovoľne neberú.“
  


  
    Neostalo mu iné, ako jej dať za pravdu.
  


  
    „Hneď som si to myslela.“
  


  
    Počúval, lebo bol zvedavý na jej postrehy.
  


  
    „A keď som pred chvíľou zbadala tú jeho,“ odfrnkla pohŕdavo, „vystrelila stade s kufrom, akoby mala v zadku vrtuľu.“
  


  
    „Mala v ňom iba svoje veci,“ upokojil ju.
  


  
    „Fúria jedna,“ neodpustila si napriek tomu.
  


  
    Machrák a Koreis s technikom nastúpili do auta.
  


  
    „Nesiete nejaké stopy?“ spýtala sa, keď videla, že nakladajú do kufra škatule.
  


  
    „Tuším sa vyznáte,“ usmial sa. „Asi často pozeráte kriminálky.“
  


  
    „Nafľaku by som mohla nastúpiť rovno u vás,“ mávla rukou a sprisahanecky zažmurkala. „Lenže vy by ste už takú starú babu, ako som ja, isto nechceli.“
  


  
    „Buďte rada, že máte pokoj,“ zasmial sa. „U nás by ste nemali čas ani na vyvenčenie toho vášho psíka.“ Kútikom oka zbadal, ako sa Machrák s Koreisom za sklom uškierajú.
  


  
    „Iba mi napadlo, že prečo by sa zabíjal, keď ešte deň predtým ceril zubiská, akoby vyhral v športke prvú cenu. Ešte ma aj pozdravil. Tuším prvýkrát za celý ten čas, čo tu býval.“
  


  
    „Hovoríte, že mal dobrú náladu?“ zbystril pozornosť.
  


  
    „To teda mal. Stála som práve tu, keď vystúpil z takého veľkého auta.“
  


  
    „Niekto ho doviezol?“
  


  
    „Veď vám to hovorím. Bolo to také obrovské, čierne autisko. Väčšie, ako máte vy.“
  


  
    „Videli ste, kto v ňom bol?“
  


  
    „To nie,“ zavrtela hlavou.
  


  
    „Muž alebo žena?“ pokúsil sa jej pomôcť.
  


  
    „To som nevidela,“ trvala na svojom. „ale bolo tu aj v ten deň, čo sa Borodáč...“ nedopovedala. Na poslednú chvíľu sa stihla opraviť. „Vlastne... čo ho zabili.“
  


  
    „To isté auto?“
  


  
    „Áno. Presne to isté, len nestálo priamo tu na ulici, ale až na tamtom rohu, ako sú kontajnery,“ ukázala. „Takú rárohu je problém zaparkovať. Tak mu asi neostalo iné, než postaviť sa až tam. Mal šťastie, že smetiari už boli preč. Keby nie, ani by sa cezeň nedostali k smetiakom.“
  


  
    „A kedy tam stálo?“
  


  
    „Nepozerám na hodiny, načo by aj. Na rande už dávno nechodím,“ potmehúdsky zažmurkala. „Ale ako hovorím, smetiari už boli preč, takže ráno, skôr pred obedom, odhadovala by som.“
  


  
    „Vtedy ste však policajtom o tom aute nehovorili.“ Vedel, že v trojkárskych záznamoch nie je o ničom podobnom ani zmienka.
  


  
    „Nikto z policajtov sa ma na nič nepýtal,“ odsekla pohoršene.
  


  
    „Poznávacie číslo ste si náhodou nezapamätali?“
  


  
    „Nie,“ sklamala ho. „To mi vôbec nezišlo na rozum. Veď som ani nemohla vedieť, že sa tu niečo stalo,“ ospravedlňovala sa, keď na ňom pobadala sklamanie.
  


  
    „Vedeli by ste to auto rozpoznať,“ s porozumením prikývol, „keby ste ho, povedzme, videli na fotografii? Možno aspoň typ alebo značku.“
  


  
    „V autách sa nevyznám,“ mávla rukou. „Viem len toľko, že bolo veľké a čierne.“
  


  
    Vzdychol. Nedalo sa nič robiť.
  


  
    „A malo vpredu veľa svetiel. Okrem tých normálnych, čo majú všetky autá, malo ešte také dve veľké chrómované.“
  


  
    „Ste si istá?“ Tak predsa len niečo, napadlo mu.
  


  
    „Ako že tu stojím s vami.“
  


  
    Poďakoval sa jej, a predtým, než nasadol, na rozlúčku poškrabkal Cinku poza ušká.

    Inšpektorka Jana Novotná dokončila lustrácie a spracovala analýzu z výpisu telefónnych hovorov Borodáčovho čísla. Rozmýšľala, či na niečo nezabudla. Aj keď jej už od rána haproval internet, bola presvedčená, že nie. Zbalila papiere porozkladané po stole, prešla cez chodbu a zaklopala na dvere kancelárie.
  


  
    Našla ich tak ako tisíckrát predtým. Nič nové pod slnkom. Ledecký sedel na svojom mieste a listoval v záznamoch. Koreis sa chúlil za monitorom, takže ho bolo sotva vidieť, a Machrák sa bez výčitiek a bez hanby rozvaľoval v kresle, spokojne podriemkavajúc.
  


  
    „Doniesla som tie výpisy,“ obrátila sa na Ledeckého ako vždy, keď mala do činenia so všetkými troma naraz.
  


  
    Zložil okuliare a naznačil jej, aby si sadla.
  


  
    Nevedela prečo, ale zo všetkých detektívov na oddelení mala najradšej práve jeho. Po Lipianskeho rozlúčke ju už viackrát prepadla znepokojivá myšlienka, aké to bude, keď raz odíde aj on. Vedela, že by jej chýbal.
  


  
    „A ako to vyzerá?“ opýtal sa.
  


  
    „Za posledné dva týždne takmer nevolal,“ položila papiere pred seba. „Hovorov prijal ešte menej. Vyzerá to tak, že sa vypínal a zapínal, iba keď potreboval hovoriť on,“ nazrela do výpisu. „Tých prijatých hovorov je naozaj minimum,“ potvrdil Ledecký. „Asi preto sme sa mu nemohli dovolať ani my,“ pripomenul.
  


  
    Prikývla. „Z výpisov je zrejmé, že za ten čas volal trikrát tej svojej družke Ingrid Švarcovej, Kvačalova sedem, raz nejakému Pavlovi Fečkovi, čo býva kúsok od neho na Ulici československých parašutistov dvanásť, raz do autobazára na Starej Vajnorskej,“ ukazovala prstom na položky v zázname. „Potom aj nejakému Jánovi Mazárovi z Petržalky, do firmy Proteko na Ružinovskej a ešte Antonínovi Klesniakovi zo Záhorskej.“
  


  
    „To je všetko?“
  


  
    „Nie. Má ešte dva hovory s Jaroslavom Šúňom. To je ten, čo má tú herňu. Na jeho pomery trvali hovory s ním vzhľadom na tie ostatné nezvyčajne dlho. Tri dni pred smrťou spolu volali o dvanásť tridsaťtri, dĺžka hovoru sedem minút, a v deň smrti o osem päťdesiatsedem dokonca až deväť minút dvadsaťdva sekúnd. Súčasne je to posledný hovor, čo mal.“
  


  
    „Čiže ten Šúň je posledný, s kým telefonoval,“ uisťoval sa.
  


  
    „Áno,“ prikývla.
  


  
    „Ešte raz. O koľkej sa uskutočnil ten hovor?“
  


  
    „Osem päťdesiatsedem.“
  


  
    „Švarcová ho našla o jedenástej. Ani nie o dve hodiny,“ rozmýšľal nahlas Ledecký. „No stačilo by to. Budeme to musieť preveriť.“
  


  
    „Fečkovi, Klesniakovi a Švarcovej posielal v tých dvoch týždňoch okrem toho aj esemesky,“ pokračovala. „Teda presnejšie – Švarcovej dvakrát a každému z nich raz,“ opravila sa.
  


  
    „A prijaté?“
  


  
    „Hovory iba dva od Švarcovej a jeden od Fečka. Ese­m­esky takisto – od Švarcovej a jedna od Šúňa. Ešte predtým, než s ním volal prvýkrát. Našla som ju aj uloženú v jeho telefóne.“
  


  
    „A?“
  


  
    „Stručná. Iba – kedy sa uvidíme?“
  


  
    Rozmýšľal nad tým, čo mu práve povedala.
  


  
    „Ten Fečko, Klesniak a Mazár budú pravdepodobne tí jeho trampskí kamoši. Švarcová ich spomínala,“ ozval sa spoza počítača Koreis. „Aj ten Šúň je jasný, to je tá herňa,“ pokračoval. „Má niekto z nich záznam?“
  


  
    „Nie.“
  


  
    „Ten Šúň je pre nás najzaujímavejší. Ani ten?“
  


  
    „Hovorím, že nie,“ ohradila sa.
  


  
    „Čo všetko k nemu máme?“
  


  
    Z materiálov, ktoré doniesla, vytiahla hárok vytlačený tlačiarňou počítača. V pravom hornom rohu bola Šúňova fotografia.
  


  
    „Rozvedený, dve deti – dcéra a syn, obe už dospelé, u nás žiadny záznam nemá, dva priestupky v karte vodiča, kontrolovaný nebol, herňu prevádzkuje štvrtý rok, z evidencie neviem zistiť, čo robil predtým, má zbroják áčko, zapísanú má devinu čézetu sedemdesiatpäťku, sociálka, Facebook, iné veci, nič,“ takmer bojazlivo zdvihla oči k Ledeckému. Možno mala pocit, že im toho ponúkla primálo. „Ak chcete, môžem ešte pozrieť jeho bývalú a možno aj predchádzajúce roboty.“
  


  
    „Zatiaľ netreba,“ mávol rukou Ledecký. „Skôr mi pozri, odkiaľ je.“
  


  
    „To tu mám. Narodený Bratislava, predchádzajúce pobyty všetko Bratislava,“ odrapotala.
  


  
    Na chvíľu nastalo ticho. Zdalo sa, že všetci uvažujú o tom, čo si práve vypočuli.
  


  
    „Koľko rokov vlastne mal vtedy Borodáč?“ oslovil napokon Machrák Koreisa.
  


  
    Jeho otázka mladému trocha zamotala hlavu.
  


  
    „Dvadsať, Šúň dvadsaťdva,“ zrátal Ledecký zaňho.
  


  
    „Obaja sú stadiaľto a sú to v podstate rovesníci, mohli sa teda poznať už aj vtedy.“
  


  
    „Uvidíme,“ uzavrel nateraz tému Ledecký. „Čo ten bazár?“ posunul sa ďalej.
  


  
    „Firma Autostar, Stará Vajnorská,“ prečítala mu Novotná zo svojich poznámok.
  


  
    „To je skôr vrakovisko než normálny autobazár,“ poznamenal Machrák.
  


  
    „Poznáš?“
  


  
    „No, auto by som si tam celkom isto nekúpil. Dám krk na to, že aj teraz je tam minimálne polovica prerobených lopát.“ Voľakedy dávno začínal ako detektív práve pri autách, odkiaľ potom prešiel na vraždy.
  


  
    „Myslíte si, že Borodáč chcel kúpiť auto?“
  


  
    „Ťažko povedať. Pri jeho dlhoch skôr predať. Mal tuším Fabiu, či nie?“
  


  
    „Áno, modrá Fabia, rok výroby 2009,“ zalistovala v papieroch Novotná.
  


  
    „Spomínala si ešte jednu firmu,“ zívol Machrák.
  


  
    „Proteko pri poliklinike na Ružinovskej. Protézy, ortézy, zdravotnícke pomôcky, ortopedická obuv, podobné krámy, spolu s mastičkami, vitamínmi, výživovými doplnkami,“ prečítala.
  


  
    „Nevyzeral, že by potreboval protézu,“ pokrútil hlavou.
  


  
    „Možno si chcel už vopred zaobstarať zubnú náhradu, keby mu za tie jeho dlhy porátali zuby,“ pokúsil sa zažartovať Koreis.
  


  
    Nikto sa ani nezasmial.
  


  
    „Vieme, komu tá firma patrí?“ opýtal sa Ledecký.
  


  
    „Ešte nie. Nefunguje mi internet. Už druhý deň sa k tomu neviem dostať,“ ospravedlnila sa Novotná. „No ak to súri, môžem sa ísť opýtať priamo tam,“ ponúkla.
  


  
    „Nesúri. Možno stačí, keď budeš mať cestu okolo, alebo keď ti opravia tú tvoju múdru debničku,“ žmurkol na ňu Ledecký. „Najskôr si tam naozaj chcel iba niečo objednať.“
  


  
    „Volala som na technické, možno pôjde už dnes poobede,“ usmiala sa.
  


  
    „Ten bazár a tých trampov si preveríme my.“
  


  
    Prikývla.
  


  
    „Šúňa, samozrejme tiež,“ doplnil, pričom mu napadla ešte jedna vec. „Ozaj, pozrela si aj na to, aké má auto?“
  


  
    „Áno. Audi A8,“ odpovedala takmer okamžite.
  


  
    „Čierne?“
  


  
    „Nie, píšu tu biele, slonia kosť,“ sklamala ho.

    Machrák s Koreisom nastúpili do nočnej služby ako operatívna hliadka s volacím znakom Fénix 10 o dvadsiatej druhej hodine. Ich úlohou bolo do šiestej ráno krúžiť v služobnom voze po nočných uliciach Bratislavy v nepriestrelných vestách a s brokovnicou v kufri.
  


  
    Zišli sa už o pol desiatej večer v kancelárii a ich prvé kroky viedli na operačné. Vedúci zmeny ich pozdravil cez okienko na dverách režimového pracoviska riadiaceho strediska. Zapísali sa do knihy a k svojim menám zaznačili mobilné telefónne čísla.
  


  
    „Nejaké pokyny?“ opýtal sa Machrák, určený rozkazom krajského za veliteľa dvojice.
  


  
    „Klasika, nič také zvláštne, nadránom sa treba poprevážať po centre, zamerať sa na výtržnosti a rasovo motivované útoky,“ znudene zívol operačný dôstojník. „Majetkári hlásia, že v poslednom čase sa v Horskom parku po nociach rozbehli autá, takže ak vám to vyjde, kuknite sa aj tam. Hovorový kanál si nalaďte na dvadsiatku,“ vypočuli si krátku inštruktáž.
  


  
    „Tak príjemnú službu,“ rozlúčili sa.
  


  
    „Dúfam, že bude pokoj,“ zaregistrovali ešte, než sa za ním zaklaplo okienko.
  


  
    Kým však stihli na dvore nahádzať veci do auta a nasadnúť, zazreli ho, ako vyšiel bočným vchodom von a postavil sa na miesto vyhradené pre fajčiarov. Usúdili, že na operačnom stredisku sa podľa všetkého striktne dodržiava zákaz fajčenia.
  


  
    „Chalani,“ kývol na nich. „Ešte chvíľočku.“
  


  
    Podišli k nemu a čakali, kým si zapáli.
  


  
    „Dnes v noci je vonku aj inšpekcia. Dávajú fúkať, tak bacha na to,“ prezradil im stíšeným hlasom.
  


  
    Poďakovali sa mu.
  


  
    O trištvrte hodiny zaparkovali pred Šúňovou herňou a vošli dnu. Bol to tmavý, zadymený pajzel s barovým pultom a asi desiatkou hracích automatov, rozmiestnených pri stenách. Približne v strede miestnosti bola elektronická ruleta. Nikto pri nej nebol. Celkovo sa im tu, vzhľadom na čas ich príchodu, zdalo prázdno. Odhadli, že obsadená bola sotva polovica prístrojov. K tomu mohli prirátať ešte dvoch-troch kibicov, ktorí s pohármi piva v ruke a so zapálenými cigaretami postávali za chrbtami hráčov. Akiste nemali peniaze alebo ich už stihli prehrať.
  


  
    Jediné, čo tu stálo za to, bola nakrátko ostrihaná čiernovláska za barom.
  


  
    „Ideme za šéfom,“ oprel sa o pult Machrák.
  


  
    „Je hore,“ kývla smerom k železným točitým schodom za sebou.
  


  
    Pozoroval, ako natáča pivo. Štíhla, priam ukážková postava. Napriek šeru, ktoré tu vládlo, ho upútala jej dobron­zova opálená pokožka pod obtiahnutým bielym tielkom.
  


  
    „Tuším ste sa práve vrátili z nejakej exotickej dovolenky,“ neodpustil si.
  


  
    Otočila sa k nemu. Všimol si tetovanie na jej ľavom boku, tesne nad bedrami.
  


  
    „To isto,“ usmiala sa. Mala plné pery a pekné, oslnivo biele zuby. „Ja sa môžem vrátiť maximálne tak z predĺženého víkendu na Draždiaku.“
  


  
    Koreis stál kúsok od svojho kolegu a pripadal si ako dedinský trpák. Mal pocit, že aj on by mal niečo povedať, no nič, čo by sa v tejto chvíli dalo považovať aspoň za trocha vtipné, mu nenapadlo.
  


  
    „Dáte si niečo?“ opýtala sa.
  


  
    Na jeho prekvapenie pri tom pozerala na neho, nie na Machráka. Neprestajne sa usmievala. Než stihol zareagovať, zaznela Machrákova odpoveď.
  


  
    „Nie, ďakujeme, možno nabudúce.“
  


  
    Zazubila sa ešte srdečnejšie.
  


  
    Koreis si len odovzdane odfúkol.
  


  
    Ustúpila od baru, aby mohli okolo nej prejsť.
  


  
    Vyšliapali po strmých schodoch. Museli pritom dávať pozor, aby nenarazili hlavami do zníženého stropu. Šúňova kancelária bola zaprášená kutica s jediným strešným okienkom. Napriek tomu, že bolo dokorán otvorené, v miestnosti ešte aj teraz visela dusná a horúca atmosféra.
  


  
    Majiteľ herne ich privítal rozvalený v koženej sedačke. Okrem ošúchanej sedacej súpravy, konferenčného stolíka a barovej skrinky v rohu tu už nebol nijaký iný nábytok. Skôr než si sadli, ukázali mu svoje preukazy.
  


  
    „Vedel som, že prídete,“ zašomral. Ani sa neunúval vstať. Pri jeho kilách by mu to možno aj robilo problémy. Jaroslav Šúň bol tučný, na ježka ostrihaný, počerný panák s dvojitou bradou, so spoteným čelom, s hrubou reťazou okolo krku a tričkom ozdobeným mapami od potu.
  


  
    „Veď sme spolu volali.“
  


  
    „Tak som to nemyslel. Chcel som povedať, že som vedel, že je to len otázka času, kedy sa mi ozvete.“ Sedačka pod ním zavŕzgala, keď sa na nej zahniezdil. „Ponúknem vám voľačo na pitie?“
  


  
    Odmietli. Keďže bol na stolíku popolník, Machrák si zapálil.
  


  
    „Ste tu kvôli Karolovi Borodáčovi, všakže?“ opýtal sa.
  


  
    Prikývli.
  


  
    „To, že sa zastrelil, so mnou nemá vôbec nič spoločné,“ pokúsil sa ich presvedčiť hneď na úvod.
  


  
    „Borodáč sa nezastrelil,“ nezdržiaval sa formalitami Mach­rák. „Niekto zastrelil jeho.“
  


  
    Pozorne pozerali, ako zareaguje.
  


  
    „Niekto ho...?“ šmykol si rukou po hrdle. Vyzeral, že ho to skutočne prekvapilo.
  


  
    „Hej, zavraždil.“
  


  
    Mohli si dovoliť ísť priamo na vec. Toto bol z ich strany prvý a zo všetkých stránok iba operatívny výsluch. Mali v pláne opýtať sa ho na základné veci a potom si dôkladne preveriť všetko, čo im povie. Až podľa toho sa bude v nasledujúcich dňoch odvíjať ich ďalší postup. Až potom sa rozhodnú, či ho operatívne rozpracujú ako možného páchateľa, alebo naopak, či ho definitívne vyškrtnú zo zoznamu podozrivých. Dnes teda nemienili nijako taktizovať. Otázka – odpoveď, to bolo celé. Či hovoril pravdu, alebo klamal, to sa ukáže až po čase.
  


  
    „Hádam si nemyslíte, že...“ zatváril sa pohoršene.
  


  
    Na niečo také boli už obaja dávno zvyknutí.
  


  
    „Dlhoval vám,“ Machrák sa tváril, akoby ho ani nepočul.
  


  
    „To áno, ale...“
  


  
    „Koľko?“ nedal mu dohovoriť.
  


  
    „Tri tisícky,“ priznal. „Ale boli sme dohodnutí. Sľúbil mi ich vrátiť na budúci týždeň. Nijako som naňho netlačil.“
  


  
    „Kedy ste sa dohodli, že vám ich vráti?“
  


  
    „Volali sme spolu. Ešte predtým.“
  


  
    „Pred čím?“
  


  
    „No predsa pred tým, než sa to stalo. Než ho zabili,“ začal hľadať v mobile. „Tu je to. Šiesteho. V piatok šiesteho.“
  


  
    „A viete, kedy ho zabili?“
  


  
    „Tuším tiež tak nejako,“ rozmýšľal.
  


  
    „Tušíte, alebo viete?“
  


  
    Neodpovedal.
  


  
    „Borodáča zavraždili šiesteho,“ napovedal mu. „Volali ste s ním teda práve v ten deň, keď ho zabili.“
  


  
    „No to predsa nemusí nič znamenať!“ striedavo upieral pohľad raz na jedného, raz na druhého. Ak sa predtým, mierne povedané, potil, teraz sa z neho doslova lialo.
  


  
    „O čom ste spolu hovorili?“
  


  
    „Práve o tej jeho dlžobe. Hovoril mi, že každú chvíľu čaká peniaze. Uisťoval ma, aby som sa nebál, že mi všetko do posledného centu vráti aj s úrokom hneď na budúci týždeň.“
  


  
    „Nepýtali ste sa ho, odkiaľ zoberie prachy?“
  


  
    „Nie, ani mi to nehovoril,“ pokrútil veľkou hlavou.
  


  
    „Už vám takto niekedy dlhoval?“ opýtal sa Koreis.
  


  
    „Áno, aj viac ráz. Vždy však vrátil,“ podčiarkol svoje tvrdenie ráznym gestom.
  


  
    „Ako dlho sa poznáte?“
  


  
    „Asi odvtedy, čo mám túto herňu.“ Zdalo sa, že sa medzičasom trocha upokojil. „Predtým som ho nepoznal. Zo­známili sme sa až tu. Tak štyri roky dozadu. Dohodil mi auto za slušnú cenu. Kúpil som ho. Poznáme sa tak nejako od toho času.“
  


  
    „Predtým ste sa teda nestretli?“
  


  
    „Nie.“
  


  
    Zdalo sa, že neklame.
  


  
    „Neviete, či okrem vás dlhoval aj niekomu inému?“
  


  
    „Takí kamaráti sme zasa neboli,“ krútil hlavou. „Neviem o ňom vlastne nič.“
  


  
    „Ani to, že by s niekým mal až taký problém, pre ktorý by ho ten niekto zavraždil?“
  


  
    „To už vôbec nie,“ vzdychol. Ťažko vstal. „Prepáčte, som smädný.“ Otvoril dvere. Ešte predtým sa spýtal, či si niečo dajú aj oni.
  


  
    Tentoraz už neodmietli.
  


  
    „Linda!“ zakričal do baru. „Dones mi pivo a dve minerálky.“ Znova sa zvalil do sedačky.
  


  
    Linda, zafixoval si Koreis meno barmanky. Páčilo sa mu.
  


  
    „Verte mi,“ Šúň na nich znova uprel svoj utrápený pohľad, „veď aký by aj pre mňa malo zmysel zabíjať ho pre nejakých prašivých pár tisícok? Navyše, keď mi ich doteraz vždy skôr či neskôr vrátil?“ pokúšal sa znova presvedčiť ich.
  


  
    Verili mu, ale nedali to na sebe nijako poznať.
  


  
    „Čo ste robili v piatok šiesteho?“ opýtal sa ho Machrák namiesto toho.
  


  
    „V piatok šiesteho?“ sklopil oči. Rozmýšľal. Sám pre seba si mrmlal niečo nezrozumiteľné.
  


  
    Nechali ho.
  


  
    Ticho prerušil klepot topánok na železných schodoch. Barmanka položila na stôl pivo a pred každého z detektívov postavila fľašu minerálky s pohárom.
  


  
    „Máte tu poriadne dusno,“ ovievala sa plechovou táckou, na ktorej priniesla objednávku.
  


  
    Koreis mal pocit, že sa pritom naňho usmiala.
  


  
    „Už končíme,“ vyhŕkol, ani nevedel prečo.
  


  
    Mykla plecami. Teraz už nemal len pocit. Naozaj sa usmiala. Potom sa otočila a v okamihu zbehla dole schodmi.
  


  
    Machrák sa najprv prekvapene pozrel na svojho mladšieho kolegu a potom na hodinky. Na rozdiel od neho sa totiž nazdával, že práve teraz sa všetko len začne.
  


  
    „Už to mám!“ odfúkol si s úľavou Šúň. Mať o takých päťdesiat kíl menej, bol by zrejme od radosti nadskočil. „V piatok šiesteho som bol celý deň takmer do večera na Zlatých pieskoch. Bolo krásne, boli sme sa kúpať. Vyrazili sme hneď ráno. Rozpamätal som sa dokonca, že vtedy som volal s Borodáčom z parkoviska, kde som čakal na ženu...“
  


  
    „Na ženu?“ skočil mu Machrák do reči. „Myslel som, že ste rozvedený.“
  


  
    „Tak teda na družku,“ opravil sa. „Žijeme spolu, ale nie sme zobratí.“
  


  
    Pokynul mu, aby pokračoval.
  


  
    „Boli sme dohodnutí s jej, teda s družkinou, sestrou a jej mužom. Moja mala voľno, ten týždeň sa v ich firme práve končila dovolenka. Brali so sebou aj deti. Šli sme ich autom. Švagor má sedemmiestny Sharan. Boli sme tam skoro celý deň. Na obed sme boli v tej reštaurácii, čo je tam. Volá sa U vodníka. Poznám aj čašníka, čo nás obsluhoval,“ na chvíľu sa odmlčal. Pozeral na nich, akoby bol zvedavý, čo hovoria na jeho alibi.
  


  
    Nehovorili nič, iba počúvali.
  


  
    „No a večer od desiatej som bol tu,“ skončil.
  


  
    „Kedy ste sa stretli s tou družkinou sestrou a jej mužom?“ Machrák si nalial minerálky.
  


  
    „Predsa hneď v to ráno na tom parkovisku. Ešte som volal s Borodáčom, keď prišli, bývajú kúsok ďalej. Počkali sme spolu už len na moju starú a vyrazili sme.“
  


  
    Pozreli na seba. Rozumeli si aj bez slov. Zhodli sa na tom, že nadnes stačilo.
  


  
    „Tak vám zatiaľ ďakujeme,“ zdvihli sa.
  


  
    „To je všetko?“ Majiteľ herne zostal z nečakaného záveru celkom pomýlený.
  


  
    „Keď budeme ešte niečo potrebovať, zastavíme sa,“ rozlúčili sa.
  


  
    Obaja sa obratne vyhli tomu, aby mu museli podať ruku. Doslova sa z neho liali litre potu. Zišli dolu. Koreis očami hľadal barmanku. Bol sklamaný, keď ju nevidel za barom. Až vonku sa pozrel na hodinky. Bol najvyšší čas povoziť sa po meste.

    Ledecký nervózne klopkal prstami po stole, akoby si ešte stále nebol celkom istý tým, čo sa práve chystal urobiť.
  


  
    „Myslíš, že to je dobrý nápad?“ opýtal sa ho spoza monitora Koreis.
  


  
    Radšej mu neodpovedal.
  


  
    Z hlavnej ulice cez dokorán otvorené okná doliehalo do kancelárie vytrvalé cenganie električky.
  


  
    „Čo ten kretén tak vyzváňa! Vari sa zbláznil?“ Nebolo sa však treba ani pozerať. Dobre vedel, že výjazd zo zastávky zablokovali autá odbočujúce vľavo zo Špitálskej na Lazaret­skú. V prehustenej dopravnej premávke sa to stávalo nezriedka. Pridávali sa ďalšie klaksóny. Bezmocne vzdychol. Momentálne si zo všetkého najmenej želal, aby ho rozbolela hlava.
  


  
    Počkal, kým zvonec električky konečne prestane drnčať a situácia vonku sa aspoň na chvíľu upokojí.
  


  
    „Toho Šúňa môžeme vylúčiť. Nič iné zatiaľ nemáme. Teraz sa opäť musíme pýtať a niekde odznova začať,“ pokúsil sa zdôvodniť svoje rozhodnutie porozprávať sa pod zámienkou vrátenia zápisníka ešte raz s manželmi Guštafíkovcami.
  


  
    Koreis súhlasil.
  


  
    „Obaja sú odtiaľ. Miestni. Možno si od našej poslednej návštevy na niečo spomenuli,“ argumentoval Ledecký.
  


  
    Viac ako sama Martina Guštafíková ho však v skutočnosti tentoraz zaujímal jej muž. O tom, že sa v čase vraždy poznal s Ďalogovcami, pri poslednej návšteve nevedeli. V súčasnosti by už mohli adresovať zopár zaujímavých otázok aj priamo jemu.
  


  
    „Ten Guštafík sa, tuším, naposledy chcel sťažovať,“ dovolil si upozorniť mladý detektív. „Asi nebude dvakrát ochotný spolupracovať, keď sa u neho znova objavíme.“
  


  
    Z kresla v rohu kancelárie sa ozvalo niečo, čo pripomínalo skôr zastonanie ako normálny ľudský hlas.
  


  
    „Dneska sa už sťažuje každý, kto má v riti dieru,“ odkaš­ľal si Machrák. Mal po fláme. Dorazil ráno priamo z baru a bolo to na ňom vidieť. „To si si ešte nevšimol?“
  


  
    „Jeho žena mi hovorila, že už vychladol,“ mávol rukou Ledecký. „Dokonca by sa vraj rád ospravedlnil. Aj to môžeme koniec koncov využiť,“ vyhodnotil situáciu. „Každá ich poznámka, hoci napohľad aj celkom bezvýznamná, nám môže neskôr poslúžiť. “
  


  
    Machrák chcel podľa všetkého ešte niečo povedať, ale zabránil mu v tom záchvat kašľa.
  


  
    „Prekliate cigarety,“ zahromžil znechutene.
  


  
    Najstarší z detektívov sa načiahol po slúchadle. Než vyťukal číslo, zahľadel sa na Koreisa.
  


  
    „Všetko to bola séria udalostí a Ďaloga bol jej začiatok. Ak to chceme začať rozmotávať, musíme začať tam. Tam bude kľúč, všetko ostatné – cez Skokánka až po Borodáča – už len vyplynulo z toho, čo sa vtedy stalo v tom lese.“
  


  
    Bolo to logické. Ani jeden z kolegov nič nenamietal.
  


  
    Guštafíková zdvihla hneď na druhé zvonenie.
  


  
    Vysvetlil jej, prečo volá.
  


  
    „Ibaže manžel je na chate, a nemám ani potuchy, kedy sa vráti,“ povedala, keď si ho vypočula. Zdalo sa, že má rozšafnú náladu. „To viete, chlapské zábavky,“ vzdychla.
  


  
    Nevedel si presne predstaviť, čo tým myslí.
  


  
    „Poľovačka,“ vysvetlila. „Ako väčšina mužov, vy to možno chápete.“
  


  
    Chápal. No sotva mohol pochopiť, že sám bol naposledy na poľovačke tak dávno, že si na to ani nevie spomenúť. Poďakoval sa jej a chcel sa rozlúčiť, keď mu v poslednom okamihu skočila do reči.
  


  
    „Napadlo mi...“ ozvala sa a vzápätí sa na chvíľu odmlčala.
  


  
    Čakal.
  


  
    „Ak by sa vám chcelo, mohli by ste v pohode vybehnúť za ním. Nie je to ďaleko, len kúsok za Mariankou. Je to chata po jeho otcovi. Môžete sa s ním nerušene porozprávať a ten zápisník pokojne nechať tam.“
  


  
    Rozmýšľal. Do Marianky sa v každom prípade zaviezť mohol.
  


  
    „Len je tam slabý signál,“ stihla ho upozorniť. „Ťažko sa mu dovoláte, ale som si istá, že bude vnútri v chate. Do lesa alebo do krčmy chodieva až večer.“
  


  
    I keď ju nevidel, bol presvedčený, že sa celý čas, čo sa s ním rozpráva, usmieva. Smutne, tak ako keď sa s ňou stretol v Eurovei.
  


  
    Možno preto váhal s odpoveďou.
  


  
    „A ak nemáte terénne auto, posledných pár metrov sa hore kopcom prejdete pešo. To vám iste neuškodí,“ nahlas sa zasmiala.
  


  
    „Fajn, to by šlo,“ rozhodol sa.
  


  
    Opísala mu cestu.
  


  
    Nemal problém sa v duchu zorientovať. Zhruba sa v tých miestach vyznal už z minulosti.
  


  
    „Tak držím palce,“ ukončila hovor.
  


  
    Zložil. Najprv sa pozrel na hodinky, potom na svojich kolegov.
  


  
    „Ja mám dohodnutý ten starý eštebácky archív,“ pochopil jeho pohľad Koreis.
  


  
    Neprehováral ho. Zato Machrák nemal nič.
  


  
    „Prechádzka na čerstvom vzduchu ti prospeje,“ uškrnul sa naňho Ledecký.
  


  
    Nezmohol sa na odpor. Iba zastenal.
  


  
    „A radšej už vypadnime, lebo tu si v takomto stave len koleduješ o nejaký prieser.“
  


  
    Zastavili sa v lahôdkach. Chcel mu dopriať čas, aby sa dal ako-tak dohromady.
  


  
    „Kedy už prestaneš s tými svojimi nočnými výletmi?“ Pred mladším kolegom mu nechcel vstupovať do svedomia, no len čo osameli, neodpustil si výčitku.
  


  
    „Začalo sa to celkom nevinne,“ Machrák sa zatváril kajúcne. „Sýkorky otvorili v meste ďalší bar, chcel som sa pozrieť, o čo ide.“ Pred sebou mal desať deka tresky, zavináča, feferónku a pol litra minerálky.
  


  
    „No a?“ Ledecký nejedol. Nebol hladný. Opieral sa lakťami o pult a popíjal vineu.
  


  
    „Nič,“ mávol rukou Machrák. „Celkom obyčajná kutica, ale stretol som tam kamoša, ktorý mal so sebou dve fajné čajočky.“
  


  
    „Hovoril si, tuším, niečo o sýkorkách, nie o babách.“
  


  
    „Nebola tam od nich ani noha,“ odkrojil si poriadny kus z nakladanej kyslej ryby.
  


  
    „No predpokladám, že aspoň tie dve stáli za to,“ posmelil ho.
  


  
    „Hej, veru stáli,“ usmial sa.
  


  
    „Si magor, vieš o tom? Už nemáš dvadsať.“
  


  
    „Veru hej, nemám,“ dal mu za pravdu. „Voľakedy som mohol takto mulatovať aj tri dni po sebe a nič mi nebolo. Teraz mi je zle ako psovi.“
  


  
    „Najvyšší čas dostať rozum,“ konštatoval Ledecký, nepochybne zužitkujúc i vlastné skúsenosti.
  


  
    Neodpovedal.
  


  
    Postupne vytriezvieval. O to mizernejšie sa cítil.
  


  
    Ledecký počkal, kým doje, dopije a na záchode si v umývadle opláchne tvár.
  


  
    „Konečne začínaš aspoň trocha vyzerať ako človek,“ zhodnotil jeho úsilie.
  


  
    Nasadli do auta a vyrazili smerom k hrebeňom Malých Karpát. Bol prekrásny letný deň. Najväčšie horúčavy už konečne ustúpili. Ledecký šoféroval pokojne. Za mestom ešte zvoľnil a stiahol si okno. Dobehli nákladné auto, no predbiehať na úzkej ceste sa mu zdalo zbytočne riskantné.
  


  
    „Jazdíš ako moja stará mama,“ neodpustil si Machrák, schúlený v sedadle.
  


  
    Ledecký si vybavil šoférske kúsky, ktoré jeho kolega učil Koreisa.
  


  
    „Vy s mladým sa zasa pre zmenu raz niekde zabijete. Keď ma minule viezol, takmer ma vykatapultoval z auta.“
  


  
    Zasmiali sa.
  


  
    Machrák sa natiahol po žuvačke.
  


  
    „Daj si radšej hneď dve,“ ponúkol ho.
  


  
    „Ešte stále zo mňa ťahá?“ vyzvedal sa.
  


  
    „Chľast, ryba,“ uškrnul sa za volantom Ledecký. „Garantujem ti, že dnes ráno by si na takéto vône nezbalil ani jednu z tých dvoch čajočiek. Iba že by si celý čas ani raz neotvoril hubu.“
  


  
    „To asi nie,“ neostávalo mu iné, len sebakriticky priznať farbu.
  


  
    Konečne sa cesta trocha rozšírila a Ledecký mohol nákladiak pred sebou predbehnúť. Prešli takmer cez celú dedinu a na konci odbočili na hradskú. O kúsok ďalej už mala cesta len štrkový povrch a stúpala smerom dohora, k hrebeňom Malých Karpát. Po ľavej strane bublal potôčik. Do auta prenikla vôňa lesa, ktorý ich obklopoval.
  


  
    „Je tu krásne,“ vzdychol Ledecký.
  


  
    „Si si istý, že vieš, kam ideme?“
  


  
    „Pár kilometrov po tejto ceste, za vysokým napätím bude vidlička, budeme sa držať vľavo, a o chvíľu sme tam.“ Sám bol prekvapený, ako dobre to tu poznal.
  


  
    Počuli, ako im od kolies odskakuje drobný štrk. Minuli rázcestie. Cesta sa zužovala a čím ďalej, tým častejšie sa na nej objavovali výmole.
  


  
    „Sme na mieste,“ zastal po pár minútach.
  


  
    Machrák sa prekvapene rozhliadal. Až neskôr zbadal na kopci hrebeň strechy.
  


  
    „To je tá chata. Autom ďalej nepôjdem, akurát by som tak niekde urval spodok alebo ostal visieť.“
  


  
    Naširoko-ďaleko nebolo okolo nich živej duše. Keď vypol motor, všade sa rozľahlo absolútne ticho. O chvíľočku zaregistroval kdesi za nimi zurčanie potoka.
  


  
    „Nemali sme najprv predsa len zavolať?“
  


  
    „Guštafík tam naisto bude a navyše, vraj tu ani nie je signál,“ vysvetlil kolegovi.
  


  
    „Je, ale veľmi slabý, no mám ho,“ zadíval sa Machrák na displej mobilu.
  


  
    „Hore nemusí byť ani taký.“
  


  
    Na lúku pred chatou zostávalo prejsť pešo nejakých päťdesiat metrov strmým kopcom.
  


  
    „Napadlo mi...“ nedopovedal.
  


  
    Ledecký tušil, nad čím rozmýšľa. V zásade ani nebol proti.
  


  
    „Čo keby som ťa tu počkal? Vieš, že ma tie vaše poľovnícke povedačky neberú. O zabíjaní nevinných zvieratiek sa možno lepšie porozprávate medzi štyrmi očami.“
  


  
    „Hlavne sa ti nechce šliapať do kopca,“ odplatil mu iróniu Ledecký. Po rokoch, čo spolu strávili, mu videl rovno do žalúdka.
  


  
    „Navyše, vieš, že minule brblal ako pokazené pivo. Čo keď náhodou... jeden nikdy nevie...“ ošíval sa.
  


  
    „Podľa mňa si už čistý, ale na druhej strane, ako chceš, nech je po tvojom.“ Ledecký pozrel na hodiny na palubnej doske. „Možno máš v niečom pravdu. Možno bude predsa len zhovorčivejší, keď nájdeme spoločnú tému.“
  


  
    Kľúčiky nechal v zapaľovaní, vystúpil z auta a pomaly začal krok za krokom stúpať nahor. Zhruba v polovici kopca si dožičil prestávku. Obzrel sa za seba. Jeho parťák ostal tak, ako ho zanechal. Pohodlne sa rozvalil na sedadle, nebolo pochýb, že každú chvíľku zadrieme. Pousmial sa. Bolo to už dávno, čo bol presne taký ako on. Teraz by za podobné výlety nedal ani deravý groš. Opäť ho začal mátať pocit, že naskutku ostarel.
  


  
    Vyštveral sa hore. Naskytol sa mu krásny pohľad. Na okraji lúky, vari tridsať metrov od neho, stála pri okraji lesa štýlová drevenica. O niečom podobnom vždy sníval. Žiaden moderný gýč, naopak. Stála tu, akoby tu bola odjakživa. Za dreveným plotom zbadal terénnu Toyotu Hilux.
  


  
    Guštafíková teda nehovorila do vetra. Svojho muža mala v malíčku. Bol naozaj tu. Podišiel až k bránke. Čakal, či sa neozve pes, no bolo tu ticho. Nepredpokladal, že by tu niekde našiel zvonček.
  


  
    Zakričal.
  


  
    Chvíľu trvalo, kým sa za oknom pohla záclonka. Pár sekúnd nato vyšiel von Guštafík. Zaostril zrak na zjavne neočakávaného návštevníka, ale napokon ho predsa len spoznal.
  


  
    „Vitajte,“ na tvári sa mu objavil úsmev.
  


  
    Ledeckého hneď upútali jeho červené oči. Keď prišiel otvoriť bránku, neomylne z neho zacítil alkohol. Ako prvé mu napadlo, že včerajšia postriežka bola zrejme úspešná a zapíjal úlovok. Ako druhé to, že má dnes šťastie na spoločníkov pod parou.
  


  
    Guštafík ustúpil od vrátok, posunkom ruky ho pozval dnu a pohľadom prebehol lúku pod chatou.
  


  
    Ledeckému došlo, že hľadá auto. „Parkujem dolu pod kopcom. Nechcel som riskovať,“ vysvetlil.
  


  
    „Ak nemáte niečo takéto,“ kývol hlavou smerom k svojmu čiernemu Hiluxu, „potom ste dobre urobili.“ Doviedol ho až ku dverám do chaty. „Prišli ste sám?“ spýtal sa predtým, než vošli.
  


  
    „Áno,“ zaklamal. Nechcelo sa mu vysvetľovať, prečo nechal svojho kolegu dolu pod kopcom.
  


  45


  
    Jakub Koreis sa už niekoľko dní vo svojich myšlienkach vracal k návšteve u Miazgu. Osobná konfrontácia s človekom, ktorý sa nielen priamo podieľal na praktikách niekdajšej Štátnej bezpečnosti, ale dodnes ich pokladá za legitímne, bola na nezaplatenie. Dala mu možno viac než súčasné filmy či dokumenty o činnosti prednovembrových tajných služieb, ktoré mal možnosť doteraz prečítať alebo vidieť. Ni­kdy nebol príliš veľkým milovníkom histórie, či už dávnej, alebo novodobej, no po výsluchu Miazgu mu v hlave neodbytne vírilo množstvo otázok.
  


  
    Doteraz nevedel pochopiť, čo vtedy viedlo niektorých, v podstate obyčajných policajtov, akým je dnes i on, aby boli v rámci akéhosi iluzórneho boja s vnútorným nepriateľom ochotní kryť taký závažný trestný čin, akým je a vždy bola vražda. Ba čo horšie, celkom vedome obviniť z vraždy nevinného človeka iba preto, že sa nestotožňoval s vtedajším režimom. Čo ich doviedlo až k tomu, že boli dokonca schopní za prísľub akejsi budúcej spolupráce kryť skutočného vraha? A čo im neskôr takýto zverbovanec, nepochybne vďačný až do smrti, za čosi také mohol ponúknuť a dať ako protihodnotu?
  


  
    Hocičo, o čo ho požiadali. Odpoveď sa priam ponúkala.
  


  
    Bol by takého čohosi schopný aj on sám? Sotva. Vedel, že by radšej do konca života kopal kanály, ako by mal takýmto brutálnym spôsobom zneužiť svoju právomoc.
  


  
    Boli to nepochybne zvláštne časy. Bol rád, že už sú preč, že ich nezažil. Dnes sa mohol, našťastie, už len domýšľať, koľko vlastne bolo takých Miazgov, Stráňavských a im podobných. A koľko bolo takých, ktorým chytráci ako oni takto pomohli, aby ich nakoniec mohli, možno aj celý život, vydierať, ovládať a zneužívať pri inscenovaní ďalších, možno ešte špinavších hier.
  


  
    Predovšetkým však chcel vedieť niečo viac o Borodáčovi. Veď Miazga im celkom jasne naznačil, že ho Stráňavský donútil k spolupráci. Prečo? Čo naňho vtedy mal? Bol presvedčený, že odpoveď na túto otázku bude celkom isto súvisieť s ich prípadom.
  


  
    S plnou hlavou podobných myšlienok vyšiel okolo druhej hodiny popoludní z kancelárie a hneď na Špitálskej nastúpil na električku. Bol to jeho nápad osloviť so žiadosťou o pomoc pracovníkov archívu Ústavu pamäti národa. Bol rád, že mu to Ledecký bez váhania odobril. Prvýkrát volal pred týždňom. Toho dňa o desiatej predpoludním sa mu ozval pracovník, ktorého zrejme poverili vybavením ich žiadosti.
  


  
    Vystúpil pri budove saleziánov. Aj tých pár zastávok stačilo, aby bol mokrý ako myš. Horúčavy už boli miernejšie, no ešte vždy sužovali mesto. Prešiel cez ulicu do budovy Slovenskej správy ciest. Ústav sídlil v jej priestoroch na prvých dvoch poschodiach. Stretli sa na recepcii.
  


  
    „Ján Demčák,“ predstavil sa mu mladík v tričku a rifľových nohaviciach.
  


  
    Očakával skôr niekoho staršieho s bradou a v obleku. Tento ešte v podstate chalan vonkoncom nezodpovedal jeho predstavám o archivároch. Pozrel na hodinky. Prišiel presne. Aj on sa predstavil.
  


  
    „Pokúsil som sa pripraviť vám nejaké veci. Nebolo to jednoduché, ale niečo sa u nás predsa len našlo,“ povedal pracovník ústavu hneď na úvod. Potom ho zaviedol do akejsi malej posluchárne. „Tu budeme mať súkromie,“ ukázal na materiály na stole, poskladané na troch kopách.
  


  
    „Hovorili ste, že sa našlo iba niečo.“ Koreisa prekvapilo množstvo papierov. „Povedal by som, že je toho celkom ­dosť,“ ukázal na hŕbu spisov.
  


  
    „To všetko sa týka Borodáča?“
  


  
    „Nie. Ani zďaleka,“ usmial sa Demčák.
  


  
    Koreis sa naňho spýtavo pozrel.
  


  
    „Pracujem na oddelení písomností bývalej Štátnej bezpečnosti a iných bezpečnostných zložiek. Toto sú veci, v ktorých by ste podľa mňa mohli najskôr nájsť to, čo hľadáte.“
  


  
    Mladý detektív si to pôvodne predstavoval oveľa jednoduchšie. Prezrieť toľko papierov bola robota na celý deň.
  


  
    „Už som vám to roztriedil a niečo z toho aj prezrel,“ takmer sa ospravedlňoval mladý muž, keď videl na Koreisovej tvári div nie zdesenie. „To najhoršie už máme za sebou. Ten zvyšok už nezaberie veľa času,“ pokúšal sa ho uchlácholiť.
  


  
    Koreis si sadol za stôl. Rozmýšľal, skade začať.
  


  
    „Tu máme zväzkovú agendu. Všetko z roku osemdesiatsedem. Tak, ako ste chceli,“ ukázal na krajnú kopu. „Objektové operatívne zväzky som nevyťahoval, tie by vám boli nanič, toto sú osobné zväzky a obsahom týchto je operatívna korešpondencia,“ poklopkal prstom po kartónových doskách. „Tie by som nechal až na koniec, keď budeme vedieť viac. Bez toho, aby sme poznali krycie meno toho vášho agenta, by sme sa v nich asi ničoho nedopátrali.“
  


  
    Koreis si vzdychol. Prvú hŕbu odsunul nabok.
  


  
    „Táto prostredná kopa sa týka personálnej dokumentácie samých príslušníkov Štátnej bezpečnosti. Sú tu evidenčné dokumenty s kompletným personálnym materiálom. Vytiahol som vám z nej toho Stráňavského,“ otvoril spis.
  


  
    „Vcelku sympaťák,“ ukázal na fotografiu nalepenú v pravom hornom rohu spisu. Koreis sa pozrel. Súhlasil.
  


  
    Demčák sa nevinne pousmial.
  


  
    Koreis v rýchlosti prebehol stručné záznamy, mapujúce priebeh Stráňavského služby. Prevelenia, ustanovenia do funkcie, povýšenia, služobné hodnotenia.
  


  
    „Môžem si z toho zobrať kópiu?“ Nazdával sa, že podobné veci majú teraz čas. Ak im to vôbec niekedy na niečo bude, podrobnosti o Stráňavskom a jeho kariére si budú môcť v pokoji prečítať aj u seba v kancelárii.
  


  
    „Fajn,“ Demčák so súhlasom odložil spis nabok. Vyzeral sklamaný.
  


  
    „Toto vás asi bude viac zaujímať,“ prešiel k ostatnej kope. „To sú registračné protokoly agentúrnych a operatívnych zväzkov ŠtB. Chceli ste rok osemdesiatsedem z bratislavskej správy. Nedalo mi to a doniesol som aj osemdesiatosmičku. Viete, teoreticky mohli človeka zaevidovať pokojne aj o niečo neskôr.“
  


  
    „V tom sa nepochybne vyznáte lepšie ako ja,“ ocenil jeho iniciatívu Koreis.
  


  
    „No asi vám hneď pokazím náladu. Žiaden Karol Borodáč v tých registračných protokoloch nefiguruje.“
  


  
    Detektívovi padla sánka.
  


  
    „To nie je možné,“ nechcelo sa mu veriť. Bol presvedčený, že minimálne v tomto mohli Miazgovi veriť. „Ste si istý?“
  


  
    Demčák si však podľa všetkého bol istý. „Nie je evidovaný ani pod jednou kategóriou.“
  


  
    „Akou kategóriou?“ nie celkom ho pochopil Koreis.
  


  
    „Agent, rezident, informátor, dôverník,“ vysvetlil Demčák. „Nič.“
  


  
    Detektív sklonil hlavu. Takýto výsledok nečakal.
  


  
    „Napadlo mi však ešte niečo iné,“ takmer nesmelo sa ozval mladý archivár.
  


  
    „Čo také?“
  


  
    „Mohli by sme to možno skúsiť z iného konca. Až tak veľa času by to nezabralo.“
  


  
    „Z akého iného konca?“ nemal tušenie, kam mieri.
  


  
    „Od Stráňavského. Jeho máte. Písali ste, že vášho človeka mal na spoluprácu naviazať on.“
  


  
    „Len teraz už si tým nie som ani zďaleka taký istý,“ priznal sa. Skôr to začínalo vyzerať tak, že ten starý fízel s nimi ešte aj na smrteľnej posteli rozohral nejakú svoju hru.
  


  
    „Nič za to nedáme. Keď už tu máme tie papiere.“ Demčák sa zjavne naplno vžil do svojej úlohy.
  


  
    „Tak poďme na to.“ Koreis skontroloval čas. Vzdychol si, ale bol už odhodlaný stráviť tu trebárs aj ďalšie hodiny. Napokon, nič svetoborné na popoludnie aj tak nemal v pláne.
  


  
    Rozdelili si šanóny.
  


  
    „Stačí pozerať túto kolónku. Uvádza sa tam meno riadiaceho dôstojníka,“ poučil ho Demčák.
  


  
    Sedeli a listovali. Prechádzali riadok za riadkom. Až teraz si Koreis uvedomil tú záplavu mien, ktoré obsahovali záznamy. Prekvapilo ho to. Tým väčšmi ho zarazilo, keď mu došlo, že drží v ruke evidenciu len z jedného roka a len z Bratislavského kraja. Neodvážil sa ani domýšľať, koľko ľudí musí byť za štyri desaťročia evidovaných vo všetkých zväzkoch na celom Slovensku.
  


  
    Čas bežal. Prepadol ho stiesnený pocit. Bol už takmer na konci prvého zväzku, keď si všimol, ako Demčákom trhlo.
  


  
    „V dožiadaní ste, tuším, písali, že váš agent mal pôsobiť vo vysokoškolskom prostredí. Právnická fakulta?“ overoval radšej ešte raz.
  


  
    „Hej.“
  


  
    „Tak predsa len tu niečo mám!“
  


  
    Pozrel sa naňho. Už takmer nedúfal. Ten chalan z archívu sa teda spočiatku predsa len mýlil. Na chvíľu sa ho zmocnilo pokušenie ospravedlniť sa aspoň v duchu Miazgovi za to, že o Borodáčovi predsa len neklamal.
  


  
    „Riadiaci dôstojník major Stráňavský, zaprotokolované dvanásteho júna osemdesiatsedem, krycie meno Študent, Právnická fakulta Univerzity Komenského,“ čítal. „Aha, tu,“ ukázal prstom na príslušnú kolónku v zozname.
  


  
    Koreis mu takmer vytrhol z ruky protokol. Očami behal po otvorenej stránke.
  


  
    „Tu,“ ukázal mu ešte raz.
  


  
    „Veď tu nie je Borodáč, ale...“ ohromene civel na meno v kolónke, keď konečne našiel príslušný riadok. To meno poznal. „No doriti!“ neudržal sa, keď mu došlo, čo to znamená.

    Guštafík zaviedol Ledeckého do veľkej spoločenskej miestnosti, v ktorej dominovala stará keramická pec. Aj ostatné zariadenie bolo štýlové. Vyrezávaný drevený nábytok, stôl, lavice, všetko v interiéri medzi sebou ladilo. Dokonca ani lustre z parožia sa neprotivili jeho vkusu. Po stenách viselo množstvo poľovníckych trofejí. Niektoré z nich mali už na prvý pohľad vysokú bodovú hodnotu.
  


  
    Prekvapila ho najmä priestrannosť chaty. Až zvnútra mohol vidieť celé jej druhé krídlo s ďalšími miestnosťami. Hneď v tej vedľajšej si všimol zasklenú vitrínu so zbraňami, pritisnutú k stene. Aj tu bolo súčasťou výzdoby zopár ďalších zberateľských kúskov – odhadoval, že ide o repliky.
  


  
    „Máte to tu pekné,“ nezdržal sa.
  


  
    Guštafík ho usadil za stôl na drevenú lavicu.
  


  
    „Patrí to tu už tri generácie našej rodine. Pôvodnú chatu postavil ešte môj dedo,“ vysvetlil.
  


  
    Ledeckému neušlo, ako sa od posledného stretnutia zmenil. Namiesto navoňaného, uhladeného a nahladko vyholeného chlapíka s bezchybným úsmevom, nepochybne natrénovaným pri fotení na predvolebné bilbordy a plagáty, tu pred ním zrazu stál celkom obyčajný chlap so zanedbaným zovňajškom, minimálne s týždňovým strniskom na brade a kruhmi pod očami. A nemýlil sa ani v tom, že z neho cítil alkohol. Podľa jeho výzoru si trúfal odhadnúť, že už pekných pár dní pije.
  


  
    „Ako ste ma tu vlastne našli?“ opýtal sa.
  


  
    „Telefonoval som s vašou manželkou. Povedala mi, že ste tu.“
  


  
    „Pravdaže. Ako inak,“ mávol rukou a čosi zaševelil pomedzi pery.
  


  
    Ledeckému napadlo, či sa tu pred ňou neschováva. Už od schôdzky s Guštafíkovou v Eurovei mal pocit, že im to spolu v poslednom čase bohvieako neklape. A uvažoval aj nad tým, či ho tentoraz za svojím mužom neposlala úmyselne.
  


  
    „Ponúknem vás niečím?“ vytiahol z barovej skrinky fľašu kvalitného alkoholu.
  


  
    Ďakujem,“ odmietol. „Šoférujem.“
  


  
    „Ani jeden na chuť?“
  


  
    Pokrútil hlavou.
  


  
    „Ja môžem,“ konštatoval s úsmevom Guštafík, položil fľašu na stôl a nalial si.
  


  
    Ledecký úchytkom behal očami po izbe. Všimol si neporiadok. Použité riady, papiere, zhúžvaný poťah na gauči pod oknom.
  


  
    „Naše posledné stretnutie nedopadlo práve najlepšie,“ prehodil do seba pohárik Guštafík. „Rád by som sa to pokúsil zobrať naspäť.“
  


  
    Nevyznelo to najúprimnejšie.
  


  
    „To už je za nami. Do istej miery som aj chápal vaše rozpoloženie,“ prijal napriek tomu náznak jeho ospravedlnenia. „Všetko je v poriadku, nemusíte sa k tomu vracať.“
  


  
    „Pokročili ste nejako vo svojom pátraní?“ Znova si nalial.
  


  
    „Do istej miery áno,“ Ledecký kývol hlavou. Vstal, aby mohol zo zadného vrecka nohavíc vytiahnuť zápisník. „Toto mi dala vaša pani. Sú to poznámky jej matky,“ položil notes na stôl.
  


  
    „Boli ste s mojou ženou?“ v prekvapení upieral oči na zápisník na stole.
  


  
    „Áno, stretol som sa s ňou. Nehovorila vám to?“
  


  
    „Tuším, že áno, ale nejako mi to vypadlo, mám toho v poslednom čase veľa,“ zatváril sa, akoby sa práve rozpamätal.
  


  
    Bol presvedčený, že klame. Možno nechcel priznať, že v jeho vzťahu s manželkou to prinajmenšom škrípe. Ledecký si to vysvetlil jeho angažovanosťou v politike a tým, že vo voľbách kandiduje do regionálnych zastupiteľských orgánov. Nečudo, že potreboval svoje rodinné zázemie za každú cenu prezentovať iba v tom najlepšom svetle.
  


  
    „Požiadala ma, aby som ho nechal tu u vás.“
  


  
    Prikývol, zobral notes zo stola a odložil ho do skrinky.
  


  
    „Vďaka tým zápiskom sme našli svedka, na ktorého sme sa vtedy u vás pýtali. Toho, čo usvedčoval údajného vraha vášho svokra.“
  


  
    „Vtedy ešte nebol môj svokor,“ opravil ho Guštafík a opäť si nalial. „Vďaka tomu, čo sa stalo, sa ním vlastne ani nikdy nestal.“
  


  
    „Viem. Chcel som tým len naznačiť, že už vtedy ste mali vzťah so svojou terajšou manželkou, jeho dcérou.“
  


  
    „Vzťah,“ prikývol. „Áno, chodili sme spolu.“
  


  
    „Poznali ste teda aj jej rodičov?“
  


  
    „Poznal. Vychádzali sme spolu dobre. Aj s jej otcom, ak myslíte na to.“ Dopil, čo si nalial.
  


  
    Ledecký dostal chuť na cigaretu. Vstal a pristúpil k jednej z trofejí na stene. Zblízka si obzeral mohutné jelenie parožie.
  


  
    „To je naozaj výstavný kúsok. Váš?“
  


  
    „Áno, ale neulovil som ho tu,“ usmial sa. „Pošťastil sa mi pred pár rokmi na Tríbeči,“ podišiel k trofeji. „Vyznáte sa v tom?“
  


  
    „Aj ja poľujem,“ povedal skromne.
  


  
    „Na chlp dvestotridsaťdva bodov. Vysoko zlatý. Najlepší zo všetkých, čo tu mám,“ pochválil sa.
  


  
    Uznanlivo hvizdol.
  


  
    „Veľa takých na Slovensku nenájdete.“
  


  
    Nemal dôvod pochybovať. Súčasne mu neušlo, že keď Guštafík hovorí pravdu, tvári sa normálne, dokonca zunovane, zatiaľ čo pred chvíľou, keď ho upodozrieval z klamstva, sa zjavne nútil do nacvičeného úsmevu. Ledeckého pohľad zablúdil na okno. Zamyslene pozeral na čiernu Toyotu Hilux, odstavenú pri plote. Z okna si ju mohol poobzerať aj spredu. Všimol si prídavné svetlomety na ochrannom ráme. Spomenul si na Borodáčovu susedu s pudlíkom. Prvýkrát za ten čas, čo vošiel dnu, mu niekde hlboko v hlave zablikalo výstražné znamenie. Veľké čierne auto, prídavné svetlomety, zhoda okolností? Náhoda?
  


  
    „Aj teraz oslavujete nejaký úlovok?“ Nechal okno oknom a uprel oči na pohárik v Guštafíkovej ruke.
  


  
    „Nie, iba som potreboval na pár dní vypnúť,“ vyhová­ral sa.
  


  
    Vrátili sa ku stolu. Guštafík cestou nemotorne zavadil o diplomatku, položenú na jednej zo stoličiek. Spadla na zem a jej obsah sa vysypal na dlážku.
  


  
    „Doriti aj s tým,“ zahrešil. Viditeľne už mal vypité viac, než si bol sám ochotný pripustiť.
  


  
    Pomohol mu zo zeme pozbierať papiere. V ruke mu pritom ostal jeden z volebných prospektov, ktorý vypadol z dip­lomatky. Pozrel si fotografie. Boli dve. Na jednej bol Guštafík sám v špičkovom obleku s kravatou, na druhej opäť on, v tom istom obleku v spoločnosti ďalšieho muža a vari tridsaťročnej ženy. S nami k prosperite, nová cesta, koniec korupcie v našom meste, čítal volebné heslá, natlačené zvýrazneným písmom. Zaujali ho však menšie písmenká. Tie pod obrázkami. S menami a titulmi. Všimol si detail, ktorý mu doteraz unikol. Keby bol v svojej príprave na tento rozhovor dôslednejší, takej chyby sa nemusel dopustiť.
  


  
    „Naďalej ste teda presvedčený, že otca mojej ženy nezavraždil ten Skokánek, ako sa vtedy tvrdilo?“ vytrhol ho z myšlienok Guštafík.
  


  
    „Áno, naďalej,“ odpovedal mu. „Dokonca sme si istí.“
  


  
    Pripadalo mu čudné, že sa Guštafík doteraz neopýtal na svedka, ktorého mu spomenul. Žeby alkohol? Pochyboval. Napriek vypitému alkoholu sa mu zdalo, že uvažuje logicky a triezvo. V duchu odhadol jeho vek. Vyzeral mladší, než bol v skutočnosti.
  


  
    „Nehovorí vám niečo meno Borodáč?“ pomohol mu.
  


  
    „Borodáč?“ Guštafík odložil tašku. Premýšľal.
  


  
    „Karol Borodáč,“ upresnil.
  


  
    „Nie. Malo by?“ pokrútil hlavou
  


  
    „To je ten človek, na ktorého sme sa pýtali. Ten, čo svedčil proti Skokánkovi.“
  


  
    „Nepoznám,“ nadvihol obočie. „Nikdy som to meno nepočul.“
  


  
    „Zvláštne,“ zašomral si viac-menej pre seba.
  


  
    „Prečo by to malo byť zvláštne?“ znova otvoril fľašu. Znova sa usmial.
  


  
    Ledeckému neušlo, ako sa mu pri tom chveli ruky. Bol zjavne nervózny.
  


  
    „Doteraz som si myslel, že doktorský titul vo vašom prípade znamená doktora medicíny. Nepochybne ma pomýlilo, že tak úspešne podnikáte v oblasti zdravotníctva, ale teraz vidím, že na tých volebných brožúrkach máte pred svojím menom titul doktora práv.“
  


  
    „A ako to súvisí s tým, na čo ste sa ma pýtali?“ nepochopil zmysel Ledeckého slov.
  


  
    „Karol Borodáč takisto študoval právo,“ povedal Ledecký a pozorne sledoval, či ani táto zmienka uňho nevyvolá nejakú novú reakciu.
  


  
    Guštafík ani len nepohol brvou. Začínal sa kontrolovať.
  


  
    „Právnická fakulta Univerzity Komenského bola v tom čase široko-ďaleko jediná právnická škola.“
  


  
    „Ste s Borodáčom rovesníci, tak som myslel, že...“ nedopovedal Ledecký. Nechal otázku otvorenú.
  


  
    „Ako vám niečo také mohlo zísť na um?“ zasmial sa. „Viete si predstaviť, koľko bolo len v našom v ročníku ľudí? Ak tam aj bol niekto taký, ako hovoríte, vôbec si ho nemusím pamätať. A po tých rokoch?“ Lúskol prstami. „V žiadnom prípade nechodil so mnou do jedného krúžku.“
  


  
    Ledecký vzdychol. Bol si istý, že znova klame, a začínal mať istotu, že aj vie prečo.
  


  
    „Vlastne máte pravdu. Nakoniec, ani ja by som si nevedel vybaviť mená všetkých svojich niekdajších spolužiakov,“ pokúsil sa utlmiť jeho ostražitosť. Usilovne premýšľal. Skôr by bol očakával, že sa ho Guštafík opýta, či už hovorili s Borodáčom a či sa od neho niečo nové dozvedeli. To by pokladal za celkom prirodzené.
  


  
    No nič také nespravil. Namiesto toho si znova nalial a hneď aj obrátil pohárik do seba.
  


  
    „Tu sa asi nefajčí, však?“ skúsil odľahčiť napätie. Viac ako inokedy sa teraz potreboval sústrediť a vedel, že cigareta by mu náramne pomohla. Pôvodne plánovaná priateľ­ská návšteva sa začínala meniť na čosi celkom iné. Nezrovnalostí a náhod začínalo byť akosi priveľa. Uvažoval nad tým, ako by Guštafík zareagoval, keby mu povedal, že Borodáč je mŕtvy. Prezradila by mu niečo jeho tvár? A čo by bolo lepšie? Povedať mu, že Borodáča niekto zabil, alebo pred ním hrať hru, že si osvojili verziu o jeho samovražde? Nevedel sa rýchlo rozhodnúť. Rozhodol sa vyčkať.
  


  
    „Ale áno. Z času na čas tu moji hostia fajčia. Osobne som tomuto neduhu, chvalabohu, nikdy neprepadol,“ otočil sa a zo skrinky, z ktorej vytiahol predtým fľašu, vybral popolník. Položil ho na stôl a otvoril okno. „Viem si živo predstaviť, čo pre dobrého fajčiara znamená hodina bez cigarety. Nezoberiem si vás na svedomie,“ pokúsil sa o žoviálnosť.
  


  
    Ledecký si zapálil. Nechal už Borodáča tak a pristúpil k jednej z pušiek. „Máte tu naozaj zaujímavé kúsky,“ zámerne na chvíľu zmenil tému rozhovoru.
  


  
    „Rozumiete sa zbraniam?“
  


  
    „Len zbežne,“ zaklamal teraz pre zmenu on. „Tým poľovným možno trocha, ale táto sa mi páči už na prvý pohľad.“
  


  
    „Šestnástka lancasterka,“ zvesil brokovnicu zo steny. „Bohato zdobená, damasková hlaveň,“ podujal sa mu vysvetľovať. „Je signovaná nejakým anglickým puškárom z prelomu storočia. Mám ju po dedkovi.“
  


  
    Ledecký musel uznať, že ide o naozaj nádhernú zbraň.
  


  
    „Je nefunkčná, úradne znehodnotená, tak ako aj všetky, čo tu visia.“ Pozrel sa naňho. „Tie funkčné mám tam vedľa, pekne podľa predpisu, ako majú byť. Pod zámkou.“
  


  
    Vrátil sa k popolníku, aby si odklepol.
  


  
    Guštafík sa rozosmial. Alkohol začínal pôsobiť. Dokonca dôverne chytil Ledeckého za rameno.
  


  
    „Len som vás chcel ako policajta ubezpečiť, že dodržujem zákon o zbraniach a strelive.“
  


  
    Jemne sa mu vykrútil.
  


  
    „No aj medzi tými sa nájde zopár takých, čo stoja za to. Chcete ich vidieť?“ Viditeľne sa aj jemu žiadalo zaviesť hovor inam.
  


  
    Prisvedčil.
  


  
    Počkal, kým dofajčí a zahasí cigaretu.
  


  
    „Priznávam, je to troška drahší koníček, ale čo vám budem hovoriť, stojí za to. U nás v rodine ho navyše pestujeme už odnepamäti,“ zaviedol ho do vedľajšej izby.
  


  
    Z miesta, kde boli doteraz, mohol vidieť len jednu vitrínu, no v skutočnosti tu boli dve drevené, rezbami zdobené a zasklené, oproti ktorým stála v rohu ďalšia podobná, len o niečo menšia.
  


  
    „Bezpečnostné sklo, zámky, navyše všetko napojené na alarm,“ ukázal na elektronické senzory vnútri. „Na prvý pohľad sa to možno nezdá, ale je to lepšie ako trezor.“
  


  
    „V každom prípade krajšie,“ polichotil mu.
  


  
    „Tu sú dlhé, v tej menšej krátke,“ ukázal za seba.
  


  
    „Takmer ako v múzeu.“
  


  
    Usmial sa.
  


  
    Ledecký mal dokonca pocit, že možno prvýkrát celkom úprimne. Bolo vidieť, že je na svoju zbierku náležite pyšný.
  


  
    „Nie sú tu všetky. Dolu v ozajstnom trezore ich mám možno ešte raz toľko. Väčšina z nich ešte len čaká na renováciu od puškára a niektoré zasa nie sú také cenné, aby som ich vystavoval. No poznáte to, ani takým som neodolal,“ pochválil sa.
  


  
    Ledecký sa pokochal pohľadom. Brokovnice, guľovnice, pušky všetkých možných typov a systémov, zväčša bohato gravírované, s vykladanými vyrezávanými pažbami z nepochybne drahého dreva. Pod každou medený štítok s označením typu a kalibru. Naozaj ako v nejakom múzeu. Boli tu súčasné zbrane, ale aj historické, určite značnej hodnoty. Guštafík odkódoval bezpečnostné zariadenie, otvoril vitrínu a vybral jednu z pušiek.
  


  
    „Táto je moja najobľúbenejšia,“ pochválil sa. Bola to klasická poľovnícka opakovačka s optikou a odsuvným valcovým záverom typu Mauser.
  


  
    Ledecký len stál a pozeral, no nevedel sa na všetku tú krásu pred sebou sústrediť. V hlave mu vírila jedna myšlienka cez druhú. Lenže všetky sa týkali muža, ktorého mal pred sebou, nie zbraní. Prišiel sem v úmysle položiť mu pár nevinných, čisto informatívnych otázok. Otázok, ktoré by ho, ako dúfal, naviedli na riešenie zamotaného prípadu alebo ho aspoň nasmerovali ďalej. Namiesto toho sa zrejme práve dopracoval k odpovedi na najdôležitejšiu otázku zo všetkých. Prišlo to nečakane, doslova to spadlo z čistého neba, no tentoraz už mal neochvejný pocit, že sa nemýli.
  


  
    Priam ho mrazilo v zátylku. Bol tu sám s človekom, ktorého práve začal podozrievať z trojnásobnej vraždy. Jeho parťák je ďaleko, nič netuší a zrejme spí v aute. Nemá pri sebe zbraň ani putá. Zrazu sa ocitol v situácii, ktorú si nenaplánoval.
  


  
    Mal by odísť, no súčasne nechcel prepásť príležitosť na získanie ďalších indícií či dokonca dôkazov. Pokušenie bolo prisilné. Zrazu sa mu naskytla šanca, ktorej sa ani za cenu rizika nechcel vzdať. Cítil, že od toho, aby sa podozrenie zmenilo na absolútnu istotu, ho delí len povestný krôčik.
  


  
    „Musíte byť veľmi úspešný muž. Minimálne čo sa týka vášho podnikania. Ani si neviem predstaviť, koľko peňazí ste do tohto všetkého museli vraziť,“ rozhodol sa hrať o čas ešte aspoň chvíľu.
  


  
    „Tak veľa, že vám ani neviem odpovedať,“ usmial sa. „Áno, darí sa mi, ale nie všetko som kupoval ja. Historické zbrane zbieral už môj otec.“
  


  
    „Napadlo mi, či aj Proteko patrí medzi tie vaše firmy?“ zmenil nečakane tému Ledecký. Ani sa pri tom neotočil. So záujmom si prezeral zbierku zbraní. Nespustil však oči z Guštafíkovho odrazu v skle vitríny.
  


  
    Spoznal, že ho jeho otázka zaskočila. Buď ešte zďaleka nebol takým skúseným politikom, schopným dokonale ovládať svoje emócie, alebo si prosto neuvedomil, že ho vidí v skle vitríny.
  


  
    „Áno, je to jedna z mojich firiem,“ odpovedal vecne a stroho. „Prečo?“ Ledecký si uvedomil, ako sa mu pri tom za chrbtom pohráva s puškou. Počul, ako obtiahol záver. Na sekundu stŕpol...
  


  
    Ledecký na sekundu stŕpol. Dobre poznal ten hrozivý, kovový, s ničím iným nezameniteľný charakteristický zvuk. Cítil, ako ho oblial studený pot. Skúšal iba zo zvyku jeho hladký chod, alebo práve zasunul do komory náboj? Pomaly sa otočil. Zbraň ledabolo, akoby len tak mimochodom, mierila priamo naňho. Uvažoval, či je naozaj nabitá. Guštafík sa usmieval.
  


  
    „Môj syn potrebuje ortézu. Ibaže nejakú špeciálnu, nevyznám sa v tom. Poznáte to, športom k trvalej invalidite,“ narýchlo si vymyslel zdôvodnenie. Pritom musel vynaložiť maximálne úsilie, aby jeho hlas znel nevzrušene a pokojne. V skutočnosti myslel hlavne na to, že práve do tejto jeho firmy volal pred smrťou Borodáč. „Nevedel ju zohnať. Napadlo mi...“
  


  
    „Ach áno, rozumiem,“ napäté črty na jeho tvári sa uvoľnili.
  


  
    „Samozrejme, urobím preňho všetko, čo sa bude dať,“ znova sa usmial, sklonil hlaveň do kúta, nahmatal poistku a spustil spúšť. Úderník cvakol naprázdno. Vrátil zbraň na svoje miesto.
  


  
    Keď zavrel a zakódoval skriňu, Ledecký si zhlboka vydýchol. Guča v stiahnutom hrdle povolila. Uvedomil si, že pred chvíľou mal naozaj strach. Uvažoval, či to na ňom Guštafík poznal.
  


  
    Otočili sa na odchod. Cestou sa Ledecký pristavil pri menšej vitríne. Bola v nej možno desiatka pištolí a revolverov. Majiteľ chaty ho nečakal. Vrátil sa k stolu, aby sa opäť potúžil alkoholom.
  


  
    Detektív horúčkovito premýšľal. Áno, práve Guštafík bol presne tým človekom, ktorý mal čo stratiť. Práve on mohol mať dôvod znova vraždiť, aby si udržal to, čo mal. Veď ako by dopadla jeho rodinná firma a vôbec celé manželstvo, keby sa zistilo, že otca vlastnej manželky zabil akurát on? Ako by dopadla jeho sľubne sa rozbiehajúca dráha politika? Zrazu to všetko naberalo zmysel, zrazu to vyzeralo prosté ako malá násobilka.
  


  
    Zapozeral sa na zbrane. V skutočnosti ho už nič nemohlo prekvapiť. Ani nápis na medenom štítku pod jednou z nich. Na svoje miesto presne zapadol posledný dielik skladačky. Uvedomil si, že takmer tridsať rokov starý prípad, spolu s čerstvou vraždou Borodáča, sa práve zavŕšil.
  


  
    Vrátil sa naspäť. Znova ho zarazilo, ako sa Guštafík za tých pár dní od ich poslednej návštevy zmenil. Teraz tu oproti nemu sedel celkom iný človek. Zlomený, presiaknutý alkoholom, schovávajúci sa pred svetom, a možno aj márne utekajúci pred vlastným svedomím.
  


  
    „Máte tam chybu,“ zapálil si cigaretu. Pre istotu sa pohľadom presvedčil, či Guštafík nemá nablízku nejakú ďalšiu zbraň.
  


  
    Ten vyjavene zdvihol hlavu.
  


  
    „Jeden zo štítkov vám tam nesedí. Text uvádza, že ide o revolver Gasser, model 1870, ale v skutočnosti je tam namiesto neho armádny Rast Gasser z roku 1898. Na prvý pohľad sa aj podobajú, ale tento je konštrukčne podstatne modernejší, novší, menší, zrejme aj lacnejší a má celkom iný kaliber. Osem milimetrov, nie jedenásť. Bubienok má na osem nábojov, nie na šesť ako ten starý, no hlavne už sa doň používajú náboje s moderným, bezdymovým prachom.“
  


  
    „Hovorili ste, že sa v tom nevyznáte.“
  


  
    „Klamal som.“ Ledecký si pozorne všímal jeho oči.
  


  
    Mlčal. Nebol hlúpy. Musel vedieť, kam to všetko smeruje.
  


  
    „Alebo žeby tú zbraň niekto vymenil?“
  


  
    Ani teraz nič nepovedal.
  


  
    Vonku sa zatiahlo. Prievan pribuchol okno a začuli, ako vonku zašušťal dážď. Najprv len sucho, potom zabubnovali kvapky. Napokon sa výdatne rozpršalo.
  


  
    Rozhodol sa, že jednoducho odíde. V najbližších dňoch na nich čakalo ešte veľa práce. Nebude ľahké Guštafíkovi dokázať všetko, čo teraz už naisto vedel. Zatiaľ ho nechajú na pokoji. Keď budú mať nabité, prídu si poňho. Vstal a podišiel ku dverám. Nevedel sa dočkať, kedy odtiaľto vypadne. To, čo chcel, už spravil. Jasne mu naznačil, že ho podozrieva. Možno až príliš jasne. Nespustia z neho oči, možno sa dopustí ďalšej chyby. Siahol po kľučke.
  


  
    „Bola to nehoda!!!“ zreval za ním Guštafík. Preskočil mu pritom hlas.
  


  
    Otočil sa. Prekvapilo ho to. Niečo podobné nečakal.
  


  
    „Nechcel som!“
  


  
    Ledecký len pozeral, ako sa z mu očí hrnú slzy. Vrátil sa a prisadol si za stôl oproti nemu. Urobil to proti svojej vôli. Najradšej by odtiaľto odišiel, alebo prinajmenšom aspoň skočil po parťáka, ale zvedavosť bola silnejšia. Navyše, takáto šanca sa už v budúcnosti istoiste nezopakuje. Uvedomil si, že do takéhoto stavu ho už nikdy nemusia dostať.
  


  
    Guštafík sa natriasal od plaču.
  


  
    Necítil k nemu ani najmenšiu ľútosť.
  


  
    „S Martininým otcom to bola obyčajná, skurvená ne­hoda!“
  


  
    „Viem.“
  


  
    „Chápete to? Bola už tma. Pomýlil som si ho s diviakom.“
  


  
    Vtom sa zarazil. Prestal nariekať a utrel si slzy.
  


  
    „A prečo Skokánek? Aj toho ste si pomýlili?“
  


  
    „Videl moje auto. Predsa som si nemohol dať zničiť celý život pre takého opilca. Nikomu nechýbal. Taká obyčajná nula, voš.“
  


  
    Ledeckému pri jeho slovách behal po chrbte mráz. Zrazu nebolo do reči ani jemu. Odkedy sem prišiel a všimol si v záhrade jeho čierne terénne auto, všetko sa začalo vyvíjať celkom inak, než pôvodne predpokladal. Ešte vždy však nechcel uveriť, že by sa mu človek takého razenia ku všetkému priznal.
  


  
    „Dohodnime sa,“ zrútený Guštafík skúsil jednu z posledných možností, čo mu podľa neho ešte zostávala.
  


  
    Ledecký hneď pochopil, o čo mu ide. Len preto chcel, aby ostal.
  


  
    „Pomôžte mi. Mám konexie a nepochybne budem mať ešte väčšie. Nemáte ani predstavu, čo všetko pre vás môžem v najbližšej budúcnosti urobiť.“
  


  
    Nechcel veriť vlastným ušiam. Mal čo robiť, aby sa mu nezdvihol žalúdok. Najradšej by ho schmatol pod krk.
  


  
    „Chcete peniaze? Povedzte si koľko. Ukážte si na hocijaké miesto. Funkciu, stoličku, čo len chcete,“ prosebne k nemu spínal ruky. „My dvaja sa predsa môžeme dohodnúť,“ pozeral naňho ako zbitý pes.
  


  
    „Tak, ako ste sa dohodli vtedy s eštebákmi, alebo dokonca tak, ako pred pár dňami s Borodáčom?“ hrubo ho odmietol.
  


  
    „Borodáč bol hajzel. Vydieral ma,“ prehĺtal slová cez slzy. „Sprosto, bez rozmyslu, nikdy by s tým neprestal. Bol ako hyena, nikdy by nemal dosť. Chcel sto. Ešte som mu ich ani nestihol doniesť, už pýtal ďalších päťdesiat,“ chrlil slová, akoby veril, že ho to v Ledeckého očiach môže ospravedlniť.
  


  
    „Preto ste ho zastrelili? Tou istou zbraňou ako Skokánka? Práve tou, čo vám teraz chýba v tej vašej zbierke? Preto ste nafingovali Borodáčovu samovraždu?“
  


  
    „S vami sa však predsa dá dohodnúť,“ prikývol. „Vy ste niekto celkom iný ako tá svoloč.“ Gestikuloval, prosebne sa mu pozeral do očí, spínal pred ním ruky, no musel pritom cítiť, ako neodvratne sa potápa.
  


  
    „To asi som. No práve preto sa my dvaja nikdy nedohodneme,“ pokrútil hlavou Ledecký.
  


  
    Zdalo sa, že ho to definitívne zlomilo. Schúlil sa na stoličke. Zhasla mu aj posledná nádej.
  


  
    „Nemôže to takto dopadnúť. Nemôžete ma zničiť!“ schoval si hlavu do dlaní a šklbal si vlasy. Doslova zavýjal. Takmer mu nebolo rozumieť. „Nesmiete!“
  


  
    „Tuším pôjdeme.“ Ledecký mal pocit, že ten človek pred ním sa musel zblázniť.
  


  
    Celé sa to zvrtlo. Prišiel sa sem porozprávať so svedkom, nie zatknúť trojnásobného vraha, no teraz už nemohol konať inak. Pozeral na zúfalého, načisto zdeptaného Guštafíka.
  


  
    Vonku sa zablyslo. Zabúchalo okno a závan prudkého vetra nafúkal dovnútra spŕšku dažďovej vody.
  


  
    Na chvíľu sa obrátil k oknu.
  


  
    Príliš neskoro si uvedomil, že spravil chybu. Skôr inštinktívne vytušil ako naozaj videl, že Guštafík schmatol zo stola fľašu. Jeho ruka opísala oblúk. Ledecký ju už nestihol zachytiť. Naspäť sa obrátil neskoro. Masívna, hranatá fľaša z hrubého skla ho zasiahla priamo do čela. Neroztrieštila sa tak, ako to býva vo filmoch. O to silnejší však bol úder. Pred očami mu vybuchol ohňostroj iskier. Stihol si ešte uvedomiť, že stráca vedomie a nekontrolovane padá horeznačky na zem. Začul, ako mu hlava buchla o tvrdú kamennú dlažbu. Ďalší výbuch, ďalší prúd iskier, no bolesť už necítil. Ponoril sa do ticha a tmy.

    Rozmýšľal, či ho zobudil dážď, alebo telefón. Kým driemal v aute, začalo pršať. Schúlený na prednom sedadle v nepohodlnej polohe pozeral cez zahmlené predné sklo. Bolel ho krk. Ozvalo sa zvonenie a vo vrecku mu zavibroval mobil.
  


  
    Tak predsa len telefón, nebol to sen. Chvíľu trvalo, kým ho vytiahol. „Počúvam,“ zívol.
  


  
    „Doriti aj s vami, to je dosť, že som sa konečne dovolal,“ hrešil na druhom konci Koreis. „Kde je Peter? Mobil mi vyhadzuje, že je mimo dosahu.“
  


  
    „Je hore na chate. S tým Guštafíkom. Nemá tam signál,“ odpovedal mu. Druhou rukou si masíroval stŕpnutý krk.
  


  
    „Sám? Je tam s ním sám? A ty si kde?“ hlas mu vibroval vzrušením.
  


  
    „Dolu pod kopcom. Kurva, o čo ide? Kontroluješ nás, či čo?“
  


  
    „Idem z archívu. Ten eštebácky donášač, čo sme ho hľadali, je Guštafík, nie Borodáč.“ Počkal, kým mu to dôjde. „Guštafík, chápeš, čo to znamená?“
  


  
    „No doriti!“ prebehlo mu hlavou, keď si uvedomil zmysel Koreisovej správy. V momente siahol po kľučke.
  


  
    „Fero, si tam?“ začul ešte Koreisa.
  


  
    „Idem za Petrom!“
  


  
    „Radšej sa ponáhľaj! Daj vedieť.“
  


  
    Rozbehol sa hore kopcom. Husto pršalo a fúkal vietor. Nohy sa mu kĺzali po mokrej tráve. Zdalo sa mu, že je zúfalo pomalý. Nebol. V skutočnosti bol celkom slušný bežec. Napriek tomu nevedel hore na lúke lapiť dych. Poobzeral si chatu a už len krokom zamieril k nej. Vonku nikoho nevidel. Situácia vyzerala pokojne. Dúfal, že sa neprihodí nič nepredvídané. Nechcel parťákovi pokaziť výsluch, no teraz ho už za žiadnych okolností nemohol nechať s Guštafíkom samého. V duchu si pripravoval zámienku na odchod. Jednoducho vojde dnu a oznámi, že ich súrne volajú naspäť do roboty.
  


  
    Kým dorazil k plotu, vydýchal sa. Tep sa mu upokojil. Bránka bola otvorená. Zamieril ku vchodu. Až neskôr si uvedomil, akú chybu spravil. Priveľmi sa ponáhľal. Namiesto toho, aby najprv nazrel cez okno dovnútra, siahol rovno po kľučke a otvoril dvere. Všetko ostatné sa zbehlo neuveriteľne rýchlo.
  


  
    Zazrel Ledeckého ležať so zakrvavenou hlavou na dlážke a nad ním skloneného Guštafíka, ako mu prehľadáva vrecká na nohaviciach. Zbadal aj pootvorenú skriňu, sklenenú fľašu na zemi, poľovnícku pušku s optickým zameriavačom položenú na stole a vedľa nej automatickú pištoľ.
  


  
    Vtom sa Guštafík zdvihol od nevládneho tela. Ich pohľady sa na zlomok sekundy stretli.
  


  
    „Stoj!“ zakričal Machrák prvé, čo mu zišlo na um, napriek tomu, že Guštafík nikam neutekal. Súčasne siahol za opasok po zbrani.
  


  
    Guštafík však mal k tej svojej bližšie. Bez mierenia vypálil dve rany jeho smerom.
  


  
    Machrák sa stihol reflexívne prikrčiť. Guľky vyštiepili kusy dreva tesne vedľa jeho hlavy. Cítil, ako mu zo zárubne odskočili do tváre triesky. Aj on vystrelil. Jeho Magnum 357 zahrmel v uzavretej miestnosti ako delo. Ani jeho guľka však nezasiahla cieľ.
  


  
    Guštafík vzápätí vypálil ešte raz.
  


  
    Machrák vycúval z dverí a skryl sa za stenu.
  


  
    Ďalšia guľka mu zahvízdala popri uchu.
  


  
    Vyklonil sa. V ušiach mu pískalo. Postrehol, ako Guštafík uteká s pištoľou v jednej ruke a s guľovnicou v druhej do zadnej izby. Rozbehol sa za ním, ale zazrel už len chrbát, miznúci v dverách do vedľajšej chodby. Zamieril, vystrelil. Zazdalo sa mu, že Guštafíkom myklo, no bežal ďalej.
  


  
    „Stoj!“ teraz už jeho výzva mala zmysel, no utekajúceho len povzbudila do rýchlejšieho behu. Poslúchnuť ju však zjavne nemienil.
  


  
    Prebehol chodbou za ním. Otvorené zadné dvere domu dávali tušiť, kadiaľ ďalej. Ocitol sa vonku na daždi. Videl, ako Guštafík preskakuje plot. Šprintoval za ním. Po pár metroch vbehol medzi stromy. Počul praskot konárov. Potom nastalo ticho. Zostal stáť, započúval sa. Uvedomil si, že prenasledovať v lese psychopata s guľovnicou v ruke nie je práve najlepší nápad. S puškohľadom by bol preňho celkom ľahkým terčom. V týchto chvíľach však bolo najdôležitejšie poskytnúť prvú pomoc parťákovi.
  


  
    „Kurva, kurva,“ hrešil nahlas. Naposledy sa pozrel smerom, kam mu zmizol Guštafík, potom sa zvrtol a utekal naspäť do chaty.
  


  
    Pod stropom sa ešte stále vznášal dym. Cítil zápach spáleného pušného prachu. Kľakol si k Ledeckému a skúšal mu nahmatať tep. Podarilo sa. Žil, dýchal. Odľahlo mu. Prezrel si krvavú ranu na jeho čele.
  


  
    „Peter, Peter,“ jemne ním zatriasol. Nato vyskočil a do pohára nalial trocha vody. Pofŕkal mu tvár. Viečka sa zachveli. Zdalo sa mu, že začul tichučké zastonanie.
  


  
    „Vydrž, Petrík,“ zašepkal mu a otočil ho do stabilizovanej polohy. „Vydrž!“ Mechanicky siahol po telefóne.
  


  
    „Doriti aj s telefónom,“ zahromžil, keď zistil, že nemá signál. Zabudol.
  


  
    Nemal nad čím rozmýšľať. Rýchlo vyštartoval von z chaty a rozbehol sa cez lúku. Potom sa spustil dole kopcom smerom k autu. Zhruba v polovici zbadal na displeji mobilu jednu paličku. Konečne. Najprv vyťukal záchranku. Potom Peteraja. Vysvetlil mu, čo sa stalo, a požiadal ho o zásahovku.

    Ako prví dorazili policajti zo stupavského obvodného oddelenia. Na služobnej Nive nemali problém dostať sa až k chate.
  


  
    Machrák sa medzitým vrátil k Ledeckému.
  


  
    „Kde som to?“ na Machrákovu radosť sa pomaly začínal preberať.
  


  
    „Na chate u Guštafíka. Trocha si dostal po hlave, ale budeš okej, nič vážne,“ utešoval ho.
  


  
    Nebol si istý, či ho už celkom naplno vníma. Namočil utierku a priložil mu ju na čelo. Rana síce ešte krvácala, no našťastie nevyzerala až tak nebezpečne.
  


  
    „Pár stehov a zasa bude fajn,“ tíšil parťáka.
  


  
    „Kde je?“
  


  
    „Guštafík?“
  


  
    „Áno,“ Ledecký sa postupne preberal z mrákot a začínal sa rozpamätávať.
  


  
    „Utiekol, ale chytíme ho, nemá šancu.“
  


  
    „Sanitka sa sem hore nedostane, naložíme ho do nášho auta a zvezieme ho dolu,“ pristúpil k nim mladý policajt v uniforme.
  


  
    „Sanitka?“ nechápavo sa opýtal Ledecký. „To netreba. Bude to dobré, načo sanitka? Iba sa mi zatočila hlava,“ pokúsil sa vzdorovať.
  


  
    „To už nechaj na nich, starec. Pred chvíľou si ani nevedel, kde si, musia si ťa pozrieť.“
  


  
    Opatrne mu pomohli vstať a podopierajúc ho z obi­dvoch strán, odprevadili ho do auta.
  


  
    „Musela to byť slušná šupa,“ pokúsil sa zľahčiť situáciu. „Ešte teraz mi duní hlave.“
  


  
    „A asi ešte len bude,“ uškrnul sa Machrák. „Nám obom. Len čo nás dostane do rúk Peteraj.“
  


  
    „Nič nové pod slnkom. Aj teraz to hádam zvládneme.“ Ledecký sa napriek bolesti povzbudivo usmial.
  


  
    Pomohli mu do sanitky a uložili ho na lôžko.
  


  
    „Aj vy ste zranený?“ lekár sklonený nad Ledeckým sa mu cez plece pozrel na tvár.
  


  
    Siahol si na líce a na prstoch zbadal krv. Prekvapilo ho to. „To je len škrabanec, trieska,“ spomenul si. Vďaka predchádzajúcemu nervovému vypätiu zrejme necítil žiadnu bolesť.
  


  
    „Poď sem,“ lekár ho posunul na svetlo. „Nie je to hlboké,“ konštatoval. „Ale daj si predsa len aspoň toto,“ natiahol sa do plechovej skrinky a hodil po ňom ampulku s dezinfekciou a náplasť. „Vyčisti si to a zalep.“ Hneď nato sa znova ujal Ledeckého.
  


  
    Urobil, čo mu kázal. Zaštípalo to.
  


  
    Prichádzali ďalšie policajné autá – poriadkari z okresu Malacky a z bratislavskej pohotovostnej motorizovanej jednotky. Všade, kam pozrel, sa zrazu hemžili policajti. Štekali psy. Na niektorých autách ešte blikali majáky. Na prvý pohľad to vyzeralo ako malý Babylon.
  


  
    „Dajte sa na dvacinu a ohláste sa funkcii Fénix jedna,“ jeden z veliteľov hliadky mu podal prenosnú vysielačku.
  


  
    Preladil hovorový kanál. Všimol si, že sa mu trasie ruka. Musel chvíľu počkať. V éteri práve komunikovali hliadky s operačným dôstojníkom. Z jednotlivých hlásení pochopil, že obsadzujú okolité križovatky a výjazdy z lesnej chránenej krajinnej oblasti.
  


  
    „Fénix jedna, Fénix jedna, tu Fénix desať,“ zakľúčoval v príhodnom okamihu.
  


  
    „Fénix desať, tu Fénix jedna,“ ozvalo sa vzápätí.
  


  
    Po hlase spoznal Peteraja.
  


  
    „Je vyhlásená uzávera. Spoj sa na mieste s Cyklónom jedna, bude riadiť pátraciu akciu v lokalite Marianky, Borinky, Stupavy a Záhorskej. Alfa bude u teba do desiatich minút. Ja s Deltou pôjdeme oproti vám z račianskej strany. K dispozícii je Obloha jedna. Potvrď príjem.“
  


  
    Alfa a Delta boli čaty zásahovej jednotky, Cyklón riaditeľ poriadkovej služby okresného riaditeľstva, Obloha vrtuľník letky ministerstva vnútra. Potvrdil, že rozumel.
  


  
    „Fénix desať, tu Hrebeň,“ ohlásil sa hneď nato operačný dôstojník krajského riaditeľstva.
  


  
    „Počúvam,“ pokúsil sa komunikáciu čo najviac urýchliť.
  


  
    „Všetkým hliadkam,“ zdôraznil operačný. „Opis páchateľa.“
  


  
    „Muž, päťdesiat rokov,“ začal diktovať Machrák, „športová postava, tmavé, nakrátko ostrihané vlasy, bez fúzov, oblečený v čiernom tričku, zelené nohavice, vysoké šnurovacie topánky. Nebezpečný, pozor, ozbrojený krátkou aj dlhou guľovou zbraňou.“ Rozmýšľal, či na niečo nezabudol. „Tá puška je s optickým zameriavačom,“ dodal pre istotu. „Pri pokuse o zadržanie použil zbraň.“
  


  
    Nad hlavou mu preletel vrtuľník. Policajných áut tu bolo zrazu toľko, že sa nemali kam zmestiť a prekážali si navzájom. Celkom vzadu zbadal, ako sa kolónou predierajú dve čierne dodávky zásahovej jednotky. Museli začať. Z plných pľúc nasal vlhký svieži vzduch. Odrazu zasvietilo slnko. Ani si neuvedomil, kedy prestalo pršať.
  


  
    Vystúpili naspäť k chate. Machrák kráčal na čele, vedľa neho psovod, okresný riaditeľ poriadkovej polície a veliteľ zásahovej čaty.
  


  
    „Poďme, poďme, rýchlejšie,“ pobádal ich. Pomaly začínal strácať prehľad, koľký raz už dnes musel vyšliapať ten prekliaty kopec. Mal pocit, že všetko zbytočne dlho trvá. Na druhej strane bol rád, že sa už postarali aspoň o dorantaného parťáka.
  


  
    „Nech nikto nejde dovnútra,“ ukázal riaditeľovi v uniforme, asi štyridsaťročnému mužovi s kapitánskou hodnosťou na výložke. „Najprv ta musí prísť výjazdová skupina a všetko zadokumentovať,“ vysvetlil pre istotu. Otočil sa. „Vy dvaja, samozrejme, áno,“ oslovil policajta so statným nemeckým ovčiakom.
  


  
    Vošiel do chaty spolu s ním. Policajt ostal stáť v prvej miestnosti a rozhliadal sa okolo seba.
  


  
    „Je to na tebe,“ pokrčil plecami. „Ani ja tu nie som doma.“
  


  
    Na zemi sa povaľovali prázdne mosadzné nábojnice z automatickej pištole. Zrazu až fyzicky vnímal tú kratučkú vzdialenosť od miesta, kde ležali, ku dverám, v ktorých stál. Pozrel na diery po guľkách na drevenej zárubni. Adrenalín definitívne vyprchal. Zrýchlil sa mu tep a musel sa zo všetkých síl premáhať, aby ho nenaplo. Prvýkrát za ten čas si uvedomil, ako blízko mal ešte pred chvíľou k vlastnej smrti. Cítil, ako sa mu začínajú triasť nohy. Sadol si. Zhlboka dýchal.
  


  
    „Si v poriadku?“ počul psovoda.
  


  
    „Hej, v poriadku,“ odpovedal.
  


  
    Bola to len chvíľková slabosť. Ešte zopár ráz sa zhlboka nadýchol a vydýchol.
  


  
    Policajt otvoril skriňu pri zadnej stene. Bolo v nej šatstvo. Zväčša zelené, poľovnícke. Nezdržiaval sa s vyberaním jednotlivých kusov. V rýchlosti všetko vyhádzal von.
  


  
    „Čo povieš?“ vytiahol z kôpky nohavice a dal ich očuchať psovi.
  


  
    „Skús aj toto,“ Machrák vstal a z ďalšej skrine vylovil čižmy. Ruky sa mu ešte trocha triasli, ale už necítil slabosť v nohách. Nateraz nasilu zahnal všetky zlé myšlienky. Musel sa sústrediť len na svoju robotu.
  


  
    Zamierili k zadnému vchodu.
  


  
    „Stopa, Baryk, stopa, hľadaj,“ huckal psovod svojho štvornohého parťáka.
  


  
    Pes zastal medzi dverami s ňufákom pri zemi.
  


  
    Zbadali kvapku krvi. Na terase pod prístreškom ďalšiu.
  


  
    „Postrelil si ho?“ opýtal sa policajt.
  


  
    „Zrejme len škrabol. Utekal ďalej ako srnka.“
  


  
    Vonku na tráve už toľko šťastia nemali.
  


  
    „Pršalo,“ z úst psovoda to znelo takmer ako ospravedlnenie.
  


  
    Napriek tomu, že ďalšiu krv nenašli, pes po chvíľke neomylne zamieril cez lúku presne na miesto, kde pred necelou hodinou Guštafík preskočil plot.
  


  
    Zhromaždili sa tu všetci.
  


  
    „Utekal týmto smerom,“ ukázal Machrák, len čo k nim dobehol. Záležalo mu na tom, aby zbytočne nestrácali čas. Nestihol sa ani poriadne vydýchať.
  


  


  
    Už na pohľad to bol pomerne ťažký terén, husto porastený nielen stromami, ale miestami aj celkom nepriechodným tŕním. Po pár metroch sa začínal zvažovať z kopca, aby potom za korytom potoka znova stúpal strmým svahom až po ďalší, značne náročný hrebeň, ktorý sa im týčil pred očami.
  


  
    Jeden z kapitánových podriadených pohotovo vytiahol snímku satelitnej mapy. Rozložili ju pred sebou. Machrákovi chvíľu trvalo, než sa v nej zorientoval.
  


  
    „My sme teraz tu,“ zabodol kapitán do mapy ukazovák. „A on podľa všetkého bežal smerom sem,“ potiahol prstom.
  


  
    Skadesi z diaľky začuli hukot vrtuľníka.
  


  
    „Nebude ľahké ho tu nájsť,“ uvedomili si.
  


  
    Tí, čo nazerali do mapy cez jeho plece, uznanlivo pritakávali. Podľa satelitnej snímky bola v tom smere najbližším civilizovaným miestom Pekná cesta v Rači, možno Svätý Jur na opačnej strane Malých Karpát. Medzi nimi ťažko priechodné kilometre hustého lesa, sem-tam pretkané turistickými chodníkmi, výnimočne spevnenou štrkovou cestou.
  


  
    „Na klasickú rojnicu nás bude málo, skúsime sa spoľahnúť na psa,“ rozhodol rýchlo kapitán. Potom vydal stručné pokyny.
  


  
    „Ty s chalanmi sa budeš ťahať vľavo od nás. Čo najväčšie rozstupy,“ oslovil jedného zo svojich zástupcov. Potom zavelil druhému: „Ty sprava to isté. Bežte!“
  


  
    Bez slova prijali rozkaz. Žiadne otázky. Robili, čo im kázal.
  


  
    „Príjazdové cesty sú zatvorené, križovatky takisto, ale aj tak zostáva ešte dosť medzier, ktorými sa človek na úteku ľahko prešmykne.“
  


  
    O slovo sa prihlásil veliteľ Alfy. Mladý muž, isto nemal viac ako dvadsaťpäť rokov, bol nakrátko ostrihaný na ježka, mal športovú postavu svedčiacu o pravidelnom, fyzicky náročnom tréningu. Sňal si prilbu a stiahol kuklu.
  


  
    „My sa budeme držať v autách na tejto štrkovej ceste, zhruba v strede,“ ukazoval na mape. „Ak naňho narazíte, budeme to mať ku každej vašej skupine zhruba rovnako ďaleko. Držte sa čo najďalej od tej jeho guľovnice. Zákrok už nechajte na nás.“ Jeho hlas bol pevný, rozhodný a vyžaroval patričnú dávku sebavedomia.
  


  
    Pár metrov pred ostatnými psovod hlasno upokojoval Baryka, nedočkavo sa trhajúceho na vôdzke.
  


  
    „Postupujeme s najväčšou opatrnosťou daným smerom,“ pokračoval už zasa kapitán. „Počas presunu pravidelne kontrolujte spojenie!“
  


  
    „O čo tomu magorovi vlastne ide?“ pozrel na Machráka veliteľ zásahovej skupiny.
  


  
    „Ťažko povedať,“ rozhodil rukami detektív. „Vie, že prehral. Je v koncoch. Nie je hlúpy a musí teda vedieť aj to, že nemá šancu. V každom prípade je to nebezpečný a nevy­spytateľný štvanec, schopný všetkého. Koná skratovo, možno mu už načisto preskočilo.“
  


  
    „Možno to ukončí aj sám,“ ozvalo sa z odchádzajúceho hlúčika policajtov.
  


  
    Nebolo to vylúčené. Väčšina z nich už podobné prípady zažila.
  


  
    „A možno ešte predtým bude chcieť stiahnuť so sebou čo najviac ľudí.“
  


  
    Aj to sa už stalo, takisto si pamätali viacerí z nich.
  


  
    „S tým si zbytočne lámeme hlavu,“ ukončil debatu kapitán. „Poďme na to. Rýchlo! Vy tam, kus ďalej! Pohyb, pohyb! Keď príde tma, môžeme to rovno zabaliť.“
  


  
    Rozostúpili sa podľa plánu, ktorý im predostrel.
  


  
    „Alebo je možné aj to, že sa rozhodol vyraziť po vlastnej osi na cestu okolo sveta.“
  


  
    „Či stráviť zvyšok života v tomto lese ako nejaký robinsonovský stroskotanec.“
  


  
    Trúsili viac či menej vtipné poznámky, preliezajúc plot a zaujímajúc svoje pozície.
  


  
    Machrákovi pritom napadlo, že v akejkoľvek skupine polišov nebýva za žiadnych okolností núdza o vtipkárov. On sám výnimočne nemal chuť na žarty, ale chápal ich. Púšťali si ventil. Išlo skôr o uvoľnenie napätia než o humor. Nervy pracovali.
  


  
    Nervozita stúpala. Spolu s ňou napätie i obava. Málokto z nich bol ochotný si to priznať. Všetci tí chlapi však až príliš dobre vedeli, že ich nečaká príjemná prechádzka po lese, ale na smrť unavujúca štvanica, pri ktorej na nich môže za každým stromom, pňom či kríkom striehnuť smrteľné nebezpečenstvo.
  


  
    Sám Machrák už bol, vďakabohu, relatívne v pohode. Rozhodol sa zostať so zásahovou skupinou. V éteri vysielačky počul z času na čas komunikáciu skupiny vedenej Peterajom. Bolo zrejmé, že z opačného smeru postupujú rovnako. Predpokladal, že Koreis je tam niekde s nimi. Pozrel na hodinky. Odhadoval, že stmievať sa začne okolo ôsmej, v lese zrejme o niečo skôr. Veľa času im teda neostávalo. Zaškvŕkalo mu v bruchu. Napadlo mu, že od raňajšej skromnej hostiny v bufete nič nejedol.
  


  
    Hlasy policajtov sa začali strácať v lese. V diaľke počul kapitána, vydávajúceho pri rýchlom postupe ďalšie pokyny. Zišli dolu k dodávkam.
  


  
    „Na začiatok trocha zmätok, viem,“ otočil sa k veliteľovi zásahovej čaty.
  


  
    „Ako vždy,“ s úsmevom mávol rukou mladík. Nepochybne pôsobil najvyrovnanejším a najprofesionálnejším dojmom zo všetkých účastníkov tejto naháňačky.
  


  
    Machrák zrátal, že sú ôsmi. S veliteľom deviati. Vďaka kuklám, helmám a streleckým okuliarom nevidel väčšine z nich do tváre. Tí, ktorí si ich odložili, sa ako vajce vajcu podobali na svojho šéfa. V taktických čiernych overaloch, nepriestrelných vestách, so všetkými tými náhradnými zásobníkmi, oslepujúcimi výbuškami, útočnými nožmi a množstvom ďalšieho výstroja, ktorým boli ovešaní, budili už na prvý pohľad patričný rešpekt.
  


  
    „Pôjdeš s nami?“ opýtal sa ho veliteľ.
  


  
    Rozmýšľal. Ich autá mali isto vyššiu prejazdnosť ako jeho Superb. Nechcel riskovať, že niekde v týchto slatinách uviazne. Prikývol.
  


  
    Nasadol do dodávky. Uvoľnili mu miesto na sedadle v strednom rade. Ledva sa tam vopchal.
  


  
    „Veľa pohodlia si tu s nami neužiješ,“ zasmial sa veliteľ. On sám sa bez okolkov celkom pohodlne rozvalil vedľa vodiča.
  


  
    Jediný v tričku a rifliach, obkolesený zo všetkých strán, si medzi nimi pripadal ako nejaký zablúdený turista, nad ktorým sa cestou domov zmilovali. Na dlážke pod ním ležali vedľa železného baranidla na vyrážanie dverí veľké pákové nožnice. Pokúsil sa zrovnať si nohy do prijateľnejšej polohy. Pohľadom zavadil o svoje trendové topánky. Zablatené a premočené behaním v mokrej tráve vyzerali žalostne. Hlavou mu prebleslo, o koľko kvalitných párov obuvi už za služby na vraždách nenávratne prišiel.
  


  
    Vyrazili. Podľa dohody smerovali na štrkovú cestu, na ktorej sa mali zväčša zdržiavať. Predbehol ich uniformovaný policajt na štvorkolke. Na ich úrovni im v plnej rýchlosti zakýval. Okrem občasných úsečných pokynov veliteľa vodičovi bolo v aute ticho. Žiadne duchaplnosti, žiadne príhody, nič také. Dokonca aj vysielačka na dlhé minúty stíchla. Po pár minútach sa začínal cítiť nesvoj.

    Hodinu nato sa situácia začala dramaticky meniť. Zatiaľ stáli na rázcestí. Bolo to príhodne zvolené postavenie. V prípade potreby mohli odtiaľ vyraziť hneď troma smermi. Nemalo zmysel trepať sa ďalej. Nateraz im neostalo nič iné, len čakať a dúfať, že sa Guštafíka podarí nájsť skôr, než napácha ďalšie zlo. Robota na nich ešte len čakala.
  


  
    Keď sa vo vysielačke ozvala generálna výzva operačného, stál Machrák vonku pri aute a fajčil.
  


  
    „Hrebeň všetkým,“ počul zachrapčať v mikrofóne. Spojenie začínalo byť vinou členitého terénu na hranici zrozumiteľnosti. „Ozbrojený muž zodpovedajúci opisu bol pred desiatimi minútami lokalizovaný náhodným cyklistom v priestore Malý kríž. Podľa dostupnej informácie sa pohybuje v línii vedenia vysokého napätia smerom k hrebeňu Volchovisko. Opakujem, od Malého kríža smerom na Volchovisko. Potvrďte príjem.“
  


  
    Medzitým, čo sa postupne hlásili hliadky, roztiahol veliteľ zásahovej jednotky mapu. Bola to obyčajná turistická mapa, no na ich potreby bola účelnejšia ako satelitná snímka.
  


  
    „Tu je to,“ ukázal prstom.
  


  
    Machrákovi zazvonil mobil. Peteraj.
  


  
    „Počúvam.“
  


  
    „Spoj sa s Koreisom. Poslal som ho v rýchlosti vyťažiť toho oznamovateľa. Ste bližšie, my sa sťahujeme smerom k vám, začneme sa stavať od toho bývalého vojenského skladu, čo ho kedysi vykradli, vieš ktorého.“
  


  
    „Hej.“ Bolo to síce dávno, ale vedel. Rozsiahlu krádež zbraní a munície vyšetrovali v súčinnosti s majetkármi možno pred desiatimi rokmi.
  


  
    „Dávajte si pozor, po tom cyklistovi strieľal. Len tak-tak, že sa to neskončilo ďalšou mŕtvolou,“ ukončil oficiálnu časť hovoru. „Ešte počkaj.“
  


  
    „Počúvam.“
  


  
    „Ako vyzerá Peter?“
  


  
    „Bude v poriadku,“ upokojil ho.
  


  
    „Okej, ozvem sa, keď budeme na mieste.“
  


  
    „Počul si?“ pozrel na šéfa Alfy Machrák.
  


  
    Prikývol.
  


  
    „Ten magor páli po všetkom, čo mu príde do cesty.“
  


  
    Mladík sa len pousmial, akoby bol na niečo podobné dávno zvyknutý.
  


  
    Nasadli a vyrazili určeným smerom. Nad hlavami im už niekoľký raz znova preletel vrtuľník. Malý kríž nebol ďaleko od miesta, kde sa práve nachádzali, a bez väčších prob­lémov sa autami dostali priamo tam. Cestou si Machrák overil postavenie hliadok, ktoré pod vedením okresného riaditeľa poriadkovej polície postupovali pešo.
  


  
    „Naši sú teraz tu a tu,“ za jazdy označil ich pozície v mape. „Peteraj so svojou skupinou tu bude o pár minút.“
  


  
    Chvíľu študovali mapu. Na prvý pohľad to vyzeralo lepšie, než vôbec mohli očakávať. Guštafík zrejme stratil orientáciu a teraz im nevedomky liezol rovno do pasce. Slučka sa začala neúprosne sťahovať.
  


  
    „Hrebeň, Hrebeň, tu Obloha jedna,“ ozval sa do éteru pilot vrtuľníka. „Vidíme páchateľa. Prechádza voľným priestorom po prieseku pod vysokým napätím smerom do lesa.“
  


  
    Machrák sa pokúsil odhadnúť vzdialenosť k miestu, kde krúžil stroj.
  


  
    „Doriti, strieľa po nás!“ Pravidlá a zásady služobnej komunikácie v tej sekunde dostali po fraku. Aj vo vysielačke bolo počuť, ako vzrušene znie hlas pilota.
  


  
    Vrtuľník začal prudko stúpať.
  


  
    „Vošiel do lesa,“ stihol ešte zahlásiť pilot. Pre istotu sa už však radšej držal v bezpečnej výške.
  


  
    „Začína to byť poriadne husté,“ okomentoval situáciu detektív.
  


  
    „Kde ste vôbec vyhrabali takého psychopata?“ pridal svoj diel aj veliteľ Alfy.
  


  
    „Neviem, kde sa to v ňom nabralo. Doteraz vyzeral ako celkom úspešný, no hlavne neškodný lekárnik,“ uškrnul sa Machrák.
  


  
    „Hádam len nepredpisoval namiesto vitamínov strychnín?“ zažartoval veliteľ. „Ani by som sa nečudoval.“
  


  
    Rozmýšľal, ako je asi Ledeckému. Našťastie, jeho zranenie nevyzeralo vážne. Naozaj nepochyboval, že o pár dní bude v poriadku, ako napokon ubezpečoval i Peteraja. Znova si uvedomil, že aj on už mal dnes namále. Radšej tie myšlienky rýchlo zahnal. Bol najvyšší čas túto frašku skončiť, kým si to neodskáče niekto ďalší.
  


  
    Z úvah ho vytrhlo zvonenie telefónu. Mieril k nim Koreis.
  


  
    „Vyprával si sa s tým cyklistom?“ opýtal sa ho.
  


  
    „Hej, práve idem od neho.“
  


  
    „A?“
  


  
    „Narazil naňho náhodou. Šiel na bicykli a takmer ho zrazil na ceste. Stál proti nemu s pištoľou v ruke a s puškou na pleci. Zľakli sa zjavne jeden druhého. Guštafík po ňom naverímboha vypálil dve rany z pištole a zmizol v kríkoch. Našťastie netrafil.“
  


  
    Machrák neveriacky pokrútil hlavou.
  


  
    „Mohol by zobrať rukojemníka?“ opýtal sa veliteľ zásahovej skupiny. Zrejme si vypočul aj tento rozhovor.
  


  
    „Ťažko to absolútne vylúčiť, no nemyslím si,“ rozmýšľal. Zahnaný do úzkych, mohol už Guštafík v chúlostivej situácii naozaj spraviť hocičo. „Bol by mu nanič. O čom by chcel vyjednávať? O voľnom priechode niekam do Juhoafrickej republiky? O podmienke? Nie. Vie, že prehral. Je to magor zahnaný do kúta, nie mentálne retardovaný debil.“
  


  
    Veliteľ Alfy s ním nepolemizoval. Uspokojil sa s tým, čo počul.
  


  
    O pár minút k nim dorazila zelená Lada Niva. Šoféroval ju asi tridsaťročný muž v lesníckej uniforme.
  


  
    „To je inžinier Medvecký z lesnej správy,“ predstavil ho Koreis, ktorý práve vyskočil z miesta pre spolujazdca.
  


  
    „Presunieme sa k tamtomu hrebeňu. Naposledy ho videli v tých miestach. Poznáte to tam?“ nezdržoval sa Mach­rák zbytočnými formalitami.
  


  
    „Poznám,“ prikývol lesník.
  


  
    „Kde sa tam môže schovať?“
  


  
    „Dolu je taká trampská búda,“ rozmýšľal chlapík, prihládzajúc si hustú bradu. „Volajú ju Cigánska chata, a o kus vyššie je ešte jedna. Tej tuším hovoria Čierna labuť. Tá už je však dosť zničená. Cez týždeň bývajú prázdne. Iba z času na čas tam cez víkend, hlavne do tej spodnej, príde zopár nadšencov. Trpíme im to. Nerobia bordel.“
  


  
    „Pôjdeme ta,“ rozhodol Machrák. Pozrel na veliteľa zásahovky.
  


  
    Ten jeho rozhodnutie odobril kývnutím hlavy.
  


  
    „Dostaneme sa odtiaľto k tomu vedeniu?“ ukázal na autá.
  


  
    „Hej,“ povedal lesný inžinier. „Pôjdem prvý.“
  


  
    „Tak švihom!“
  


  
    Obloha nad nimi sa začala zaťahovať.
  


  
    Machrák skontroloval čas. Bolo pol siedmej. Čochvíľa sa začne stmievať.

    Z miesta, kde ležal, mal drevenú búdu ako na dlani. Výhľad na jej neveľkú zadnú časť mu odtiaľto čiastočne zakrýval iba naširoko rozkonárený vysoký dub. Všetko podstatné mal pod kontrolou a navyše, dokonale skrytého v podraste ho prenasledovaný muž mohol len veľmi ťažko zbadať. Diaľkomerom zmeral vzdialenosť. Sedemdesiatdva metrov.
  


  
    Naháňačka sa skončila. Teraz už definitívne vedeli, že prenasledovaný je tam. Spadol do pasce ako myš do fľaše a nemal ani najmenšiu možnosť úniku. Napriek tomu bol pevne odhodlaný brániť sa do posledného okamihu. S puškou v ruke sa krčil za múrikom prístenku a pozeral do lesa.
  


  
    Podľa všetkého očakával nebezpečenstvo z druhej strany. Z miesta, kde pred chvíľou počul zastať rojnicu. O ňom tu vzadu nemal ani tušenie. Po pár minútach vošiel dovnútra chaty.
  


  
    So slúchadielkom v pravom uchu pritisol tvár k lícnici svojej SSG 3000. Zámerný kríž s červeno podsvietenou bodkou v strede sa presunul na jediné malé okienko.
  


  
    Potom zakódoval na vnútornom kanáli RIF a tri dvojky. Označenie snajpera.
  


  
    „Kilo počuje,“ začul hlas inštruktora.
  


  
    „Oko dva. Tango práve vošiel dovnútra objektu. Sierra negatív,“ zahlásil nevzrušene.
  


  
    Tango bolo kódové označenie páchateľa, Sierra negatív znamenalo, že v objekte sa nenachádza rukojemník ani žiadna iná civilná osoba.
  


  
    „Kilo rozumel. Oko dva, Oko jedna je zhruba dvesto met­rov od teba na druhej hodine. Čakaj na ďalšie pokyny.“
  


  
    Potvrdil príjem. Teraz vedel, že aj druhý ostreľovač už zaujal svoju pozíciu. V prípade potreby budú vedieť križovať paľbu.
  


  
    Poniže kopca, pár metrov za ním, bolo počuť šramot. Policajti z okresného riaditeľstva definitívne uzatvárali vonkajší koridor.
  


  
    Znova pozrel do zameriavača. Odhadoval, že denné svetlo vydrží za nezmenených poveternostných podmienok maximálne pol hodiny. Presne toľko času mu ostávalo na istý zásah. Potom príde čas prepnúť optiku na nočný režim.
  


  
    Mlčky čakal. Z toho, čo mal možnosť z chaty vidieť, usúdil, že je značne spustnutá. Musela tu stáť už dlhé roky. Väčšina trámov bola už napohľad práchnivá a strecha vyzerala tak chatrne, že ju mohol definitívne zrútiť každý silnejší poryv vetra. Len pár metrov od napoly prepadnutej terasy sa černelo ohnisko obložené kameňmi s niekoľkými lavičkami a pňami, upravenými na sedenie. Lavičky vyzerali o poznanie novšie a udržiavanejšie ako sama chata. Podľa všetkého si tu aj v dnešných časoch niekoľko skalných turistov z času na čas opieklo zopár špekáčikov so slaninkou, zatiaľ čo búdu už celé roky nikto nevyužíval.
  


  
    Čas bežal. Nič sa nedialo. Tango podchvíľou vyšiel na terasu, aby ďalekohľadom skontroloval situáciu pod chatou. Z okna na protiľahlej strane zrejme nemal vinou svahovitého terénu dostatočný výhľad. Zakaždým, keď sa otočil smerom k nemu, prižmúril oči, zatajil dych a takmer sa prilepil na zem. Kritický okamih pominul. Tango sa s puškou v ruke znova otočil do smeru, z ktorého s najväčšou pravdepodobnosťou očakával útok.
  


  
    Policajti poriadkovej služby sa naďalej držali na svojich pozíciách mimo dosahu jeho guľovnice. Zásahové skupiny Alfa a Delta, každá po siedmich mužoch, skoordinovali svoje sily a prostriedky a boli pripravené na zákrok. Čakali len na rozkaz.
  


  
    Peteraj, ktorý sem dorazil s druhou skupinou, prevzal velenie. Spolu s riaditeľom poriadkovej polície zatiaľ váhali. Riziko priameho zákroku bolo za daných okolností privysoké.
  


  
    „Nepozorovane sa k nemu nedostaneme. Kým ta dobehneme, poskytneme mu veľa času i priestoru na strieľanie. A je isté, že strieľať bude.“
  


  
    „Skúsime vyjednávača?“
  


  
    „Páli bez rozmyslu po všetkom a po každom, čo sa mu ukáže na oči,“ nesúhlasil komisár. „Nepošlem mu predsa toho chlapa rovno do rany.“ V ruke držal megafón. Podišiel bližšie a skryl sa za široký kmeň stromu.
  


  
    „Tomáš Guštafík. Nemáte šancu,“ priložil si plastový amplión k ústam. „Ste obkľúčený, vzdajte sa! Vylezte von s rukami nad hlavou, inak proti vám použijeme donucovacie prostriedky!“ rozľahla sa lesom jeho výzva.
  


  
    Vzápätí sa ozval výstrel. Guľka zasvišťala pomedzi konáre vysoko nad jeho hlavou. Guštafík zrejme len naverímboha vystrelil smerom, odkiaľ počul komisárov hlas.
  


  
    „Doriti aj s takým magorom!“ zahrešil Peteraj a prikrčený sa pre istotu rýchlo vrátil naspäť. „Videl už niekto takého blázna?“ V lese vo svojom obleku a nepochybne drahej kravate pôsobil medzi zamaskovanými policajtmi ako slon v porceláne.
  


  
    „Musí vedieť, že nemá šancu,“ pozeral na svojho šéfa Machrák.
  


  
    „Počkáme do tmy?“ obaja sa otočili k veliteľovi zásahovej jednotky.
  


  
    „Nič sa tým nezmení. Bude nás počuť. Isto má baterku, možno aj nočné videnie,“ vyhodnotil ich šance.
  


  
    Jeho ľudia sa medzitým zoradili do dvoch vláčikov. Na čele každého z nich stál muž s nepriestrelným ochranným štítom. Ďalší v poradí držal v rukách pripravené nástrahové výbušky a dymovnice.
  


  
    „Pomôže to? Proti guľovnici?“ zaujímali sa detektívi.
  


  
    Nemal čas odpovedať. Do šera zacvakali závery samopalov.
  


  
    Už mu nevideli do tváre. Aj on si nasadil, takisto ako ostatní, prilbu a ochranné okuliare.
  


  
    „Vždy lepšie ako nič,“ povedal lakonicky. Potom uložil svojim mužom posledné pokyny. Jednu skupinu vyslal nebadane obísť chatu. Na jeho povel mali udrieť z obidvoch strán naraz.
  


  
    „Najvyšší čas skončiť s tým,“ utiahol si remienok na brade. Machrák pozrel na Peteraja, potom na psovoda.
  


  
    Tri pohľady sa stretli.
  


  
    Psovod pochopil. Odopol Baryka z remeňa.
  


  
    „Ideme na to,“ šepol veliteľ Alfy. „Na pokyn.“
  


  
    Jeho partia zaujala postavenie.
  


  
    Nikomu zo zvyšných policajtov vrátane Machráka s Koreisom či samého Peteraja sa zrazu nechcelo byť v koži ani jedného z nich.
  


  
    Snajper za chatou si medzitým precvičoval prsty na pravej ruke. Skôr zo zvyku a dlhej chvíle než preto, že by to v skutočnosti potreboval. Minúty nečinnosti sa zdali nekonečné. Predpokladal, že sa čaká na vyjednávača. Zvyčajne to tak chodilo. Osobne však niečo také v tomto prípade nepokladal za dobrý nápad. Yankee, ako policajta vycvičeného na vyjednávanie označovali vo svojich kódoch, by to tu mal naozaj ťažké. Rozhodne by riskoval život, len čo by vystrčil nos na voľné priestranstvo.
  


  
    Potom začul policajnú výzvu z ampliónu a hneď po nej výstrel. Znova napol všetky zmysly. Chlap strieľal zvnútra chaty. Ďalších pár okamihov sa nič nestalo. Neskôr sa ozvalo vo vysielačke, že Alfa s Deltou sú na svojich miestach pripravené na zákrok. Teraz to príde. Pripravil sa. Ďalšia rana a bolestivé zavýjanie poraneného psa. Už je to tu!
  


  
    „Doriti,“ zahrešil, lebo dobre vedel, čo sa práve stalo.
  


  
    Zrazu sa mu naskytla možnosť, s ktorou ani nerátal.
  


  
    Guštafík vybehol von. S puškou pripravenou na výstrel sa oprel o múrik terasy a zamieril do smeru, odkiaľ mali prísť. Pištoľ a zvyšné náboje do guľovnice položil na zem vedľa seba. Psa už podľa všetkého dostal. O ďalších pár sekúnd bude mať na muške ľudí, kolegov. Nebolo pochýb, že bude strieľať.
  


  
    Vďaka zväčšeniu zameriavača mohol ostreľovač zreteľne vidieť každý detail. Zarazili ho strhané črty tváre človeka, ktorý sa celkom nepochybne ocitol za hranicou šialenstva.
  


  
    Stisol tlačidlo vysielačky.
  


  
    „Kilo, Kilo, Oko dva vidí Tango. Tango je pripravený na streľbu vaším smerom. Potvrď príjem.“
  


  
    Kríž zámernej osnovy sa presunul na cieľ. Ukazováčik pravej ruky sa dotkol spúšte.
  


  
    „Oko dva, máš zelenú!“
  


  
    Zhlboka sa nadýchol a z dvoch tretín vydýchol. Červená bodka sa neochvejne ustálila presne tam, kde chcel. Jemne, celkom slabučko potiahol spúšť.
  


  
    V nasledujúcej tisícine sekundy guľka kalibru 308 Winchester z náboja renomovanej fínskej firmy Lapua odtrhla Guštafíkovi takmer celú zadnú časť hlavy. Bol mŕtvy skôr, než si stačil uvedomiť zvuk výstrelu.

    Zdalo sa, že tohtoročné extrémne horúčavy sa konečne skončili. August sa preklopil do septembra. Študentom sa skončili prázdniny a po dvoch mesiacoch znova zaplnili mesto. Vzduch sa už nevlnil od tepla, asfalt na chodníkoch sa viac netopil a prepotené tričká či košele sa prestali lepiť na chrbty. Verejné kúpaliská osireli, zavše popršalo a celkom znesiteľne sa dalo prežiť i v kancelárii bez klimatizácie.
  


  
    Aj na treťom poschodí krajského policajného riaditeľstva plynul čas v ostatných dňoch relatívne pokojne. Výjazdová skupina vyrazila na miesto činu po vyše týždni prvý raz. K dobodanej, mŕtvej žene do nájomného bytu v centre na Tobruckej ulici. Políciu i sanitku prvej zdravotníckej pomoci privolal jej o tri roky mladší druh, keď sa vedľa nej prebral z opice so zakrvaveným kuchynským nožom v ruke. Nebol to prípad hodný Colomba, Sherlocka Holmesa či Kojaka, ale, pravdupovediac, nikto z detektívov po takom už dávno ani netúžil. Partnerské hádky s podobným koncom tvorili neoddeliteľnú a stabilnú súčasť ich pracovnej náplne. Zvykli si. Urobili si svoju robotu a už na druhý deň sa väčšina z nich zasa mohla vrátiť k starým spisom, prípadne k rozličným administratívnym restom z minulosti.
  


  
    Po odbornom vyšetrení a dvoch dňoch pozorovania v nemocnici sa po týždňovej pracovnej neschopnosti vrátil do roboty s náplasťou na čele aj Ledecký. Na každodennej rannej porade ho privítali búrlivo a srdečne. Niet divu, že už po pár minútach bol rád, keď sa mohol konečne zašiť vo vlastnej kancelárii, posadiť sa za stôl a s povzdychom si k sebe prisunúť zviazaný spis.
  


  
    „Predstav si, že tá babka z Borodáčovej bytovky tú Guštafíkovu Toyotu spoznala,“ informoval ho Koreis ešte predtým, než ho stihol otvoriť. „Predvčerom sme boli za ňou.“
  


  
    Usmial sa.
  


  
    „Je si celkom istá, že je to práve to auto, ktoré tam vtedy videla v čase Borodáčovej vraždy.“
  


  
    „Šťastie, že také ešte existujú,“ rozviazal šnúrky na doskách z tvrdého kartónu. „No aj tak, keby Guštafíkovi nakoniec totálne nepreskočilo v hlave, ťažko by sme mu čokoľvek z toho, čo vieme, dokazovali.“
  


  
    „Šťastie je skôr to, že máš poriadne tvrdú lebku,“ konštatoval s úsmevom na tvári Machrák.
  


  
    „Čo jeho žena?“ nechal kompliment bez povšimnutia.
  


  
    „Bola z toho trocha mimo, ale nezdalo sa mi, že by ju to položilo.“
  


  
    Ledecký pouvažoval nad ich manželstvom. Ani v tomto sa teda podľa všetkého nemýlil.
  


  
    „Niektoré veci sa už jakživ nedozvieme,“ povedal viac-menej pre seba.
  


  
    Od jeho zranenia ešte nemali okrem jediného telefonátu príležitosť pohovoriť si spolu o čerstvo skončenom prípade.
  


  
    „Mal si vidieť tie manévre, než ho dostali,“ spustil zrazu Machrák.
  


  
    Vedel si to predstaviť. Prižmúril oči a poškrabal sa na hlave. Koža pod leukoplastom svrbela ako svrab.
  


  
    „Zásahovka, vrtuľník, ostreľovači, obrnený transportér,“ vyratúval Koreis.
  


  
    „Starý zvolal všetko, čo malo ruky-nohy,“ potvrdil jeho parťák.
  


  
    „Keby si sa naučil lepšie strieľať, mohol si ho od toho všetkého ušetriť,“ neodpustil si žartík mladý detektív.
  


  
    „Trafil som, čo chceš?“ ohradil sa.
  


  
    „Také triafanie si môžeš strčiť vieš kam,“ Koreis mávol rukou a ďalej si doberal kolegu.
  


  
    Vyrušil ich Peteraj. Vošiel do kancelárie a sadol si na voľnú stoličku.
  


  
    „My o vlku a vlk za dverami.“
  


  
    Komisár nereagoval. Iba sa nasmeroval tak, aby čo najlepšie videl na Ledeckého.
  


  
    „Som rád, že si naspäť,“ povedal.
  


  
    „Veď aj ja,“ priznal sa.
  


  
    Chvíľu bolo ticho. Komisár pozeral na najskúsenejšieho zo svojich ľudí, akoby nevedel, odkiaľ začať.
  


  
    „Peter, čo sa tam vlastne stalo?“ opýtal sa ho napokon priamo.
  


  
    Ledecký chvíľku váhal. „Celé sa to nejako zvrtlo...“ zadíval sa na podlahu. „Dosť rýchlo a nečakane na môj vkus.“
  


  
    Neprerušovali ho. Nielen komisár, ale aj oni dvaja chceli konečne počuť, ako sa to všetko zbehlo.
  


  
    „Napadlo mi porozprávať sa s ním,“ pokračoval Ledecký. „Guštafík bol v podstate už vtedy Ďalogovým blízkym človekom. Veď chodil s jeho dcérou. Bola to vážna známosť. Kým nám to sama nepovedala, nevedeli sme o tom. Bol teda niečo ako miestny. Keď mi Guštafíková v rozhovore naznačila, že jeho idiotské správanie pri našej návšteve ho dokonca štve, predpokladal som, že na druhý pokus bude oveľa ústretovejší, a dúfal som, že aj zhovorčivejší. Chceli sme informácie. Hlavne o Ďalogovi, o pomeroch, v akých žil, čo ja viem, jednoducho čokoľvek, čoho by sme sa mohli chytiť. Rátal som s tým, že Guštafík by mohol v neprítomnosti manželky byť otvorenejší a povedať i niečo, čo by možno pred ňou o jej vlastnom fotrovi nepovedal...“ Nato sa Ledecký odmlčal.
  


  
    „Ísť za ním hore sám, to bol tvoj nápad?“
  


  
    „Hej,“ prikývol. „Vedeli sme, že je poľovník. Chceli sme to zahrať na túto strunu.“
  


  
    „Bezo zbrane?“
  


  
    Na to už nemal čo povedať.
  


  
    „To bolo naposledy!“ povedal komisár po chvíľke. „Mys­lím to vážne a platí to pre všetkých,“ rozhliadol sa okolo seba.
  


  
    Mlčali.
  


  
    „Posledný raz!“ zopakoval pre istotu.
  


  
    Prikývli ako školáci triednemu.
  


  
    „O tebe ani nehovorím,“ obrátil sa Peteraj k Machrá­kovi.
  


  
    Pochopil, čo mal na mysli.
  


  
    „Mal si od Boha šťastie, že si už bol pri tom frmole okolo obeda čistý, ale predpokladám, že ráno to tak asi ani zďaleka nebolo.“
  


  
    Machrák čušal ako voš pod chrastou. Mohol byť len rád, že mu komisár nevyčistil žalúdok verejne pred ostatnými, ale až teraz v úzkom kruhu.
  


  
    „Nič také tu nebudem trpieť,“ varovne zdvihol prst.
  


  
    Hriešnik prikývol.
  


  
    „A ďalej?“ Po špecifickej, preňho typickej forme discip­linárneho pohovoru sa Peteraj zvrtol naspäť k Ledeckému.
  


  
    „No ďalej...“ rozhodil rukami detektív. „Ďalej to bolo tak, že keď som videl, ako vyzerá, že je tam zalezený ako krtko, zbadal som pred chatou to jeho veľké čierne terénne auto, navyše som k tomu všetkému náhodou narazil na tie letáky s právnickým titulom, a došlo mi aj to, že Borodáč mu volal do jeho firmy. A ešte tie zbrane všade naokolo, jednoducho všetko zrazu zapasovalo ako šerbeľ na riť. Vedel som, že klame. Posledným klincom bola tá vymenená stará pištoľ. Vtedy mi už bolo nabetón jasné, že Guštafík je človek, ktorého hľadáme. Lenže problém bol v tom, že tak, ako to zaplo mne, tak to zaplo aj jemu. Poznal na mne, že to viem.“
  


  
    „A?“
  


  
    „Chcel som sa normálne rozlúčiť a odísť. Kúštik ho ešte poštengrovať, nech sa trocha podusí vo vlastnej šťave. Možno by urobil ďalšiu chybu. Normálne by sme ho rozrobili a v ďalších dňoch skúsili nájsť dôkazy. Okrem mojich domnienok sme naňho aj tak vlastne nič poriadne nemali. Lenže ten chlap sa nervovo zrútil. Podľa mňa mu šiblo. Guštafík už bol v podstate štvanec. Dobehla ho minulosť, o ktorej si myslel, že ju má raz a navždy definitívne za sebou. Namiesto toho však bol zrazu na tom ešte horšie ako vtedy. Zlomilo ho to.“
  


  
    „Vtedy na teba zaútočil?“
  


  
    „Pokúsil sa ma ešte podplatiť,“ pokrútil hlavou.
  


  
    „Podplatiť?“
  


  
    Prikývol.
  


  
    „Priznal sa?“
  


  
    „Hej. Priznal. Začal prosíkať, sľubovať, spínal ruky, zavýjal ako zbitý pes. Hnus. Úplná troska. Podcenil som ho. Na chvíľku som prestal dávať pozor a bolo to. Udrel ma po hlave tou fľašou.“
  


  
    Ani nemukli.
  


  
    „Chápete to? Mal tam kopu zbraní. Pokojne by s nimi mohol začať tretiu svetovú. Taký arzenál. Myslel som, že ak by mi chcel niečo spraviť, najskôr použije niektorú z nich. Vyzeral zlomený, načisto zmierený s osudom. To, že ma ovalí nejakou sprostou fľašou, by mi nenapadlo ani vo sne.“
  


  
    „Magor,“ zhodnotil komisár. „Naozaj sa musel zblázniť. Čo si od toho mohol sľubovať?“
  


  
    „Skrat. O pár dní už by si to možno niekde hodil,“ zapojil sa Koreis.
  


  
    Pozreli naňho.
  


  
    „Nemyslím si,“ odporoval mu Machrák.
  


  
    „Vieš si teda nejako rozumne vysvetliť jeho správanie?“
  


  
    „Možno,“ predklonil sa v kresle a pozrel sa na Ledeckého. „Možno to svoje zúfalstvo na teba len zahral. Aby ťa zbavil ostražitosti.“
  


  
    Ďalej ho už nik neprerušoval. Zvedavo počúvali.
  


  
    „Keď som vybehol hore, stál nad tebou a prehľadával ti vrecká,“ pokračoval. „Už pár dní si lámem hlavu nad tým, čo také v nich mohol hľadať.“
  


  
    „A prišiel si na niečo?“ opýtal sa Peteraj.
  


  
    „Neprichádza mi na rozum nič iné len to, že kľúčiky od auta,“ odpovedal po krátkej odmlke. Ešte rozmýšľal. „Rátal s tým, že si došiel sám. Podľa mňa ťa chcel dotiahnuť do auta, posadiť za volant a s tou rozbitou hlavou pustiť niekde dole zrázom. Chcel nafingovať autonehodu. Smrteľnú, pochopiteľne. Jedno vhodné miesto na niečo také tam hneď neďaleko je,“ otočil sa na Koreisa. „Žiadne také – hodiť si to! Vôbec nie! Naopak. Ten bastard sa podľa mňa nevzdal do poslednej sekundy.“
  


  
    Nestihli s ním polemizovať. Prerušilo ich zvonenie telefónu.
  


  
    Vrátnica,“ Koreis sa natiahol za slúchadlom a automaticky prepol na hlasný odposluch.
  


  
    „Tu je služba vchod,“ ozvalo sa z reproduktora. „Je tam komisár Ledecký?“
  


  
    „Počúvam,“ naklonil sa k aparátu.
  


  
    „Došla sem nejaká bláznivá ženská a položila mi tu obálku. Predstavila sa ako Švarcová a povedala mi, aby som vám odkázal, že ju našla vo svojom župane.“
  


  
    „Odkázal?“ čudoval sa. „Nechcela počkať?“
  


  
    „Nie, veď hovorím. Povedala, že to je pre vás, položila mi to pod nos a v momente zmizla ako gáfor.“
  


  
    Ledecký začudovane mlčal.
  


  
    „Nemôžem si dovoliť naháňať ju po ulici, ak nad niečím podobným rozmýšľate,“ hneď ho pre istotu upozornil vrátnik.

    Sedeli za stolom a pokukávali po obálke. Aj Peteraj zostal. Bol nemenej zvedavý ako oni.
  


  
    „Niečo v nej je,“ povedal Koreis. Po ceste z vrátnice ju stihol prehmatať. „Niečo malé.“
  


  
    Nezvyčajným spôsobom doručená zásielka nevyzerala nebezpečne.
  


  
    „Otvor ju,“ zavelil komisár.
  


  
    Machrák vytiahol vreckový nožík a obálku rozrezal. Vypadla z nej miniatúrna magnetofónová kazeta. Taká, aké sa používali v starých typoch diktafónov.
  


  
    „Páska?“ vyhŕklo z Koreisa, akoby ostatní nevedeli, čo majú pred sebou.
  


  
    „Čo hovoril ten vrátnik?“
  


  
    „To, čo tebe. Že si ju našla v župane,“ odpovedal mladý detektív. „Zrejme v tom, čo si brala od Borodáča z bytu.“
  


  
    „Zaujímavé,“ Ledecký zobral kazetu do rúk a dôkladne si ju poprezeral. „Nájdeme tu vôbec niečo, na čom by sme si ju mohli prehrať?“ Už si ani nevedel spomenúť, kedy naposledy niečo podobné používal.
  


  
    Peteraj zdvihol telefón a vyťukal číslo sekretariátu správy kriminálnej polície.
  


  
    „Milka, potrebujem súrne starý typ diktafónu. Taký ten na magnetofónové kazety, tie malé, viete. Opýtajte sa mi, prosím, u vás na technickom. Hádam by tam nejaký ešte mohli mať,“ povedal sekretárke.
  


  
    Ledecký sa pozrel na Koreisa.
  


  
    Najmladší rýchlo pochopil. Nemal to ďaleko. Iba o poschodie nižšie. „Mám,“ vrátil sa o pár minút s víťazoslávnym úsmevom od ucha k uchu. Položil pred nich čierny plastový diktafón značky Samsung, ešte aj v originálnom balení.
  


  
    „Predstav si, dokonca aj so škatuľou,“ uškrnul sa Mach­rák.
  


  
    Ledecký vybalil prístroj a pokúsil sa ho zapnúť. Najprv iba tak naprázdno. Nestalo sa nič.
  


  
    „A baterky?“
  


  
    Koreis s Machrákom vyprskli smiechom.
  


  
    „Tie ste nekázali,“ zahral sa na sprostého mladší z nich. Pre istotu však rýchlo vytiahol zo skrine balíček ceruzkových bateriek. „Iné nemám, dúfam že budú pasovať.“
  


  
    „Prestaňte s tými vašimi kravinami,“ okríkol ich Peteraj. Viditeľne bol netrpezlivý. Po dlhých rokoch posedávania na veliteľskej stoličke rád využil každú možnosť zapojiť sa do skutočnej roboty. Teraz mal aspoň na chvíľku pocit, že je znova jedným z nich a osobne sa podieľa na pátraní. „Vypočujme si to konečne.“
  


  
    Ledecký vymenil baterky, založil kazetu a spustil prehrávanie.
  


  
    Ozvalo sa šumenie.
  


  
    Čakali.
  


  
    Stále iba šumenie.
  


  
    „Skús to kúsok pretočiť,“ kibicovali jeden za druhým.
  


  
    Urobil, čo mu kázali. Konečne sa ozvali hlasy. Zosilnil zvuk a vrátil pásku o kúsok naspäť.
  


  
    Počúvali.
  


  
    Zo záznamu sa ozvalo cvaknutie. Človek, ktorý ho nahrával, zrejme v príhodný okamih zapol diktafón.
  


  
    „Lenže teraz už viem, ako to bolo.“
  


  
    „Nechápem, o čom mi to tu rozprávaš. Len kvôli tomu si sem došiel?“
  


  
    „Nechápeš? Stavím sa, že chápeš veľmi dobre.“
  


  
    „Ty si sa zbláznil. Ešte slovo, a dám ťa vyhodiť. Toto nebudem počúvať!“
  


  
    „Ale budeš! Vo vlastnom záujme budeš. Ak nie, skon­čil si.“
  


  
    „Skončil? Čo to trepeš?“
  


  
    „Definitívne. Toto ťa zaživa pochová, buď si istý.“
  


  
    „Okamžite s tým prestaň!“
  


  
    „To je Guštafík,“ zašepkal Ledecký.
  


  
    Mlčky prikývli.
  


  
    „Ten druhý bude nepochybne Borodáč. Vyzerá to, že ho prišiel vydierať.“
  


  
    Hovor dvoch mužov sa odohrával v uzavretej miestnosti. Dalo sa usúdiť, že buď doma u Guštafíka, alebo v nie­ktorej z jeho firemných kancelárií. Chýbal úvod, privítanie, čokoľvek, čo by im prezradilo viac. Borodáč podľa všetkého zapol nahrávanie, až keď si bol istý, že nahrávka bude mať zmysel.
  


  
    Počúvali ďalej.
  


  
    B: „Skoro ti to vyšlo. Všetkých si prešťal. A mňa dokonale. Keby sprostou náhodou nevykopali toho chudáka, na ktorého ste to s fízľami vďaka tvojmu papalášskemu fotríkovi hodili, tak by sa ti to prepieklo. Dokonca ani ja by som sa ničoho nedomákol.“
  


  
    G: „Si kompletne mimo.“
  


  
    B: Smiech. „Naopak. Presne naopak. Teraz mi to práveže všetko došlo.“
  


  
    G: „Hary, ty si sa zbláznil. Načisto ti preskočilo.“
  


  
    B: „Jasne som vtedy počul výstrel. Nie, že nie. Počul! Na vlastné uši som počul ranu, len potom som ti uveril. Myslel som si, že možno niekto iný. Alebo že sa možno len nechceš priznať, že si nič netrafil, pán veľký neomylný strelec. Dobre si spomínam, aký si vtedy došiel roztrasený.“
  


  
    G: „To je všetko?“
  


  
    B: „Ešte to, že si zbledol ani stena, keď som ti spomenul, že ma videl Skokánek.“
  


  
    G: „Poslednýkrát ti hovorím, prestaň a vypadni. Toto si posral a modli sa, nech na to, čo si mi tu povedal, rýchlo zabudnem.“
  


  
    B: „Lenže ty si trafil, kamarát! Vlastného svokra.“
  


  
    G: „Volám ochranku. Na mňa si takto hubu otvárať nebudeš.“
  


  
    B:„Aj toho Skokánka si zabil ty!“
  


  
    G: „Hovorím ti, vypadni!“
  


  
    B: „Viem čím. Mám dôkaz.“
  


  
    G:„Čo čím? Aký dôkaz?“
  


  
    Ledecký už Guštafíka poznal natoľko, aby si z jeho hlasu na nahrávke vydedukoval, že práve zneistel.
  


  
    B: „Na tvojom mieste by som ten telefón rýchlo položil. Ak ma odtiaľto vyhodíš, idem do prvých novín, a hneď potom aj za tvojou ženou. Už sa teším, ako sa bude tváriť, keď ten dôkaz ukážem jej a nie tebe. Aj na to, ako si na tebe zgustnú médiá. Čo si myslíš, ako dopadne tvoje manželstvo? Podnikanie? Politická kariéra?“
  


  
    G: „Dávam ti minútu. Aký dôkaz?“
  


  
    B: „Tú starú pištoľ. Už sa nepamätáš, ako si s ňou ešte dávno predtým machroval u nás na osade? Viem, že je tvoja. Tou si zastrelil Skokánka a policajti ju už budú vedieť rozpoznať. Počul som, že áno. Majú guľku a podľa nej budú vedieť presne určiť konkrétnu zbraň, ktorou bol Skokánek zastrelený.“
  


  
    G: „Mám kopu starých pištolí. To vie každý.“
  


  
    B: „Ibaže aj túto, a mal si ju aj vtedy. A to je práve to, čo viem dokázať. Čo povieš na týchto pár fotiek? Nepamätáš?“
  


  
    Na nahrávke bolo chvíľu ticho.
  


  
    „Fotky,“ spomenul si Ledecký. „Boli v tých škatuliach.“
  


  
    Prikývli. Všetko súhlasilo.
  


  
    G: „To predsa vôbec nič neznamená. Navyše, je to už takmer tridsať rokov. Každý si s tým môže akurát tak vytrieť riť. Ty i policajti.“
  


  
    B: „Aj novinári? Aj tvoja žena? Pochybujem.“
  


  
    Zaregistrovali, že Guštafík reaguje čoraz zriedkavejšie.
  


  
    B: „A čo keď im k tomu ešte poviem, ako záhadne zmizlo hneď nato z našej trampskej búdy náradie? Lopata, krompáč? Stavali sme vtedy lávku cez potok. Nechávali sme tie veci tam. Vedel si to. Vedel si, že tam to náradie je. Vedel si aj to, že tam nikto z nás nebude. Vtedy zmizla aj celta. Tá hrubá, z kuchynskej terasy, čo slúžila ako prístrešok pred dažďom. Kto a načo asi tie veci potreboval?“
  


  
    Guštafík sa na páske dlhšie neozýval.
  


  
    B: „Čo keď im porozprávam o fízloch, ako na mňa tlačili, aby som ťa z toho celého vynechal. Ako mi neustále natĺkali do hlavy toho Skokánka, až kým som im nakoniec neuveril? Dobre ste to zahrali. Aj s tým jeho údajným útekom. Nepochybujem, že v tom už mal prsty aj tvoj foter. Aj ním sa mi vyhrážali. Ako ma vyhodia zo školy, keď nebudem hovoriť to, čo chcú.“
  


  
    G: „Hary, myslel som, že sme kamaráti.“
  


  
    Ledecký si v duchu znova vybavil okamih, keď sa s ním ocitol na chate.
  


  
    B: Smiech. „Kamaráti? Veď ani na tej škole ste ma nakoniec nenechali.“
  


  
    G: „Lebo si tam nechodil, doriti, ako som ťa tam mal udržať?“
  


  
    B: „Drísty.“
  


  
    G: „Prečo si vlastne za mnou prišiel?“
  


  
    Ani jednému zo štyroch policajtov sklonených nad rep­roduktorom diktafónu neušlo, že odrazu zmenil tón.
  


  
    G: „Čo sme sa poznali, vždy sme ťahali spolu. Nikdy som ti neublížil.“
  


  
    B: „Lenže ani nepomohol. Pozri sa, kde si ty a kde som ja. Pozri sa, ako si žiješ. Máš všetko. Zaujímalo by ťa, ako som na tom v posledných rokoch ja?“
  


  
    G: „Potrebuješ pomoc?“
  


  
    B: „Prišiel som sa dohodnúť.“
  


  
    G: „S tým si mohol začať.“
  


  
    B: „Nemohol.“
  


  
    G: „Tak čo chceš?“
  


  
    B: „Už si to povedal, pomoc. Potrebujem pomôcť.“
  


  
    G: „Koľko?“
  


  
    B: „Stotisíc.“
  


  
    G: „Zbláznil si sa?“
  


  
    B: „Zbláznil. Že pýtam tak málo. Uvedom si, čo všetko môžeš stratiť. Stovka je pre teba nič.“
  


  
    Guštafík sa na nahrávke znova odmlčal.
  


  
    Nasledovala ešte o niečo dlhšia pauza ako predchádzajúce.
  


  
    B: „Žiaden účet. Pekne v hotovosti z rúčky do rúčky. Do konca týždňa u mňa doma. Keď nie... vieš, čo sa stane.“
  


  
    G: „Ako budem vedieť, že si mi dal všetko, a z tých tvojich dôkazov si si nič nenechal v talóne?“
  


  
    B: „Smiech. Nebudeš to vedieť. Nemusíš. No neboj sa. Ja nie som sviňa. Urob, čo ti vravím, a máš odo mňa nadosmrti pokoj. Moje slovo ti musí stačiť.“
  


  
    G: „Okej, ale ak ma podrazíš...“
  


  
    B: „Tu máš moje číslo. Poviem ti, kam máš prísť.“
  


  
    Nič nepovedal.
  


  
    Zostalo ticho.
  


  
    B: „Nezabudni. Do konca týždňa.“
  


  
    V reproduktore diktafónu zašramotilo a ozvala sa hudba. Nahrávka sa skončila.
  


  
    „Rozlúčku si už nenahral,“ sucho uzavrel Machrák. „Alebo ju neskôr schválne prehral hudbou z rádia.“
  


  
    „Alebo ani žiadna nebola. Vieš si predstaviť, že po takomto rozhovore si s niekým podáš ruku a rozlúčite sa ako nejakí dobrí známi?“
  


  
    Schuti sa zasmiali. To naozaj nevedel ani jeden z nich.
  


  
    Akoby si zrazu už nemali čo povedať. Iba nemo pozerali na diktafón na stole.
  


  
    „Tak to teda máme celkom pokope, už vieme odpovede na všetky otázky,“ znezrady napokon prerušil mlčanie Ledecký. Usmial sa. „Čím to však je, že zakaždým, keď príde koniec, si pripadám ako hlupák? Vždy mám pocit, že keby sme možno šli na vec inak, prišli by sme tomu na koreň oveľa skôr.“
  


  
    „Nemyslím si,“ usúdil Peteraj.
  


  
    „Stačilo možno len... možno iba...“ v duchu s ním nesúhlasil, ale radšej to nechal plávať. Teraz už na tom i tak nezáležalo. Nakoniec to býva takmer vždy o tom istom.
  


  
    Poriadne zamotaný prípad sa definitívne skončil.
  


  
    „A teraz môžeme toho Ďalogu i Skokánka konečne uložiť aj... do archívu. S Borodáčom sa ešte pár dní potrápi Chovanec.“ Vrátil pásku kúsok naspäť.
  


  
    Znova ju pustil.
  


  
    „Prečo si vlastne za mnou prišiel? Čo sme sa poznali, vždy sme ťahali spolu. Nikdy som ti neublížil.“
  


  
    „Lenže ani nepomohol. Pozri sa, kde si ty a kde som ja.“
  


  
    „Potrebuješ pomoc?“
  


  
    „Prišiel som sa dohodnúť.“
  


  
    „S tým si mohol začať.“
  


  
    Niečo mu to pripomenulo. Napadlo mu, že pravdepodobne práve v tomto momente sa Guštafík rozhodol bývalého kamaráta zabiť. Vybral pásku a zaklapol kartónové dosky.
  


  
    „Nakoniec ho to všetko svinstvo aj tak dobehlo,“ zamrmlal si viac-menej sám pre seba.
  


  EPILÓG


  
    Dni ďalej plynuli svojím tempom. Teraz už bez horúčav. Všetkým sa uľavilo.
  


  
    Martina Guštafíková sa vrátila k svojmu dievčenskému menu. V priebehu nasledujúceho mesiaca zabezpečila, aby telesné pozostatky nebohého Jána Skokánka pochovali na cintoríne v Stupave, len niekoľko radov od spoločného hrobu jej rodičov. Tak sa aspoň z času na čas aj na jeho náhrobku objaví kvet.
  


  
    Poľovnícku chatu po manželovi krátko nato predala spolu s kompletnou zbierkou zbraní. Keďže sa v podobných veciach nevyznala, pre nového vlastníka to bola viac ako výhodná kúpa.
  


  
    Jozef Miazga, jeden z posledných aktívnych účastníkov starého prípadu, zomrel doma necelé dva mesiace po jeho objasnení.
  


  
    Schleis naďalej popíja na záhrade susedovo úžasné domáce vínko a možno čaká, či mu neprídu povedať, ako to celé dopadlo.
  


  
    Služobný policajný nemecký ovčiak Baryk nakoniec svoje ťažké zranenie prežil. Podstúpil amputáciu zadnej končatiny a bol vyradený z ďalšej služby. Jeho psovod mu však zabezpečil nového majiteľa. Dôchodcu, rovnakého vyslúžilca. Rýchlo si k sebe našli cestu, a tak si s dobrým pánom a dostatkom lásky šťastne, v pokoji a pohode dožíva svoj život. A keďže sa nikdy – ako napokon majoritná väčšina psov – nenaučil rátať, neprekáža mu príliš ani to, že už iba na troch nohách.
  


  
    Vraždárov čakala relatívne pokojná, príjemná jeseň. Ako to však už býva, nič netrvá večne.

